
Padėka 


Trims Žmonėms esu nuoširdžiausiai dėkinga už įkvepiančią 
ištikimybę rašant šią knygą. Pirmas - tai mano vyras Bobas Calvertas, 
kuris paskutiniais šios knygos rašymo metais kiekvieną vakarą 
gamindavo pietus ir skaitydavo viską, ką parašydavau, šeštą, septintą 
ar dar kažkelintą kartą ir, nepaisant to, išliko energingas, draugiškas 
ir padrąsinantis. Viso darbo metu jis taktiškai teikė neįkainojamą 
atgalinį ryšį, naudingas pastabas ir labai švelniai kritikavo. Nors šios 
knygos rašymas iš mūsų abiejų pareikalavo daugybės laiko, pastangų 
ir dėmesio, mano vyras ir žodžiais, ir darbais labai rėmė šį sumanymą. 

Antroji - tai mano mašininkė Stefanė Stevens, kuri parodė beveik 
nesuvokiamą gebėjimą iššifruoti mano rankraštį ir laikytis sudėtingų 
spausdinimo nurodymų. Iš šūsnies prikeverzotų lapų ji nuosekliai ir 
laiku pateikdavo gražius rankraščio puslapius, visą laiką entuzias- 
tingai reaguodama į spausdinamą tekstą. 

Ir trečioji, kuriai turiu padėkoti, tai Laura Golden, mano re- 
daktorė leidykloje „Tarcher“, kuri pirmoji perskaitė rankraštį ir juo 
patikėjo. Aiškus Lauros suvokimas, kas yra per didelė meilė, jos 
įžvalgūs, įkvepiantys ir visuomet atidūs patarimai pradedančiai 
autorei pagerino dalykines knygos savybes, nuoseklumą ir bendrą 
kokybę. Darbas su ja buvo tikras džiaugsmas ir palaima. 

Visi šie žmonės tikėjo knyga, kol jos dar nebuvo. Aš dėkinga 
jiems už atsidavimą, meilę ir paramą. 


Įžanga 


Jei mylėdamos kenčiame - mylime per stipriai. Jei su artimiausiais 
draugais daugiausia kalbame apie jį, jo rūpesčius, mintis, jausmus, o 
beveik visus sakinius pradedame žodeliu „jis“, - mylime per stipriai. 

Jei pateisiname jo blogą nuotaiką, pyktį, abejingumą ar paže- 
minimus, esą tai tik nelaimingos vaikystės karčios pasekmės, ir 
bandome tapti jo „gydytoja“, - mylime per stipriai. 

Jei skaitydamos pamokomą knygą pabraukiame vietas, kurios, 
manome, padėtų jam, — mylime per stipriai. 

Jei nepatinka daugelis jo esminių savybių, vertybių ir veiksmų, 
bet taikstomės su tuo tikėdamos, kad jis pats panūs mums įtikti, jei tik 
būsime patrauklios ir mylėsime, - mylime per stipriai. 

Jei tarpusavio santykiai kelia pavojų emocinei gerovei, o gal net 
sveikatai ir saugumui, - tikrų tikriausiai mylime per stipriai. 

Nors moterys patiria tiek daug skausmo ir nepasitenkinimo, jos 
taip dažnai myli per stipriai, kad beveik patiki, jog artimi santykiai 
tokie ir turėtų būti. Daugelis iš mūsų mažiausiai kartą esame 
mylėjusios per stipriai, o kitoms tai kartojasi per visą gyvenimą. Kai 
kurias iš mūsų taip apsėdę partneriai ir santykiai su jais, kad darosi 
išties sunku gyventi. 

Šioje knygoje atidžiai pažvelgsime į priežastis, kodėl tiek daug 
moterų, trokšdamos, kad jas kas nors mylėtų, rodos, neišvengiamai 
randa ne visai sveikus, nemylinčius partnerius. Ir paaiškinsime, 
kodėl, net suprantant, jog ryšiai neatitinka mūsų poreikių, sunku juos 
nutraukti. Pamatysime, kad meilė tampa per didele, jei partneris 
nesirūpina mumis, yra mums netinkantis, o mes vis dar negalime jo 
palikti. Iš tikrųjų, mes norime jo, mums reikia jo vis labiau. Supra- 
sime, kaip mūsų noras mylėti, mūsų meilės ilgesys, pati meilė tampa 
priklausomybe. 


Priklausomybė yra bauginantis žodis. Jis pažadina vaizduotę, ir 
bemat prisimename, kaip gyvenimus griauna narkomanai, smeigiantys 
sau į rankas heroino adatas. Mums šis žodis nepatinka, ir nenorime 
juo įvardyti savo santykių su vyrais. Tačiau, dauguma, dauguma 
mūsų esame „vyrų narkomanės'" ir, kaip kiekvienas kitas narkomanas, 
turime pripažinti savo problemos rimtumą, kad galėtume pradėti 
gydytis nuo jos. 

Jei kada nors pastebėjote esanti įkyriai prisirišusi prie vyro, 
galėjote numanyti, kad to įkyrumo priežastis buvo ne meilė, o baimė. 
Mes, kurios mylime įkyriai, esame pilnos baimės - baimės būti vienišos, 
baimės būti nemylimos ir neįvertintos, baimės, kad mus gali ignoruoti, 
palikti arba sužlugdyti. Mes mylime su nepaprasta viltimi, kad vyras, 
kuris yra tapęs mūsų obsesija, nesuteiks mums skausmo. Bet mūsų 
baimės - ir obsesijos - vis stiprėja. Gyventi pradedame tarytum vien 
tam, kad mylėtume ir sulauktume atsako. Ši strategija nepadeda, todėl 
mes stengiamės, imame mylėti dar labiau ir mylime per stipriai. 

„Mylėjimo per stipriai“ fenomeną kaip specifinį minčių, jaus-=mų 
ir elgesio būdų sindromą pirmąkart atpažinau keletą metų padirbėjusi 
alkoholikų ir narkomanų konsultante. Per šimtus pokalbių su 
narkomanais ir jų šeimomis padariau netikėtą atradimą. Kai kuriais 
atvejais pacientai, kuriuos apklausiau, buvo augę sutrikusiose 
šeimose, kitais atvejais - ne, bet jų partneriai beveik visada buvo iš 
tikrai probleminių šeimų. Jie buvo patyrę didesnį nei normaliose 
šeimose stresą ir skausmą. Bandydami sugyventi su priklausomais 
nuo žalingų įpročių sutuoktiniais, šie partneriai (gydant alkoholizmą, 
vadinami alkoholikų bendrininkais - koalkoholikais) pasąmoningai 
atkurdavo ir išgyvendavo reikšmingus savo vaikystės įvykius. 

Daugiausia iš žmonų ir merginų, kurių partneriai turėjo žalingų 
įpročių, pradėjau suprasti mylėjimo per stipriai kilmę. Asmeninės 
istorijos atskleidė tai, jog tapusios „gelbėtojomis“ jos troško valdyti ir 
kentėti, todėl taip labai prisirišo prie savo alkoholikų ar narko-manų 
vyrų. Paaiškėjo, kad abiem partneriams šiose porose vienodai reikėjo 
pagalbos, nes abu beveik akivaizdžiai nyko dėl savo priklau-somybių: 
jis - dėl piktnaudžiavimo cheminėmis medžiagomis, ji - dėl didelio, 
sunkaus streso poveikio. 


10 


Šios koalkoholikės moterys padėjo man suprasti, kokią neįtikėtiną 
galią ir įtaką turėjo jų vaikystės patirtys ryšiams su vyrais. Jos turi ką 
papasakoti mums visoms, kurios esame mylėjusios per stipriai: apie 
tai, kodėl susiklostė nevykę santykiai, kodėl nesibaigia mūsų problemos, 
o svarbiausia - kaip galime pasikeisti ir pasveikti. 

Nesakau, kad vien tik moterys myli per stipriai. Kai kurie vyrai 
įkyriai prisiriša su tokia aistra, kaip ir kiekviena moteris. Jų jausmai 
bei elgesys yra tos pačios rūšies vaikystės patirčių ir veiksmų rezultatas. 

Vis dėlto dauguma vyrų, pažeistų vaikystėje, neįgyja priklauso- 
mybės nuo tarpusavio santykių. Dėl kultūrinių ir biologinių veiksnių 
savitumo jie paprastai stengiasi apsisaugoti ir išvengti skausmo 
užsiimdami dalykais, kurie yra labiau išoriniai nei vidiniai, labiau 
beasmeniai nei asmeniški. Jie dažniau įkyriai prisiriša prie darbo, 
sporto, hobio. Dėl kultūrinių ir biologinių galių, veikiančių moteris, 
jų polinkis - įkyriai prisirišti prie santykių su vyru, dažnai tokiu 
liguistu ir tolimu. 

Viliamės, jog ši knyga pagelbės visiems, kas myli per stipriai, nors 
ji parašyta moterims, nes mylėjimas per stipriai pirmiausia yra 
moteriškas fenomenas. Knygos tikslas labai specifinis: padėti mote- 
rims, kurios pačios kuria nevykusius santykius su vyrais, atpažinti šį 
faktą, suprasti jo kilmę ir išmokti pakeisti savo gyvenimą. 

Jei esate moteris, kuri myli per stipriai, manau, reikėtų perspėti, 
kad šią knygą jums nebus lengva skaityti. Vis dėlto, jei apibrėžimas 
jums tinka, o knygą perversite nesusijaudinusi ir šaltakraujiškai arba 
jums bus nuobodu ar pikta, arba nepajėgsite suprasti čia pateiktos 
informacijos, arba tik galvosite, jog tai galėtų padėti kam kitam, 
tuomet patariu, kad geriau jau bandytumėte skaityti šią knygą kitą 
kartą. Mes visi esame linkę neigti tai, kam pritarti yra pernelyg 
skausminga ar per baisu. Neigimas yra natūrali savisaugos priemonė, 
veikianti automatiškai ir nelauktai. Galbūt, skaitydama vėliau, jau 
galėsite pažvelgti į savo pačios patirtį ir gilesnius jausmus. 

Skaitykite lėtai, leiskite sau intelektualiai ir emociškai įsijausti į 
šių moterų asmenybes ir jų gyvenimus. Gyvenimai, aprašyti šioje 
knygoje, gali atrodyti nepaprasti. Užtikrinu, jog yra atvirkščiai. Šimtų 
per stipriai mylėjusių moterų, kurias aš pažinojau asmeniškai ir kaip 

specialistė, istorijos tikrai nėra išpūstos. Jų gyvenimai yra dar sudėtin- 
gesni ir pilni skausmo. Jei jų bėdos atrodo rimtesnės ir beviltiškesnės 
nei jūsų, leiskite man pasakyti, kad jūsų pradinė reakcija yra tokia, 
kaip ir daugelio mano pacienčių. Kiekviena tiki, kad jos problema 
nėra tokia baisi, net jei nuoširdžiai užjaučia kitą moterį, kuri, jos 
nuomone, turi tikrų rūpesčių. 

Tai yra viena iš gyvenimo ironijų, kad mes, moterys, galime taip 
užjausti ir suprasti viena kitos skausmą, nors liekame tokios aklos 
savo pačių skausmui. Aš tai puikiai žinau, nes esu per stipriai mylėjusi 
didžiąją savo gyvenimo dalį, kol žala mano fizinei bei emocinei 
sveikatai tapo tokia didelė, jog ėmiausi atidžiau vertinti savo santykių 
su vyrais stilių. Pastaruosius keletą metų labai stengiausi šį stilių 
pakeisti. Tai buvo sėkmingiausi mano gyvenimo metai. 

Tikiuosi, kad visoms, kurios mylite per stipriai, ši knyga ne tik 
padės geriau suprasti jūsų tikrąją būseną, bet ir paskatins keistis, 
nukreipiant savo mylintį žvilgsnį nuo įkyraus prisirišimo prie vyro 
pasveikimo ir jūsų pačios gyvenimo link. 

Štai jums antras įspėjimas. Šioje knygoje, kaip ir daugelyje pagalbos 
sau knygų, yra sąrašas žingsnių, kuriuos turite žengti, norėdama 
pasikeisti. Jei apsispręsite, kad tikrai norite žengti šiuos žingsnius, tai 
pareikalaus - kaip ir visi terapiniai pakitimai - kelerių metų darbo ir 
visiško atsidavimo. Nėra būdo lengvai pakeisti mylėjimo per daug 
stilių, kuriame esate įklimpusi. Juk šis stilius - dar vaikystėje išmoktas 
ir pagaljį gyventa. Jį prarasti bus sunku, baisu ir reikės nuolat stengtis. 
Šis įspėjimas nereiškia, kad aš kviečiu jus gerai pasverti. Galų gale, jei 
nepakeisite savo santykių stiliaus, tikriausiai turėsite kovoti visą 
likusį gyvenimą. Tačiau tuo atveju kovosite ne dėl pažangos, o kad 
išliktumėte. Galite pasirinkti. Jei pasiryšite pradėti sveikimo procesą, 
iš moters, kuri myli taip stipriai, kad net kenčia, tapsite moterimi, kuri 
myli save tiek, kad nereikėtų kentėti. 


1 skyrius 


Meilė vyrui, kuris tavęs nemyli 


„Meiles auka... 
Regiu sudužusią širdį, — 
papasakok savo gyvenimą. 


Meilės auka... 
Rodos, lengvas žaidimas, 


Ir gerai žinai, kaip jį žaisti. 


Manau, žinai, ką galvoju — 
Eini per ištemptą lyną 
Tarp skausmo ir geismo, 


Ieškodama meilės tarp jų“. 


Meilės auka 


Tai buvo pirmasis susitikimas su Džile. Ji atrodė abejojanti. 
Atsilapojusi, mažutė, šviesiomis „našlaitės Onytės“ garbanėlėmis, ji 
sėdėjo ant kėdės kraštelio, žvelgdama į mane. Viskas jos atrodė 
apvalu: veiduko forma, putnoka figūrėlė, o ypač - mėlynos akys, 
kurios žvelgė į mano įrėmintus mokslo laipsnių diplomus bei 
sertifikatus ant kabineto sienų. Ji pasiteiravo apie mano aukštąją 
mokyklą bei konsultavimo licenciją, o tuomet paminėjo, akivaizdžiai 
didžiuodamasi, jog mokosi teisės mokykloje. 

Paskui trumpam įsivyravo tyla. Ji žvilgtelėjo žemyn į savo suner- 
tas rankas. 

„Manau, geriau jau pradėsiu pasakoti, kodėl esu čia, - ji kalbėjo 
greitai liedama visą žodžių srautą, lyg drąsindamasi. - Aš tai darau, 
turiu galvoje, susitinku su psichoterapeutu, nes esu iš tiesų nelaiminga. 

Tai dėl vyrų, žinoma. Visuomet kažką padarau, kad juos atbaidyčiau. 
Viskas prasideda puikiai. Jie iš tikrųjų susižavi manimi ir taip toliau, 
bet kai tik geriau pažįsta mane, pamato kokia aš esu, - ji staiga 
įsitempė, lyg priešindamasi užplūstančiam skausmui, - viskas subyra“. 

Dabar ji pažvelgė į mane blizgančiomis nuo tramdomų ašarų 
akimis ir tęsė šiek tiek lėčiau. 

„Norėčiau sužinoti, ką darau blogai, kaip turiu pasikeisti, ir pasi- 
keisiu. Padarysiu, kad ir kiek tai kainuotų. Aš išties labai stengsiuosi.“ 
Ji vėl ėmė kalbėti greičiau. 

„Netiesa, kad aš nenoriu. Tik nežinau, kodėl man tai nuolat nutin- 
ka. Bijau, kad daugiau niekados nepamilsiu. Norėčiau pasakyti, kad 
kiekvieną kartą tai tik skausmas, ir nieko daugiau. Aš tikrai pradedu 
bijoti vyrų“. 

Purtydama galvą ir susivijusias šokčiojančias garbanėles, ji karštai 
aiškino: „Nenoriu, kad taip atsitiktų, nes esu labai vieniša. Teisės 
mokykloje turiu daug įsipareigojimų, be to, dirbu, kad galėčiau 
pragyventi. Todėl galiu būti užimta visą laiką. Iš tikrųjų daug nuveikiau 
per pastaruosius metus: vien dirbau, lankiau paskaitas, studijavau ir 
miegojau. Bet mano gyvenime trūko vyro... Tada sutikau Rendį, kai 
prieš du mėnesius lankiausi pas draugus San Diege. Jis yra advokatas. 
Mes susitikome vieną vakarą, kai draugai buvo mane pasikvietę į 
šokius. Ką gi, mes iškart puikiai sutapome. Buvo tiek daug apie ką 
pakalbėti, nors aš kalbėjau daugiausia. Bet atrodė, kad jam tai patiko. 
Taip pat buvo labai smagu bendrauti su vyru, kuris domėjosi man 
svarbiais dalykais“. 

Ji suraukė antakius: „Jis atrodė tikrai susižavėjęs manimi. Žinote, 
klausė, ar aš buvau ištekėjusi, - esu išsiskyrusi jau porą metų, - ar 
gyvenu viena. Maždaug tokius dalykus". 

Galiu įsivaizduoti, kokie akivaizdūs buvo Džilės troškimai, kaip 
gyvai ji šnekučiavosi su Rendžiu tą pirmąjį vakarą, skambant muzikai. 
Ir kaip karštai pasitiko jį po savaitės, kai, dalykinę kelionę pailginęs 
šimtu mylių, atvyko į Los Andželą jos aplankyti. Vakarieniaujant 
pasiūlė jam pasilikti nakvoti jos namuose, o ilgą kelionę atgal atidėti 
iki kitos dienos. Jis priėmė kvietimą, ir tą naktį prasidėjo jų meilės 
ryšiai. 

„Tai buvo nuostabu. Jis leido gaminti valgį ir tikrai džiaugėsi, kad 
juo rūpinausi. Aš išlyginau jo marškinius prieš rengiantis tą rytą. Man 
patinka rūpintis vyru. Mes puikiai sutarėme.“ Ji ilgesingai nusišypsojo. 
Bet iš tolesnio pasakojimo pradėjo aiškėti, kad Džilė beveik iškart 
įkyriai prisirišo prie Rendžio. 

Kai jis grįžo į savo butą San Diege, suskambo telefonas. Džilė 
- šiltu balsu kalbėjo, kad buvo susirūpinusi dėl jo ilgos kelionės ir kad 
jai palengvėjo sužinojus, jog jis jau saugus namuose. Supratusi, jog 
jį apstulbino jos skambutis, puolė atsiprašinėti už trukdymą ir 
padėjo ragelį. Nuo tada ėmė augti kankinantis nejaukumas, nes 
suvokė, kad ji ir vėl rūpinasi vyriškiu labiau, nei tai daro jis. 

„Rendis kartą pasakė, kad jo nespausčiau, nes jis tiesiog pradingsiąs. 
Aš taip išsigandau. Viskas priklausė nuo manęs. Man norėjosi ir mylėti 
jį, ir palikti. Palikti jo negalėjau, taigi vis labiau ir labiau baiminausi. Kuo 
daugiau panikavau, tuo daugiau persekiojau jį. 

Greitai Džilė ėmė skambinti jam beveik kasnakt. Jų susitarimu 
kiekvienas turėjo skambinti paeiliui, bet dažnai, kai būdavo Rendžio 
eilė, valandos prailgdavo, ir belaukdama ji netekdavo kantrybės. 
Apie miegą negalėjo būti nė kalbos, tad ji paskambindavo jam. Šie 
pokalbiai būdavo migloti ir ilgi. 

„Jis teisindavosi, jog užmiršo, o aš priekaištaudavau: kaip jis galėjęs 
užmiršti? Juk aš niekada neužmiršdavau. Taigi mes įsitraukdavome į 
kalbas apie kodėl, ir atrodė, jog jis bijo būti man atviras, o aš norėjau 
jam padėti suartėti. Jis sakydavo nežinąs, ko norėtų iš gyvenimo, o 
aš stengdavausi išaiškinti, ko jis turėtų siekti“. Vadinasi, Džilė tarytum 
troško būti kempine, sugeriančia Rendžio emocijas, ir padėti jam 
atsiverti. 

Džilė negalėjo suprasti, kad Rendis jos nenorėjo. Ji jau buvo 
nusprendusi, kad jam jos reikia. 

Du kartus Džilė skrido į San Diegą, kad praleistų su juo savaitgalį. 
Per antrąjį apsilankymą jie praleido sekmadienį drauge, bet Rendis 
blogiausių jos gyvenimo dienų. 

„Ar jis daug gerdavo?“ - paklausiau Džilę. Ji, atrodė, išsigando. 

„Na, ne visai taip. Iš tikrųjų aš nežinau. Aš niekada išties apie tai 


nemąsčiau. Žinoma, jis gėrė tą naktį, kai aš jį sutikau, bet tai juk 
natūralu. Be to, mes buvome bare. Kartais, kai kalbėdavomės 
telefonu, girdėdavau taurėje barškantį ledą ir kamantinėdavau jį apie 
tai - žinote, apie gėrimą vienam ir taip toliau. Iš tikrųjų aš niekuomet 
su juo nebuvau, kai jis negėrė, bet aš tik numaniau, kad jis linkęs 
išgerti. Tai normalu, ar ne?“ 

Susimąsčiusi patylėjo. „Žinote, kartais jis linksmai kalbėdavo 
telefonu, ypač apie advokatūrą. Tikrai neaiškiai ir netiksliai, uŽmaršiai, 
nenuosekliai. Bet niekad nepagalvojau, kad taip yra dėl to, kad jis buvo 
išgėręs. Nežinau, kaip paaiškindavau tai sau. Spėju, kad neleisdavau 
sau apie tai net pagalvoti“. 

Ji liūdnai pasižiūrėjo į mane. 

„Galbūt jis gėrė per daug, bet tikriausiai todėl, kad aš keliau jam 
nuobodulį. Manau, kad tiesiog buvau jam nelabai įdomi, ir jis išties 
nenorėjo būti su manimi, - nerimastingai tęsė ji. - Mano vyras niekada 
nenorėjo būti man artimas - tai buvo akivaizdu! - Nors ir tramdėsi, 
jos akys paplūdo ašaromis. - Kaip ir mano tėvas... Kas gi yra manyje? 
Kodėl jie visi jaučia man tą patį? Ką aš darau blogai?“ 

Kai Džilė suvokė, kad tarp jos ir jai brangių žmonių kyla problemų, 
norėjo pabandyti jas spręsti. Ji pati jautėsi kalta, kad tos problemos 
atsirado. Jei Rendžiui, jos vyrui ir jos tėvui nepavyko ją mylėti, tai gal 
ji kažką padarė arba kažko jai nepasisekė padaryti. 

Džilės nuostatos, jausmai, elgesys ir gyvenimo patirtys buvo 
tipiškos moteriai, kuriai mylėti reiškia kentėti. Ji atskleidė daugelį 
bruožų, būdingų moterims, mylinčioms per stipriai. Nepaisant jų 
istorijų ir kovų specifinių detalių, ar moterys ilgai ir sunkiai bendravo 
su vienu vyru, ar buvo keletas nelaimingų draugysčių su daugeliu 
vyrų, jos visos yra panašios. Mylėti per daug nereiškia mylėti per 
daug, vyrų arba per dažnai įsimylėti, arba justi pernelyg stiprią tikrą 
meilę kitam. Iš tiesų mylėti per daug reiškia įkyriai prisirišti prie vyro 
ir tą prisirišimą vadinti meile, kai leidžiate tam prisirišimui kontroliuoti 
emocijas bei elgesį, kai net ir suprasdamos, kad jis neigiamai veikia 
sveikatą ir gerovę, nepajėgiate jo nutraukti. Tai reiškia, kad matuojate 
savo meilės gylį pagal savo kančios dydį. 

Skaitydama šią knygą, galbūt pastebėsite, kad tapatinate save su 


Džile arba kuria nors kita iš moterų, su kurių pasakojimais susidursite. 
Galite klausti savęs, ar taip pat esate moteris, kuri myli per stipriai. 
Net jei jūsų problemos su vyrais pasirodys panašios į jų, gal vis tiek bus 
sunku pritaikyti sau etiketes, kurios tiktų kai kurių moterų praeičiai 
įvardyti. Mes visos stipriomis emocinėmis reakcijomis atliepiame į 
žodžius alkoholizmas, incestas, smurtas, narkomanija, bet kartais negalime 
realiai pažvelgti į savo pačių gyvenimus, nes bijome, kad tos etiketės 
nebūtų pritaikytos mums arba tiems, kuriuos mes mylime. Liūdna, bet 
nepajėgdamos vartoti šių žodžių, kai jie tinka, dažnai užkertame kelią 
sau pagelbėti. Antra vertus, tos baisios etiketės gali netikti jūsų 
gyvenimui. Jūsų vaikystėje galėjo būti subtilesnių problemų. Galbūt 
jūsų tėvas, rūpindamasis finansiniu namų saugumu, visai nemėgo 
moterų ir nepasitikėjo jomis, o tai, kad jis nepajėgė mylėti, sulaikė jus 
nuo meilės sau. Arba gal jūsų motina namų aplinkoje pavydėjo ir 
rungtyniavo su jumis, nors viešai ji gyrėsi jumis ir didžiavosi. Jūs 
turėjote elgtis gerai, kad būtumėte teigiamai jos įvertinta, bet bijojote 
priešiškumo, kurį joje sukeldavo jūsų sėkmė. 

Šioje knygoje negalime aprašyti daugybės nesveikų šeimų - tam 
prireiktų keleto visai kitokio pobūdžio tomų. Vis dėlto svarbu suprasti, 
kad tai, ką visos nesveikos šeimos turi bendra, yra jų nesugebėjimas 
spręsti esmines problemas. Gali būti, jog šeimoje yra sprendžiamų, 
kartais iki koktumo, kitų problemų, bet pastarosios dažnai pridengia 
gilias paslaptis, kurios padaro šeimą disfunkcinę. Slaptumo laipsnis — 
nesugebėjimas kalbėti apie problemas, o ne jų sunkumas - nulemia, 
kiek disfunkcinė tampa šeima ir kaip skaudžiai pažeidžiami jos 
nariai. 

Disfunkcinė šeima yra tokia, kurioje nariai vaidina griežtus 
vaidmenis, o bendravimas apsiriboja tik tais teiginiais, kurie tinka 
šiems vaidmenims. Nariai negali laisvai reikšti savo patirties, norų, 
poreikių ir jausmų, oO turi apsiriboti savo vaidmeniu ir kitų šeimos 
narių vaidmenimis. Vaidmenų esama visose šeimose, bet kai pasikeičia 
aplinkybės, šeimos nariai taip pat privalo pasikeisti ir prisitaikyti, kad 
šeima ir toliau liktų sveika. Motiniškas rūpinimasis, tinkantis vienerių 
metų kūdikiui, visai netinkamas trylikamečiui. Taigi motinystės 
vaidmuo turi kisti, kad atitiktų tikrovę. Disfunkcinėse šeimose didumos 


tikrovės aspektų yra nepaisoma, o vaidmenys lieka sustabarėję. 

Jei niekas negali aptarinėti, kas individualiai veikia kiekvieną 
šeimos narį, taip pat ir visą šeimą, - iš tiesų kai toks aptarinėjimas yra 
numanomai uždraustas (pakeičiama tema) arba aiškiai uždraustas 
(„Mes nekalbame apie šiuos dalykus!“), - išmokstame netikėti savo 
pačių suvokimais arba jausmais. Kadangi šeima neigia mūsų realybę, 
mes taip pat pradedame ją neigti. Tai stipriai trikdo gebėjimą telkti 
gyvenimo patirtį, palaikyti santykius su žmonėmis bei elgtis įvairiose 
situacijose. Taip dažniausiai nutinka moterims, kurios myli per 
stipriai. Jos nepajėgia atskirti, kas yra joms blogas arba kas negerai. 
Situacijos ir žmonės, kurių kiti natūraliai vengtų kaip grėsmingų, 
negerų ar kenksmingų, neatstumia šių moterų, nes jos nesugeba 
realiai ir tausodamos save jų vertinti. Nepasitikėdamos savo jausmais, 
mes iš tikrųjų įsitraukiame į didžiausius pavojus, intrigas, dramas, 
gyvenimo sunkumus - iššūkius, kurių kiti, su sveikesnėmis patirtimis 
ir turintys daugiau pusiausvyros, natūraliai vengtų. Dauguma dalykų, 
kurie mus traukia, yra kartojimas to, kuo gyvenome augdamos. Mes 
nuolat susižeidžiame. 

Nė viena netampa tokia moterimi, tai yra per stipriai mylinčia 
moterimi, atsitiktinai. Moterys, augančios šioje visuomenėje ir tokioje 
šeimoje, įgyja kai ko joms būdingo. Toliau pateikti apibūdinimai yra 
tipiški per stipriai mylinčioms moterims, tokioms kaip Džilė, o galbūt 
ir jums. 


1. Dažniausiai pasitaiko, kad jūs kilusi iš disfunkcinės šeimos, 
kurioje jūsų emociniai poreikiai nebuvo tenkinami. 

2. Pati patyrusi mažai tikro rūpesčio, netiesiogiai bandote patenkinti 
šį poreikį globodama vyrą, kuriam, atrodo, reikėtų pagalbos. 

3. Jūs niekada negalėjote pakeisti savo tėvų (arba motinos ar 
tėvo) į tokius, kokių troškote - šiltus, mylinčius, todėl dažniausiai 
atkreipiate dėmesį į gerai pažįstamą emociškai neprieinamą vyrą, 
kurį savo meile bandote keisti. 

4. Bijodama būti palikta, darote viską, kad santykiai nenutrūktų. 

5. Beveik niekas ne per sunku, neatima per daug laiko arba ne 
per brangu, jei tik tai „padeda“ mylimam vyrui. 

6. Pripratusi prie meilės trūkumo asmeniniuose ryšiuose, esate 
linkusi laukti, viltis ir bandyti dar stipriau įtikti. 

7. Kiekvienuose santykiuose esate linkusi prisiimti daugiau nei 
penkiasdešimt procentų atsakomybės, kaltės ir priekaištų. 

8. Jūs save menkinate. Giliai širdyje netikite, kad esate verta 
laimės. Greičiau manote, kad privalote užsitarnauti teisę džiaugtis 
gyvenimu. 

9. Turite nenumaldomą poreikį kontroliuoti savo vyrą ir jūsų 
santykius, nes vaikystėje patyrėte mažai saugumo. Pastangas kontro- 
liuoti žmones ir situacijas maskuojate neva būdama „gelbėtoja“. 

10. Santykiuose su vyrais daugiau galvojate apie svajonėse 
susikurtą, O ne realią situaciją. 

11. Esate priklausoma nuo vyro ir emocinio skausmo. 

12. Galite būti linkusi emociškai, o dažnai ir biochemiškai priprasti 
prie narkotikų, alkoholio, tam tikrų valgių, ypač saldumynų. 

13. Kreipdama dėmesį į žmones, kurie turi problemų ir kuriems 
reikia pagalbos, arba įsitraukdama į chaotiškas, nesaugias, emociškai 
skausmingas situacijas, vengiate prisiimti atsakomybę už save. 

14. Galite būti linkusi į depresijos epizodus, kuriems bandote 
užbėgti už akių, jaudindamasi dėl nestabilių ryšių. 

15. Jūsų netraukia vyrai, kurie yra geri, pastovūs, patikimi ir 
domisi jumis. Jums tokie „geri“ vyrai atrodo nuobodūs. 


Džilei daugiau ar mažiau tiko beveik visi šie apibūdinimai. Ji 
įkūnijo labai daug išvardytų savybių. Iš viso kito, ką ji pasakė, spėjau, 
jog Rendis galėjo turėti alkoholizmo problemą. Tokio emocinio stiliaus 
moteris nuolat traukia vyrai, kurie dėl vienos ar kitos priežasties yra 
emociškai neprieinami. Būti priklausomam nuo alkoholio ar ko kito — 
tai ir reiškia būti emociškai neprieinamam. 

Nuo pat pradžių, pradėdama santykius ir siekdama juos išsaugoti, 
Džilė norėjo prisiimti daugiau atsakomybės nei Rendis. Kaip ir 
daugybė moterų, kurios myli per stipriai, ji buvo labai atsakinga, 
daug pasiekusi ne vienoje savo gyvenimo sričių, bet vis dėlto turinti 
nedaug savigarbos. Akademinių ir karjeros tikslų įgyvendinimas jai 
negalėjo atsverti asmeninių nesėkmių, patirtų meilės ryšiuose. 

Kiekvienas Rendžio užmirštas telefono skambutis stipriai sumenkin- 
davo jos trapų savęs įvaizdį, kurį ji didvyriškai mėgindavo pagerinti 
siekdama išgauti iš jo dėmesio. Noras prisiimti visus priekaištus už 
nepavykusius santykius buvo tipiškas, kaip ir tai, jog ji nepajėgė realiai 
įvertinti situacijos bei pasirūpinti savimi palikdama jį, kai abipusiškumo 
stoka tapo akivaizdi. 

Moterys, kurios myli per stipriai, nedaug tekreipia dėmesio į savo 
orumą meilės ryšiuose. Jos švaisto energiją beviltiškai manipu- 
liuodamos, siekdamos pakeisti kito asmens elgesį arba jausmus jų 
atžvilgiu. Pavyzdžiui, Džilės brangūs tarpmiestiniai telefono skambučiai 
arba skrydžiai į San Diegą (atminkime, jos biudžetas buvo visai 
ribotas). Ilgus atstumus įveikusios „terapijos sesijos“ buvo daugiau 
bandymas padaryti jį tokiu vyru, kokio jai reikėjo, nei noras padėti jam 
suprasti, koks jis yra. Iš tikrųjų Rendis nenorėjo jai padėti atrasti, koks 
jis yra. Jei jis būtų susidomėjęs tokiu savęs atradimu, pats būtų atlikęs 
didžiąją darbo dalį, o ne pasyviai laukęs, Džilei bandant priversti jį 
analizuoti save. Džilė stengėsi, nes jos vienintelė alternatyva buvo 
atpažinti ir priimti jį tokį, koks buvo iš tikrųjų - vyrą, abejingą jos 
jausmams ir judviejų santykiams. 

Grįžkime į užsiėmimą su Džile, kad geriau suprastume, kas tą 
dieną atvedė ją į mano kabinetą. 

Dabar ji kalbėjo apie savo tėvą: „Jis buvo toks užsispyręs žmogus. 
Prisiekiau, kad vieną dieną laimėsiu ginčą su juo.“ Akimirką svarstė: 
„Vis dėlto aš niekada to nepasiekiau. Tikriausiai todėl įstojau į teisę. 
Man tiesiog patinka mintis, kad galima ginčytis ir laimėti!" Tai 
pasakiusi, ji plačiai nusišypsojo, 0 tuomet vėl surimtėjo. 

„Žinote, ką aš kartą padariau? Aš priverčiau jį pasakyti man, kad 
jis mane myli, ir apkabinti mane.“ Džilė bandė tai pateikti kaip 
linksmą atvejį iš savo jaunystės, bet neatrodė, kad jai būtų linksma. 
Tarytum šmėstelėjo jaunos sužeistos mergaitės šešėlis. 

„To niekada nebūtų atsitikę, jei aš nebūčiau privertusi. Bet jis 
mylėjo mane. Jis tik negalėjo man to parodyti. Jis niekada nesugebėjo 
to pakartoti. Taigi aš tikrai džiaugiuosi, kad priverčiau jį. Kitu atveju 
aš niekada nebūčiau išgirdusi iš jo tų žodžių. Man buvo aštuoniolika, 
kai prikibau prie jo, kad pasakytų, jog myli mane. Aš nepajudėjau iš 

vietos, kol jis to nepasakė. Tada paprašiau jį apkabinti mane, o iš tiesų 
turėjau pirma apkabinti jį patį. Jis tik kažkaip spustelėjo man nugarą 
ir patapšnojo per petį, bet tai nieko. Man tikrai reikėjo, kad jis tai 
padarytų . Vėl pasirodė ašaros, tik šį kartą jos jau pasipylė per apvalius 
skruostukus. 

„Kodėl jam buvo taip sunku tai padaryti? Tai, atrodo, toks 
būtinas dalykas - sugebėti pasakyti savo dukrai, kad ją myli“. 

Ji vėl įsistebeilijo į savo sukryžiuotas rankas. 

„Aš taip stengiausi. Būtent todėl ginčijausi ir atkakliai kovojau su 
juo. Maniau, kad jei kada nors laimėsiu, jis turės didžiuotis manimi. 
Jis turės pripažinti, kad esu gera. Man reikėjo jo pritarimo, kuris, 
maniau, reiškė jo meilę, o jos troškau labiau už bet ką pasaulyje...“ 

Iš tolesnės kalbos su Džile tapo aišku, kad jos šeima tėvo nemeilę 
dukteriai vertė tai aplinkybei, kad jis norėjęs sūnaus, o gimė duktė. 
Visiems, taip pat ir Džilei, buvo geriau taip lengvai paaiškinti tėvo 
šaltumą dukteriai, nei priimti tiesą apie jį patį. Bet po kiek laiko 
terapijos seanso metu Džilė pripažino, kad jos tėvas neturėjo artimų 
emocinių ryšių nė su vienu šeimos nariu ir nepajėgė reikšti šilumos, 
meilės arba pritarimo niekam iš savo asmeninės aplinkos. Visuomet 
buvo „priežasčių“ jo emocijoms sulaikyti: ginčai, nuomonių skirtumai 
arba nepakeičiami faktai, kaip kad Džilės gimimas mergaite. Kiekvienas 
šeimos narys verčiau priėmė šias priežastis kaip pagrįstas, užuot 
gilinęsi į šaltus ryšius su juo. 

Džilė iš tikrųjų pastebėjo, kad sunkiau priimti jos tėvo esminį 
nesugebėjimą mylėti, nei toliau priekaištauti sau. Kol kaltė buvo jos, 
taip pat buvo ir vilties, jog vieną dieną ji galės tiek pasikeisti, kad 
pradėtų keistis ir jis. 

Tai yra tiesa apie mus visas. Kai įvyksta emociškai skausmingas 
įvykis, o mes sakome sau, jog tai mūsų kaltė, iš tikrųjų sakome, kad 
mūsų rankose yra kontrolė - jei ką nors pakeisime, skausmas liausis. 
Ši dinamika būdinga daugeliui save kaltinančių moterų, kurios myli 
per stipriai. Kaltindamos save, mes neprarandame vilties, kad 
suvoksime, ką darome blogai, ir ką nors pakeisime kontroliuodamos 
situaciją ir sustabdydamos skausmą. 

Šis dėsningumas Džilės atveju netrukus atsiskleidė akivaizdžiai, 

kai per kitą užsiėmimą ji apibūdino savo santuoką. Ją nepermaldau- 
jamai traukė tas, su kuriuo galėtų atkurti emocijų stokojusį savo 
vaikystės klimatą. Vedybos jai buvo galimybė pabandyti vėl laimėti 
iš tėvo nepatirtą meilę. 

Kai Džilė papasakojo, kaip susitiko su savo vyru, prisiminiau 
taisyklę, išgirstą iš draugo psichoterapeuto: alkani žmonės yra prasti 
pirkėjai. Beviltiškai alkana meilės ir palaikymo, būdama atstumta, 
nors niekada to nesuvokusi, Džilė buvo tiesiog pasmerkta susirasti 
Paulių. 

Ji pasakojo: „Mes susitikome bare. Aš skalbykloje ploviau savo 
drabužius ir keletui minučių užbėgau į tą mažut pigų bariuką. Paulius 
žaidė biliardą ir paklausė, ar aš nenorėčiau pažaisti. Pasakiau, žinoma, 
ir taip viskas prasidėjo. Jis pakvietė mane išeiti. Pasakiau, kad neinu 
su vyrais, kuriuos susitinku baruose. Ką gi, jis nusekė paskui mane iki 
skalbyklos ir visą laiką nenustojo kalbinęs. Galų gale aš daviau jam 
savo telefono numerį, o kitą naktį mes pasimylėjome. Jūs tikriausiai 
nepatikėsite, bet mes po dviejų savaičių pradėjome gyventi kartu. Jis 
neturėjo kur gyventi, o aš turėjau išeiti iš savo buto, tad mes kartu 
susiradome butą. Tai buvo iš visų puikiausia, niekas negalėjo tam 
prilygti, nei lytiniai santykiai, nei draugystė, nei kita kas. Bet po metų 
mano mama pradėjo nerimauti, ką gi aš daranti, todėl mes susituo- 
kėme““. Ji vėl papurtė savo garbanėles. 

Nors pradžia buvo tokia atsitiktinė, ji greitai tapo įkyriai prisirišusi. 
Kadangi Džilė augo stengdamasi visa, kas negera, keisti, ji mąstymo 
ir elgesio stilių perkėlė į savo santuoką. 

„Aš taip stengiausi. Turiu galvoje, aš tikrai jį mylėjau ir norėjau 
priversti, kad ir jis mane mylėtų. Stengiausi tapti tobula žmona. 
Gaminau valgį ir tvarkiausi kaip išprotėjusi, taip pat bandžiau mokytis. 
Didelę laiko dalį jis nedirbo. Gulinėdavo arba tiesiog kelioms dienoms 
išnykdavo. Tai buvo pragaras, laukimas ir klausimai. Bet aš išmokau 
jo neklausti, kur jis buvęs, nes...“ Ji padvejojo, pasimuistė kėdėje. „Man 
sunku tai pripažinti. Buvau tikra, kad galiu tai pakeisti, jei tik stipriai 
stengsiuosi, bet kartais aš supykdavau, kai jis išnykdavo, ir tada jis 
apkuldavo mane“. 

„Niekam anksčiau nesu to sakiusi. Man visada buvo taip gėda. 

Aš tiesiog niekada neįsivaizdavau savęs tokios, žinote... kuri leidžiasi 
būti mušama". 

Džilės santuoka iširo, kai jos vyras per vieną iš savo ilgų nebuvimų 
namuose susirado kitą moterį. Nors vedybos ir buvo virtusios agonija, 
Pauliui išėjus, Džilė jautėsi sugniuždyta. 

„Aš buvau įsitikinusi, jog ta moteris buvo už mane geresnė. Išties 
galiu suprasti, kodėl Paulius paliko mane. Matyt, aš negalėjau jam 
arba kam nors kitam nieko gero pasiūlyti. Nekaltinau jo, kad paliko 
mane. Po viso to aš negalėjau savęs pakęsti“. 

Didžioji mano darbo su Džile dalis buvo padėti jai suprasti jau 
įsisenėjusią jos ligą - žalingą įprotį beviltiškai prisirišti prie emociškai 
neprieinamų vyrų. Žalingas Džilės santykių su vyrais aspektas 
atitinka narkotikų vartojimo žalingumą. Iš pradžių kiekvienuose jos 
santykiuose buvo pirminė „aukštuma“, euforijos ir jaudulys tikint, 
kad galų gale jos giliausi meilės, dėmesio ir emocinio saugumo poreikiai 
bus patenkinti. Tikėdama tuo ir norėdama tą jausmą išsaugoti, Džilė 
tapo vis labiau ir labiau priklausoma nuo vyro ir santykių su juo. 
Tada kaip narkomanas, kuris turi didinti narkotikų dozę, vos tik 
pajunta mažesnį efektą, ji siekdavo vis karštesnių santykių, jeigu jie 
teikdavo jai mažiau pasitenkinimo ir pilnatvės. Bandydama pakartoti, 
ką nuostabaus ir daug žadančio kartą jau buvo pajutusi, ji vergiškai 
sekiojo paskui vyrą, nes jai reikėjo daugiau kontakto, daugiau 
paramos, daugiau meilės, o viso šito gaudavo vis mažiau ir mažiau. 
Kuo blogesnė tapdavo situacija, tuo sunkiau jai buvo liautis, nes 
poreikiai stiprėjo. Ji negalėjo sustoti. 

Džilei, kai ji pirmą kartą apsilankė pas mane, buvo dvidešimt 
devyneri. Jos tėvas, jau septyneri metai miręs, tebebuvo svarbiausias 
vyras jos gyvenime. Iš dalies jis buvo vienintelis vyras, nes santykius 
su visais ją traukusiais vyrais ji siejo su savo tėvu, karštai trokšdama 
laimėti meilę žmogaus, kuris dėl savo paties problemų negalėjo jos 
duoti. Kai vaikystės patirtis ypač skaudi, mus dažnai nesąmoningai 
ir nenugalimai traukia vėl ir vėl gyvenime atkurti panašias situacijas, 
kad galų gale jas įveiktume. Pavyzdžiui, jei mes, kaip Džilė, mylėjome 
ir ilgėjomės tėvo, kuris mums neatsakė tuo pačiu, suaugusios dažnai 
užmezgame ryšį su panašiu vyriškiu ar keliais tokiais vyriškiais, 

bandydamos laimėti seną kovą dėl meilės. Džilei būtent taip ir 
nutiko, nes ji negalėjo atsispirti netinkamiems vyrams. 

Jūs tikriausiai žinote seną pokštą apie trumparegį žmogų, naktį 
pametusį raktus ir ieškantį jų po gatvės žibintu. Praeivis pasisiūlo 
padėti ir klausia: „Ar esate tikras, kad čia juos pametėte?“ „Ne, bet čia 
bent jau šviesiau“, - atsako jis. 

Džilė, kaip ir šis žmogus, ieško, ko jai stinga gyvenime, ne ten, kur 
yra vilties tai rasti, bet ten, kur jai lengviausia ieškoti, nes ji - moteris, 
kuri myli per stipriai. 

Šioje knygoje mes tyrinėsime, ką reiškia mylėti per stipriai, kodėl 
mes taip darome, kaip to išmokome ir kaip pakeisti savo meilės stilių 
sveikesniais santykiais. Dar kartą apžvelkime per stipriai mylinčių 
moterų savybes, šį kartą jas išvardydamos po vieną. 


1. Dažniausiai pasitaiko, kad jūs kilusi iš disfunkcinės šeimos, 
kurioje jūsų emociniai poreikiai nebuvo tenkinami. 


Galbūt lengviausia perprasti šį ypatumą, pradėjus galvoti nuo 
antrosios sakinio dalies: „...kurioje jūsų emociniai poreikiai nebuvo 
tenkinami“. „Emociniai poreikiai“ nereiškia vien meilės ir šilumos 
troškimo. Nors ir tai svarbu, dar svarbiau - ar jūsų jausmai ir 
pastebėjimai nebuvo ignoruojami ir neigiami, užuot juos priėmus ir 
patvirtinus. Pavyzdžiui, tėvai barasi, dukra bijo ir klausia motinos: 
„Kodėl tu širsti ant tėčio?“ „Neširstu,“- atsako motina, nors atrodo 
pikta ir suirzusi. Dukra pasimeta ir dar labiau išsigandusi taria: „Bet 
aš girdėjau tave šaukiant.“ Motina piktai atsako: „Aš tau sakau, kad 
neširstu, bet tuoj įširsiu, jei dar šnekėsi!“ Dabar dukra jaučia baimę, 
pasimetimą, pyktį ir kaltę. Motina sako, kad ji klaidingai supratusi, 
bet jei tai tiesa, iš kur kyla tas baimės jausmas? Vaikui tenka rinktis, 
ar manyti, kad ji teisi, o motina tyčia melavo, ar galvoti, kad neteisingai 
suvokia tai, ką girdi, mato ir jaučia. Dažnai ji pasirinks iškreiptą 
vaizdą ir priderins prie jo savo pastebėjimus, kad nereikėtų jaustis 
sumenkintai ir suklydusiai. Tai vaikystėje ir vėliau kenkia pasitikėjimui 
savimi, ypač artimuose santykiuose su kitais žmonėmis. Šilumos 
poreikis taip pat gali būti nuneigtas arba nepakankamai patenkintas. 

Kai tėvai barasi ar yra įsitraukę į kitokias kovas, vaikams šeimoje gali 
pritrūkti laiko ir dėmesio. Vaikas išalksta meilės, bet nemoka ja 
pasikliauti, jos priimti ir jaustis jos vertas. 

Dabar apie pirmąją šios savybės apibūdinimo dalį: esate kilusi iš 
disfunkcinės šeimos. Šeimos disfunkcinės, jei jose vyksta vienas ar 
keli iš šių dalykų: 


+ girtuokliaujama, vartojami narkotikai arba legalūs vaistai; 

+ kompulsyviai elgiamasi: valgoma, dirbama, valoma, lošiama, 
išlaidaujama, laikomasi dietos, treniruojamasi ir taip toliau; šie 
užsiėmimai yra ir žalingi įpročiai, ir progresuojančios ligos 
procesai; greta daugelio kitų žalingų poveikių, jie efektyviai 
suardo ir užkerta kelią nuoširdžiam bendravimui ir artimumui 
šeimoje; 

+ mušamas sutuoktinis ar vaikai; 

+ tėvai netinkamai seksualiai elgėsi su vaiku, pradedant gundymu 
ir baigiant incestų; 

+ nuolatiniai ginčai ir įtampa; 

+ ilgi laiko tarpai, kai tėvai nekalba vienas su kitų; 

+ dėl skirtingų požiūrių ar vertybių tėvai elgiasi prieštaringai ir 
varžosi dėl vaikų prisirišimo; 

+ tėvai rungiasi vienas su kitu arba su vaikais; 

+ vienas iš tėvų nemoka bendrauti su kitais šeimos nariais ir iš 
tiesų jų vengia, bet kaltina šeimos narius už tai, kad privertė jį 
taip elgtis; 

+ vyrauja ypač griežtos nuostatos pinigų, religijos, darbo, laiko 
naudojimo, meilės išraiškos būdų, sekso, televizijos, buities darbų, 
sporto, politikos ir kitų dalykų atžvilgiu. Perdėtas domėjimasis bet 
kuriuo iš šių objektų trikdo santykius bei intymumą, nes akcen- 
tuojamas ne bendravimas, o taisyklės, kurių reikia laikytis. 


Jeigu vienam iš tėvų būdingas čia aprašytas elgesys, tai žaloja 
vaiką. Pasekmės gali būti dar liūdnesnės, jei taip nesveikai elgiasi abu 
tėvai. Dažnai tėvams būdingos viena kitą atitinkančios patologijos. 
Pavyzdžiui, dažnai tuokiasi alkoholikas ir moteris, serganti kompul- 


syviu valgymu. Vėliau jie kovoja norėdami kontroliuoti vienas kitą. 
Taip pat dažnai atsitinka, jog tėvai savo elgesiu palaiko vienas kito 
nevykusį elgesį. Kai slopinanti kitus, per daug globojanti moteris yra 
ištekėjusi už pikto, atstumiančio vyro, kiekvienas jų savo elgesiu bei 
nuostatomis leidžia vienas kitam nuolat griauti santykius su vaikais. 

Disfunkcinės šeimos būna labai įvairios, bet jos visos daro 
panašią įtaką savo augantiems vaikams. Tokiose šeimose augusių 
vaikų jausmai bei sugebėjimas bendrauti būna pažeisti. 


2. Pati patyrusi mažai tikro rūpesčio, netiesiogiai bandote 
patenkinti šį poreikį globodama vyrą, kuriam, atrodo, reikėtų 
pagalbos. 


Prisiminkime, kaip elgiasi vaikai, ypač mergaitės, kai jiems 
trūksta meilės ir dėmesio. Jei mažas berniukas tokiu atveju būna 
piktas, elgiasi blogai, muša kitus, tai maža mergaitė dažniausiai visą 
savo dėmesį skiria mėgstamiausiai lėlei. Besirūpindama savo lėle, 
mergaitė tam tikra prasme tapatinasi su ja, taip netiesiogiai siekdama 
globos, dėmesio, kurių jai pačiai reikia. Suaugusios per daug 
mylinčios moterys daro lygiai tą patį, tik kiek subtiliau. Apskritai mes 
būname globėjiškos visose arba bent daugelyje savo gyvenimo sričių. 
Moterys iš disfunkcinių šeimų (ir ypač iš alkoholikų šeimų) 
dažniausiai renkasi profesijas, teikiančias galimybes padėti kitiems, 
pavyzdžiui, medicinos sesers, konsultantės, psichoterapeutės, 
socialinės darbuotojos. Jų dėmesį patraukia vargstantys. Užjaus- 
damos ir prisiimdamos jų skausmą, jos stengiasi jį sumažinti, kad 
susilpnėtų jų pačių skausmas. Priežastis, dėl kurios jas labiausiai 
traukia globotini vyrai, paaiškėja supratus, kad jos pačios trokšta būti 
mylimos, trokšta sulaukti pagalbos. 

Vyras, kuris mus traukia, nebūtinai yra beturtis ar blogos sveikatos. 
Gal jis nesugeba bendrauti su kitais, gal jis šaltas ir nemylintis, 
užsispyręs ar egoistiškas, aikštingas ar melancholiškas. O gal jis truputį 
laukinis, neatsakingas, nesugebantis įsipareigoti ir būti ištikimas. Gal 
jis sako, kad niekada nėra tikrai mylėjęs. Veikiamos savo pačių 
patirties, mes atsiliepsime vyrui su atitinkamu poreikiu. Be abejonės, 

atsiliepsime būdamos visiškai tikros, jog šiam vyrui reikia mūsų 
pagalbos, užuojautos, išminties, kad jo gyvenimas taptų geresnis. 


3. Jūs niekada negalėjote pakeisti savo tėvų (arba motinos ar tėvo) 
į tokius, kokių troškote - šiltus, mylinčius, todėl dažniausiai 
atkreipiate dėmesį į gerai pažįstamą emociškai neprieinamą vyrą, 
kurį savo meile bandote keisti. 


Gal jums teko kovoti su vienu iš tėvų, o gal ir su abiem? Visa tai, 
kas buvo blogai, ko trūko, kas buvo skausminga praeityje, bandote 
įveikti dabar. 

Tampa akivaizdu, kad vyksta labai nesveikas savęs žlugdymo 
procesas. Būtų viskas gerai, jei savo gailestį, užuojautą ir supratimą 
skirtumėte sveikam vyrui, kuris taip pat sugebėtų patenkinti jūsų 
poreikius. Bet jūsų netraukia sveikas vyras, kuris galėtų duoti tai, ko 
jums reikia. Tokie vyrai jums atrodo nuobodūs. Jus traukia vyrai, 
kurie primena kovą su tėvais. Būdama labai gera, labai mylinti, labai 
pagirtina, labai padedanti, labai išradinga, jūs stengiatės išsikovoti 
savo tėvų meilę, dėmesį bei pritarimą, kurių dėl juos slėgusių problemų 
ir rūpesčių jie nepajėgė duoti. Taigi dabar elgiatės taip, kad meilės, 
dėmesio ir pritarimo sulauktume iš vyro, kuris dėl savo bėdų ir 
rūpesčių, deja, nesugeba jums to duoti. 


4. Bijodama būti palikta, darote viską, kad santykiai nenutrūktų. 


Palikti - labai gąsdinantis žodis. Būti paliktai galbūt tolygu 
mirčiai, nes viena gyventi nesugebate. Galima tiesiogiai ką nors 
palikti, galima apleisti emociškai. Kiekviena per stipriai mylinti 
moteris vaikystėje buvo emociškai apleista ir dėl to patyrė siaubą ir 
emocinę tuštumą. Kai suaugusią moterį palieka vyras, daugeliu 
atžvilgių toks panašus į mus vaikystėje apleidusius žmones, visas 
siaubas iškyla vėl. Aišku, paliktoji moteris darys viską, kad tik 
nereikėtų dar kartą išgyventi to siaubo. Tai paaiškina kitą savybę. 


5. Ko gero, nėra nieko, kas būtų per sunku, atimtų per daug 
laiko arba būtų per brangu, jeigu tai tik „padeda“ mylimam 


vyrui. 


Ši beatodairiška „pagalba“ vyksta pagal prielaidą: jei šios pastangos 
bus vaisingos, o mylimas vyras taps toks, kokio jums reikia, tai reikš, 
kad laimėjote visa, ko taip ilgai troškote. Savo atžvilgiu mes dažniau- 
siai esame labai taupios ir daug ko atsisakome, o dėl savo vyro galime 
padaryti viską. Štai keli mūsų pastangų pavyzdžiai: 


+ perkamejam drabužius, norėdamos sustiprinti jo savigarbą; 
+ surandame psichoterapeutą ir meldžiame, kad vyras pas jį 
nueitų; 

+ finansuojame brangius vyro laisvalaikio užsiėmimus, kad jis 
geriau praleistų laiką; 

+ sutinkame su neapgalvotais gyvenamos vietos keitimais, nes 
„Jis čia nelaimingas"; 

e atiduodame jam dalį arba visą savo turtą, kad jis nesijaustų 
prastesnis už mus; 

+ aprūpiname jį gyvenamąja vieta, kad jis jaustųsi saugus; 

+ leidžiame jam emociškai smurtauti mūsų atžvilgiu, nes „jam 
niekas niekada neleido reikšti savo jausmų"; 

+ surandame jam darbą. 


Čia paminėta tik dalis būdų, kuriais mes stengiamės padėti. 
Dažniausiai nė nesuabejojame, ar jam tokios mūsų pastangos naudingos. 
Sugaištame aibę laiko, galvodamos apie naujus pagalbos būdus, dar 
geresnius už išbandytuosius. 


6. Pripratusi prie meilės trūkumo asmeniniuose santykiuose, 
jūs jos vis dar laukiate, tikitės ir kaip įmanydama stengiatės 


būti jos verta. 


Jei kita moteris su kitokia patirtimi atsidurtų mūsų vietoje, ji 
greičiausiai pasakytų: „Tai nepakenčiama. Aš nesiruošiu ilgiau taip 

gyventi“. Bet mes manome, kad jei dar nesiseka ir nesame laimingos, 
tai reiškia, kad nepakankamai stengėmės. Matome kiekvieną niuansą 
savo partnerio elgesyje, kuris galbūt rodo, kad jis pagaliau keičiasi. 
Gyvename viltimi, kad rytoj viskas bus kitaip. Iš tikrųjų laukti, kol jis 
pasikeis, yra patogiau nei keistis pačiai ar keisti savo gyvenimą. 


7. Kiekvienuose santykiuose esate linkusi prisiimti daug 
daugiau nei penkiasdešimt procentų atsakomybės, kaltės ir 
priekaištų. 


Dažnai tos iš mūsų, kurios augome disfunkcinėse šeimose, 
turėjome neatsakingus, vaikiškus ir silpnus tėvus. Mes greitai augame 
ir tampame tarytum suaugusios, nors iš tikrųjų dar nesame 
pasiruošusios šio vaidmens sunkumams. Bet suaugusiųjų jėga ir 
atsakomybė, kurias mums suteikia šeima ir aplinkiniai, yra patrauklios. 
Kai suaugame, mums atrodo, jog santykių kūrimas yra mūsų pareiga, 
ir dažnai susiejame savo gyvenimą su neatsakingu, priekaištaujančiu 
partneriu, kurio elgesys skatina mus jausti, kad tikrai viskas priklauso 
nuo mūsų. Mes tampame šios naštos nešimo specialistėmis. 


8. Jums tikrai trūksta savigarbos. Giliai širdyje manote, kad 
nesate verta laimės. Esate įsitikinusi, kad turite pelnyti teisę 
džiaugtis gyvenimu. 


Jei mūsų tėvai nelaiko mūsų vertais meilės ir dėmesio, tai kaipgi 
mes galime patikėti, kad iš tikrųjų esame puikūs, geri žmonės? Labai 
nedaugelis per stipriai mylinčių moterų giliai širdyje tiki, kad jos yra 
vertos mylėti ir būti mylimos vien tik dėl to, kad gyvena. Dažniau 
mes įsitikinusios turį baisių kalčių ir trūkumų, kuriuos reikia išpirkti 
darant gerus darbus. Mes jaučiamės kaltos dėl savo trūkumų ir 
gyvename bijodamos, kad jie išaiškės. Labai, labai stengiamės atrodyti 
geros, nors ir netikime tuo. 

9, Turite nenumaldomą poreikį kontroliuoti savo vyrą ir jūsų 
santykius, nes vaikystėje esate patyrusi daug nesaugumo. 
Slepiate savo pastangas kontroliuoti žmones bei situacijas, 
nuolat būdama pasiruošusi teikti pagalbą. 


Gyvendama chaotiško tipo disfunkcinėje šeimoje, pavyzdžiui, 
kur geriama, smurtaujama arba vyksta incestas, mergaitė neišvengia- 
mai jaus paniką, kad šeima praranda kontrolę. Žmonės, nuo kurių ji 
priklauso, neapsaugos jos, nes patys yra labai liguisti. Faktiškai 
tokioje šeimoje vaikas patiria daugiau grėsmės ir skriaudos jausmo 
nei taip jam reikalingo saugumo bei globos. Kadangi tokia patirtis yra 
slegianti, triuškinanti, alinanti, tos iš mūsų, kurios tai iškentėjo, siekia, 
taip sakant, apversti situaciją. Stengdamosi būti stiprios ir pasiruošusios 
padėti kitiems, saugome save nuo panikos jausmo, kylančio priklausant 
nuo kito malonės. Norėdamos jaustis saugios ir kontroliuoti situaciją, 
jaučiame poreikį būti su žmonėmis, kuriems galėtume padėti. 


10. Bendraudamos su vyru daugiau galvojate apie svajonėse 
susikurtą, o ne realią situaciją. 


Kai mylime per stipriai, gyvename fantazijų pasaulyje. Šiame 
pasaulyje vyras, su kuriuo mes esame tokios nelaimingos ir nepaten- 
kintos, paverčiamas tokiu, kokiu, mūsų įsitikinimu, jis galėtų tapti ir iš 
tikrųjų taps mums padedant. Tik svajonių pasaulis yra ta vieta, kur 
išdrįstame turėti tai, ko trokštame, nes labai mažai težinome, kaip būti 
laimingoms bendraujant su kitu, ir beveik nesame patyrusios, kad 
žmogus, kuriuo rūpinamės, tenkintų mūsų emocinius poreikius. 

Jei turėtume tokį vyrą, kokio trokštame, kam gi mes jam būtume 
reikalingos? Mūsų talentas (ir įkyrus noras) padėti neturėtų kur 
pasireikšti. Didžiausia mūsų esybės dalis neturėtų ką veikti. Taigi 
pasirenkame vyriškį, kuris nėra toks, kokio norime, - ir svajojame. 

11. Esate priklausoma nuo vyro ir nuo emocinio skausmo. 


Stantono Peele'o, knygos „Meilė ir priklausomybė“ (Love and 
Addiction) autoriaus, žodžiais tariant: „Žmogaus priklausomybės 
patirtis pavergia sąmonę ir kaip skausmą malšinantys vaistai mažina 
nerimą bei skausmą. Tikriausiai niekas kitas taip lengvai nepavergia 

"mūsų sąmonės kaip tam tikro pobūdžio meilės ryšiai. Priklausomus 
santykius apibūdina žmogaus troškimas, kad kitas visada būtų šalia. 
Antrasis tokių santykių bruožas yra tas, kad sutrinka žmogaus 
gebėjimas kreipti dėmesį į kitas savo gyvenimo sritis bei spręsti kitas 
problemas“. 

Priklausomybę nuo mylimo vyro mes naudojame kaip priemonę 
išvengti savo skausmo, emocinės tuštumos, baimės ir pykčio. Savo 
santykius naudojame kaip narkotikus, kad išvengtume tam tikrų 
jausmų, kurie iškiltų, jei būtume vienos. Kuo bendravimas skausmin- 
gesnis, tuo labiau jis mus išblaško. Tikrai siaubingi santykiai veikia 
panašiai kaip ir labai stiprūs narkotikai. Kai nėra vyro, į kurį 
galėtume nukreipti savo dėmesį, mūsų savijauta darosi liguista. Šios 
savijautos fiziniai ir emociniai simptomai labai panašūs į tuos, kurie 
atsiranda nutraukus vartoti narkotikus: pykina, prakaituojama, krečia 
šaltis ir drebulys, lenda įkyrios mintys, apima depresija, kankina 
nemiga, panikos ir nerimo priepuoliai. Norėdamos palengvinti šiuos 
simptomus, grįžtame pas paskutinį savo partnerį arba žūtbūt 
ieškome kito. 


12. Galite būti linkusi emociškai, o dažnai ir biochemiškai 
priprasti prie narkotikų, alkoholio ir/arba tam tikro maisto, 
ypač saldumynų. 


Šis teiginys labiausiai tinka daugumai per stipriai mylinčių 
moterų, kurios priklausymą nuo cheminių medžiagų paveldėjo iš 
tėvų. Dauguma iš jų turi sunkią emocinę patirtį. Jos gali pradėti 
piktnaudžiauti svaiginančiomis medžiagomis, kad tik nuslopintų 
savo jausmus. Be to, priklausomų tėvų vaikai taip pat paveldi ir 
genetinį priklausomybės pagrindą. 

Pastebėta, kad rafinuoto cukraus molekulinė sudėtis yra beveik 
tapati etilo alkoholio molekulinei sudėčiai, matyt, todėl daugeliui 
alkoholikų dukterų būdinga priklausomybė nuo saldumynų, be to, 
jos gali pradėti be saiko (kompulsyviai) valgyti. Rafinuotas cukrus 
yra ne maistas, o narkotikas; jis neturi maistinių, naudingų savybių, 
tik tuščias kalorijas. Cukrus gali pavojingai keisti smegenų cheminius 
procesus ir daugelį žmonių padaryti stipriai nuo jo priklausomus. 


13. Kreipdama dėmesį į žmones, kurie turi problemų ir kuriems 
reikia pagalbos, arba įsitraukdama į chaotiškas, nesaugias, 
emociškai skausmingas situacijas, vengiate prisiimti atsako- 
mybę už save. 


Nors labai gerai nujaučiame kitų Žmonių jausmus, norus arba 
galime patarti, ką jie turėtų daryti vienoje ar kitoje situacijoje, 
nenutuokiame apie savo jausmus ir nesugebame priimti protingų 
sprendimų keliančiose mums rūpesčių gyvenimo srityse. Mes dažnai 
nežinome, kas iš tikrųjų esame, ir įsivėlusios į dramatiškas kitų 
problemas negalime susikaupti ir to patirti. 

Negalima sakyti, jog mes nesisielojame. Verkiame ir šaukiame, 
raudame ir dejuojame. Bet nesugebame vadovautis savo jausmais, kai 
turime pasirinkti ką nors būtino arba svarbaus gyvenime. 


14. Galite būti linkusi į depresijos epizodus, kuriems bandote 
užbėgti už akių, jaudindamasi dėl nestabilių ryšių. 


Pavyzdžiui, viena mano pacientė, kuri retsykiais sirgdavo 
depresija ir buvo ištekėjusi už alkoholiko, sakė, kad gyvendama su 
juo jaučiasi taip, tarsi kiekvieną dieną pakliūtų į autoavariją. Dideli 
pakilimai ir kritimai, staigmenos, manevrai, santykių nenuspėja- 
mumas ir netvirtumas - visa tai nuolat, kiekvieną dieną sukeldavo jai 
šoką. Jei esate kada patekusi į autoavariją ir rimtai nukentėjote, tai po 
kelių ar daugiau dienų galbūt išgyvenote tam tikrą pakilią būseną. 
Taip yra todėl, kad jūsų kūnas patyrė ypatingą šoką, ir staiga 
išsiskyrė neįprastai didelis adrenalino kiekis. Šis adrenalino pliūpsnis 

ir yra minėtos pakilios būsenos priežastis. Kovodama su depresija, 
nesąmoningai sieksite pakliūti į situacijas, kurios jus šokiruoja 
panašiai kaip ir autoavarija (arba santuoka su alkoholiku). Tuomet 
neturite laiko būti paniurusi, nes esate per daug susijaudinusi. 

Depresija, alkoholizmas ir valgymo sutrikimai yra artimai susiję, 
be to, atrodo, turi panašų genetinį pagrindą. Dirbdama su sergančiomis 
anoreksija pastebėjau, kad daugelio jų abu tėvai yra alkoholikai, o 
daugumos mano pacienčių, kenčiančių nuo depresijos, bent vienas iš 
tėvų - alkoholikas. Jei esate iš alkoholiko šeimos, bent dėl dviejų 
priežasčių galite susirgti depresija - dėl praeities patyrimo ir dėl 
genetinio paveldimumo. Paradoksalu, bet jaudinantys santykiai su 
šiomis ligomis sergančiu Žmogumi jus labai žavi. 


15. Jūsų netraukia vyrai, kurie yra geri, pastovūs, patikimi ir 
domisi jumis. Jums tokie „geri“ vyrai atrodo nuobodūs. 


Nepastovus vyras mus jaudina, nepatikimas intriguoja, nenu- 
spėjamas atrodo romantiškai, nesubrendęs vyras žavi, liūdnas atrodo 
paslaptingai. Tikime, kad piktam vyrui reikia mūsų supratimo, 
nelaimingam - mūsų paguodos. Vyrą, kuris turi daug trūkumų, mes 
pasiruošusios padrąsinti, šaltą, atšiaurų - sušildyti. Betgi negalime 
„pagerinti“ vyro, kuris iš tikrųjų yra šaunus. Jei jis yra malonus, 
rūpinasi mumis, tai neturime dėl ko kentėti. Deja, jei negalime mylėti 
per stipriai, tada visai nemylime. 

Toliau bus aprašytos moterų, panašių į Džilę, istorijos, pasako- 
jančios apie per didelę meilę. Šie pasakojimai galbūt padės aiškiau 
suprasti, kas vyksta jūsų gyvenime. Taip pat galėsite sužinoti bei 
panaudoti knygos pabaigoje pateiktas rekomendacijas, kaip padaryti, 
kad gyvenime būtų daugiau pilnatvės, meilės, džiaugsmo. To aš jums 
ir linkiu. 


33 


2 skyrius 


Geras seksas esant blogiems tarpusavio 
santykiams 


„O, mano vyras — jis niekada nesužinos, 
kaip aš jį myliu; 

Mano gyvenimas tiesiog beviltiškas, bet 
man tai kas: 

Kai jis apglebia, pasklinda šviesa..." 


Mano vyras 


Prieš mane sėdinti jauna moteris atrodė paskendusi nevilty. Jos 
simpatiškame veide dar matėsi gelsvos ir žalsvos mėlynės - prieš mėnesį 
ji tyčia „nuvairavo“ automobili nuo stataus skardžio. „Apie šią auto- 
avariją rašė laikraščiai, - lėtai, skausmingai pasakojo moteris, - buvo 
išspausdintos ant skardžio pakibusio automobilio nuotraukos, bet jis 
manęs net neieškojo“. Jos balsas truputį pakilo, pasigirdo pykčio 
gaidelė, o po to ji vėl nugrimzdo į savo sielvartą. 

Trudė, kuriai meilė buvo svarbiausias dalykas gyvenime, niekaip 
nerado atsakymo į klausimą, iškilusį dėl nesuprantamo ir nepake- 
liamai skaudaus išsiskyrimo su mylimuoju: „Kaip tarp mūsų galėjo 
būti toks malonus seksas, kaip mes galėjome būti tokie artimi ir taip 
gerai jaustis, jei daugiau nieko bendra neturėjome? Kodėl tik su seksu 
viskas buvo gerai?“ Ji pravirko kaip mažas labai įskaudintas vaikas. 
„Galvojau, kad jis pamils mane, jei atiduosiu jam visą save. Daviau 
jam viską! Viską, ką tik galėjau.“ Ji pasilenkė rankomis prisideng- 
dama pilvą. „Bet taip skaudu žinoti, kad visa tai dariau veltui“. 

Trudė ilgai sėdėjo susigūžusi, kūkčiodama, paskendusi tuštumoje, 
kurioje tebegyveno jos meilės legenda. Kai vėl pradėjo kalbėti, tęsė 

nebylią savo aimaną. „Man rūpėjo vienintelis dalykas: kad Džimis 
būtų su manim ir kad padaryčiau jį laimingą. Neprašiau išjo nieko, tik 
kad būtų su manimi“. 

Prisiminiau, ką Trudė pasakojo apie savo šeimą, ir kai ji išsiverkė, 
atsargiai paklausiau: „Ar mama nenorėjo iš tavo tėvo irgi tik to paties? 
Būtent - tik kad jis būtų su ja?" 

Staiga ji atsitiesė. „O, Dieve! Jūs teisi... Aš kalbu visai kaip mama, 
kuri bandė nusižudyti ir į kurią aš labiausiai nenoriu būti panaši. O, 
Dieve!“ - negalėjo atsitokėti Trudė. Ji pakėlė į mane drėgną nuo ašarų 
veidą ir tyliai tarė: „Tai tikrai siaubinga“. Tada ji nutilo, o kalbėjau aš: 
„Moterys dažnai elgiasi taip, kaip jų mamos, o vyrai - kaip jų tėvai. 
Žmonės kartoja tėvų elgesį, nors būna prisiekę sau, kad niekada 
niekada taip nesielgs. Taip atsitinka todėl, kad būtent iš tėvų veiksmų 
ir net jausmų mes išmokstame būti moterimi arba vyru“. 

„Bet aš bandžiau nusižudyti visai ne todėl, kad susigrąžinčiau 
Džimį, - priešinosi Trudė, - aš nebegalėjau iškęsti tokios baisios 
savijautos. Jaučiausi tokia nemylima ir niekam tikusi“. Vėl pauzė. 
„Gal ir mano mama taip jautėsi. Moteris taip jaučiasi, kai bando 
išlaikyti vyrą, kuris turi kitų daug svarbesnių dalykų“. 

Tikrai Trudė bandė išlaikyti savo vyrą. Jos ginklas buvo seksas. 

Per kitą susitikimą, kai skausmas jau buvo šiek tiek aprimęs, vėl 
prakalbome apie seksą. „Aš visada buvau seksualiai labai jautri“, 
pasakojo Trudė, lyg didžiuodamasi, o drauge lyg ir jausdama kaltę. 
„Jau mokykloje baiminausi, kad esu nimfomanė. Galvodavau tik apie 
tai, kaip būsiu su savo vaikinu ir kaip mes mylėsimės. Visada 
stengdavausi viską suorganizuoti taip, kad galėtume pabūti vieni. 
Sakoma, kad vyrai visada trokšta sekso, bet aš norėjau mylėtis labiau 
nei mano vaikinas. Ir aš labiau stengiausi, kad tai įvyktų". 

Trudei buvo šešiolika, kai jie su vaikinu pirmąkart „ėjo iki galo“. 

Trudės vaikinas žaidė futbolą, rimtai treniravosi. Jis buvo įsitikinęs, 
kad dažnai su Trude mylėdamasis išseks ir pristigs meistriškumo futbolo 
aikštėje. Prieš varžybas jis niekada pas ją nepasilikdavo. Tada Trudė 
įsidarbino vaikų aukle, kad prižiūrimiems vaikams užmigus jie galėtų 
pasinaudoti sofa svetainėje. Deja, išradingiausios Trudės pastangos 
vaikino aistrą sportui paversti aistra jai buvo bevaisės - gavęs 


35 


futbolininko stipendiją, jis išvyko mokytis į toli esantį koledžą. 

Praverkusi daugybę naktų ir plūsdama save, kad nesugebėjo 
įtikinti jo, jog ji svarbesnė nei sportas, Trudė vėl buvo pasiruošusi 
bandyti viską iš pradžių. 

Buvo vasara po mokyklos baigimo. Trudė ruošėsi stoti į koledžą, 
bet dar tebegyveno tėvų namuose. Trudės šeima buvo prie pat skyrybų 
ribos. Po daugelio metų abejonių Trudės mama pagaliau pradėjo 
skyrybų formalumus ir pasisamdė advokatą. Trudės tėvų vedybinis 
gyvenimas buvo audringas: tėvas buvo užkietėjęs „darboholikas“, o 
motina kartais aistringai, kartais šiurkščiai, o kartais net žalodama save 
bandė priversti vyrą daugiau laiko praleisti su ja ir abiem vaikais: 
Trude ir jos vyresniąja seserimi Bete. Tačiau vyras namuose būdavo 
taip retai ir trumpai, kad jo žmona kandžiai vadindavo šiuos apsilan- 
kymus „apsinakvojimu“. 

„Taip, jie pešdavosi kaip gaidžiai, - prisimena Trudė. - Tėvo 
grįžimas visada baigdavosi baisiais ištisiniais barniais. Mama 
šaukdavo ir kaltindavo tėvą, kad šis nemyli nė vienos iš mūsų. Tėvas 
tvirtindavo, kad taip sunkiai ir ilgai jis dirba tik mūsų labui. 
Kiekvienąkart tėvai rėkdavo vienas ant kito. Dažniausiai tėvas 
išeidavo, trenkdamas durimis ir šaukdamas: „Ne veltui aš nenoriu 
grįžti namo!“ Kartais, kai mama raudodama pagrasindavo išsiskirsianti 
arba prisigersianti vaistų ir pakliūsianti į ligoninę, tėvas trumpam 
pasikeisdavo - anksčiau grįždavo namo ir mums skirdavo daugiau 
laiko. Tada mama gamindavo skaniausius patiekalus, turbūt 
norėdama atsidėkoti ir atlyginti jam už grįžimą namo, į šeimą. — 
Trudė suraukė antakius. - Praėjus trims keturiems tokiems vakarams, 
tėvas vėl grįždavo namo vėlai. Vėl telefono skambutis, šaltas motinos 
balsas: taip, suprantu, Hkrai!... Tada ji pradėdavo ant jo šaukti visokias 
nešvankybes ir galiausiai numesdavo telefono ragelį. Laukdamos 
tėčio, grįžtančio vakarieniauti, mes su Bete turėdavome pasipuošti ir 
gražiai padengti stalą. Mama reikalaudavo, kad stalą papuoštume 
gėlėmis, žvakėmis. Mama tuo metu siausdavo virtuvėje, skam- 
bindama puodais ir plūsdama tėvą baisiais žodžiais. Galiausiai ji 
nurimdavo, vėl tapdavo lyg ledinė ir pranešdavo mums, kad 
vakarieniausime vienos, be jo. Tai buvo netgi blogiau nei isteriškas 

šaukimas. Ji aptarnaudavo mus, o paskui sėdėdavo nepakeldama 
akių. Mus su Bete ta tyla slėgdavo. Mes nedrįsdavome nei kalbėtis, nei 
atsisakyti vakarienės. Likdavome prie stalo ir stengdavomės mamą 
pralinksminti, tačiau nieko negalėdavome padėti. Naktį po tokių 
vakarienių dažniausiai pykindavo, vemdavau. Matyt, tai nepadeda 
virškinimui“ .- Trudė stoiškai krestelėjo galvą. 

„Tokios vakarienės nepadėjo tau išmokti ir sveikų tarpusavio 
santykių ',- pridūriau aš. Trudė dabar suprato, kaip mažai ji žinojo 
apie santykius su mylimais žmonėmis. 

„Kaip tu jausdavaisi, kai visa tai vykdavo?“ - paklausiau. 

Trudė trumpai pagalvojo ir atsakydama palinksėjo galva, lyg 
patvirtindama savo žodžius. „Aš bijojau. Bet labiausiai kentėjau nuo 
vienatvės. Niekam nerūpėjo, kaip aš jaučiuosi, ką darau. Sesuo buvo 
labai drovi - mes niekada neišsikalbėdavome. Ji daug laiko praleisdavo 
muzikos mokykloje. Kai nebūdavo muzikos pamokų, ji sėdėdavo 
užsidariusi savo kambaryje. Manau, kad fleita ji grojo pirmiausia todėl, 
kad niekam nekliūtų, kad nereikėtų gilintis į kitų bėdas. Aš irgi išmokau 
neužkliūti. Buvau tyli, apsimesdavau, kad nepastebiu, kas vyksta tarp 
tėvų, ir su niekuo atvirai nesikalbėjau. Stengiausi gerai mokytis. Man 
atrodo, kad tėvas tik vieną kartą tai pastebėjo ir mane pagyrė. Tada jis 
paprašė mano pažymių knygelės, ir mes trumpai šnektelėjome apie 
pamokas, mano pažymius. Jis džiaugėsi mano pasiekimais, todėl bent 
jau dėl jo stengiausi gerai mokytis“. 

Trudė pasitrynė antakį ir susimąsčiusi pasakojo toliau: „Buvo 
dar vienas stiprus jausmas - liūdesys. Aš nuolat liūdėjau, bet niekam 
to nesakiau. Kieno nors užklausta, kaip jaučiuosi, atsakydavau, kad 
puikiai. Net jei pasakydavau, kad man liūdna, niekada neaiškindavau 
kodėl. Taigi kiti niekada nieko nesuprato. Aš nesijaučiau labai 
nelaiminga. Man niekada nieko netrūko. Turiu omeny, mums niekada 
netrūko maisto ar ko nors kito, ko būtinai reikia žmogui“. Trudė vis 
dar nepajėgė suprasti, kokia didelė buvo jos emocinė izoliacija šioje 
šeimoje. Ji kentėjo dėl globos ir dėmesio stokos - tėvas buvo 
neprieinamas, o mama išvargusi, pikta, nepatenkinta savo vyru. 
Trudė ir jos sesuo patyrė emocinį badą. 

Idealiu atveju, jei tėvai būtų buvę mylintys ir dėmesingi, paaugusi 

Trudė būtų galėjusi jiems atsiverti. Bet tėvai negalėjo iš jos priimti šios 
atvirumo dovanos - jie buvo per daug užsiėmę grumtynėmis, kas ką 
įveiks. Todėl Trudė save ir savo meilę (sekso pavidalu) atidavė kitiems. 
Tačiau žmonės, kuriems Trudė atidavė save, buvo lygiai taip pat 
neprieinami ir jos nepriėmė. Bet ji nemokėjo kitaip elgtis. Kitoks elgesys 
jai nebūtų atrodęs teisingas ir būtų nesuderinamas su meilės ir dėmesio 
trūkumu, prie kurio ji jau buvo įpratusi. 

Taigi tą vasarą po mokyklos baigimo Trudės tėvų konfliktai vėl 
įsiliepsnojo skyrybų arenoje. Tėvų ginčų įkarštyje Trudės sesuo 
pabėgo su savo muzikos mokytoju. Vargu ar tėvai pastebėjo, kad jų 
vyresnioji duktė išvažiavo iš šalies su dvigubai už save vyresniu 
vyru, kuris pats vos sudūrė galą su galu. Trudė irgi ieškojo meilės 
draugaudama su atsitiktiniais vaikinais ir beveik su visais pagulėdama. 
Širdy ji tikėjo, kad dėl problemų namuose kalta motina - tai ji savo 
grasinimais ir priekaištais išvijo tėvą. Trudė prisiekė sau, kad niekada 
nebus tokia pikta ir reikli, kokia buvo jos mama. Ji įsivaizdavo, kad 
savo vyrą užkariaus meile, supratimu ir visišku savęs atidavimu. Jau 
ir su futbolininku ji bandė atsidavusiai mylėti, tačiau tai nepadėjo. 
Trudė nusprendė, kad dėl to buvo kaltas visai ne vaikinas, o ji pati - 
nes per mažai mylėjo, per mažai savęs atidavė. Taigi ji vėl bandydavo, 
atiduodavo save, bet nė vienas iš vaikinų, su kuriais draugavo, 
netapdavo nuolatiniu. 

Prasidėjus rudens semestrui, vietiniame koledže Trudė susipažino 
su vedusiu vyriškiu Džimiu. Jis, policininkas, tikėjosi paaukštinimo 
tarnyboje, todėl koledže lankė teisės teorijos kursą. Džimiui buvo 
trisdešimt, jis turėjo du vaikus, o žmona vėl laukėsi, trečiojo. Vieną 
popietę prie kavos puodelio Džimis pasipasakojo Trudei, kad vedė 
labai jaunas ir kad jo santykiai su žmona nebuvo ir nėra idealūs. Jis 
tėviškai įspėjo Trudę, kad ši nepakliūtų į šeimos žabangas, anksti 
netekėtų ir nesuvaržytų savęs pareigomis. Trudė džiaugėsi, kad 
Džimis ja taip pasitikėjo ir pasipasakojo gana asmeniškus dalykus apie 
savo vedybinį gyvenimą. Jis atrodė švelnus, jautrus, truputį vienišas ir 
nesuprastas. Džimis prasitarė, kad bendravimas su ja jam labai daug 
reiškia — iki šiol jis su niekuo nebuvo taip atvirai kalbėjęsis. Nors tądien 
pokalbis buvo beveik vienpusis - daugiausiai pasakojo Džimis - šis 

bendravimas buvo gilesnis nei Trudės šeimoje. Per pokalbį ji gavo 
dėmesio, kurio taip troško. Po dviejų dienų jie vėl kalbėjosi vaikščio- 
dami kalvomis, o prieš išsiskiriant jis ją pabučiavo. Tą savaitę jie 
susitiko policininkų poilsio kambaryje dar tris kartus. Trudės 
gyvenimas pradėjo suktis apie slaptus pasimatymus. Ji negalvojo apie 
bendravimo su Džimiu pasekmes. Emė praleidinėti paskaitas, pirmą 
kartą gyvenime sušlubavo mokslai. Ji melavo draugams ir vengė jų, 
kad nereikėtų vėl meluoti. Trudė su niekuo nebebendravo, nedalyvavo 
jokioje socialinėje veikloje. Ji norėjo būti tik su Džimiu, galvoti apie jį. 
Stengėsi išnaudoti kiekvieną laisvą jo valandėlę, norėjo jam būti 
visada pasiekiama, kad tik galėtų būti kartu. 

Atsilygindamas Džimis rodė jai daug dėmesio ir pataikavo. Jis 
sugebėdavo pasakyti Trudei būtent tai, ką ji labiausiai norėjo girdėti — 
kokia ji nuostabi, ypatinga, kaip jis ją myli, kad jam su ja taip gera, 
kaip su niekuo iki šiol. Džimio žodžiai skatino ją dar labiau stengtis. 
Ji nusipirko brangių apatinių drabužių, kvepalų, kvapiųjų aliejų. 
Džimis įspėjo ją, kad būdama su juo nesikvėpintų - juk Žmona gali 
užuosti ir ką nors įtarti. Trudė net ėmė skaityti knygas apie seksą ir 
viską, ką sužinodavo, išbandydavo su juo. Jo džiūgavimai ją dar 
labiau įkvėpdavo. Trudė troško sujaudinti šį vyrą ir pati reagavo į jo 
susižavėjimą ja. Trudę jaudino ne tiek pats Džimis, kiek jo Žavėjimasis 
ja, jos sugebėjimas jaudinti. Ji labiau domėjosi jo, o ne savo seksualumu, 
todėl kuo jautriau jis reaguodavo, tuo buvo jam dėkingesnė. Trudė 
buvo įsitikinusi, kad laikas, kurį Džimis vagia iš savo šeimos, 
patvirtina jos, kaip moters, vertingumą, o tokio patvirtinimo visada 
troško. Nebūdama su Džimiu, ji galvojo tik apie tai, kaip dar galėtų 
jį sužavėti. Draugai nebekviesdavo jos į savo susibūrimus, ir jos 
gyvenimas susiaurėjo iki vienintelės minties - padaryti Džimį 
laimingesnį, nei jis kada nors buvo. Ji išgyvendavo pergalę kiekvieno 
jų susitikimo metu - juk jai pavyko nugalėti Džimio nusivylimą 
gyvenimu, nesugebėjimą mylėti ir džiaugtis seksu. Trudė jautėsi 
laiminga, nes Džimiui suteikė laimę. Pagaliau jos meilė darė 
stebuklus. Būtent šito ji visada troško. Ji nesielgė kaip motina, savo 
priekabėmis privertusi vyrą palikti namus. Priešingai - ji kūrė santykius, 
pagrįstus meile ir savęs atsižadėjimu. Trudė didžiavosi savimi, kad iš 

Džimio reikalavo tiek nedaug. 

„Dažniausiai būdavau viena, tada jausdavausi labai vieniša. 
Matydavau jį tik po dvi valandas tris dienas per savaitę. Kitu metu 
mes niekada nesusitikdavome. Jis lankė paskaitas pirmadieniais, 
trečiadieniais ir penktadieniais, o mes susitikdavome po paskaitų. 
Būdami kartu dažniausiai mylėdavomės. Kai likdavome vieni, 
tiesiog puldavome vienas prie kito. Viskas buvo taip stipru, viskas 
taip jaudino. Kartais mums būdavo net sunku patikėti, kad seksas 
gali taip jaudinti. Žinoma, ateidavo laikas, kai reikėdavo atsisveikinti. 
Visos kitos savaitės valandos, kai nebūdavome kartu, man buvo 
tuščios. Didžiąją laiko dalį, būdama viena, ruošdavausi naujam 
susitikimui. Plaudavau galvą specialiu šampūnu, darydavausi 
manikiūrą arba tiesiog svajodavau apie Džimį. Neleidau sau per 
daug galvoti apie jo žmoną ir šeimą. Tikėjau, kad jis vedė dar 
nebūdamas pakankamai subrendęs ir nežinodamas, ko pats iš tiesų 
nori. Tai, kad jis nesiruošė skirtis ir nenorėjo pabėgti nuo savo 
įsipareigojimų, darė jį man dar mielesnį“. 

„Ir leido man patogiau su juo jaustis“, - galėjo pridurti Trudė. Ji 
nebūtų sugebėjusi išlaikyti artimų santykių, todėl mielai taikstėsi su 
kliūtimis, kurias kėlė Džimio santuoka ir šeima. Anksčiau ji taip pat 
priėmė futbolininko abejingumą ir nenorą būti su ja. Mes gerai jaučiamės 
tik tokiuose santykiuose ir bendraujame tik tokiais būdais, kurie mums 
jau yra žinomi. Santykiuose su Džimiu buvo atstumas ir nebuvo 
įsipareigojimų - tai Trudei buvo jau pažįstama iš tėvų elgesio su ja. 

Antras semestras ėjo į pabaigą, artėjo vasara. Trudė paklausė 
Džimio, kas bus, kai baigsis mokslo metai ir nebebus progų susitikinėti. 
Jis suraukęs antakius miglotai atsakė: „Nežinau. Ką nors sugalvosime“. 
Trudę išgąsdino suraukti jo antakiai. Viskas, kas juos siejo ir laikė 
kartu, buvo džiaugsmas, kurį sugebėjo jam teikti. Jei jis nebus 
laimingas, viskas gali baigtis. Ji negali leisti jam raukytis. 

Baigėsi mokslo metai, o Džimis nebuvo nieko sugalvojęs. Jis 
pažadėjo paskambinti. Trudė laukė. Draugės tėvas pasiūlė jai vasarą 
padirbėti jo viešbutyje. Keli jos draugai taip pat dirbo ten ir kvietė 
prisijungti. Jie žadėjo, kad tikrai bus linksma visą vasarą praleisti prie 
ežero. Trudė atsisakė pasiūlymo, nes bijojo pražiopsoti Džimio 

skambutį. Tris savaites ji bijojo išeiti iš namų, o jei išeidavo, tai tik 
labai trumpam. Tačiau skambučio nesulaukė. 

Vieną karštą popietę liepos vidury Trudė vaikščiojo po parduo- 
tuves. Išėjusi iš universalinės parduotuvės, kur ją gaivino oro 
kondicionieriai, apakinta ryškios saulės, priešais pamatė Džimį — 
įdegusį, besišypsantį, susikibusį už parankės su moterimi, kuri galėjo 
būti tik jo žmona. Su jais buvo du vaikai - berniukas ir mergaitė, o 
Džimiui ant krūtinės žydroje nešyklėje krykštavo kūdikis. Trudė 
akimis sekė Džimį. Jis trumpam grįžtelėjo, greitai nusisuko ir praėjo 
pro ją - su savo Žmona, savo šeima, savo gyvenimu. 

Trudė šiaip taip nusigavo iki savo automobilio, nors skausmas 
krūtinėje beveik dusino. Kūkčiodama ir gaudydama orą, ji iki pat 
vakaro sėdėjo įkaitusioje automobilių stovėjimo aikštelėje. Tada lėtai 
nuvažiavo iki koledžo, pasuko kalvų link, kur su Džimiu vaikštinė- 
davo, kur pirmą kartą pasibučiavo. Ji važiavo, kol pakilo ant stataus 
skardžio, ir nedarydama posūkio, leido automobiliui riedėti tiesiai. 

Įvyko stebuklas, kad po tokios autoavarijos ji išliko gyva. Ją pačią 
tai pribloškė. Dar gulėdama ligoninėje, ji davė sau žodį vėl bandyti, 
kai tik ją išleis. Sustiprėjusi Trudė buvo perkelta į psichiatrijos palatą, 
kur ją gydė raminamaisiais vaistais. Tėvai ją lankydavo atskirai. 
Pasirodęs tėvas griežtai pamokslaudavo apie tai, kad yra daugybė 
dalykų, dėl kurių Trudė turinti gyventi. Trudė tyliai skaičiuodavo 
dažnus tėvo žvilgčiojimus į laikrodį. Pokalbio pabaigoje tėvas 
beviltiškai tardavo: „Dabar tu matai, mieloji, tavo motina ir aš mylime 
tave. Pažadėk, kad daugiau to nebedarysi". Trudė pareigingai paža- 
dėdavo ir išspausdavo šypseną. Ji jautėsi tokia vieniša ir sielojosi, kad 
tenka meluoti tėvui tokį svarbų dalyką. Tėvui išėjus, apsilankydavo 
motina, kuri žingsniuodavo po palatą ir priekaištaudavo: „Kaip tu 
galėjai taip pasielgti? Kaip tu galėjai šitaip su mumis pasielgti? Kodėl 
nepasakei man, kad kažkas ne taip? Kas gi atsitiko? Ar tu taip jaudiniesi 
dėl manęs ir tėvo?“ Tada motina atsisėsdavo ant lankytojams skirtos 
kėdės ir smulkiai pasakodavo, kaip vyksta skyrybos. Po tokių vizitų 
Trudei visą naktų skaudėdavo skrandį. 

Paskutinę naktį ligoninėje šalia Trudės tyliai prisėdo seselė ir 
ėmė švelniai klausinėti. Tada ir prasiveržė Trudės rauda. Galiausiai 

seselė pasakė: „Žinau, kad tu vėl galvoji apie savižudybę. Kodėl gi 
ne? Juk ši naktis tokia pati, kaip ir prieš savaitę. Bet norėčiau, kad 
prieš tai su kai kuo susitiktum“. Seselė, buvusi mano klientė, atvedė 
Trudę pas mane. 

Mes su Trude pradėjome darbą, kurio tikslas - sumažinti jos 
norą duoti meilės daugiau, nei ji pati gavo, norą duoti, nors joje jau 
ir taip beveik tuščia. Per kitus dvejus metus jos gyvenime buvo dar 
keli vyrai, ir Trudė galėjo tyrinėti, kaip santykiuose su jais naudojasi 
seksu. Vienas buvo universiteto profesorius - darboholikas, panašus 
įjos tėvą. Iš pradžių Trudė labai stengėsi, kad savo mylinčiu glėbiu 
atitrauktų jį nuo darbo. Šį kartą ji nusivylė savo kova bei bandymais 
jį pakeisti, ir po penkių mėnesių jie išsiskyrė. Pradžioje toks bendra- 
vimas jaudino, ir kiekvieną kartą, „laimėjusi“ dėmesio, ji jausdavosi 
pasitikinti savimi. Tačiau kuo toliau, tuo labiau Trudė buvo nuo jo 
priklausoma emociškai, o jis duodavo vis mažiau ir mažiau. Per vieną 
mūsų susitikimą ji papasakojo: „Praeitą naktį praleidau su Deividu. 
Verkiau, bandydama pasakyti, koks jis man svarbus. Jis, kaip visada, 
ėmė aiškinti, kad aš privalanti suprasti, kokios svarbios jo pareigos. 
Aš neklausiau - visa tai jau buvau girdėjusi. Staiga man tapo aišku, 
kad tokia scena jau yra buvusi mano gyvenime su vaikinu, žaidusiu 
futbolą. Deividui aš save atidaviau taip pat, kaip ir anam“. 

Ji liūdnai nusišypsojo. „Jūs net neįsivaizduojate, ko tik aš nedariau, 
kad vyrai manimi domėtųsi: nusimesdavau drabužius, šnibždėjau į 
ausį švelnius žodžius, išbandžiau įvairiausius gundymo triukus. Aš 
iki šiol bandau atkreipti dėmesį tų, kurie manimi nesidomi. 
Didžiausią susijaudinimą mylintis su Deividu man sukeldavo tai, 
kad uždegdavau jame aistrą, ir jis bent trumpam pamiršdavo darbus. 
Man sunku tai pripažinti, bet labiausiai mane įkvėpdavo tai, kad 
sugebėdavau priversti Deividą, Džimį ar kurį nors kitą vyrą atkreipti 
į mane dėmesį. Kadangi visuose šiuose santykiuose jaučiausi blogai, 
seksas suteikdavo palengvėjimo. Atrodydavo, kad per kelias akimirkas 
išnyksta visos kliūtys ir mes suartėjame. Aš taip troškau to buvimo 
kartu ir artumo. Bet tikrai nenoriu toliau savęs švaistyti su Deividu. Tai 
tiesiog žemina“. 

Deividas anaiptol nebuvo Trudei paskutinis nepasiekiamas vyras. 


Pojo ji draugavo su jaunu biržos makleriu, užkietėjusiu triatlonininku. 
Trudė sunkiai grūmėsi dėl jo dėmesio, stengdamasi jį sugundyti ir 
atitraukti nuo griežto treniruočių tvarkaraščio. Jiems mylintis, 
dažniausiai jis būdavo pavargęs arba nesistengė pasiekti ir išlaikyti 
erekcijos. 

Vieną dieną mano kabinete Trudė pasakojo apie paskutinį 
nepasisekusį jų bandymą pasimylėti ir staiga nusikvatojo: „To jau per 
daug! Dar niekas nėra dėjęs tiek pastangų, kad pasimylėtų su 
žmogumi, kuris to visai nenori“. Vėl juokas. Galiausiai tvirtai ištarė: 
„Aš privalau liautis taip elgusis. Reikia liautis ieškojus. Aš visada 
patraukiu vyrus, kurie nieko negali man pasiūlyti ir net nepriima to, 
ką aš jiems siūlau". 

Tai buvo svarbus posūkio taškas Trudės mąstyme. Terapijos 
procese ji pradėjo labiau save mylėti. Dabar ji galėjo suprasti, kad 
tokie santykiai ją žalojo, ir nebekaltino savęs, jog per mažai mylėjo. 
Ryškiai sumažėjo jos stiprus poreikis naudoti savo seksualumą 
santykiams su nepasiekiamais partneriais sutvirtinti. Po dvejų metų, 
baigiantis terapijai, Trudė bendravo su keletu jaunų vyrukų, bet nė su 
vienu išjų nesimylėjo. 

„Iš tiesų taip puiku draugauti su žmogumi ir skirti jam dėmesį, 
jausti, kad jis tau patinka, kad tau su juo gera, kad jis - nuostabus 
žmogus. Anksčiau aš niekada negalvojau apie tokius dalykus. Visada 
stengiausi ir bandžiau patikti tiems, su kuriais buvau, norėjau būti 
užtikrinta, kad jiems su manimi gera, kad jie mane laiko nuostabia. 
Žinote, po pasimatymo aš niekada negalvodavau, ar norėčiau dar 
kartą tą žmogų susitikti. Man rūpėjo tik tai, ar jam patikau, ir ar jis 
mane dar kartą pakvies į pasimatymą. Aš viską dariau atvirkščiai!“ 

Kai Trudė nusprendė baigti terapiją, ji jau buvo kitokia. Ji galėjo 
lengvai pažinti santykius su nepasiekiamais žmonėmis, ir net jei tarp jos 
ir jos nemylinčio partnerio plykstelėdavo susižavėjimo kibirkštėlė, ji 
greitai užgesdavo, kai Trudė šaltai įvertindavo vyrą, situaciją ir 
galimybes. Ji nebebuvo tik kenčianti ir atstumta. Ji norėjo žmogaus, kuris 
tikrai galėtų būti jos partneris, arba nieko. Niekas kitas jai netiko. Tačiau 
Trudė nieko nežinojo apie gyvenimą be skausmo ir atstūmimo - apie 
jaukumą ir atsidavimą. Ji nieko nežinojo apie tikrą intymumą, kurį 

galima pasiekti tik tokiuose santykiuose, kokių ji troško dabar. Nors 
ji visada siekė artumo, tačiau niekada nebuvo turėjusi tikrai artimų 
santykių. Neatsitiktinai ją traukė nepasiekiami vyrai. Trudė nebūtų 
galėjusi toleruoti tikro intymumo. Jai augant šeimoje nebuvo artumo, 
ji girdėjo tik ginčus ir grasinimus, patyrė tik skausmą ir įtampą. 
Kartais jai pavykdavo išsivaduoti nuo skausmo, tačiau tikro artumo 
ir tikros meilės šeimoje ji niekada nepatyrė. Reaguodama į mamos 
manipuliacijas, Trudė sukūrė savo meilės formulę - atiduoti save 
nieko sau neprašant. Kai terapija padėjo išsivaduoti iš save paauko- 
jusios kankinės vaidmens, ji aiškiai žinojo, ko nereikia daryti, ir tai jau 
buvo didelis laimėjimas. Tačiau tai buvo tik pusiaukelė. 

Kitas Trudės uždavinys buvo išmokti tiesiog būti jai patinkančių 
vyrų draugijoje, net jei tai truputį nuobodu. Moterys, kurios myli per 
stipriai, dažnai išgyveną nuobodulį, būdamos su normaliais vyrais: 
negaudžia varpai, nesprogsta uolos, iš dangaus nekrinta žvaigždės. 
Nepatirdamos jaudulio, jos būna suirzusios, jaučiasi kebliai ir 
nepatogiai - tokia būsena vadinama nuoboduliu. Trudė nežinojo, kaip 
elgtis, būnant su mandagiu, paslaugiu ir tikrai ja besidominčiu vyru. 
Kaip ir visos per stipriai mylinčios moterys, ji nemokėjo tiesiog 
džiaugtis vyro draugija. Kai nereikėdavo manevruoti ir manipuliuoti, 
kad išlaikytų santykius, jai pasidarydavo sunku su vyru bendrauti ir 
gerai jaustis. Ji buvo pripratusi jaudintis ir kentėti, kovoti, gintis ir 
nugalėti. Todėl santykiai be šių jai svarbių komponentų atrodė per 
daug nuobodūs ir neapibrėžti. Pastovūs ir linksmi vaikinai sukeldavo 
daugiau nepatogumų nei nejautrūs, emociškai nutolę, neprieinami ar 
ja nesidomintys. 

Per stipriai mylinti moteris pripratusi, kad su ja būtų elgiamasi 
šiurkščiai, kad ji būtų nuolat atstumiama, todėl su žmonėmis, kurie 
būtent elgiasi taip, jai tarsi patogiau. Tokioms moterims labai sunku 
pasikeisti ir pradėti gerai jaustis ne tik tada, kai jos yra atstumiamos. 
Visaverčius ir džiuginančius santykius Trudė galės sukurti tik tada, kai 
išmoks gerai jaustis su žmonėmis, kurie jos norus laiko tokiais pat 
svarbiais kaip ir savo. 


34 


Prieš pasveikdama per stipriai mylinti moteris pasižymi tokiais 
seksualinių ryšių su vyrais bruožais: 


+ Tokia moteris neklausia savęs: „Ar jis man patinka?“ ją 
kamuoja vienintelė mintis: „Ar jis tikrai mane myli (jam reikia 
manęs)?“ 

+ Jos seksualiniai santykiai dažniausiai turi tikslą: „Kaip pada- 
ryti, kad jis dar labiau mane pamiltų?" 

+ Jijaučia poreikį seksualiai save atiduoti tiems, kuriems jaučiasi 
esanti reikalinga. To pasekmė - elgesys, kuris jai pačiai atrodo 
spontaniškas, bet iš tiesų pirmiausia juo norima patenkinti kitą 
ŽMoOgųŲ, O ne save. 

+ Seksu ji naudojasi norėdama manipuliuoti partneriu arba 
siekdama jį pakeisti. 

+ Tokią moterį labai jaudina abipusės manipuliacijos ir valios 
susirėmimai. Ji nuolat gundo ir jaučiasi laiminga, jei jai pavyksta 
padaryti įspūdį vyrui. Ši moteris jaučiasi prislėgta ir nelaiminga, 
jei jai nepavyksta vyro sugundyti, tačiau nepasisekimas ją 
įkvepia dar didesnėms pastangoms. 

+ Ši moteris nerimą, baimę ir skausmą painioja su meile ir 
seksualiniu susijaudinimu. Mazgo jausmą pilve ji vadina „meile“. 
+ Ji susižadina, jei mato susižadinusį vyrą. Ji nemoka gerai 
jaustis; ją baugina jos pačios jausmai. 

+ Santykiuose su nepasiekiamu partneriu ji tampa nenuilstančia 
kovotoja, o vyras, dėl kurio nereikia kovoti, jos seksualiai visai 
nejaudina - toks vyras jai atrodo nuobodus. 

+ Dažniausiai tokia moteris bendrauja su mažiau seksualiai 
patyrusiu vyru - taip ji gali vadovauti ir valdyti situaciją. 

+ Ji trokšta fizinio artumo, bet bijo savo poreikio būti globojama 
ir kito Žmogaus rūpinimosi ja. Todėl ji gerai jaučiasi tik tada, kai 
santykiuose išlaikomas emocinis atstumas, kurį nuolat stiprina 
stresas. Ji išsigąsta, jei vyras nori būti artimas ne tik seksualiai, bet 
ir emociškai. Tokiu atveju ji pati pasitraukia arba priverčia vyrą ją 
palikti. 


Mūsų darbo pradžioje Trudė gailiai klausė: „Kaip tarp mūsų 
galėjo būti toks geras seksas, kaip mes galėjome taip gerai jaustis 
mylėdamiesi, jei daugiau neturėjome nieko bendra?“ Toks klausimas 
dažnai iškyla moterims, mylinčioms per stipriai - jos dažnai susiduria 
su geru seksu, esant blogiems tarpusavio santykiams. Mus mokė, kad 
„geras“ seksas reiškia „tikrą“ meilę ir atvirkščiai - seksas negali visai 
patenkinti ir būti malonus, jei patys santykiai nėra geri. Tačiau-tai 
visiškai netinka moterims, mylinčioms per stipriai. Dėl ypatingos mūsų 
santykių su vyrais dinamikos blogi tarpusavio santykiai gali iš tikrųjų 
padaryti seksą dar labiau jaudinantį, aistringą, pavergiantį. 

Kartais šeima ir draugai mus spaudžia paaiškinti, kaip atsitinka, 
kad žmogus, kuris nėra labai žavingas ar patrauklus, gali sužadinti 
mumyse laukimo virpulį ir stiprų ilgesį - daug stipresnį už tą, kurį 
sukelia mielas ir simpatiškas žmogus. Sunku išsakyti žodžiais, kad iš 
tiesų mus jaudina įsivaizdavimas, jog galime pažadinti visus 
mylimajame slypinčius teigiamus bruožus, kad mūsų meilės šilumoje 
sužydės jo meilė, rūpestingumas, dėmesingumas, kilnumas. Per stipriai 
mylinti moteris dažnai įsivaizduoja, kad vyras, su kuriuo ji palaiko 
santykius, niekada anksčiau nebuvo mylimas - nei tėvų, nei ankstesnių 
merginų, nei žmonos. Moteris vyrą laiko nuskriaustu ir įsipareigoja duoti 
jam tai, ko iki šiol niekada nėra patyręs, atlyginti jam už visą jo patirtą 
blogį. Scenarijus panašus kaip pasakoje apie miegančiąją gražuolę, kuri 
miega burtų pakerėta, o ją gali išgelbėti tik mylinčio žmogaus bučinys. 
Realiame gyvenime vyras yra toji miegančioji gražuolė, o mes, moterys, 
norime įveikti užkeikimą ir išlaisvinti jį. Jei vyras emociškai nepasie- 
kiamas, piktas, liūdnas, žiaurus, abejingas, agresyvus, nesąžiningas arba 
turi žalingų įpročių, nusprendžiame, kad jis buvo per mažai mylimas. 
Savo meilę statome į kovą su jo ydomis, nesėkmėmis, net su jo patologija. 
Savo meilės jėga pasiryžtame išgelbėti vyrą. 

Pirmiausia, norėdamos išgydyti jį, griebiamės sekso. Kiekvienas 
lytinis aktas kupinas noro pakeisti vyrą, kiekvienu bučiniu, kiekvienu 
prisilietimu tarsi norime jam pasakyti, koks jis ypatingas,vertingas, 
kaip mes juo žavimės. Tikimės, kad vos tik pajutęs mūsų meilę, jis taps 

tikru savimi, kad įsikūnys visa tai, ką mes taip trokštame jame matyti 
ir ko išjo taip laukiame. 

Esant tokioms aplinkybėms, seksas yra malonus, nes mums 
reikia, kad jis toks būtų. Juk mes įdedame daug jėgų ir energijos, kad 
jis darytų įspūdį, kad būtų puikus. Bet koks vyro atsakas mus skatina 
dar labiau stengtis, dar stipriau mylėti ir įtikinti jį. Žinoma, veikia ir kiti 
veiksniai. Pavyzdžiui, nors manoma, kad tobulas seksas neįmanomas, 
esant blogiems santykiams, svarbu prisiminti, kad seksualinio 
pasitenkinimo viršūnė, orgazmas, panaikina ir fizinę, ir emocinę 
įtampą. Viena moteris, susipykusi su partneriu ar esant įtampai, 
galbūt vengs sekso, o kita seksą gali laikyti geriausiu būdu nors 
trumpam sumažinti įtampą. Įtemptuose tarpusavio santykiuose 
lytinis aktas moteriai gali būti vienintelis malonus ir džiuginantis 
bendravimo bruožas arba vienintelis veiksmingas ryšys su vyru. 

Iš tiesų seksualinio pasitenkinimo stiprumas moteriai gali būti 
tiesiog proporcingas su partneriu išgyvenamo diskomforto 
stiprumui. Tai gana suprantama. Daugelis porų, nesvarbu, kokie jų 
tarpusavio santykiai, ypač aistringai mylisi po ginčo. Išskiriami du 
elementai, kurie veikia ypač malonų ir kupiną susižavėjimo meilės 
aktą, pasibaigus ginčui. Pirmasis - iš anksto įsivaizduojamas įtampos 
sumažėjimas; antrasis - milžiniškos pastangos sustiprinti tai, kam kilo 
grėsmė barnio metu, ir atstatyti tai, kas galbūt sugriuvo. Džiaugs- 
mingas ir malonus seksualinis pasitenkinimas tokiomis aplinkybėmis 
tarsi sutvirtina santykius kaip visumą. Tada sentimentaliai galvojame: 
„Tik pažvelkite, kokie mes artimi, kaip mes mylime vienas kitą, kaip 
gerai jaučiamės kartu. Mes tiesiog sutverti vienas kitam“. 

Seksualiniai santykiai, suteikiantys didžiulį fizinį pasitenkinimą, 
susieja žmones galingais, stipriai jaučiamais ryšiais. Ypač moterims, 
kurios myli per stipriai, kova dėl vyro teikia stiprų seksualinį 
pasitenkinimą ir tarsi pririša jas — jos tampa priklausomos. Ir 
atvirkščiai: vyras, dėl kurio nereikia kovoti, nesukelia tokios stiprios 
aistros ir netraukia seksualiai. Būnant su tokiu vyru, moteriai nereikia 
nuolat jaudintis, nereikia nuolat kažko įrodinėti seksu. Tokie lengvi 
ir neįtempti santykiai jai nuobodūs ir neįdomūs. Lygindama 
audringą bendravimą su šiuo, nuobodžiu ir neįdomiu, moteris dar 

kartą sau patvirtina, kad „tikrą“ meilę rodo įtampa, pastangos, 
širdies sopulys. 

Pamąstykime, kas yra tikroji meilė. Meilę labai sunku apibrėžti, bet 
aš manau, kad šis sunkumas kyla dėl mūsų pastangų viename api- 
brėžime sujungti dvi labai priešingas ir net nesuderinamas meilės dalis. 
Taigi kuo daugiau kalbame apie meilę, tuo daugiau prieštaraujame 
patys sau; o pamatę, kad viena meilės dalis kovoja su kita, pasime- 
tame ir nusprendžiame, kad meilė - per daug asmeniška, paslaptinga, 
mįslinga ir jos neįmanoma nuodugniai ištyrinėti. 

Pasirodo, graikai buvo gudresni. Norėdami atskirti du iš esmės 
skirtingus dalykus, kuriuos mes vadiname „meile“, jie vartojo 
skirtingus žodžius - eros ir agape. Eros reiškia aistringą meilę, 0 agape 
apibūdina įsipareigojimus ir pastovius santykius be aistros ir geidulių. 
Tokie santykiai galimi tik tarp žmonių, kurie tikrai nuoširdžiai rūpinasi 
vienas kitu. 

Skirtumas tarp eros ir agape padeda suprasti sunkumus, kylančius 
tuomet, kai abiejų šių meilės rūšių ieškome tuo pačiu metu, tuose 
pačiuose santykiuose, su tuo pačiu žmogumi. Tai padės mums 
suprasti, kodėl eros ir agape turi savo šalininkus, įrodinėjančius, kad tik 
vienas iš šių meilės išgyvenimo būdų yra tikras ir teisingas, nors iš tiesų 
abu jie turi savo ypatingą grožį, tiesą, vertę. Bet kiekvienam meilės 
būdui trūksta kažko, kas yra kitame. Pažvelkime, kaip suprantama 
meilė pagal kiekvieną iš jų. 

Eros: tikra meilė yra viską apimantis, nieko nepaisantis mylimojo 
troškimas. Mylimasis suvokiamas kaip paslaptingas, išsiskiriantis iš 
kitų, neprieinamas. Kuo dažniau ir intensyviau galvojate apie mylimąjį, 
tuo stipriau jį mylite. Kitiems pomėgiams ir užsiėmimams beveik 
neskiriama laiko ir dėmesio, nes visa energija nukreipiama prisiminti 
buvusius susitikimus ir įsivaizduoti būsimus. Dažniausiai tenka 
įveikti dideles kliūtis, todėl tikroje meilėje visada yra kančios. Kitas 
meilės stiprumo rodiklis - pasiryžimas dėl santykių iškęsti skausmą ir 
sunkumus. Su tikra meile siejamas susijaudinimas, ekstazė, 
dramatiškumas, nerimas, įtampa, paslaptingumas, ilgesys, troškimas. 

Agape: tikra meilė yra partnerystė, kurioje įsipareigoja abu vienas 
kitu besirūpinantys žmonės. Šie žmonės atvirai dalijasi vertybėmis, 

pomėgiais, tikslais ir geranoriškai vertina savo individualius 
skirtumus. Meilės stiprumas matuojamas abipusiu pasitikėjimu ir 
vienas kitam jaučiama pagarba. Šie santykiai žmonėms leidžia geriau 
išreikšti save, būti kūrybiškesniems ir produktyvesniems. Daug 
džiaugsmo suteikia dalijimasis praeities ir dabarties patirtimi bei 
ateities svajonėmis. Vienas kitą jie laiko artimiausiais ir geriausiais 
draugais. Meilės stiprumą rodo ir noras būti sąžiningam prieš save ir 
prieš kitą. Su tikra meile siejamas saugumas, ramybė, atsidavimas, 
supratimas, draugiškumas, abipusė parama ir paguoda. 

Moteris, mylinti per stipriai, nepasiekiamam vyrui dažniausiai 
jaučia būtent aistringą meilę eros. Tokia aistra įsiliepsnoja todėl, kad 
vyras yra nepasiekiamas. Kad aistra išliktų, reikia nuolat stengtis, 
įveikti kliūtis, trokšti daugiau nei gali pasiekti. Aistra pažodžiui 
reiškia kančią, ir dažnai stipresnės kančios lemia stipresnę aistrą. 
Aistringos meilės stiprumo nepalyginsi su stabilių ir patikimų 
santykių teikiamais subtiliais malonumais - stabiliuose santykiuose 
baigtųsi kančia, o aistra savaime dingtų. Tada moteris tikintų save, 
kad meilė išgaravo, nors iš tiesų būtų dingęs tik skausmas. 

Visuomenė, kurioje gyvename, žiniasklaida, kuri braunasi į 
mūsų sąmonę, nuolat painioja šias dvi meilės rūšis. Įvairiausiais 
būdais mums žadama, kad aistringi santykiai (eros) mums atneš 
pasitenkinimą ir išsipildymą (agape). Tačiau iš tikrųjų aistros 
pasekmės - tik ilgalaikiai pančiai. Daugybė nutrūkusių santykių, 
kurie nuo pat pradžių buvo grindžiami aistra, rodo, kad šie pažadai 
melagingi. Nesėkmės, nusivylimas ir kančios nepadeda susikurti 
pastovių, patikimų ir laimingų santykių, tačiau gali būti pagrindas 
aistrai. 

Kad pradinis erotinis susižavėjimas vienas kitu neišblėstų ir 
taptų ilgalaikiu atsidavimu, būtini bendri pomėgiai, bendros vertybės, 
tikslai ir sugebėjimas būti nuoširdžiam bei atviram. 

Dažniausiai atsitinka taip: aistringi santykiai būna kupini 
jaudulio, kentėjimo, nepasisekimo, bet išlieka jausmas, kad trūksta 
kažko labai svarbaus - įsipareigojimų. Jie leidžia jaustis saugiai ir 
patikimai bei stabilizuoja chaotiškus emocinius išgyvenimus. Tačiau 
nugalėjus visas kliūtis ir prisiėmus įsipareigojimus, partneriai pastebi, 

kad išnyko aistra. Jie jaučiasi saugiai, vienas kitam yra draugiški, šilti 
ir artimi, bet netrokšta vienas kito kaip anksčiau ir neliepsnoja aistra. 

Kaina, kurią mokame už aistrą, yra baimė. Skausmas ir baimė 
įkvepia aistringą meilę, tačiau gali ją ir sugriauti. Kaina, kurią mokame 
už pastovius santykius, yra nuobodulys. Saugumas ir garantija 
stiprina santykius, nors jie gali tapti nelankstūs ir nuobodūs. 

Norint, kad jaudulys ir aistra išliktų pastoviuose santykiuose, jie 
neturi būti grindžiami nusivylimais ir skausmu. Reikia gilintis ir tyrinėti 
tai, ką D.H. Lawrence'as vadina „džiaugsmingomis paslaptimis“ tarp 
vienas kitam įsipareigojusių vyro ir moters. D.H. Lawrence'as mano, 
kad tikro artimumo geriausia siekti tik su vienu partneriu, nes agape 
pasitikėjimą ir atvirumą reikia derinti su aistros drąsa ir trapumu. 
Kartą girdėjau, kaip nuo alkoholizmo sveikstantis vyras tai išsakė labai 
paprastais žodžiais: „Kai gerdavau, mylėdavausi su daugybe moterų. 
Ir visada patirdavau tą patį pojūtį. Būdamas blaivus, myliuosi tik su 
savo žmona, bet kiekvieną kartą mes tai išgyvename vis kitaip“. 

Deja, gana retai jaudulys ir susižavėjimas kyla ne iš seksualinio 
susijaudinimo, o iš savo partnerio pažinimo ar buvimo pažintam. 
Daugelis iš mūsų siekiame pastovių santykių su įsipareigojimais - jie 
nuspėjami, patikimi, kupini paramos ir draugiškumo. Tačiau mes 
bijome tyrinėti paslaptį, kurią įkūnija kartu esantys vyras ir moteris, 
bijome gilintis į savo giliausius klodus. Bijodami to, ko nepažįstame 
savyje, kitame žmoguje ir tarp mūsų, mes vengiame didžiausios 
artimų santykių dovanos - tikro intymumo. 

Moterys, mylinčios per stipriai, tikrą artimumą su partneriu 
galės pasiekti tik išgijusios nuo per didelės meilės. Šioje knygoje mes 
dar susitiksime su Trude - sužinosime, kaip jai sekėsi pasiekti 
intymumo. Gydantis tai teks patirti mums visoms. 


3 skyrius 


Ar mylėsi mane, jei dėl tavęs kentėsiu? 


„Prašau, neišeik. Man gera kentėti". 


Paskutinis bliuzas 


Norėdama perskaityti sienos viduryje pakabintas įrėmintas eiles, 
turėjau pasilenkti per krūvą suverstų drobių. Ant senamadiško 
išblukusio peizažo buvo užrašyta: 


Brangioji mama 


Mama, brangioji mama, 
Prisiminus tave, 

Noriu būti 

Gera ir teisinga. 


Iš tavęs, mama, 

Iš tavo rankų 

Sklinda visa, 

Kas gražu, kilnu ir didinga. 


Liza - menininkė, iš kuklių pajamų gyvenanti savo dailės studijoje, 
mostelėjo į eiles ir švelniai nusijuokė: „To jau per daug... Kaip banalu!" 
Bet kalbėdama toliau ji išdavė viduje kunkuliuojančius jausmus. 

„Šis įrėmintas eilėraštis - mano draugės. Aš išsaugojau jį, kai 
draugė kėlėsi gyventi kitur ir norėjo jį išmesti. Draugė buvo 
nusipirkusi jį kaip juokingą smulkmeną. Bet aš galvoju, kad šiuose 


žodžiuose yra tiesos. Jūs taip nemanote? - Ji vėl nusišypsojo ir liūdnai 
tarė: - Aš labai mylėjau savo motiną. Tai man sukėlė daugybę 
rūpesčių santykiuose su vyrais“. 

Liza nutilo. Ji buvo graži - aukšta, išraiškingomis žalsvomis 
akimis, ilgais tamsiais, lygiais plaukais. Ji pakvietė mane prisėsti ant 
dygsniuotu apklotu uždengto čiužinio, patiesto tiesiog ant grindų 
laisvesniajame kambario kampe, ir pasiūlė arbatos. Užplikiusi arbatą, 
Liza nutilo. 

Apie ją sužinojau iš draugės, papasakojusios man apie šios moters 
gyvenimą. Liza užaugo alkoholikų šeimoje, todėl buvo koalkoholikė. 
Koalkoholikais vadinami žmonės, artimai bendraujantys su sergančiais 
alkoholizmu. Tiems, kurių vienas iš tėvų, sutuoktinis, vaikas ar 
draugas serga alkoholizmu arba yra narkomanai, dažniausiai išsivysto 
specifiniai jausmai ir elgesio būdai: jiems būdinga žema savigarba, jie 
jaučia stiprų poreikį būti priklausomi, nori keisti ir kontroliuoti 
aplinkinius, pasiruošę kentėti ir daug iškęsti. Dažniausiai alkoholikų, 
narkomanų žmonos ir dukterys turi visas savybes, būdingas per 
stipriai mylinčioms moterims. 

Aš jau Žinojau, kad vaikystėje Liza rūpinosi alkoholike motina, 
ją globojo; tai vėliau turėjo įtakos Lizos santykiams su vyrais. Kantriai 
laukiau, ir netrukus ji pati ėmė pasakoti. 

Ji buvo vidurinis vaikas šeimoje. Be jos, šeimoje dar augo vyresnė 
sesuo, kuri buvo skubių tėvų vedybų priežastis, ir aštuoneriais metais 
už Lizą jaunesnis broliukas, kurio gerianti motina visai nelaukė. Liza 
vienintelė buvo „suplanuota“ ir laukiama. 

„Aš visada maniau, kad mano mama tobula. Gal todėl, kad man 
jos taip reikėjo. Norėjau, kad ji būtų tobula ir ją tokia laikiau. Visada 
sau sakydavau, kad būsiu tokia kaip ji. Su kokiom fantazijom aš 
gyvenau!“ 

Liza krestelėjo galvą ir tęsė toliau: „Gimiau tuo metu, kai mama 
su tėčiu labiausiai mylėjo vienas kitą, taigi buvau jos numylėtinė. 
Nors ji sakydavo, kad mus visus myli vienodai, žinojau, kad mane 
laikė ypatinga. Būdavome kartu, kiek tik galėdavome. Kai buvau 
maža, maniau, kad ji manimi rūpinosi, kai paaugau, pasikeitėme 
vaidmenimis, ir aš ėmiau rūpintis ja. Tėvas dažniausiai būdavo 

piktas. Su motina jis elgėsi šiurkščiai, pralošdavo visus mūsų pinigus. 
Dirbdamas inžinieriumi, jis gaudavo gerą atlyginimą, bet mes daug 
ko neturėjome. Be to, dažnai keisdavome gyvenamąją vietą. 

Žinote, tas eilėraštukas labiau atspindi tai, apie ką aš svajojau, o 
ne tai, kas buvo realybėje. Pagaliau aš pradedu tai suprasti. Visą 
gyvenimą troškau, kad motina būtų tokia, apie kokią rašoma tose 
eilėse, bet dažniausiai ji nepriartėdavo prie mano idealo, nes būdavo 
girta. Nuo pat ankstyvos vaikystės aš atidaviau jai visą savo meilę, 
energiją, nes tikėjausi sulaukti iš jos to, ko troškau, tikėjausi, kad ji 
sugrąžins tai, ką jai duodu“. Liza nutilo, jos akys akimirksniu 
apsiniaukė. “Dabar besigydydama aš visa tai suprantu, tik skaudu 
suvokti, kad iš tiesų viskas buvo kitaip negu aš troškau. Mes su 
mama buvome labai artimos. Tačiau labai anksti - aš net nepamenu, 
kada tai prasidėjo - ėmiau elgtis taip, lyg aš būčiau motina, o ji — 
vaikas. Rūpinausi ja, stengiausi apginti nuo tėvo, visaip bandydavau 
ją pralinksminti. Dariau viską, kad ji būtų laiminga, nes ji buvo viskas, 
ką turėjau. Žinau, kad ji manimi irgi rūpinosi: dažnai kviesdavo prisėsti 
šalia, ir mes ilgai taip sėdėdavome - susiglaudusios, nekalbėdamos, 
tiesiog būdamos kartu. Dabar, kai tai prisimenu, suprantu, kad 
baiminausi dėl jos, nuolat laukiau atsitinkant kažko blogo, nuo ko 
turėčiau ją apsaugoti ir apginti. Toks gyvenimo būdas per sunkus 
augančiam vaikui, tačiau aš nežinojau, kad galima gyventi kitaip. 
Toks gyvenimas man kenkė - paauglystėje išgyvenau stiprius 
depresijos protrūkius“. 

Liza švelniai nusijuokė: „Užėjus depresijai, labiausiai mane 
gąsdindavo tai, kad nebegaliu rūpintis mama. Matote, aš buvau labai 
sąžininga ir bijojau ją palikti, net trumpam. Vienintelis būdas man ją 
palikti - tai nusistvėrti ko nors kito“. 

Liza atsinešė juodai raudoną lakuotą padėklą su arbata ir pastatė 
jį priešais mus ant grindų. 

„Kai man suėjo devyniolika, atsirado galimybė su dviem 
draugėmis išvažiuoti į Meksiką. Pirmą kartą gyvenime palikau mamą. 
Turėjome ten būti tris savaites. Antrąją savaitę susipažinau su 
velniškai žaviu meksikiečiu, kuris puikiai kalbėjo angliškai, buvo 
labai galantiškas ir rodė man dėmesį. Trečiąją atostogų savaitę jis 

kasdien man piršosi. Sakė, kad myli mane ir nė neįsivaizduoja, kaip 
galėtų gyventi be manęs. Tikriausiai tai buvo pats geriausias 
argumentas mane paveikti - jis nuolat kartojo, kad jam manęs reikia. 
Aš negalėjau atsispirti žmogui, kuriam manęs reikėjo. Be to, kažkur 
viduje turbūt jaučiau, kad turiu atitolti nuo mamos. Namuose buvo 
taip tamsu, baisu, nyku. O šis vyras man žadėjo nuostabų gyvenimą. 
Jo šeima gyveno turtingai. Jis turėjo gerą išsilavinimą. Jis nieko neveikė — 
turbūt todėl, kad turėjo tiek pinigų, jog nereikėjo nieko dirbti. Nors jis 
buvo labai turtingas, bet vis dėlto manė, kad jo laimei trūksta manęs. 
Jaučiausi be galo svarbi ir vertinga. 

Paskambinau mamai ir pakiliai papasakojau apie jį. Mama 
atsakė tikinti, kad nuspręsiu teisingai. Ji klydo. Aš nusprendžiau 
ištekėti, ir tai buvo lemtinga klaida. 

Žinote, buvau pasimetusi, nesusigaudžiau savyje, net nežinojau, 
ar myliu jį ir ar tokio žmogaus noriu. Žinojau tik tai, kad pagaliau 
atsirado žmogus, kuris myli mane. Su vaikinais buvau draugavusi 
labai mažai ir beveik nieko nežinojau apie vyrus - buvau per daug 
užsiėmusi namuose, kad tuo rūpinčiausi. Viduje buvau tokia tuščia, 
o čia buvo žmogus, rodos, siūlantis man tiek daug. Be to, jis nuolat 
kartojo, kad mane myli. Taip ilgai aš rūpinausi ir mylėjau - pagaliau 
galbūt atėjo mano eilė gauti meilę. Pačiu laiku, nes jaučiau, kad esu 
visiškai išsisėmusi ir pati nebeturiu, ko duoti. 

Susituokėme labai greitai, net jo tėvai nežinojo. Dabar tai atrodo 
beprotiška, o tada maniau, kad savo poelgiu jis įrodė, kaip mane myli — 
vedė mane prieš tėvų valią. Tada galvojau, kad taip jis maištavo prieš 
tėvus, kad jie supyktų, bet iš namų neišvarytų. Dabar suprantu, kad 
viskas buvo ne taip. Jis turėjo paslapčių, susijusių su lytiniu tapatumu 
ir seksualiniu gyvenimu, ir jam reikėjo žmonos, kad atrodytų 
normalus. Turbūt tai jis ir turėjo omeny, sakydamas, kad jam manęs 
reikia. Žinoma, aš jam buvau labai tinkama pora - būdama amerikietė, 
jo kultūroje aš visada likau svetima ir įtartina. Kuri nors kita moteris, 
ypač jei ji iš to paties socialinio sluoksnio, matydama tai, ką mačiau 
aš, anksčiau ar vėliau būtų kam nors prasitarusi. Tada kalbos 
neišvengiamai būtų pasklidusios visame mieste. Bet kam gi aš galėjau 
pasipasakoti? Kas su manim kalbėjosi? 


Ir kas būtų galėjęs manimi patikėti? 

Nemanau, kad jis viską darė tyčia ar iš apskaičiavimo. Bent jau 
ne daugiau nei aš. Mes buvome panašūs, tikome vienas kitam ir 
manėme, kad tai meilė. 

Atspėkite, kas buvo po vestuvių? Mes turėjome grįžti į jo tėvų 
namus ir gyventi su žmonėmis, kurie iki tol net nežinojo, kad mes 
tuokiamės. Tai buvo siaubinga. Jie nekentė manęs, ir man pasirodė, kad 
jie jau kuris laikas ant jo pyksta. Jų gimtosios ispanų kalbos nemokėjau 
nė žodžio, o mano gimtąją anglų kalbą jie visi mokėjo, bet nekalbėjo. Aš 
su niekuo nebendravau, buvau visai viena ir nuo pat pirmos dienos 
skendėjau baimėje. Dažnai vakarais jis mane palikdavo. Tada visą 
vakarą sėdėdavau mūsų kambaryje viena. Galiausiai įpratau būti viena, 
gultis ir užmigti jo net nesulaukusi. Juk aš jau mokėjau kentėti - to 
išmokau dar tėvų šeimoje. Galvojau, kad kančia - tai kaina, kurią 
mokame už buvimą su mylimu žmogumi. Man tai atrodė normalu. 

Namo jis dažnai grįždavo išgėręs, vėl su kuo nors užmezgęs 
romaną. Tai buvo baisu. Nuo jo sklisdavo kitų moterų kvepalai. 

Vieną naktį, kai jau buvau stipriai įmigusi, mane pažadino 
triukšmas. Prieš veidrodį pamačiau savo vyrą - girtą, apsivilkusį 
mano naktinius marškinius ir besižavintį savimi. Paklausiau, ką jis čia 
sugalvojo, o jis paklausė - ar aš nemananti, kad jis puikiai atrodąs. Jis 
nutaisė grimasą, ir aš pamačiau, kad jo lūpos ryškiai išdažytos. 

Nuo tos akimirkos kažkas pasikeitė - supratau, kad turiu jį palikti. 
Iki toljaučiausi nelaiminga, bet kaltindavau tik save - galvodavau, kad 
jei labiau jį mylėsiu, jis bus su manimi, jo tėvai mane pripažins, o gal 
ir pamėgs. Labai stengiausi, mylėjau jį. Kaip ir mamą. Bet čia viskas 
buvo kitaip. Tai buvo beprotiška. 

Pinigų visai neturėjau, taigi niekaip negalėjau iš ten išvažiuoti. 
Todėl jau kitą rytą pasakiau jam, kad viską papasakosiu jo tėvams, jei 
jis nenuveš manęs į San Diegą. Pamelavau, kad jau paskambinau 
mamai, ir kad ji manęs ten laukianti. Prižadėjau, kad jei jis mane ten 
nugabens, niekada jo nevarginsiu. Nežinau, iš kur turėjau tiek drąsos - 
juk jis galėjo mane užmušti. Tačiau labiau už viską jis bijojo, kad 
nieko nesužinotų tėvai. Tylėdamas pavežė mane iki sienos, nupirko 
autobuso bilietą į San Diegą ir davė penkiolika dolerių. San Diege 


apsistojau pas draugę. Likau ten, kol susiradau darbą, o tada išsinuo- 
mojau kambarį kartu su dar trimis merginomis ir pradėjau laukinį 
gyvenimą. 

Iki tol aš visai negalvodavau apie save, mano jausmai buvo tartum 
sustingę. Tačiau manyje išliko gailestingumas kenčiantiems. Visų 
gailėdavau, visus stengdavausi užjausti - tai keldavo man begales 
rūpesčių. Per trejus ketverius metus buvau parsivedusi namo daugybę 
vyrų - aš jų gailėdavausi. Laimei, neatsitiko nieko nepataisomo. 
Daugelis šių vyrų vartojo alkoholį, narkotikus. Dažniausiai su jais 
susipažindavau draugų vakarėliuose, kartais visai atsitiktinai baruose. 
Atrodė, kad jiems reikia mano supratimo ir pagalbos, o tai mane traukė 
kaip magnetas“. Lizos potraukis tokio tipo vyrams, be abejonės, susijęs 
su jos santykiais su mama. Liza žinojo, ką reiškia būti reikalinga, ir šį 
jausmą ji tapatino su meile. Taigi, kai pasirodydavo, kad kokiam nors 
vyrui jos reikia, ji pasijusdavo mylima. Vyrui nereikėdavo nei rodyti 
švelnumo, nei rūpintis, nei domėtis ja. Jam užtekdavo parodyti savo 
silpnumą, ir Lizai atgydavo iš santykių su mama pažįstami jausmai. Ji 
imdavo švelniai rūpintis vargšu vyru ir jį globoti. 

Liza tęsė pasakojimą: „Ir mano, ir mamos gyvenimas buvo pilnas 
nemalonumų. Net sunku pasakyti, kuri iš mūsų buvo nelaimingesnė. 
Man buvo dvidešimt ketveri, kai mama nustojo gerti. Jai tai buvo 
labai sunkus žingsnis - ji pati, visiškai viena, paskambino į 
anoniminių alkoholikų klubą ir paprašė pagalbos. Iš klubo pas ją atėjo 
pasikalbėti dvi moterys ir tą pačią dieną ją pakvietė į grupės 
susitikimą. Nuo to laiko mama net stikliuko neišgėrė“. 

Prisiminusi motinos drąsą, Liza švelniai nusišypsojo: „Mama 
turbūt nebeištvėrė. Ji buvo labai išdidi, nebūtų skambinusi, jei padėtis 
nebūtų buvusi beviltiška. Ačiū Dievui, manęs tuo metu nebuvo 
namie, nemačiau, kas ten dėjosi. Turbūt būčiau taip stengusis jai 
padėti, kad ji niekada nebūtų sulaukusi tikros pagalbos. 

Stipriai gerti mama pradėjo, kai man buvo devyneri. Grįžusi iš 
mokyklos, rasdavau ją gulinčią ant sofos, apsvaigusią, šalia pasistačiusią 
butelį. Vyresnioji sesuo visada pykdavo ant manęs - ji sakydavo, kad aš 
nematau realybės, nesuprantu, kaip viskas blogai. Bet aš taip mylėjau 
mamą, kad net neleisdavau sau pastebėti, jog ji elgiasi blogai. 

Mudvi su mama buvome labai artimos. Kai jie su tėčiu pradėjo 
pyktis, stengdavausi ją užstoti. Labiausiai už viską norėjau, kad 
mama būtų linksma ir laiminga. Jei tėvas ją įskaudindavo, puldavau 
ją guosti. Žinojau tik vienintelį būdą tai padaryti - būti jai gera. 
Stengiausi būti gera visais įmanomais būdais: visada pasisiūlydavau 
padėti, net neprašoma virdavau valgį ir tvarkydavau namus, beveik 
nieko neprašydavau sau. 

Bet niekas nepadėdavo. Tik dabar suprantu, kad tada kovojau su 
dviem neapsakomai stipriomis jėgomis - griūvančia tėvų santuoka 
ir vis stiprėjančiu motinos alkoholizmu. Negalėjau nieko pakeisti, 
tačiau nesilioviau bandyti ir kaltinau save, kad nesiseka. 

Mane skaudino tai, kad mama buvo nelaiminga. Žinojau, kad vis 
dar yra sričių, kuriose galiu būti geresnė. Pavyzdžiui, mokykla. Klasėje 
niekada nebuvau pirmūnė, nes namie nuolat būdavau užsiėmusi 
jaunesniojo broliuko priežiūra, valgio gaminimu, vėliau susiradau 
darbą, kad padėčiau mamai. Kiekvienais mokslo metais sužibėdavau 
tik vieno atsiskaitymo metu. Jam specialiai ruošdavausi, rūpestingai 
mokydavausi ir skirdavau daug jėgų. Nenorėjau, kad mokytojai 
mane laikytų visiškai kvaila. Bet kitu metu vos ištempdavau iki 
patenkinamų pažymių. Tėvai ir mokytojai sakė, kad aš nesistengiu. 
Cha! Jie net nežinojo, kaip aš stengiausi - bandžiau išlaikyti tvarką 
namuose. Bet pažymių knygelėje mirgėjo ne patys geriausi pažymiai, 
ir tėvas šaukdavo, o mama verkdavo. Kaltinau save, kad nesu tobula, 
ir dar labiau stengiausi". 

Tokios disfunkcinės šeimos kaip ši, turėdamos neįveikiamai 
didelių sunkumų, susikoncentruoja į mažesnę, paprastesnę problemą, 
kurią išspręsti yra vilties. Šioje šeimoje visi, įskaitant ir ją pačią, ėmė 
rūpintis Lizos pažymiais. Šeima norėjo tikėti, kad, išsprendus šią 
problemą, vėl sugrįš harmonija. 

Liza jautė be galo stiprų spaudimą. Negana to, ji buvo laikoma 
visų nelaimių ir mamos liūdesio priežastimi. Nors ir didvyriškai 
stengėsi, bet pareigų buvo užsikrovusi tiek daug, jog nepajėgė jų 
įveikti. Suprantama, kad dėl to ji savęs nekentė. 

„Vieną dieną paskambinau geriausiai savo draugei ir paprašiau, 
kad leistų man jai pasipasakoti. Jei norinti, galinti skaityti knygą, nes 

neprivalanti manęs klausytis. Man tik reikėjo, kad kitame laido gale 
kas nors būtų. Maniau esanti neverta, kad kas nors klausytųsi mano 
bėdų! Bet ji išklausė. Jos tėtis buvo sveikstantis alkoholikas, o ji lankė 
anoniminę grupę, skirtą alkoholikų vaikams. Ji man padėjo jau vien 
tuo, kad išklausė. Buvo be galo sunku pripažinti, kad mūsų šeimoje 
kažkas blogai. Dėl to kaltu laikiau savo tėvą ir jo nekenčiau'. 

Kelias minutes Liza ir aš gėrėme arbatą tylėdamos. Liza tyloje 
kovojo su karčiais prisiminimais. Kai jau galėjo tęsti, ji paprastai pasakė: 
„Tėvas paliko mus, kai man buvo šešiolika. Sesuo jau buvo išsikrau- 
sčiusi. Ji buvo trejais metais už mane vyresnė. Vos sulaukusi aštuonio- 
likos, susirado darbą ir paliko namus. Paliko mamą, brolį ir mane. 
Jaučiau, kad galiu neišlaikyti įtampos, kurią išgyvendavau, besirūpin- 
dama jaunesniuoju broliu ir bandydama padaryti mamos gyvenimą 
saugų bei laimingą. Todėl išvažiavau į Meksiką ir ištekėjau. Vėliau 
išsiskyriau ir grįžau namo. Tada metų metus blaškiausi su daugeliu 
vyrų. 

Praėjus maždaug penkiems mėnesiams nuo pirmojo mamos 
apsilankymo anoniminių alkoholikų programoje, susitikau Garį. Mus 
supažindino draugė - tądien mes visi kartu važinėjomės automobiliu. 
Pirmąją pažinties dieną jis buvo apsvaigęs: rūkė žolę. Mačiau, kad 
jam patinku, ir jis man patiko. Abu tai sužinojome iš tos pačios 
draugės. Netrukus jis man paskambino ir atvažiavo į svečius. Jis 
sėdėjo, o aš juokaudama piešiau jo eskizą. Pamenu, kaip mane užliejo 
nepaprastas jausmas. Tokio stipraus jausmo dar niekada nebuvau 
jautusi jokiam vyrui. 

Tačiau jis vėl buvo apsvaigęs - sėdėjo ir kalbėjo, lėtai tardamas 
žodžius. Turėjau baigti piešti, nes rankos ėmė taip drebėti, jog 
nebenulaikiau pieštuko. Eskizų aplanką suspaudžiau keliais ir 
pakreipiau taip, kad jis nematytų mano virpančių rankų. 

Dabar suprantu, kodėl taip reagavau į jo kalbėjimo būdą - jis 
kalbėjo kaip mano mama, kai gerdavo ištisą dieną. Tokios pačios ilgos 
pauzės, rūpestingai parinkti žodžiai, kurie skamba lyg tyčia 
pabrėžiami. Rūpestis ir meilė, kurią jaučiau savo mamai, susiliejo su 
fiziniu potraukiu gražiai atrodančiam vyrui. Bet tada nesupratau, 
kodėl į Garį reagavau būtent taip. Žinoma, galvojau, kad tai meilė“. 

Tai, kad Liza susižavėjo Gariu, kai jos mama nustojo gerti, 
nebuvo atsitiktinis sutapimas. Ryšiai tarp dviejų moterų (Lizos ir jos 
mamos) niekada nebuvo nutrūkę. Nors ir būdama toli, Liza visada 
labiausiai rūpinosi mama, jautėsi už ją atsakinga ir prie jos prisirišusi. 
Supratusi, kad motina keičiasi - sveiksta nuo alkoholizmo ir be jos 
pagalbos, Liza išsigando, kad nebebus reikalinga. Staiga Liza sukūrė 
naujus pastovius santykius su kitu žmogumi, turinčiu žalingų 
įpročių. Po vedybų iki motinos blaivėjimo pradžios jos santykiai su 
vyrais buvo atsitiktiniai ir nepastovūs. Kai motina ėmė lankyti 
anoniminių alkoholikų grupę ir nustojo gerti, Liza „įsimylėjo“ narko- 
maną. Kad jaustųsi „normali“, jai reikėjo santykių su žmogumi, kuris, 
kaip ir jos mama, turėtų žalingų įpročių. 

Liza pasakojo apie šešerius metus trukusius santykius su Gariu. 
Jis apsigyveno pas ją. Jau pirmą buvimo kartu savaitę Garis prasitarė, 
kad jei kada nors reikėtų rinktis, ar pirkti narkotikų, ar sumokėti buto 
nuomą, jis nė nedvejodamas pasirinktų narkotikus. Liza net 
neabejojo, kad jis pasikeis, kad ims labiau vertinti ir saugoti tai, ką jie 
kartu turi. Ji buvo tikra, kad jis ją pamils taip pat, kaip ji jį mylėjo. 

Garis retai kada dirbdavo, o ir užsidirbęs, kaip sakė, viską 
išleisdavo brangiausiai marihuanai ir hašišui. Iš pradžių Liza svaigin- 
davosi kartu su juo, bet vėliau liovėsi pamačiusi, kad tai trukdo jai 
dirbti. Juk ji jautėsi atsakinga už jų abiejų išlaikymą ir į savo pareigas 
pavargusi grįždavo iš darbo ir rasdavo jį namuose besilinksminantį 
su draugais arba kai jis visą naktį negrįždavo namo, Liza jau norėdavo 
jį išvaryti. Bet jam užtekdavo pripirkti saldumynų, pagaminti už ją 
pietus arba pasakyti, kad parnešė kokaino specialiai jiems abiem, ir 
Lizos įkarštis atvėsdavo. Ji įtikinėdavo save, kad vis dėlto Garis ją 
tikrai myli. 

Gario pasakojimai apie vaikystę be galo graudindavo Lizą, ji jo 
gailėdavosi. Buvo įsitikinusi, kad jei stipriai jį mylės, tai atlygins jam 
už viską, ką jis yra iškentęs. Galvojo, kad negali jo kaltinti už dabartinį 
elgesį - juk nuo pat vaikystės jis buvo nelaimingas. Besirūpindama 
Gariu, jo liūdna vaikyste ir besistengdama jį paguosti, Liza užmiršo 
savo pačios skausmingą praeitį. 


Kartą besiginčijant, kai Liza atsisakė Gariui duoti čekį, kurį jai 
atsiuntė tėvas gimtadienio proga, jis peiliu supjaustė visus namuose 
buvusius paveikslus. 

Liza tęsė savo pasakojimą: „Tada aš taip sirgau, kad iš tikrųjų 
galvojau: pati kalta - nereikėjo jo taip pykdyti. Aš vis dar jaučiausi už 
viską atsakinga ir bandžiau sulipdyti tai, kas buvo nebesulipdoma. 
Rytojaus dieną, šeštadienį, Garis trumpam išėjo, o aš tvarkiau jo 
padarytą netvarką ir verkdama išmečiau sudarkytus trejų metų 
piešinius. Kad bent kiek prasiblaškyčiau, buvau įsijungusi televizorių 
ir išgirdau interviu su moterimi, kurią sumušė jos vyras. Moters 
veido nerodė. Ji kalbėjo apie savo gyvenimą, papasakojo keletą 
siaubingų įvykių, galiausiai pasakė negalvojusi, kad viskas buvo taip 
blogai, nes atrodė, kad dar galinti tai iškęsti“. 

Liza lėtai palingavo galvą. „Aš irgi taip dariau, gyvenau, nes kol 
kas dar galėjau tai ištverti. Girdėdama tos moters pasakojimą, neiš- 
tvėriau ir garsiai pasakiau - betgi tu verta daugiau nei košmarai, 
kuriuos kol kas dar gali ištverti!“ Staiga išgirdau pati save ir ėmiau 
raudoti, nes supratau, kad esu tokia pati kaip ta moteris. Aš buvau 
verta daugiau nei nesibaigiantis skausmas, nusivylimas, begalinės 
išlaidos ir sumaištis. Mesdama kiekvieną suniokotą piešinį, sakiau sau: 
aš daugiau taip negyvensiu!" 

Grįžęs Garis savo daiktus rado supakuotus ir padėtus už laukujų 
durų. Liza pasikvietė savo geriausią draugę su vyru, ir jie padėjo jai 
pasakyti Gariui, kad šis nešdintųsi. 

„Jis neiškėlė scenos, nes buvo mano draugai. Tiesiog išėjo. Vėliau 
man skambindavo, grasindavo, tačiau aš nereagavau ir netrukus jis 
liovėsi. 

Noriu, kad suprastumėte - pati aš nebūčiau galėjusi to padaryti, 
turiu omeny, kad nebūčiau galėjusi atsispirti jo prašymams ir 
grasinimams. Tą pačią dieną, viskam aprimus, aš paskambinau mamai 
ir viską jai papasakojau. Ji pasiūlė man lankyti anoniminę grupę 
suaugusiems alkoholikų vaikams. Jaučiausi labai nelaiminga, todėl 
sutikau“. 

Į šią grupę renkasi Žmonių, vartojančių alkoholį, giminės ir 
draugai. Jie padeda vieni kitiems ir patys sau išgyti nuo liguisto 

prisirišimo prie alkoholizmu sergančio žmogaus. Į šiuos susirinkimus 
dažniausiai ateina geriančiųjų suaugę sūnūs ir dukros. Gyvenimas sų 
geriančiu tėvu arba motina jau vaikystėje į jų asmenybes įspaudė 
gilias žymes, o šiose grupėse jie turi galimybę išsigydyti nuo tų 
skausmingų pasekmių. Viena iš šių pasekmių - moterims būdinga 
per didelė meilė. 

„Tik tada aš pradėjau save suprasti. Garis man reiškė tiek pat 
daug, kiek mano motinai alkoholis - jis buvo kaip narkotikas, be 
kurio negalėjau gyventi. Iki pat tos dienos, kai jį išvariau, nuolat 
bijojau, kad jis neišeitų, todėl dariau viską, kad jį pamaloninčiau. Su 
juo elgiausi taip pat, kaip vaikystėje su mama - stengiausi būti gera, 
nieko nereikalavau sau, viskuo rūpinausi, prisiėmiau jo pareigas. 
Mano gyvenimo būdas buvo pasiaukojimas, todėl man nuolat reikėjo 
padėti ir kentėti. Be to, nežinojau, kas esu“. 

Stiprus Lizos prisirišimas prie motinos vertė ją aukotis ir 
atsisakyti savo norų bei poreikių. Būtent todėl vėliau, kurdama 
santykius su vyrais ir mylėdama, Liza daugiau kentėjo nei siekė 
patenkinti savo poreikius. Jau vaikystėje ji nusprendė šalinti visus 
sunkumus iš motinos gyvenimo, pasitelkdama meilės jėgą ir savęs 
atsižadėjimą. Greitai tas sprendimas tapo pasąmoniniu, bet iš 
pasąmonės veikė jos elgesį. Liza nemokėjo galvoti apie save, siekti 
savo gerovės - ji buvo įpratusi kurti gerovę kitiems. Todėl ir suaugusi 
mylėdama nuolat įsitraukdavo į tokius santykius, kai matydavo 
galimybę savo meile padėti kitam. Kaip ir anksčiau gyvenime, jei 
nesisekdavo, ji stengėsi dar labiau. 

Garis - žiaurus, emociškai priklausomas, turintis žalingų įpročių — 
jungė visus blogiausius Lizos motinos ir tėvo bruožus. Ironiška, bet 
būtent todėl jis taip traukė Lizą. Jei vaikystėje mūsų santykiai su 
tėvais būna šilti, jei tėvai mumis domisi, rūpinasi, palaiko, išreiškia 
didelę meilę, suaugusios jaučiamės laimingos su žmogumi, kuris 
sukelia tokį patį saugumo, šilumos ir teigiamos savigarbos jausmą. 
Tada vengiame Žmonių, kurie mus kritikuoja, manipuliuoja mumis 
ir taip mažina mūsų savigarbą. Toks elgesys mums atrodo nemalonus 
ir antipatiškas. 

Kita vertus, jei vaikystėje tėvai mums buvo priešiški, žiaurūs, 

valdingi, kritikavo ir manipuliavo ar buvo nuo ko nors priklausomi, 
sutikusios žmogų, galbūt labai subtiliai atkartojantį tą pačią nuotaiką 
ir elgesį, būtent jį laikome „tuo“. Tada palankiai žiūrime į žmones, 
kurių elgesys tarsi atgaivina iš vaikystės žinomą bendravimo būdą. 
Būdamos su mandagiais, švelniais ir maloniais žmonėmis, jaučiamės 
nepatogiai. Arba su tokiais žmonėmis mums nuobodu, nes nereikia 
stengtis jų keisti, daryti laimingų, nereikia stengtis, kad mus mylėtų, 
mums pritartų. Tokį nuobodulį, slepiantį nedidelį arba stiprų nerimą, 
dažnai jaučia per stipriai mylinčios moterys, kai joms nereikia kam 
nors padėti ir kuo nors rūpintis. Daugelis suaugusiųjų iš alkoholikų 
ar kitų disfunkcinių šeimų susižavi žmonėmis, sukeliančiais rūpesčių — 
jie tarsi siekia jaudintis, sielotis, nerimauti. Jei nuo pat vaikystės mūsų 
gyvenimas buvo kupinas įtampos, sumaišties, mes dažnai buvome 
verčiami slėpti ir neigti tikruosius savo jausmus, suaugę siekiame 
dramatiškų įvykių, sukeliančių stiprius išgyvenimus. Mums reikia 
patirti netikrumą, skausmą, nusivylimą, ginčus, nes tik taip jaučiame, 
kad gyvename. 

Lizos pasakojimas artėjo į pabaigą: „Gariui išsikrausčius, mane 
iš proto varė tylus ir ramus gyvenimas. Mažai betrūko iki to, kad jam 
paskambinčiau ir kad vėl viskas prasidėtų iš pradžių. Bet pamažu 
pripratau prie normalesnio gyvenimo būdo. 

Dabar neturiu jokio partnerio - žinau, kad kol kas dar negalėčiau 
normaliai, sveikai bendrauti su jokiu vyru. Susirasčiau tokį pat kaip 
Garis. Pirmąkart bandau pasikeisti pati, nebandydama pakeisti kito 
žmogaus.“ 

Liza santykiuose su Gariu, kaip ir jos alkoholikė motina, kentėjo 
dėl žalingos priklausomybės, kurios pati negalėjo kontroliuoti. Lizos 
motina buvo priklausoma nuo alkoholio ir negalėjo pati nustoti gerti, 
o Liza priklausė nuo Gario. Lyginant dviejų moterų gyvenimo situacijas, 
ši analogija ir žodžio priklausomybė vartojimas nėra atsitiktinis. Lizos 
motina tapo priklausoma nuo alkoholio, kad išvengtų stipraus 
sielvarto ir nevilties dėl esamos gyvenimo situacijos. Kuo daugiau 
alkoholio ji vartojo, norėdama išvengti skausmo, tuo labiau alkoholis 
veikė jos nervų sistemą, sukeldamas tuos jausmus, kurių ji norėjo 
išvengti. Alkoholis ne mažino skausmą, o didino jį, todėl, žinoma, ji dar 

daugiau gėrė. Taip išsivystė priklausomybė. 

Liza taip pat bandė išvengti sielvarto ir nevilties. Ją slėgė stipri 
depresija, kurios šaknys glūdėjo skausmingoje vaikystėje. Tokia 
depresija būdinga vaikams iš įvairių smarkiai disfunkcinių šeimų, tik 
atsižvelgiant į lytį, charakterį ir vaidmenį šeimoje skiriasi jos įveikimo, 
o dažniau - jos vengimo būdas. Paauglystėje ir jaunystėje daugelis 
merginų bei moterų, tokių kaip ir Liza, su depresija kovoja labai 
didele meile. Chaotiški, bet stimuliuojantys santykiai su liguistų 
polinkių turinčiais vyrais jas jaudina ir padeda nukreipti dėmesį nuo 
savo depresijos, kuri glūdi čia pat, prie sąmonės slenksčio. 

Taip Žiaurus, abejingas, nesąžiningas ar kitoks sunkus partneris 
šioms moterims tampa narkotiku - priemone išvengti savo tikrųjų 
jausmų. Juk alkollolis ir kitos sąmonę veikiančios medžiagos nuo jų 
priklausomam žmogui leidžia bent trumpam atitrūkti nuo savo 
problemų ir jausmų. Jos siūlo prieglobstį, kurių jis negali atsisakyti. 
Santykiai su sunkiu partneriu, kaip ir alkoholis bei narkotikai, ne tik 
padeda atitrūkti, bet ir sukelia skausmą. Priklausomybė nuo santykių, 
kaip ir alkoholizmas, yra vis stiprėjantis žalingas įprotis. Šioms 
moterims sunkiau būti be tokių santykių, tai yra būti su savimi, nei 
patirti didžiausią skausmą su netinkančiu partneriu. Būti vienoms 
joms reiškia kentėti didžiulį praeities skausmą ir dabarties depresiją. 

Abi šios priklausomybės yra panašios ir jas sunku įveikti. Moters 
priklausomybė nuo partnerio arba nuo daugybės netinkamų partnerių 
vystosi dėl įvairiausių problemų tėvų šeimoje. Suaugę alkoholikų 
vaikai laimingesni už kitų sunkių šeimų vaikus, bent jau 
didmiesčiuose, nes juose veikia anoniminių alkoholikų grupės, 
padedančios alkoholikų vaikams, draugams ir kitiems artimiesiems 
spręsti savigarbos bei santykių problemas. 

Paramos grupėje žmonėms, priklausomiems nuo santykių, 
padedama įveikti šį žalingą įprotį. Moterys mokosi gerbti save ir 
siekti laimės kitaip, o ne su to suteikti nesugebančiais vyrais, kurie tik 
didina santykių priklausomybę ir nesukuria saugumo, šilumos, 
pagarbos. Svarbiausia išmokti gyventi sveiką, laimingą ir ramų 
gyvenimą, kai džiaugsmas nepriklauso tik nuo partnerio. 

Liūdna, bet dažniausiai žmonės, priklausomi nuo alkoholio, 

narkotikų arba santykių, yra įsitikinę, kad jie patys gali įveikti savo 
problemas, todėl neieško pagalbos ir praranda galimybę pasveikti. 

Dėl šio įsitikinimo - „aš pats galiu“ - daugeliui žmonių, kenčiančių 
nuo priklausomybių, turi būti nepakeliamjai sunku, kad jie pagaliau 
išdrįstų prisipažinti, jog patys nieko nebegali padaryti. Tik pajutusi 
savo gyvenimo beviltiškumą ir bejėgiškumą, Liza pripažino, kad jai 
reikia pagalbos polinkiui į skausmą įveikti. 

Kančia iš meilės ir priklausomi santykiai romantizuojami mūsų 
kultūroje, tačiau Lizai tai neatnešė laimės. Populiarios dainelės ir 
operos, klasikinė literatūra ir Arlekino kupletai, kasdieninės „muilo 
operos“ ir kritikų pripažinti filmai bei spektakliai pilni nebrandžių ir 
nelaimingų santykių. Negana to - šie santykiai aukštinami ir giriami. 
Kultūriniai pavyzdžiai mums nuolat primena, kad meilės stiprumas 
matuojamas skausmu ir kad tikrai myli tik tie, kurie kenčia. 
Girdėdami dainininkę, jausmingai dūsaujančią apie tai, kad negali 
nemylėti, nors meilė sukelia didžiulį skausmą, mes gal todėl, kad 
girdime tai šimtąjį kartą, sutinkame, jog taip ir turi būti. Mes 
susitaikome su mintimi, kad kančia - natūrali ir būtina meilės dalis, 
o noras kentėti dėl meilės - labiau teigiamas, o ne neigiamas bruožas. 

Yra keletas priežasčių, kodėl tik nedaugelis kultūrinių modelių 
aprašo sveikus, brandžius ir sąžiningus santykius, be išnaudojimo ir 
manipuliacijų. Pirma, tokie santykiai realiame gyvenime yra tikrai 
reti. Antra, brandžiuose santykiuose emociniai ryšiai švelnesni ir 
subtilesni, palyginti su triukšmingomis nebrandžių santykių dramomis, 
todėl galimas brandžių santykių dramatiškumas literatūroje, teatre, 
dainose dažnai praleidžiamas. Taigi mes perimame nebrandų 
bendravimo ir santykių kūrimo būdą, nes būtent tai nuolat matome 
ir girdime. 

Filmuose labai trūksta brandžios meilės ir sveikų asmeninių 
santykių vaizdavimo. Todėl ilgus metus žaidžiau mintimi į visų 
populiariausių „muilo operų“ scenarijus įkomponuoti tokių epizodų. 
Šiuose epizoduose visi herojai bendrautų sąžiningai, nesistengtų 
vienas nuo kito gintis ir rūpintųsi vieni kitais. Nebūtų melo, paslapčių, 
manipuliacijų, niekas nenorėtų kentėti ir niekas nekankintų. Vieną 
dieną vietoj įprastų veikėjų žiūrovai matytų brandžius santykius, 

pagrįstus nuoširdžiu bendravimu. 

Toks bendravimo būdas ne tik labai skirtųsi nuo žiūrovams 
įprasto, bet taip pat pasitelkus kontrastą, parodytų, kaip stipriai 
esame perėmę savanaudiškumą, manipuliavimą, sarkazmą, norą 
atkeršyti, tyčinį erzinimą, pavydą, melą, grasinimus ir kitus bruožus, 
iš kurių nė vienas nepadeda brandžiai bendrauti. Kai galvojate, kaip 
sąžiningas ir nuoširdus bendravimas bei brandi meilė pakeistų šias 
nesibaigiančias sakmes, susimąstykite, kokius pokyčius toks bendra- 
vimas atneštų į mūsų pačių gyvenimus. 

Mes gyvename ir mylime tam tikroje aplinkoje. Turėtume žinoti 
mūsų visuomenės požiūrio į meilę pasekmes ir atsispirti visuomenėje 
aukštinamų paviršutiniškų, gynybiškų ir nebrandžių tarpusavio 
santykių žavesiui. Turėtume sąmoningai kurti atviresnį ir brandesnį 
bendravimą, vidinę sumaištį ir jaudulį iškeisdamos į didesnį intymumą. 


4 skyrius 


Poreikis būti reikalingai 


„Ji — geraširdė moteris, 
Mylinti sutiktą vyrą. 
Ji myli nepaisydama jo piktybės, 


Kurios ji net nesupranta. 


Geraširdė moteris 


„Nežinau, kaip ji ištveria. Aš išprotėčiau, jei reikėtų gyventi taip 
kaip ji“. „Žinai, niekada negirdėjau, kad ji skųstųsi!" „Kodėl ji tai 
pakenčia?“ „Ką ji jame mato? Galėtų susirasti kur kas geresnį“. Taip 
žmonės kalba apie per stipriai mylinčias moteris, kai mato, kaip 
kilniai jos stengiasi rasti išeitį iš nedėkingiausios situacijos. 
Pasiaukojančio prisirišimo paslaptis dažnai glūdi moters vaikystės 
patyrimuose. Daugelis iš mūsų ir suaugę atliekame tokius vaidmenis, 
kokių išmokome dar savo tėvų šeimoje. Daugelis per stipriai mylinčių 
moterų vaikystėje išmoko atsisakyti savo poreikių, bandydamos 
patenkinti kitų šeimos narių norus. Gal aplinkybės mus privertė per 
anksti suaugti ir prisiimti suaugusiųjų pareigas, nes motina arba 
tėvas buvo fiziškai arba emociškai silpni ir nepajėgė tinkamai atlikti 
tėvų funkcijų. Gal tėvai buvo išsiskyrę arba vienas iš tėvų miręs, ir 
mes bandėme užpildyti spragą šeimoje, rūpindamosi jaunesniais 
broliais, seserimis ir vienu iš tėvų, su kuriuo gyvenome. Gal mums 
teko motiniškai rūpintis šeimos nariais, kai motina sunkiai dirbo, kad 
išlaikytų šeimą. O gal gyvenome su abiem tėvais, tačiau vienas iš jų 
buvo piktas, nusivylęs ir nelaimingas, o kitas nesugebėjo atjausti. Gal 

mums teko būti patikėtinėmis, kurioms išpasakojamos visos santykių 
detalės. Tai labai alino mūsų jausmus, bet turėjome išklausyti, nes 
nenorėjome, kad kenčiantis tėvas arba motina dar labiau kentėtų, 
bijojome prarasti tėvų meilę, jei neatliktume mums paskirto 
patikėtinės vaidmens. Taigi netausojome savęs, o mūsų tėvai taip pat 
mūsų netausojo, nes norėjo, kad būtume dar stipresnės. Nors buvome 
dar nesubrendusios prisiimti atsakomybės, bet tausojome savo tėvus. 
Išmokome rūpintis visais kitais, išskyrus save. Vaizdavome galingesnes, 
drąsesnes, labiau suaugusias, turinčias mažai savo norų. Slopinome 
savo norą būti mylimos, apsuptos dėmesio ir jaustis saugiai. 
Išmokusios nuslopinti troškimą, kad mumis rūpintųsi, ieškojome 
galimybių daryti tai, ką taip gerai sugebame: rūpintis kitų norais ir 
poreikiais, užmirštant savo baimę, skausmą, troškimus. Taip ilgai 
vaizdavome suaugusias, stiprias, prašančias tiek nedaug ir darančias 
tiek daug, kad dabar mums atrodo jau per vėlu rūpintis savimi, tad 
vėl padedame kitiems, rūpinamės kitais ir vis tikimės, kad baimė 
ištirps, kad sulauksime atpildo - meilės. 

Melanės istorija pasakoja apie tai, kaip per anksti suaugus ir 
prisiėmus didžiulę atsakomybę - šiuo atveju bandant šeimoje atstoti 
motiną - vystosi liguistas polinkis globoti. 

Tą dieną, kai susitikome, o tai buvo po paskaitos, kurią skaičiau 
būsimoms medicinos seserims, iškart pastebėjau, kad Melanės veidas 
be galo kontrastingas. Nedidelė, riesta, šlakuota nosis, duobutės 
pieno baltumo skruostuose buvo kaip kokio išdykusio vaiko. 
Tokiame veide visai nesiderino tamsūs ratilai aplink gilias pilkas akis. 
Su tamsiai ruda skrybėle ji atrodė kaip išblyškusi, pavargusi laumė. 

Ji laukė, kol aš pasišnekėjau su keliomis studentėmis, pasilikusio- 
mis po paskaitos. Kai skaitydavau paskaitas apie alkoholizmą šeimoje, 
dažniausiai keletas studentų pasilikdavo, norėdami pakalbėti šia tema 
asmeniškai arba užduoti klausimų. 

Išėjus paskutinei studentei, Melanė akimirką patylėjo, tada 
prisistatė šiltai ir stipriai spausdama man ranką. Nesitikėjau to iš 
tokios menkos ir gležnos būtybės. 

Ji manęs taip ilgai ir kantriai laukė, kad pamaniau, jog tos dienos 
paskaita kažką joje labai stipriai palietė. Norėdama suteikti galimybę 

pasipasakoti plačiau, pakviečiau ją pasivaikščioti po universiteto 
teritoriją. Kol tvarkiausi savo daiktus, ji draugiškai plepėjo, tačiau vos 
palikome auditoriją ir išėjome į niūrią lapkričio darganą, susimąsčiusi 
nutilo. 

Ėjome tuščiu keliu. Buvo tylu, tik po kojomis šnarėjo sudžiūvę 
lapai. 

Melanė atsiliko, kad primintų porą kaip jūrų Žvaigždės užsirietusių, 
išblukusių lapų. Pagaliau tyliai prabilo: „Mano mama nebuvo 
alkoholikė, tačiau po jūsų paskaitos supratau, kad esu panaši į žmones, 
apie kuriuos pasakojote. Mama buvo psichiškai nesveika - tiesą 
sakant, visai išprotėjusi — ir tai ją pražudė. Ji kentėjo nuo stiprios 
depresijos, dažnai gydydavosi ligoninėje, kartais ilgai nebūdavo 
namuose. Vaistai, kuriais ją gydė, tik paversdavo ją iš neramios 
pamišėlės tylia. Galiausiai mama nusižudė. Mes stengdavomės 
niekada jos nepalikti vienos, bet tą dieną visi turėjome neatidėliotinų 
reikalų. Ji pasikorė garaže. Ją rado tėtis“. 

Melanė stipriai papurtė galvą, tarsi norėdama išsklaidyti užplū- 
dusius juodus prisiminimus, tada tęsė: „Man daug kas sakė, kad 
gedėdama motinos aš su ja susitapatinau. Jūs paskaitoje sakėte, kad 
alkoholikų ir nedarnių šeimų vaikai dažnai pasirenka partnerius, 
kurie taip pat yra alkoholikai arba narkomanai. Bet Šonas ne toks. 
Ačiū Dievui, jis negalvoja apie gėrimą arba narkotikus, tačiau mes 
turime kitų problemų“. 

Ji nusigręžė nuo manęs, aukštai pakeldama smakrą. 

„Dažniausiai aš įveikiu viską“. Tada vėl nuleido galvą: „...bet tai 
mane jau erzina". Ji atvirai pažvelgė į mane, nusišypsojo ir gūžtelėjo 
pečiais: „Trūksta maisto, pinigų, laiko. Va ir viskas“. Ji tai pasakė 
lengvai, tarsi pašmaikštavimą, į kurį nereikia rimtai žiūrėti. Kai 
paraginau papasakoti smulkiau, ji sausai išklojo: „Šonas vėl išvyko. 
Mes turime tris vaikus: šešiametę Suzi, keturmetį Džimį ir Piterį, 
kuriam dar tik dveji su puse. Aš dalį dienos dirbu kontoros tarnautoja, 
tik tada, kai nebūna išvykęs ir kai nevyksta paskaitos meno 
mokykloje“. Ji tai pasakė be jokio kartėlio. 

„Mes susituokėme prieš septynerius metus. Man buvo septynio- 

lika, buvau ką tik baigusi mokyklą. Jam buvo dvidešimt ketveri, jis 
truputį vaidino ir dalį dienos mokėsi. Gyveno kartu su trimis draugais. 
Sekmadieniais juos aplankydavau, prigamindavau įvairiausių valgių. 
Buvau jam sekmadienio vakaro draugė. Penktadieniais ir šeštadieniais 
jis vaidindavo arba susitikdavo su kitomis merginomis. Nepaisant to, 
tame bute visi mane mylėjo. Mano pagamintos vaišės būdavo jiems 
reikšmingiausias savaitės įvykis. Draugai erzindavo Šoną sakydami, 
kad jis mane vestų ir leistų juo rūpintis. Manau, kad ši mintis jam 
patiko - jis pasiūlė man tekėti, o aš, žinoma, sutikau. Džiūgavau. Jis 
buvo toks gražus. Tik pažvelkit!" 

Melanė atsisegė piniginę ir išėmė pluoštelį nuotraukų. Pati 
pirmoji nuotrauka buvo Šono: dailiame jaunuoliškame veide derėjo 
tamsios akys, iškilūs žandikauliai, skeltas smakras. Nuotrauka atrodė 
kaip išimta iš aktoriaus ar modelio albumo. Melanė paminėjo garsų 
fotografą, dariusį šią nuotrauką. 

„Jis tikrai gražus“, - pastebėjau, o ji išdidžiai palinksėjo galva. 
Kartu peržiūrėjome kitas nuotraukas, kuriose buvo visi trys vaikai 
įvairiais gyvenimo tarpsniais: šliaužiantys, žengiantys pirmuosius 
žingsnius, pučiantys žvakeles ant gimtadienio torto. Tikėjausi pamatyti 
nuotraukų, kuriose Šonas mažiau pozuotų, bet pastebėjau, kad jo nėra 
nė vienoje vaikų nuotraukoje. 

„Ne, jis dažniausiai fotografuoja. Fotografijoje, kaip ir mene bei 
aktorystėje, jis liko kitų šešėlyje“. 

„Ar jis dabar dirba kurioje nors iš šių sričių?“ - paklausiau. 

„Ne, jo motina atsiuntė pinigų, ir jis vėl išvyko į Niujorką ieškoti 
galimybių ten įsidarbinti“. Jos balsas beveik nepastebimai pritilo. 

Mačiau, kad Melanė didžiuojasi savo vyru ir, matyt, turėtų daug 
tikėtis iš jo kelionės į Niujorką. To nepastebėjusi paklausiau: „Melane, 
tai kas yra?“ 

„Problema - ne mūsų vedybos. Problema - jo mama. Ji nuolat jam 
siunčia pinigų. Kaskart, kai tik jis randa nuolatinį darbą ir ruošiasi 
ilgiau pabūti namuose, ji atsiunčia jam čekį, ir jis išvyksta. Jei ji neduotų 
pinigų, viskas būtų gerai“. 

„Kas bus, jei ji niekada nepaliaus siųsti jam čekių?“ - paklausiau. 

„Šonas turės pasikeisti. Aš priversiu jį suprasti, kaip jis mus 

žeidžia. - Ant jos tankių blakstienų sužibo ašaros. - Kai ji jam siūlys 
pinigų, jis turės atsisakyti '. 

„Iš tavo pasakojimo nepanašu, kad taip galėtų būti“. 

Melanės balsas tapo aiškesnis ir valdingesnis: „Ji negali visko 
sugriauti. Jis pasikeis. 

Melanė po kojomis rado didžiulį lapą, keletą žingsnių ėjo jį 
paspirdama ir žiūrėdama, kaip jis plyšta. Aš kiek palaukusi paklausiau: 
„Kas dar?“ 

Vis dar spardydama lapą, Melanė atsakė: „Jis jau daugybe kartų 
buvo Niujorke. Būdamas ten jis su kažkuo susitikinėja“. Vėl tyliai ir 
sausai. 

„Su kita moterim? - paklausiau, ir Melanė palinksėjo galva. - 
Kiek laiko tai tęsiasi?“ 

„Oi,jau daug metų, - dabarji iš tikrųjų susigūžė. - Tai prasidėjo, 
kai aš laukiausi pirmojo mūsų vaiko. Aš jo beveik nekaltinau. Buvau 
tokia nelaiminga, man taip skaudėjo, o jis buvo taip toli“. 

Kad ir kaip atrodytų keista, kaltę dėl Šono neištikimybės Melanė 
prisiėmė sau. Ji ir vėliau išlaikė jį ir vaikus, kol jis paviršutiniškai 
viskuo domėjosi ir niekur nedirbo. Paklausiau, ar ji niekada negalvojo 
apie skyrybas. 

„Iš tiesų mes kartą jau buvome išsiskyrę. Kvaila taip sakyti - juk 
jis nuolat išvažiuoja, ir mes visą laiką gyvename atskirai. Bet vieną 
kartą aš pasakiau, kad noriu skirtis - norėjau jį pamokyti. Beveik šešis 
mėnesius gyvenome atskirai. Jis nuolat man skambindavo, o aš jam 
siųsdavau pinigų - kai tik jusdavau tikro išsiskyrimo grėsmę, turėjau 
ką nors daryti, kad jį sulaikyčiau. Tačiau gyvenome kiekvienas sau. 
Aš net susipažinau su kitais dviem vyrais!“ Atrodė, kad Melanė 
stebisi, jog ja galėjo domėtis ir kiti vyrai. Ji buvo sumišusi: „Jie abu 
buvo tokie geri vaikams, norėjo padėti namuose, tvarkydavo, jei kas 
nors sulūždavo, net padėdavo apsipirkti. Jie su manim buvo tokie 
malonūs. Bet aš jiems nieko nejaučiau. Niekada nė vienas iš jų manęs 
netraukė taip kaip Šonas. Taigi galiausiai grįžau pas jį. Bet turėjau 
pasiaiškinti, kodėl namuose viskas taip tvarkinga“ ,- šyptelėjo 
Melanė. 

Jau įpusėjome savo kelią, todėl norėjau daugiau išgirsti apie 

"Melanės vaikystę, kad suprasčiau, kokie ankstesni išgyvenimai 
parengė ją dabarties sunkumams. 

„Prisimink save vaikystėje. Ką tu matai?“ - paklausiau ir, jai 
nugrimzdus praeitin, įsižiūrėjau į jos surauktą kaktą. 

„Tai juokinga! Matau save su prijuoste, stovinčią priešais viryklę 
ant taburetės ir šveičiančią puodą. Buvau vidurinė iš penkių vaikų. 
Man buvo keturiolika, kai mirė mama, bet virti ir tvarkytis pradėjau 
daug anksčiau, nes ji labai sirgo. Jau kiek laiko ji beveik neišeidavo iš 
galinio kambario. Du vyresnieji broliai, baigę mokyklą, įsidarbino, o aš 
visiems stengiausi atstoti motiną. Dvi seserys buvo jaunesnės už mane —- 
viena trejais, o kita penkeriais metais, taigi beveik viską namuose teko 
daryti man. Tačiau mums gerai sekėsi. Tėtis dirbdavo ir apsipirkinėdavo, 
o aš viriau valgį ir tvarkiau namus. Darėme viską, ką galėjome. Pinigų 
visada trūko, bet mes išsiversdavome. Tėtis labai daug dirbo, 
dažniausiai dviejuose darbuose. Jis retai būdavo namie. Manau, kad 
dažniausiai jis negrįždavo todėl, kad vengė mano motinos. Mes visi jos 
vengėme kiek tik galėjome. Su ja buvo taip sunku! 

Kai mokiausi paskutinėje klasėje, tėvas vedė antrą kartą. Gyventi 
iškart tapo lengviau, nes naujoji tėčio žmona irgi dirbo. Ji turėjo 
dukterį, panašaus amžiaus kaip ir mano jaunesnioji sesuo, kuriai tuo 
metu buvo dvylika. Pinigai nebebuvo tokia didelė problema. Tėtis 
buvo laimingesnis. Pirmąkart visi galėjome lengviau atsikvėpti". 

Aš paklausiau: „Kaip tu jauteisi, kai mirė mama?“ 

Melanė sukando dantis. „Moteris, kuri mirė, daug metų jau 
nebebuvo mano mama. Ji buvo kažkas kitas - kažkas miegantis arba 
šaukiantis ir keliantis daugybę rūpesčių. Aš labai miglotai atsimenu 
laikus, kai ji dar buvo mano mama. Ji buvo rami, švelni. Dirbdama ar 
žaisdama su mumis mėgo dainuoti. Ji buvo airė ir mokėjo daug 
liūdnų dainų. Visgi, kai ji mirė, mums visiems palengvėjo. Bet aš vis 
tiek jaučiausi kalta - galvojau, kad gal ji nebūtų taip pasiligojusi, jei 
būčiau geriau ją supratusi ir labiau ja rūpinusis. Jei nieko negaliu 
pakeisti, aš ir negalvoju apie tai“. 

Aš buvau beveik priėjusi kelio galą, todėl troškau, kad mūsų 
pokalbis nors truputį padėtų Melanei pamatyti dabartinių jos 
sunkumų kilmę. 

„Ar nematai panašumo tarp savo gyvenimo vaikystėje ir dabar?“ — 
paklausiau. 

Ji įsitempusi nusijuokė: „Daugiau nei bet kada, būtent dabar — 
kalbantis. Matau, kad aš vis dar tebelaukiu grįžtančio namo Šono, kaip 
kad laukdavau išvykusio tėvo. Suprantu, kodėl niekada nekaltinau 
Šono dėl jo elgesio, nes jo išvykimą mintyse sieju su tėvo išvykimu, o 
tėvas išvykdavo todėl, kad mumis visais rūpinosi. Matau, kad tai ne tas 
pats, bet jaučiuosi taip pat, kaip tada vaikystėje - atrodo, kad turiu tik 
labai stengtis viską kuo geriau tvarkyti“. 

Ji nutilo ir nukreipė žvilgsnį, bandydama viską dar geriau suprasti. 
„Taip, aš vis dar esu drąsi mažoji Melanė, bandanti išlaikyti tvarką 
namuose, maišanti puodą ant viryklės ir besirūpinanti vaikais. — 
Pasakiusi tai, ji skaisčiai nuraudo. - Paskaitoje jūs sakėte tiesą apie 
vaikus, tokius kaip aš. Mes iš tiesų randame žmones, su kuriais galėtume 
atlikti tuos pačius vaidmenis, kuriuos atlikdavome vaikystėje!“ 

Išsiskiriant Melanė mane stipriai apkabino ir pasakė: „Ačiū, kad 
išklausėte. Manau, man reikėjo apie tai pasikalbėti. Geriau viską 
suprasti. Bet dar nesu pasiruošusi liautis. Kol kas dar ne! - Ji 
pralinksmėjo, vėl iškėlė galvą. - Be to, Šonui tik reikia suaugti. Ir jis 
suaugs. Argi ne taip?“ 

Nelaukdama atsakymo, Melanė apsisuko ir nučiužėjo per 
nukritusius lapus. 

Melanė išties tapo daug įžvalgesnė, tačiau ji pamatė toli gražu ne 
visus vaikystės ir dabartinio gyvenimo panašumus. 

Kodėl tokiai protingai, patraukliai, energingai ir gabiai moteriai 
reikėjo santykių, kupinų skausmo ir sunkumų, tokių, kokie buvo tarp 
jos ir Šono? Todėl, kad ji ir kitos moterys, užaugusios labai 
nelaimingose šeimose, kur emocinė našta joms buvo per sunki, o 
atsakomybė per didelė, nesupranta, kada jos jaučiasi gerai, o kada 
blogai. Visa tai joms susipina ir galų gale tampa vienu ir tuo pačiu. 

Pavyzdžiui, Melanės šeimoje vaikai nepatyrė tėviškos globos, 
nes visa šeima kentė dėl motinos asmenybės irimo. Kaip atpildą už 
didvyriškas pastangas tvarkyti buitį Melanė patyrė patį artimiausią 
meilei jausmą - dėkingo tėvo priklausomybę nuo jos. Tokiomis 
aplinkybėmis vaikas turėtų jausti baimę ir nepakeliamą krūvį, bet 


Melanei šiuos jausmus nustelbė stiprus savo vertės jausmas - motina 
daug ko nesugebėjo, o tėvui reikėjo jos, Melanės, pagalbos. Kaip turi 
jaustis vaikas, kuris laikomas stipresniu, pajėgesniu už motiną ir yra 
būtinai reikalingas tėvui? Toks vaikystės vaidmuo lėmė, kad suaugusi 
Melanė įsivaizdavo save gelbėtoja, galinčia įveikti bet kokius 
sunkumus ir sumaištį, padedančia kitiems savo drąsa, stiprybe ir 
nepalenkiama valia. 

Šis gelbėtojos kompleksas atrodo sveikesnis nei yra iš tikrųjų. 
Stiprybė nugalint sunkumus yra pagirtinas bruožas, bet Melanei, 
kaip ir kitoms panašioms moterims, reikia krizių, kad galėtų gyventi. 
Gyvenant be stresų arba beviltiškų situacijų, kurias reikia nugalėti, į 
paviršių išplauktų bauginančios nuslopintos vaikiškos emocijos. 
Vaikystėje Melanė buvo tėvo padėjėja ir atstojo motiną kitiems 
vaikams. Bet ji pati dar buvo vaikas. Kol motina sirgo, o tėvas daug 
dirbo ir buvo nepasiekiamas, Melanės poreikiai buvo nuslopinti. Jai 
reikėjo rūpintis kitais vaikais. Ji pati neturėjo kam pasiguosti. Ji ne tik 
neturėjo motinos - jai reikėjo išmokti galvoti ir elgtis kaip suaugusiai. 
Jai nebuvo nei kur, nei kada išreikšti savo pačios baimių, todėl 
pamažu nekreipti dėmesio į jausmus tapo normalu. Stengdamasi būti 
suaugusi, ji prisivertė pamiršti, kad yra tik išsigandęs vaikas. Melanė 
ne tik įprato gyventi sumaišty, bet sumaištis jai tapo būtina, kad 
galėtų gyventi. Slegianti pečius atsakomybė už visą šeimą ir rūpesčiai 
padėjo išvengti savo pačios panikos ir skausmo. Buities našta ją slėgė, 
bet ir gelbėjo. 

Savigarbą Melanei išugdė pareigos, smarkiai pranokusios vaiko 
jėgas. Pripažinimo ji nusipelnė sunkiai dirbdama, rūpindamasi kitais 
ir atsižadėdama savo pačios norų bei poreikių. Taip kančia tapo jos 
asmenybės dalimi. Kančia ir gelbėtojos vaidmuo pavertė Melanę 
magnetu visiems, turintiems rūpesčių - tokiems kaip Šonas. Bet jos 
jausmai ir reakcijos, kurie normalioje šeimoje būtų susiklostę kur kas 
nuosaikesni, Melanės charakteryje buvo pavojingai perdėti. Kad 
geriau suprastume Melanės gyvenime veikiančias jėgas, žvilgtelėsime 
į kai kurias svarbias vaikų raidos ypatybes. 

Vaikams, augantiems šeimoje, būdingas didelis noras ištrūkti iš 
tos pačios lyties gimdytojo akiračio ir pastangos, kad priešingos lyties 

gimdytojas visas priklausytų tik jam, vaikui. Berniukas visa širdimi 
trokšta, kad tėvas išnyktų, o tik jam tektų visas mamos dėmesys ir 
meilė. Mergaitė svajoja tapti savo tėčio žmona. Daugelis tėvų sulaukia 
tokių „pasiūlymų“ iš priešingos lyties savo atžalų. Keturmetis berniukas 
sako mamai: „Mamyte, kai aš užaugsiu, vesiu tave“. Trejų metų 
mergaitė sako tėčiui: „Tėveli, nusipirkime namą ir gyvenkime ten kartu, 
tik be mamos“. Tokie troškimai yra labai natūralūs mažamečiams 
vaikams. Jie išreiškia stipriausius vaiko jausmus. Tačiau, jei vienam iš 
tėvų, kuris yra tariamai negeidžiamas, kas nors atsitinka - liga arba 
mirtis, - vaiko gyvenimą tai gali labai suniokoti. 

Jeigu motina turi emocinių sutrikimų, serga sunkia arba lėtine 
fizine liga, vartoja alkoholį arba narkotikus arba dėl kitų priežasčių 
nedalyvauja šeimos gyvenime, duktė, dažniausiai vyriausia, užima 
motinos vietą ir kitiems šeimos nariams atstoja tikrą motiną. Melanės 
istorija būtent tai ir atspindi. Jos motina susirgo psichine liga, ir Melanė 
tapo moteriškąja šeimos galva. Formuojantis jos pačios asmenybei, ji 
atliko ne dukters, o tėvo partnerės vaidmenį. Jie tardavosi ir kartu 
spręsdavo buitines problemas. Tam tikra prasme visas tėvas priklausė 
Melanei, nes jis su ja bendravo visai kitaip nei su kitais vaikais. Jis ją 
laikė beveik lygia sau. O ji keletą metų tikrai buvo stipresnė ir 
patikimesnė už sergančią motiną. Taigi išsipildė normalus vaikiškas 
Melanės troškimas turėti visą tėvą, tačiau šio troškimo išsipildymo 
kaina buvo jos motinos sveikata, o galiausiai - gyvybė. 

Kas įvyksta, kai išsipildo vaikiška svajonė neturėti tos pačios 
lyties vieno iš tėvų ir pasisavinti visą priešingos lyties gimdytojo 
dėmesį ir meilę? Žinomos trys galingos pasekmės, nulemiančios 
charakterį ir veikiančios pasąmoningai. 

Pirmoji pasekmė yra kaltė. 

Melanė jautėsi kalta dėl mamos savižudybės - jai nepavyko jos 
išsaugoti. Atsitikus tokiai tragedijai, kiekvienas šeimos narys 
sąmoningai jaučia kaltę. Melanės sąmoningą ir natūralų kaltės jausmą 
dar labiau stiprino jos prisiimta atsakomybė už visų šeimos narių 
gerovę. Tačiau be šios sunkios sąmoningos kaltės ją kankino dar 
sunkesni išgyvenimai. 

Kartu su sąmoninga kalte dėl to, kad neišgelbėjo motinos nuo 

savižudybės, Melanė jautė ir pasąmoninę kaltę. Ją sukėlė vaikystės 
noro „turėti visą tėvą“ išsipildymas. Pasąmoninė kaltė siekė išpirkimo, 
tai yra kančios ir sunkumų. Taigi išpirkimo siekis, kartu su Melanei 
pažįstamu kenčiančiosios vaidmeniu, pažadino joje kažką panašaus 
į mazochizmą. Santykiai su Šonu, kupini skausmo, vienišumo ir 
didžiulės atsakomybės, buvo kaip tik tai, ko ji siekė. Su juo Melanė 
buvo patenkinta, o gal ir laiminga. 

Antroji pasekmė - pasąmoningas nepatogumo jausmas dėl 
seksualinių impulsų, kylančių turint trokštamą tėvą. Kol yra motina 
(taip pat pamotė arba kita tėvo sekso partnerė), ir tėvas, ir duktė 
jaučiasi saugiai. Duktė tėvo akyse gali jaustis patraukli ir mylima, bet 
nejausti nemalonių seksualinių impulsų, nes tėvas, mylėdamas 
dukterį, seksualiai bendrauja su suaugusia moterimi. 

Tarp Melanės ir jos tėvo nebuvo incesto ryšių, bet jų šeimos 
aplinkybėmis jie galėjo būti. Labai dažnai šeimose, kuriose vyko 
incestas, buvo susiklosčiusios panašios aplinkybės. Kai motina dėl 
kokios nors priežasties negali atlikti vyro partnerės ir vaikų motinos 
vaidmens, jos vietą užima duktė. Duktė, atlikdama visas motinos 
pareigas, greitai gali tapti ir tėvo seksualinio potraukio objektu. (Gali 
atrodyti, kad už tokią situaciją yra atsakinga motina, tačiau jei įvyksta 
incestas, iš tikrųjų būna kaltas tėvas - juk jis yra suaugęs ir privalo 
saugoti dukterį, o ne naudotis ja, norėdamas seksualiai pasitenkinti.) 

Net jei tėvas dukters seksualiai neišnaudoja, ji gali tapti 
seksualiai jam patraukli dėl stiprių partnerystės ryšių sprendžiant 
šeimos problemas. Duktė labai nepatogiai jausis pastebėjusi, kad 
tėvas į ją žiūri kaip į moterį. Arba ir duktė, būdama tėvui emociškai 
artima, gali pajusti jam ir seksualinį artumą, kurio nejaustų normalioje 
šeimoje. Bijodama net mintyse sulaužyti griežčiausią incesto 
draudimą, mergaitė gali nuslopinti visus savo seksualinius jausmus. 
Toks nuslopinimas irgi būtų pasąmoningas - kaip gynyba prieš 
labiausiai gąsdinantį impulsą - seksualinį potraukį savo tėvui. Jis 
glūdi pasąmonėje, todėl jį nelengva suprasti ir įveikti. 

Dėl tokio slopinimo jaunai moteriai gali būti nemalonūs visi 
seksualiniai jausmai, nes pasąmonėje glūdės baimė pažeisti su šiais 
jausmais susijusį draudimą. Tokiu atveju vienintelė saugi šios moters 

meilės išraiška bus globa. 

Melanė pradėjo bendrauti su Šonu, kad galėtų juo rūpintis, būti 
už jį atsakinga. Tik taip ji mokėjo jausti ir išreikšti meilę. 

Kai Melanei buvo septyniolika, tėvas ją „pakeitė“ nauja žmona. 
Šios tėvo vedybos Melanei atnešė palengvėjimą. Ji nesisielojo, kad 
neteko namuose tokio svarbaus vaidmens, nes beveik tuo pat metu 
susipažino su Šonu ir jo draugais, o su jais atliko beveik tą patį 
vaidmenį kaip anksčiau namuose. Jei Šonas nebūtų vedęs Melanės, 
ji būtų išgyvenusi didžiulę tapatumo krizę. Netrukus ji pastojo, taigi 
atsirado dar daugiau galimybių atlikti rūpestingos globėjos vaidmenį. 
O Šonas, kaip ir jos tėvas, nuo pat pradžių retai būdavo namie. 

Ji siuntė jam pinigų net tada, kai gyveno atskirai. Melanė norėjo 
būti geriausia Šonu besirūpinanti moteris. Todėl Šono motina, siunčianti 
jam pinigų, buvo didžiausia Melanės varžovė. (Šias varžybas ji jau buvo 
laimėjusi su savo motina - ji, o ne mama rūpinosi tėvu.) 

Kai gyvendama atskirai nuo Šono Melanė susipažino su vyrais, 
kuriems nereikėjo jos motiniškos globos ir kurie patys jai siūlė 
pagalbą, ji negalėjo su jais būti emociškai artima. Ji galėjo jaustis 
patogiai tik duodama ir rūpindamasi kitais. 

Melanės ir Šono seksualiniai santykiai niekada tarp jų nekūrė 
tokių stiprių ryšių, kokius sukūrė jo noras, kad Melanė rūpintųsi juo. 
Šono neištikimybė Melanei leido dar kartą prisiminti vaikystės 
patyrimus. Dėl progresuojančios psichinės ligos Melanės motina tapo 
abejinga, niekam nematoma „kita moterimi“ tolimiausiame namo 
kambaryje. Ji ir emociškai, ir fiziškai iškrito iš Melanės gyvenimo bei 
minčių. Melanė laikė atstumą ir stengėsi negalvoti apie motiną. 
Vėliau, kai Šonas susidomėjo kita moterim, kuri irgi buvo toli, 
nematoma, Melanė jos nelaikė pavojinga konkurente. Lygiai taip ji 
nebijojo motinos, palaikydama neseksualius, praktinius santykius su 
tėvu. Prisiminkime, Šonas taip elgėsi ne pirmą kartą. Dar prieš jiems 
susituokiant, jis mėgo ir kitų moterų draugiją, o Melanei leido 
rūpintis praktiškąja, mažiau romantiška, gyvenimo dalimi. Melanė 
tai Žinojo, tačiau tekėjo už jo. 

Po vedybų ji bandė jį keisti - savo meile ir valia. Čia priartėjame 
prie trečiosios išsipildžiusių Melanės vaikystės norų ir fantazijų 

pasekmės. Tai tikėjimas savo visagalybe. 

Maži vaikai paprastai tiki, kad jų norai, mintys ir jie patys turi 
magiškos galios ir yra visų svarbių įvykių priežastis. Tačiau mergaitė, 
kad ir aistringai trokštanti tapti tėčio partnere, susiduria su realybe ir 
pamato, kad ne visi jos norai išsipildo. Patinka jai tai ar ne, ji turi 
susitaikyti su mintimi, kad tėčio partnerė yra mama. Tai jos gyvenime 
didžiulė pamoka - ji, net ir labai norėdama, ne viską gali pasiekti. Šis 
atradimas sugriauna jos tikėjimą savo visagalybe ir padeda suprasti, 
kad valia turi ribas. 

Tačiau Melanės gyvenime stipriausias vaikystės noras išsipildė. 
Beveik visose srityse ji pakeitė motiną. Atrodytų, magiška savo norų 
galia ji laimėjo tėvą. Taigi, tebetikėdama savo galia ir sugebėjimu 
pasiekti viską, ko tik trokšta, ji susidūrė su kita emociškai sunkia 
situacija ir vėl ėmėsi beveik magiškai su ja dorotis. Neatsakingas, 
nesubrendęs vyras, trys vaikai, kuriuos turėjo auginti viena, nuolatiniai 
finansiniai sunkumai, ištisa darbo diena, studijos... Ir vienintelis 
Melanės ginklas - jos norų galia. 

Šonas suteikė Melanei galimybę stengtis ir bandyti jį keisti. Jis 
patenkino ir kitus iš jos pseudosuaugusiosios vaidmens vaikystėje 
kylančius poreikius: kentėti ir viską ištverti, vengti seksualumo, 
linkstant tik globoti. 

Taigi Melanė toli gražu nebuvo nelaimingų vedybų auka. 
Priešingai - ji ir Šonas pasirinko vienas kitą pagal savo giliausius 
psichologinius poreikius. Jie puikiai tiko vienas kitam. Pasak 
Melanės, bėda buvo ta, kad motina retsykiais siųsdavo Šonui pinigų, 
tuo slopindama jo paties augimo ir brendimo poreikį. Tačiau tikroji 
problema buvo ta, kad du Žmonės, turintys nebrandų, bet, žinoma, 
skirtingą požiūrį į gyvenimą, buvo taip tarpusavyje susiję, jog trukdė 
vienas kitam augti ir tobulėti. 

Įsivaizduokime, kad Šonas ir Melanė yra šokėjai, gyvenantys 
pasaulyje, kur visi žmonės šoka. Kiekvienas augdamas mokosi savo 
repertuaro. Dėl tam tikrų įvykių ir asmeninių savybių, o labiausiai — 
iš vaikystėje išmoktų šokių Šonas ir Melanė sukūrė unikalias programas, 
apimančias psichologinius žingsnius, judesius ir gestus. 

Vieną dieną jie susitiko ir pastebėjo, kad kiekvienam šokant 

savąjį šokį išeina šaunus duetas - dera jų judesiai, veiksmai ir 
reakcijos. Kiekvieną vieno šokėjo veiksmą atitikdavo kito šokėjo 
veiksmas. Taigi bendras jų šokis galėjo be paliovos suktis ratu, ratu, 
ratu.... 

Jei jis atsisakydavo kokių pareigų, ji jas iškart prisiimdavo. Jei ji 
užsikraudavo visą augančios šeimos naštą, jis tuoj lengvu piruetu 
nuskriedavo, užleisdamas jai visus kambarius ir palikdamas didžiulę 
veiklos erdvę. Kai jis ieškodavo šokiui kitos moters, ji su 
palengvėjimu atsidusdavo ir šokdavo viena, kad prasiblaškytų. Kai 
jis nulipdavo nuo scenos ir išeidavo, ji puikiai atlikdavo laukimo 
pozą. Ir taip jie sukosi šokio sūkury ratu, ratu, ratu... 

Melanę tas šokis kartais jaudindavo, kartais vertė pasijusti vienišą, 
kartais - varžė ir vargino. Tačiau nutraukti taip gerai jai žinomą šokį 
ji visai nenorėjo. Žingsneliai, judesiai - viskas buvo taip sava. Ji buvo 
tikra, kad tas šokis ir yra meilė. 


5 skyrius 


Gal pašoksime? 


„Kaip tu už jo ištekėjai?" Na ir 
kaipgi tu dabar tai papasakotum? 
Kaip jis lyg vaikas nuolankiai 
palenkė galvą ir droviai pažvelgė į 
tave? Kaip jis įsiskverbė į tavo širdį: 
mielas, susižavėjęs, žaismingas... Jis 
pasakė: „Tu tokia stipri, mieloji ". 
Ir aš tuo patikėjau. Aš patikėjau!" 


Marilyn French. 
Kraujuojanti širdis 


Kodėl per stipriai mylinčios moterys suranda vyrus, su kuriais 
gali toliau gyventi pagal nesveikus bendravimo standartus, 
susiformavusius vaikystėje? Kodėl moteris, kuri su tėvu neturėjo 
emocinių ryšių, randa vyrą, kurio dėmesio ji nuolat siekia, tačiau 
negali jo laimėti? Kodėl moteris iš šeimos, kurioje ji patyrė smurtą, 
sugeba sugyventi su ją mušančiu vyru? Kodėl alkoholikų šeimoje 
užaugusi moteris susiranda vyrą, kuris jau yra alkoholikas arba 
netrukus taps alkoholiku? Kodėl moteris, nuo kurios visada emociškai 
priklausė jos motina, susiranda vyrą, kuriam reikia jos globos? 

Dėl kokių priežasčių tokios moterys iš visų įmanomų partnerių, 
su kuriais susiduria, pasirenka tokius vyrus, su kuriais gali šokti nuo 
vaikystės pažįstamą šokį? Ir kaip jos reaguoja (arba nereaguoja), kai 
sutinka vyrą, kurio elgesys yra sveikesnis, ne toks varginantis, 
brandesnis, ne toks įžeidžiantis nei tas, prie kurio jos yra įpratusios? 
Kurių šokis ne visai atitinka jų judesius? 

Terapijoje yra nusistovėjusi nuomonė, kad Žmonės dažnai 
tuokiasi su panašiais į savo motiną arba tėvą, su kuriais augdami 

kovojo. Tai ne visai teisinga. Sutuoktinis, kurį mes išsirenkame, nėra 
toks pat kaip mama arba tėtis, bet su šiuo partneriu mes galime patirti 
tokius pat jausmus ir susidurti su tokiais pat išbandymais, su kuriais 
susidūrėme augdami; galime atkurti vaikystės atmosferą, kurią taip 
gerai pažįstame, ir pritaikyti jau gerai patikrintus veikimo metodus. 
Daugeliui iš mūsų tai atstoja meilę. Mes jaučiamės laisvai, patogiai, 
visuomet „savi“ su žmogumi, su kuriuo galime įprastai elgtis ir 
patirti visus įprastus jausmus. Netgi jei tie poelgiai niekada nebuvo 
veiksmingi, o jausmai buvo nemalonūs, bet juos Žinome geriausiai. 
Patiriame tą ypatingą priklausomybės jausmą žmogui, kuris leidžia 
mums kaip jo partnerei žengti jau pažįstamus žingsnelius. Būtent su 
juo mes nusprendžiame bandyti kurti santykius. 

Nėra patvaresnio „cheminio junginio“ nei šis paslaptingas artumo 
jausmas, patiriamas moters ir vyro, kurių elgesio modeliai atitinka 
vienas kitą kaip sudedamojo paveikslėlio dalys. O be to, jei vyras 
pasiūlo moteriai galimybę susigrumti ir pamėginti įveikti vaikystėje 
patirtą skausmą ir bejėgiškumą, meilės stoką ir nereikalingumo 
jausmą, tuomet šis potraukis jai tampa apskritai nenugalimas. Iš tiesų 
kuo daugiau skausmo patirta vaikystėje, tuo galingesnis stimulas 
išgyventi ir įveikti tą skausmą suaugus. 

Pažiūrėkime, kodėl taip yra. Jei vaikas patyrė kokią nors traumą, 
ji nuolat kartojasi jo žaidimuose, kol jis visai suvokia ją įgavęs patirties. 
Pavyzdžiui, vaikas, kuriam buvo daryta operacija, žaisdamas su 
lėlėmis arba kitais žaislais, gali kartoti kelionę į ligoninę. Vienu atveju 
jis vaizduoja gydytoją, kitu - ligonį, kol per buvusį įvykį įgyta baimė 
gerokai sumažėja. Per stipriai mylėdamos mes elgiamės panašiai: 
kartojame ir iš naujo patiriame nelaimingus santykius tam, kad jie 
mums paklustų, kad įveiktume juos. 

Tai rodo, jog santykiuose ir vedybose nėra atsitiktinumų. Kai 
moteris yra įsitikinusi, jog būtinai turi ištekėti už to, kurio sąmoningai 
nepasirinktų savo vyru, būtina, kad ji suprastų, kodėl pasirenka 
būtent jį, kodėl iš viso rizikuoja nuo jo pastoti. Kai moteris sako 
ištekėjusi dėl užgaidos arba būdama per jauna ir nežinodama, ką 
daranti, arba negalėjusi gerai suvokti ir atsakingai pasirinkti - tai 
pasiteisinimai, kuriuos reikia geriau paanalizuoti. 

Iš tiesų jį pasirinko, nors ir nesąmoningai, dažnai nuo pat 
pradžių žinodama daugybę dalykų apie savo būsimą partnerį. Neigti 
tai — vadinasi, neigti atsakomybę už savo pasirinkimą ir savo 
gyvenimą. Tas neigimas ir trukdo išgyti. 

Bet kaip tai vyksta? Koks yra būtent tas paslaptingas procesas, 
neapibrėžtas potraukis, kuris įskelia kibirkštį tarp per stipriai 
mylinčios moters ir vyro, prie kurio ją traukia? 

Kitaip tariant, kokie signalai atsiranda tarp moters, kuri trokšta 
būti reikalinga, ir vyro, kuris ieško, kas juo rūpintųsi? Arba tarp 
moters, kuri yra absoliučiai pasiaukojanti, ir vyro, kuris yra absoliutus 
egoistas? Arba tarp moters, kuri suvokia save kaip auką, ir vyro, 
kurio asmenybė remiasi jėga ir agresija? Arba tarp moters, kuriai 
reikia valdyti, ir nevykėlio vyro? Tuomet šis procesas ima prarasti 
savo paslaptingumą. Yra tam tikrų signalų, aiškių užuominų, kurias 
siunčia ir priima abu dalyvaujantys šokyje. Atsiminkime, kad 
kiekvieną per stipriai mylinčią moterį veikia du dalykai: 1) jos artimo 
bendravimo modelis atitinka jo modelį kaip kirvis kotą; 2) ją traukia 
atkurti ir nugalėti skausmingus praeities išgyvenimus. Pažvelkime į 
pirmus netvirtus šio dueto žingsnius, kurie praneša partneriui, kad 
jis yra tas, su kuriuo pasiseks suartėti ir atitikti vienas kitą. 

Šie pasakojimai aiškiai parodys beveik pasąmoninį keitimąsi 
informacija, kuris vyksta tarp per stipriai mylinčios moters ir vyro, 
kuris ją traukia. Keitimąsi, kuris tuoj pat sukuria pagrindą jų 
tolimesniems santykiams ir jų tolimesniam šokiui. 


KLOJA: 23 metų koledžo studentė; žiauraus tėvo duktė. 


Aš užaugau tikrai pamišusioje šeimoje. Dabar aš tai Žinau, bet 
būdama jaunesnė apie tai negalvojau, tik tikėjausi, kad niekas 
niekada nesužinos to, kaip mano tėvas mušdavo motiną. Jis mušdavo 
mus visus, ir aš manau, jog jis lyg ir įtikino mus, vaikus, kad mus ir 
reikėjo mušti. Bet Žinojau, kad mama to nenusipelnė. Norėjau, kad 
vietoj jos jis muštų mane. Žinojau, kad galėčiau su tuo susitaikyti, bet 
nebuvau tikra, ar ji galėtų tai pakęsti. Mes visi norėjome, kad mama 
paliktų jį, bet ji to nepadarė. Jai taip trūko meilės. Aš visada norėjau 

ją taip mylėti, kad jai pakaktų jėgų išeiti, bet ji to nepadarė. Mama 
mirė nuo vėžio prieš penkerius metus. Nuo laidotuvių aš nebuvau 
namuose ir net nekalbėjau su tėvu. Jaučiu, kad ne vėžys, o jis nužudė 
ją. Mano senelė iš tėvo pusės paliko visiems mums, vaikams, lėšų 
išlaikymui, todėl aš galėjau mokytis koledže, kur ir sutikau Rojų. 

Mes visą semestrą lankėme dailės pamokas ir nė karto vienas su 
kitu nepasikalbėjome. Kai prasidėjo antrasis semestras, keli iš mūsų 
atsidūrėme kitoje klasėje ir pirmąją dieną pradėjome sudėtingą 
pokalbį apie santykius tarp vyrų ir moterų. Tas vaikinas ėmė sakyti, 
kad Amerikos moterys yra visiškai sugadintos, jos nori, kad viskas 
būtų pagal jų užgaidas ir tik naudojasi vyrais. Visa tai jis kalbėjo su 
tokiu apmaudu, jog aš pamaniau: „Oho, jam tikrai yra buvę sunku. Jis 
vargšas“. Aš paklausiau: „Ar tu tikrai manai, kad tai tiesa?“ - ir 
bandžiau įrodyti jam, kad ne visos moterys tokios, kad aš nebuvau 
tokia. Štai kaip aš pasikėliau! Vėliau mūsų santykiuose aš negalėjau 
nieko sau reikalauti ar kaip nors pasirūpinti savimi, nes taip būčiau 
patvirtinusi, jog jis buvo teisus, jausdamas antipatiją moterims. Tą 
rytą klasėje man pavyko. Jis užkibo. Jis pasakė: „Aš sugrįšiu. Aš 
nesiruošiau pasilikti šioje klasėje, bet noriu-su tavimi dar pasikalbėti!“ 
Atsimenu, kad būtent tuomet atsirado nepaprastas jausmas, nes 
jaučiau, kad jau buvau jam neabejinga. 

Nepraėjus nė dviem mėnesiams, mes gyvenome kartu. Po keturių 
mėnesių aš mokėjau buto nuomą ir beveik visas kitas sąskaitas, pirkau 
maisto produktus. Dvejus metus aš stengiausi įrodyti jam, kokia esu 
šauni, kad nesiruošiu jo skaudinti, kaip kad jis anksčiau buvo 
įskaudintas. Tačiau laikui bėgant aš pasijutau šiek tiek įskaudinta, iš 
pradžių tik emociškai, o vėliau ir fiziškai. Niekas negalėjo taip pykti 
ant moterų, bet ir nenorėjo likti be jų kaip jis. Žinoma, aš maniau, kad 
ir pati buvau kalta. Stebuklas, kad aš išsigelbėjau. Susitikau buvusią 
jo draugę, kuri manęs tiesiai paklausė: „Ar jis tave kada mušė?“ 
Atsakiau: „Na, ne visai“. Aš, žinoma, jį gyniau, o be to, nenorėjau 
atrodyti visiška kvailė. Bet aš supratau, kad ji žino, nes pati buvo tai 
patyrusi. Iš pradžių puoliau į paniką. Tai buvo toks pat jausmas, kaip 
vaikystėje - nenoras, kad kas matytų giliau nei fasadas. Norėjosi 
meluoti, vaizduoti, kad ši mergina, klausdama manęs tokio dalyko, 

pasielgė netaktiškai. Bet ji žiūrėjo į mane tokiu supratingu žvilgsniu, 
kad nebuvo prasmės toliau apsimetinėti. 

Mes ilgai kalbėjomės. Ji papasakojo apie terapijos grupę, kurią 
lankė. Joje visos moterys buvo panašios tuo, kad patyrė blogus 
santykius ir mokėsi, kaip jų išvengti. Ji davė man savo telefono 
numerį. Išgyvenusi dar du mėnesius pragaro, aš jai paskambinau. Ji 
nusivedė mane į grupę. Manau, kad greičiausiai tai išgelbėjo mano 
gyvybę. Tos moterys buvo tokios kaip aš. Jos nuo vaikystės buvo 
išmokusios pakelti neįsivaizduojamai daug skausmo. 

Šiaip ar taip, man prireikė dar kelių mėnesių, kad jį palikčiau, ir 
net su grupės parama tai padaryti buvo labai sunku. Mane buvo 
apėmęs neįtikėtinas noras jam įrodyti, kad jį galima mylėti. Aš ilgai 
maniau, jog karštai mylimas jis pasikeis. Ačiū Dievui, ilgainiui aš tai 
nugalėjau, kitaip vėl būčiau pas jį sugrįžusi. 


Klojos potraukis Rojui 


Kai dailės studentė Kloja susitiko antipatiją moterims jaučiantį 
Rojų, ji tarsi surado savo motinos ir tėvo derinį. Rojus buvo piktas ir 
nekentė moterų. Laimėti jo meilę reiškė tą patį, kaip ir laimėti meilę 
tėvo, kuris taip pat buvo piktas ir griovė tarpusavio santykius. 
Pakeisti jį savo meile reiškė pakeisti motiną ir išgelbėti ją. Jai atrodė, 
kad Rojus yra jo paties nesveikų jausmų auka ir norėjo mylėti jį, kol 
jis pasveiks. Kaip ir kiekviena per stipriai mylinti moteris, ji norėjo 
laimeti kovą su juo ir su jai svarbiais žmonėmis, kuriuos jis 
simbolizavo, - motina ir tėvu, todėl buvo taip sunku nutraukti šiuos 
pragaištingus tuščius santykius. 


MERĖ DŽEIN: 30 metų; ištekėjusi už darboholiko 


Mes susipažinome Kalėdų vakarėlyje. Aš atėjau su jo jaunesniuoju 
broliu, kuris buvo mano amžiaus ir kuriam aš tikrai patikau. Ten 
buvo ir Piteris. Jis rūkė pypkę, buvo apsivilkęs tvido švarką su lopais 
ant alkūnių ir atrodė toks vyriškas. Aš buvau sužavėta. Jis atrodė šiek 
tiek melancholiškai, bet, tiesą pasakius, tai mane traukė ne mažiau nei 

jo išvaizda. Maniau, jog kadaise jį kažkas labai įskaudino, ir norėjau 
sužinoti, kas atsitiko, ir suprasti jį. Man jis atrodė nepasiekiamas, bet, 
rodydama ypatingą dėmesį, tikėjausi jį palenkti. Juokinga, nes mes 
gana daug kalbėjomės tą pirmą vakarą, nors jis nė karto nebendravo 
tik su manimi viena. Jis visą laiką buvo per atstumą, su kažkuo 
užsiėmęs, o aš stengiausi patraukti visą jo dėmesį. Atsitiko taip, kad 
kiekvienas jo ištartas žodis man tapo gyvybiškai svarbus, beveik 
neįkainojamas, nes aš maniau, kad jis turėjo ir geresnių užsiėmimų. 

Buvo panašiai kaip su mano tėvu. Kai aš augau, jo beveik 
niekuomet nebūdavo. Mes gyvenome gana vargingai. Tėvas ir motina 
dirbo mieste ir palikdavo mus, vaikus, vienus namuose beveik visą 
dieną. Net savaitgaliais jis dirbdavo papildomus darbus. Tėtį namuose 
matydavau tik tuomet, kai jis ką nors taisydavo - šaldytuvą, radiją ar ką 
kitą. Atsimenu, kad jis visuomet būdavo nuo manęs nusisukęs, bet man 
atrodė nuostabu vien tai, kad jis yra šalia. Aš sukiodavausi aplinkui ir 
užduodavau daugybę klausinių, kad tik jis atkreiptų į mane dėmesį. 

Taigi tokia aš buvau ir panašiai elgiausi su Piteriu, nors, žinoma, 
tuomet nesuvokiau, jog elgiuosi taip pat. Dabar aš atsimenu, kaip 
stengiausi, kad jis žiūrėtų tiesiai į mane, o jis pūsdavo dūmus iš savo 
pypkės, žiūrėdamas į šalį arba į lubas, arba tiesiog žaisdavo, 
papsėdamas ją. Surauktais antakiais ir į tolį įsmeigtu žvilgsniu, man 
jis atrodė toks subrendęs. Mane jis traukė kaip magnetas. 


Merės Džein potraukis Piteriui 


Merės Džein jausmai tėvui nebuvo tokie dviprasmiški kaip 
daugumos per stipriai mylinčių moterų. Ji mylėjo savo tėvą, žavėjosi 
juo ir siekė jo draugijos bei dėmesio. Vyresnis ir lyg kažkur nutolęs 
Piteris iš karto priminė Merei Džein jos nepasiekiamą tėvą, todėl ji 
užsibrėžė laimėti jo dėmesį, nes jo, kaip ir jos tėvo, dėmesį patraukti 
buvo labai sunku. Vyrams, kurie noriai jos klausėsi, buvo jausmingesni 
ir linkę prisirišti, nesisekė sužadinti Merei Džein gilaus troškimo būti 
mylimai, kokį jai keldavo jos tėvas. Piterio atsainumas buvo pažįstamas 
išbandymas Merei Džein. Tai buvo dar viena galimybė laimėti jos 
vengiančio vyro meilę. 

PEGĖ: užauginta priekabios senelės ir emociškai nepalaikančios motinos; 
dabar išsiskyrusi, vieniša dviejų dukterų motina 


Aš niekada nepažinojau savo tėvo. Jis su mano motina išsiskyrė, 
kai dar nebuvau gimusi. Motina pradėjo dirbti, kad mus išlaikytų, o 
jos motina rūpinosi mumis namuose. Dabar tai neatrodo labai blogai, 
bet, deja, buvo blogai. Senelė buvo itin Žiauri moteris. Mano seserį ir 
mane ji ne tiek mušė, kiek kiekvieną dieną žeidė žodžiais. Ji sakydavo 
mums, kad esame blogos, daug rūpesčių jai sukeliame, kad esame 
„niekam vertos“ - tai buvo viena iš mėgstamiausių jos frazių. 
Ironiška, tačiau jos kritikuojamos stengėmės būti geros, vertingos. 
Mano motina niekada mūsų nuo jos negynė. Mama labai bijojo, kad 
senelė išeis, ir ji nebegalės dirbti, nes nebus kam mūsų prižiūrėti. Aš 
užaugau jausdama vienišumą, nesaugumą, baimę ir menkavertiš- 
kumą. Viskas aplink tarsi rodė, kad aš esu našta. Atsimenu, stengiausi 
taisyti namuose sulūžusius daiktus, norėdama sutaupyti pinigų ir 
kaip nors užsitarnauti išlaikymą. 

Būdama aštuoniolikos, ištekėjau, nes buvau nėščia. Iš pat pradžių 
buvau nelaiminga. Vyras visą laiką kritikavo mane. Iš pradžių 
nepastebimai, vėliau vis negailestingiau. Iš tiesų žinojau, kad jo nemyliu, 
bet vis tiek ištekėjau. Maniau, kad tiesiog neturiu kito pasirinkimo. 
Santuoka truko penkiolika metų. Tiek daug laiko prireikė, kad 
patikėčiau, jog pakankama skyrybų priežastis gali būti ta, kad jautiesi 
nelaiminga. 

Po skyrybų ne tik nesitikėjau, jog kas nors mane pamils, bet 
jaučiausi esanti nevykėlė. Buvau tikra, kad geram, maloniam žmogui 
nieko negaliu pasiūlyti. 

Tą vakarą, kai sutikau Bairdą, pirmą kartą buvau šokiuose be 
palydovo. Su drauge vaikščiojome po parduotuves. Ji nusipirko visą 
aprangą - apatinius, viršutinius drabužius, naujus batus - ir norėjo 
viskuo pasipuošusi kur nors nueiti. Taigi mes nuėjome į šokius, apie 
kuriuos abi buvome girdėjusios. Keletas verslininkų, atvykusių į 
miestą iš kitur, pirko mums gėrimus ir šoko su mumis. Jie buvo 
draugiški, bet neįdomūs. Tada aš pamačiau tą vyruką prie sienos. Jis 
buvo labai aukštas, lieknas, neįtikėtinai gerai apsirengęs ir atrodė 

labai įspūdingai. Bet nuo jo sklido kažkoks šaltis. Atsimenu, pasakiau 
sau: „Tai elegantiškiausias ir arogantiškiausias vyras, kokį esu mačiusi. Ir 
dar: „Lažinuosi, kad aš galiu jį sušildyti!" 

Beje, ta pačia proga galiu prisiminti, kaip susipažinau su savo 
pirmuoju vyru vidurinėje mokykloje Jis slampinėjo pasieniais, nors 
tuo metu turėjo būti klasėje. Aš tariau sau: „Jis atrodo patrakęs. 

žinuosi, aš jį apraminsiu“. Mat aš visada stengiausi taisyti daiktus. 

Taigi priėjau prie Bairdo ir pakviečiau jį šokti. Jis labai nustebo 
ir, manau, jautėsi truputį pamalonintas. Mes šiek tiek pašokome, ir jis 
pasakė, kad su draugais ruošiasi eiti į kitą vietą. Ar aš norėčiau eiti? 
Nors mane tai viliojo, atsakiau - ne. Čia atėjau pasišokti, ir iš tiesų tik 
to tenoriu. Dar pašokau su kitais, o po kiek laiko jis vėl mane 
pakvietė. Taigi mes šokome. Salėje buvo neįtikėtina spūstis, žmonės 
tiesiog stumdėsi. Netrukus aš ir mano draugė nusprendėme išeiti. Jis 
sėdėjo prie stalo kampe. Jis pašaukė mane, ir aš priėjau. Jis tarė: „Tu 
jau turi mano telefono numerį“. Nesupratau, apie ką jis kalba. Jis 
ištiesė ranką ir ištraukė savo kortelę iš mano kišenės. Palaidinukė 
buvo su kišenėle priekyje, ir jis įkišo savo kortelę į ją, kai mes ėjome 
iš šokių aikštelės antrąjį kartą. Aš nustebau. Net neįtariau, kad jis tai 
padarė. Buvau sujaudinta, kad toks gražus vyras šitaip dėl manęs 
varginasi. Aš jam taip pat padaviau savo kortelę. 

Po kelių dienų jis man paskambino, ir mes nuėjome papietauti. 
Kai atvažiavau į pasimatymą, jis nužvelgė mane be galo nepalankiu 
žvilgsniu. Mano automobilis buvo senas, ir aš iš karto pasijutau 
nekaip, bet apsiraminau, nes jis vis tiek turėjo su manimi papietauti. 
Jis buvo labai manieringas ir šaltas. Stengiausi sumažinti įtampą, nes 
maniau, pati esanti dėl to kalta. Jo tėvai ketino atvykti į miestą jo 
aplankyti, o jis su tėvais nesutarė. Jis išdėstė ilgą priekaištų tėvams 
sąrašą. Ne visi priekaištai man atrodė rimti, bet stengiausi supratingai 
klausytis. Po pietų išėjau galvodama, kad su šiuo žmogumi aš neturiu 
nieko bendra. Aš blogai praleidau laiką. Jaučiausi nesmagiai ir 
praradusi pusiausvyrą. Kai po dviejų dienų jis vėl paskambino, man 
palengvėjo. Jeigu aš jam patikau ir jis panūdo vėl mane pakviesti, 
vadinasi, viskas gerai, pamaniau. 

Iš tiesų mes niekada kartu gerai nepraleidome laiko. Visada kas 

nors būdavo ne taip, ir aš stengdavausi taisyti. Jausdavausi labai 
įsitempusi. Gerai būdavo tik tuomet, kai įtampą kas nors sumažindavo. 
Tas mažas įtampos atoslūgis tapo laimės pojūčiu. Ir vis dėlto mane prie 
jo stipriai traukė. 

Žinau, tai skamba beprotiškai, bet aš ištekėjau už to žmogaus, 
netgi nejausdama jam simpatijos. Jis kelis kartus buvo nutraukęs 
santykius su manimi dar prieš vedybas sakydamas, kad būdamas su 
manim, nesijaučia savimi. Negaliu apsakyti, kaip tai būdavo siaubinga. 
Aš maldaudavau pasakyti, ką turėčiau daryti, kad jis jaustųsi geriau. 
Jis atsakydavo: „Tu žinai, ką turi daryti“. Bet aš nežinojau. Aš tiesiog 
iš proto krausčiausi, stengdamasi tai suvokti. Šiaip ar taip, vedę 
buvome tik du mėnesius. Kaltindamas mane, kokį nelaimingą aš jį 
padariau, jis viską paliko, ir aš daugiau jo nebemačiau. Nebent 
atsitiktinai sutikdavau gatvėje, bet jis visuomet apsimesdavo, kad 
manęs nepažįsta. 

Nežinau, kokiais žodžiais apsakyti, kaip jis mane buvo užvaldęs. 
Kiekvieną kartą, kai mane palikdavo, jis traukė mane dar labiau, o 
sugrįžęs sakydavo, kad trokšta to, ką aš jam siūlau. Man žemėje 
nebuvo didesnės dovanos už šią. Aš apsikabindavau jį, o jis verkdavo 
ir sakydavo esąs kvailys. Tai trukdavo tik vieną naktį, paskui reikalai 
vėl imdavo šlyti, nors aš labai stengdavausi daryti jį laimingą, kad tik 
neišeitų. 

Tada, kai jis nutraukė santuoką, aš buvau vos gyva. Negalėjau 
dirbti arba iš vis ką nors veikti, nebent sėdėti, linguodama pirmyn 
atgal, ir verkti. Man atrodė, kad jau mirštu. Reikėjo pagalbos iš šalies, 
kad nebemėginčiau susisiekti su juo, nes man vis dar norėjosi viską 
ištaisyti, tačiau Žinojau, kad dar vieno karuselės apsisukimo nebepa- 
kelsiu. 


Pegės potraukis Bairdui 

Pegė nežinojo, ką reiškė būti mylimai. Užaugusi be tėvo, iš esmės 
nieko nežinojo apie vyrus, juo labiau apie malonius, mylinčius vyrus. 
Bet gerai žinojo iš vaikystės, praleistos su senele, ką reiškia, kai kas 


nors tave nepelnytai menkina ir kritikuoja. Ji taip pat žinojo, ką reiškia 

atkakliai siekti motinos meilės, nors ši dėl savų sumetimų negalėjo 
mylėti pati ir net negalėjo apginti. Pirmą kartą Pegė ištekėjo dėl to, 
kad leido sau suartėti su ją kritikavusiu ir smerkusiu jaunuoliu, 
kuriam beveik nieko nejautė. Seksas su juo buvo labiau pastangos jam 
įtikti nei jos meilės išraiška. Penkiolika metų santuokos su tuo vyru 
sustiprino jos tikėjimą savo įgimtu menkavertiškumu. 

Ji jautė stiprų poreikį atkurti priešišką vaikystės aplinką ir tęsti 
kovą už meilę tų, kurie patys jos duoti negali. Todėl, sutikusi vyrą, 
kuris jai atrodė šaltas, tolimas ir abejingas, ji tučtuojau pajuto potraukį 
jam. Tai buvo tiesiog dar vienas bandymas priversti pamilti ją žmogų, 
kuris jos nemylėjo. Jiems suartėjus, jo retos užuominos, kad ji daranti 
šiokią tokią pažangą, mokydama jį mylėti ją, trukdė jai viską baigti. 
O jos pačios gyvenimas nyko. Jos poreikis keisti jį (ir savo motiną, ir 
senelę, kurias jis jai reiškė) buvo labai stiprus. 


ELEONORA: 65 metų; užauginta per daug valdingos išsiskyrusios 
motinos 


Mano motina negalėjo gyventi su jokiu vyru. Ji suspėjo išsiskirti 
du kartus, kai tuo tarpu kiti iš jos aplinkos - nė karto. Aš turėjau vieną 
seserį, dešimt metų už mane vyresnę. Motina ne kartą man sakė: „Tavo 
sesuo buvo tavo tėvo dukrytė, taigi aš nutariau turėti dar vieną - dėl 
savęs“. Būtent tokia jai ir buvau - nuosavybė ir jos pačios tąsa. Ji neįsi- 
vaizdavo, kad mes atskiri žmonės. 

Po skyrybų labai pasiilgdavau tėvo. Mama neleido jo prie manęs, 
O jis neturėjo noro su ja kovoti. Niekas nenorėjo kovoti. Aš visada 
jaučiausi kaip belaisvė, be to, dar ir atsakinga už mamos laimę. Man 
buvo labai sunku palikti ją, nors jaučiau, kaip dūstu. Išvažiavau į 
verslo koledžą tolimame mieste, kur gyvenau pas gimines. Mano 
motina taip ant jų supyko, kad daugiau su jais nesikalbėjo. 

Baigusi mokyklą, dirbau sekretore didelio miesto policijos skyriuje. 
Vieną dieną atėjo gerai atrodantis uniformuotas tarnautojas ir 
paklausė, kur yra geriamo vandens fontanėlis. Aš jam parodžiau. 
Paskui jis paklausė, ar nėra čia kur puodelių. Paskolinau jam savo 
kavos puodelį. Jam reikėjo išgerti kelias aspirino tabletes. Rodos, dabar 

matau, kaip jis atlošia galvą, rydamas tas tabletes. Tada jis pasakė: „Štai 
tau! Aš tikrai padauginau vakar.“ Tuo metu aš pagalvojau: „Oi, kaip 
liūdna. Greičiausiai jis per daug geria todėl, kad yra vienišas.“ Jis buvo 
toks, kokio aš norėjau - žmogus, kuriuo galiu rūpintis, žmogus, kuriam 
aš reikalinga. Pagalvojau: „Aš tikrai norėčiau pamėginti padaryti jį 
laimingą“. Po dviejų mėnesių mes apsivedėme. Ketverius metus nėriausi 
iš kailio. Gaminau puikiausius patiekalus, tikėdamasi parvilioti jį namo, 
tačiau jis eidavo gerti ir negrįždavo iki vėlumos. Paskui pešdavomės. 
Aš verkdavau. Kitą kartą, jam ilgai negrįžtant, kaltindavau save už tai, 
kad pati viską sugadinau. Sakydavau sau: „Nenuostabu, kad jis negrįžta 
namo“. Viskas ėjo blogyn ir blogyn, kol aš galiausiai palikau jį. Visa tai 
buvo prieš 37 metus. Tik pernai supratau, kad jis buvo alkoholikas. 
Visą laiką maniau, kad buvau kalta, jog negalėjau padaryti jo laimingo. 


Eleonoros potraukis savo vyrui 


Jeigu vyrų nekentusi motina išmokė, kad vyrai yra blogi, bet jūs 
mylėjote savo prarastą tėvą ir susiradote patrauklų vyrą, greičiausiai 
išsiugdysite baimę, kad jūsų mylimas vyras paliks jus. Tačiau galite 
pamėginti susirasti vyrą, kuriam reikalinga jūsų pagalba, supratimas, 
ir vadovauti tiems santykiams. Būtent taip padarė Eleonora, kai 
suprato, kad ją traukia gražusis policininkas. Ta aplinkybė, kad jūsų 
vyras priklauso nuo jūsų, turėtų apsaugoti nuo baimės būti 
įskaudintai ir pamestai, bet bėda yra ta, kad jūs turite gyventi su 
žmogumi, turinčiu problemų. Kitaip sakant, su žmogumi, kuris visai 
atitinka nuomonę „vyrai yra blogi“! Eleonora norėjo turėti garantijų, 
kad vyras jos nepaliks (kaip kad padarė tėvas ir, pasak motinos, būtų 
padaręs kiekvienas vyras). Tai, kad jam kažko reikėjo, atrodo, suteikė 
tų garantijų. Tačiau jo problemos esmė greičiau jau skatino jį skirtis. 

Taigi situacija, kuri Eleonorai tarytum žadėjo, kad ji nebus 
palikta, iš esmės garantavo priešingą dalyką. Kiekviena naktis, kai jis 
nesugrįždavo namo, „įrodydavo“, kad jos motina teisingai galvojo 
apie vyrus. Galiausiai ji, kaip ir motina, išsiskyrė su „blogu“ vyru. 

ARLYNĖ: 27 metų; iš žiaurios šeimos, kurioje ji stengėsi apsaugoti 
savo motiną ir kitus vaikus 


Mes abu dirbome aktorių trupėje, vaidinančioje nedideliame 
teatre. Elis buvo septyneriais metais jaunesnis už mane ir fiziškai man 
nelabai patrauklus. Aš juo nesidomėjau, bet vieną dieną mes kartu 
vaikščiojome po parduotuves, o po to nuėjome pavakarieniauti. Kai 
kalbėjomės, girdėjau vien tai, kad jo gyvenimas labai netvarkingas. Jis 
kalbėjo apie daugybę dalykų, kuriais visai nesirūpino. Bekalbant 
pajutau stiprų poreikį eiti tenai ir viską sutvarkyti. Tą pirmą vakarą jis 
man užsiminė, kad yra biseksualus. Kadangi mano vertybių sistemoje 
tai nebuvo svarbu, paverčiau tai juoku ir pasakiau, kad aš taip pat 
lengvai pasakau sudiev kiekvienam sekso partneriui. Iš tiesų aš bijau 
labai seksualių vyrų. Mano buvęs vyras plūsdavo mane ir taip pat 
turėjo kitą draugą. Elis man atrodė patikimas. Tikėjau, kad jis 
negalėtų manęs žeisti, o aš galėčiau jam padėti. Taigi netrukus mes 
užmezgėme rimtus santykius. Iš tiesų kartu gyvenome tik kelis 
mėnesius, kol aš viską mečiau. Visą tą laiką jaučiau įtampą ir baimę. 
Manau, dariau jam lyg ir malonę, tačiau man nepavyko. Mano eg0 
buvo sugniuždytas. Jo potraukis vyrams visada buvo stipresnis nei 
man. Tą naktį, kai mane, sunkiai sergančią plaučių uždegimu, paguldė 
į ligoninę, jis neaplankė manęs, nes turėjo susitikti su vienu vyru. Po 
trijų savaičių, kai išėjau iš ligoninės, nutraukiau santykius su juo, bet 
man reikėjo ypač didelės paramos. Man padėjo visi: sesuo, motina, 
gydytojas. Buvau siaubingai, siaubingai prislėgta. Tačiau jo aš nenorėjau 
paleisti. Vis dar jaučiau, kad jam manęs reikia, ir buvau tikra, jog reikia 
tik šiek tiek mano pastangų, kad vėl būtume kartu. 

Vaikystėje aš visada jausdavau tą patį - kiekvieną minutę 
stengdavausi viską tvarkyti. 

Mes buvome penki vaikai. Aš buvau vyriausia, ir motina labai 
daug man patikėdavo. Ji privalėjo rūpintis, kad tėvas, kuris buvo 
nepakenčiamas, būtų laimingas. Iki šiol jis yra pats šlykščiausias 
žmogus, kokį tik teko man pažinti. Galiausiai prieš dešimt metų jie 
išsiskyrė. Manau, kad jie galvojo darą mums malonę nesiskirdami, 
kol mes išeisime iš namų, bet tokioje šeimoje augti buvo nepakenčiama. 

Tėvas visus mušdavo, net mano motiną, bet Žžiauriausias jis buvo sų 
mano seserimi, o mano brolį tik keikė ir įžeidinėjo. Vienaip ar kitaip 
jis suluošino mus visus. Aš visą laiką maniau galinti ką nors padaryti, 
kad viskas pasitaisytų, bet niekada iki galo nesuvokiau, ką reikėtų 
daryti. Bandžiau kalbėti su motina, bet ji buvo labai pasyvi. Tada 
stojau prieš tėvą, bet nelabai smarkiai, nes tai buvo per daug 
pavojinga. Mokiau savo seserį ir brolį, kaip nesipainioti tėčiui po 
kojomis, neatsikalbinėti. Grįžę iš mokyklos mes net apžiūrėdavome 
namus galvodami, kas galėtų jį suerzinti, ir stengdavomės viską 
sutvarkyti tol, kol jis vakare sugrįš namo. Mes visi ilgai gyvenome 
jausdami baimę ir nelaimingi. 


Arlynės potraukis Eliui 


Kadangi Arlynė jautėsi stipresnė, labiau subrendusi ir praktiš- 
kesnė už Elį, ji tikėjosi vadovauti jų santykiuose ir taip išvengti 
žeidimo. Kadangi ji jau turėjo blogo fizinio ir emocinio elgesio patirtį 
nuo vaikystės, tai jis ir linko prie jos. Tėvo Arlynė bijojo ir niršo ant 
jo, o Elio, kaip priešingybės, asmenyje turėjo rasti savo problemų su 
vyrais sprendimą. Atrodė neįmanoma, kad Elis galėtų kada nors būti 
jai žiaurus. Deja, per kelis bendro gyvenimo mėnesius, ji patyrė tiek 
daug skausmo ir širdgėlos, kiek ir su heteroseksualiais vyrais. 

Pamėginti tiesiogine ir perkeltine prasme sutvarkyti gyvenimą 
vyro, kuris iš esmės buvo gėjus - tai tokia pat kova, kaip ir ta, kurią 
Arlynė taip gerai pažinojo nuo vaikystės. Emocinis skausmas, 
būdingas šiems santykiams, buvo taip pat pažįstamas - nuolat laukti, 
jog kažkas atsitiks, sužeis, sukrės ar nuskriaus tas, kuris lyg ir rūpinosi 
ar turėjo ja rūpintis. Arlynei palikti Elį labai trukdė įsitikinimas, kad ji 
galinti priversti jį tapti tokį, kokį jį norėjo matyti. 


ZUZANA: 26 metų; išsiskyrusi su dviem alkoholikais vyrais; emociškai 
priklausomos motinos dukra 


San Franciske dalyvavau trijų dienų praktiniame seminare, kad 
pasirengčiau valstybiniam egzaminui socialinio darbuotojo licencijai 

gauti. Antrąją dieną per pietų pertrauką pastebėjau tą labai gražų 
vyrą. Kai jis ėjo pro šalį, pasiunčiau jam savo meiliausią šypseną. 
Paskui išėjau į lauką pasėdėti ir atsipalaiduoti. Jis priėjo prie manęs 
ir paklausė, ar nenueičiau su juo į kavinę. Atsakiau - žinoma, aš galiu 
eiti. Kavinėje jis truputį neryžtingai paklausė: „Ar aš galiu tave 
pavaišinti?“ Jaučiau, kad iš tiesų jis to negali sau leisti, todėl pasakiau: 
„O, ne. Viskas gerai“. Taigi aš nusipirkau sulčių, ir mes grįžome atgal, 
šnekučiuodamiesi likusią pertraukos dalį. Pasipasakojome vienas 
kitam, iš kur esame ir kur dirbame. Jis tarė: „Šį vakarą aš norėčiau su 
tavimi pavakarieniauti“. Mes paskyrėme pasimatymą „Žvejo prie- 
plaukoje“, o kai tą vakarą ten susitikome, jis atrodė susirūpinęs. Jis 
pasakė, kad mėgina nutarti, ar jam būti romantiškam ar praktiškam, 
nes su savimi turįs tiek pinigų, kad užtektų tik kelionei laivu po 
įlanką arba tik vakarienei. Žinoma, aš užbėgau už akių sakydama: 
„Tu pakviesk mane paplaukioti po įlanką, o aš pakviesiu tave 
vakarieniauti“. Taip ir padarėme. Aš jaučiausi stipri ir protinga, nes 
mano dėka jis galėjo padaryti abu dalykus, kurių norėjo. 

Įlankoje buvo nuostabu. Leidosi saulė. Mes visą laiką vaikštinė- 
jome. Jis kalbėjo man, kad bijo būti artimas su kuo nors, kad dabar jau 
kelerius metus bendrauja su moterimi, tačiau žino, kad jam negera su 
ja. Jis gyvenąs su ja tik dėl to, kad labai mylįs tos moters šešerių metų 
sūnų ir negalįs net pagalvoti, jog berniukas augs be vyro savo 
aplinkoje. Jis taip pat gana aiškiai leido suprasti, kad turi seksualinių 
problemų su ta moterimi, nes ji nėra jam labai patraukli. 

Taigi aš „užsikūriau“. Galvojau sau: „Tai puikus žmogus, kuriam 
tiesiog neteko sutikti tinkamos moters. Matyt, kad jis labai jautrus ir 
sąžiningas“. Buvo nesvarbu, kad jam trisdešimt septyneri metai ir kad 
jis greičiausiai turėjo daugybę galimybių sukurti gerus santykius. 
Todėl galbūt, tik galbūt, kas nors yra ne taip su juo. 

Jis pateikė man visą sąrašą savo ydų: impotencija, intymumo 
baimė ir finansinės problemos. Buvo akivaizdu, kad jo elgesys per 
daug pasyvus. Bet aš buvau taip sužavėta galimybe pakeisti jo 
gyvenimą, kad visai nekreipiau dėmesio į tai, ką jis sakė. 

Mes nuėjome vakarieniauti, žinoma, mano sąskaita. Jis priešinosi 
sakydamas, jog jam nepatogu, tačiau aš tik atšoviau, kad jis galįs 


atvažiuoti aplankyti manęs ir pakviesti pietų savo sąskaita. Jis nutarė, 
kad tai puiki mintis, norėjo sužinoti viską - kur aš gyvenu, kur galėtų 
atvykęs apsistoti, kokios yra įsidarbinimo galimybės tame mieste. 
Prieš penkiolika metų jis buvo mokytojas ir, pakeitęs daugybę darbų, 
kurių kiekvienas buvo vis mažiau atlyginamas ir žemesnio rango, 
dabar dirbo konsultantu klinikoje alkoholikams. Tai atrodė puiku. 
Anksčiau aš buvau įklimpusi į santykius su alkoholikais, bet ištrūkau, 
o čia buvo patikimas žmogus, žmogus, kuris greičiausiai negali būti 
alkoholikas vien todėl, kad pats juos konsultuoja, tiesa? Jis prasitarė, 
kad mūsų padavėja, pagyvenusi moteris gergždžiančiu balsu, 
priminė jam motiną, kuri buvusi alkoholikė, o aš žinojau, jog 
alkoholikų vaikai gana dažnai patys suserga alkoholizmu. Tačiau jis 
ištisus vakarus nieko negerdavo, užsisakydavo tik mineralinį vandenį 
„Perrier“. Tiesiog murkiau galvodama: „Tai man skirtas vyras. Nekrei- 
piau dėmesio į visus tuos darbo keitimus ir tai, kad jo karjera, tiesą 
sakant, slysta nuokalnėn. Juk jam galėjo paprasčiausiai nesisekti. 
Atrodė, kad jį lydėjo daug nesėkmių, ir tai darė jį dar patrauklesnį. Man 
buvo jo gaila. 

Jis gana daug kalbėjo, kaip aš traukianti jį, kaip jam malonu būti 
su manimi, kaip mes tinkame vienas kitam. Jaučiau lygiai tą patį. Tą 
vakarą mes išsiskyrėme. Jis vaidino tikrą džentelmeną, o aš labai 
švelniai atsisveikindama jį pabučiavau. Jaučiausi saugi: tai buvo 
vyras, kuris nevertė manęs būti seksualia, kuris tiesiog norėjo būti su 
manimi, nes jam patiko mano draugija. Aš nepriėmiau to kaip ženklo, 
kad jis galbūt turi seksualinių problemų ir būtent todėl stengėsi 
išvengti per didelio artumo. Maniau, kad, turėdama galimybę, aš 
išspręsiu tas menkas jo problemas. 

Kitą dieną baigėsi seminaras. Mes tarėmės, kada jis galėtų pas 
mane atvažiuoti. Jis pasisiūlė atvykti savaitę prieš egzaminus ir 
pagyventi tą laiką pas mane. Tačiau tą savaitę jis tik mokysiąsis. 
Netrukus aš turėjau gauti kelias dienas atostogų ir pamaniau, kad 
būtų puiku pasiimti jas kaip tik tada, kad galėtume kartu apžiūrėti 
įdomesnes miesto vietas. Bet ne - jo egzaminas bus svarbiau. Netru- 
kus visai nekreipiau dėmesio į tai, ką aš norėčiau daryti, nes 
stengiausi įtikti jam. Vis labiau bijojau, kad jis neatvažiuos. Tai, kad 

kažkas mokysis mano namuose, kol aš kasdien eisiu į darbą, neatrodė 
labai juokinga. Man reikėjo viską sutvarkyti ir būčiau jautusis kalta, 
jei jis būtų nepatenkintas. Nėriausi iš kailio, siekdama sudominti jį. 
Juk iš pradžių aš jam patikau ir jei jis atšaltų, jausčiausi pati tai 
užgesinusi. Verčiausi per galvą, kad jis pasiliktų. 

Mes išsiskyrėme taip ir neišsiaiškinę kai kurių dalykų net po to, 
kai aš siūliau planus vieną po kito, mėgindama išspręsti visas 
problemas, susijusias su jo atvažiavimu. Kai atsisveikinome, likau 
nusiminusi, nors nežinojau kodėl. Tiesiog liko kažkas negero, nes 
negalėjau iki galo viską sutvarkyti ir padaryti jį laimingą. 

Jis paskambino man kitą vakarą, ir aš pasijutau nuostabiai. Man 
palengvėjo. Buvau išgelbėta. 

Dar kitą vakarą jis paskambino pusę vienuoliktos ir ėmė klausti 
manęs, kaip jis turėtų elgtis su dabartine savo drauge. Aš nežinojau, 
ką jam atsakyti, todėl taip ir pasakiau. Ėmiau vis labiau nerimauti. Aš 
lyg atsikvošėjau ir šį kartą nepuoliau pagal savo įprotį šokti ir mėginti 
viską tvarkyti. Jis ėmė šaukti ant manęs ir padėjo ragelį. Buvau 
pritrenkta. Pradėjau galvoti: „Galbūt tai mano kaltė; aš jam nė kiek 
nepadėjau“. Labai norėjau paskambinti ir atsiprašyti, kad supykdžiau. 
Bet neužmirškite, kad aš turėjau bendravimo su keliais alkoholikais 
patirtį, todėl nuolat lankiau anoniminių alkoholikų partnerių 
susitikimus; taigi įgytos žinios sulaikė mane nuo skambučio ir kaltės 
prisiėmimo. Po kelių minučių jis pats paskambino ir atsiprašė už tai, 
kad padėjo ragelį. Tuomet vėl pažėrė man tuos pačius klausimus, į 
kuriuos aš negalėjau atsakyti. Jis vėl mane apšaukė ir padėjo ragelį. 
Šį kartą supratau, kad jis buvo išgėręs, bet vis tiek jaučiau tą patį norą 
paskambinti jam ir pamėginti viską pataisyti. Jei tą vakarą aš telefonu 
būčiau prisiėmusi atsakomybę už jį, dabar mes būtume galėję būti 
kartu. Mane apima drebulys pagalvojus, kaip tai būtų atrodę. Po 
kelių dienų aš gavau mandagų laišką su paaiškinimu, kad jis 
nepasiruošęs naujiems santykiams. Apie barnį ir telefono ragelio 
mėtymą neužsiminė. Tai buvo pabaiga. 

Prieš metus tai būtų buvusi tik pradžia. Jis buvo iš tų žmonių, 
kuriems aš niekada negalėjau atsispirti: gražus, žavingas, truputį 
reikalingas pagalbos, gyvenantis ne visai pagal savo galimybes. Kai 

kuri nors anoniminių alkoholikų partnerių užsiėmimuose pasakoda- 
vo, kaip ją traukė ne toks vyras, koks jis buvo, o toks, koks galėtų būti, 
mes visos kartu kvatodavome, nes visos buvome dariusios tą patį: 
vyrai traukdavo mus todėl, kad galvojome, jog jiems tereikia mūsų 
pagalbos, padrąsinimo, ir tada atsiskleis visi jų talentai. Labai gerai 
mokėjau padėti, suteikti malonumą, padaryti visą darbą ir prisiimti 
visą atsakomybę už santykius. Man tai teko patirti vaikystėje su savo 
motina, o vėliau su kiekvienu savo vyru. Mes su mama niekada gerai 
nesugyvenome. Daugybė vyrų į mamos gyvenimą ateidavo ir 
išeidavo. Sutikusi kokį naują vyrą, ji nenorėdavo vargintis rūpindamasi 
manimi. Taigi aš būdavau išsiunčiama į internatą. Bet kai tik kuris iš 
jų palikdavo mamą, ji norėdavo, kad aš būčiau šalia ir klausyčiau, 
kaip ji verkia ir skundžiasi. Kai mes būdavome kartu, mano pareiga 
buvo raminti ir guosti ją, bet man niekuomet nesisekdavo padaryti 
taip, kad atlėgtų jos skausmas. Tada ji pykdavo ant manęs, kad 
nepakankamai ja rūpinuosi. Kada atsirasdavo kitas vyras, ji vėl visai 
pamiršdavo mane. Žinoma, užaugusi aš pasirinkau profesiją, 
susijusią su pagalba žmonėms. Kai buvau dar vaikas, tai buvo 
vienintelis darbas, kurį dirbdama jaučiau savo svarbą ir vertę. Todėl 
ir išsiugdžiau nepaliaujamą norą rūpintis ir guosti vis geriau ir 
geriau. Taigi didžiausia mano pergalė buvo ta, kad sugebėjau įveikti 
norą siekti vyro, kuris galėjo man pasiūlyti tik galimybę juo rūpintis. 


Zuzanos potraukis vyrui iš San Francisko 


Socialinės darbuotojos karjera Zuzanai buvo tiek pat būtina, kaip ir 
jos potraukis vyrams, kuriems reikėjo jos rūpesčio ir paramos. Pirmiausia 
apie šį naują vyrą ji sužinojo tai, kad jis turėjo finansinių problemų. Ji 
pasinaudojo jo užuomina ir pati sumokėjo už sultis. Taip jie pasikeitė 
labai svarbia informacija: jis leido suprasti, kad šiek tiek skursta, o ji 
atsakė susimokėdama pati ir neįžeisdama jo jausmų. Tas pat pasikartojo 
per jų pasimatymą- jam vėl trūko pinigų, o ji turėjo tiek, kad galėjo 
sumokėti už abiejų vakarienę. Finansinės, seksualinės, artimų santykių 
problemos - svarbios užuominos, kurios turėjo perspėti Zuzaną, kad vėl 
pradeda santykius su reikalingu pagalbos, priklausomu žmogumi, tik 


paakino jos susižavėjimą, nes pažadino polinkį auklėti ir globoti. Jai 
sunku nepaisyti to, kas buvo svarbiausias „kabliukas“ - žmogus, kuriam 
nelabai sekėsi, bet kuris, atrodė, su jos pagalba ir dėmesiu galėjo tapti 
ypatingas. Iš pradžių Zuzana negalėjo atsakyti į klausimą: „Ką tai reiškia 
man?“, tačiau joje jau vyko sveikimo procesas. Ji pagaliau sugebėjo 
realiai įvertinti tai, kas iš tiesų buvo. Pirmą kartą ji atkreipė dėmesį į tai, 
ką ji gauna iš santykių, ir nesutelkė viso dėmesio į tai, kaip ji gali padėti 
šiam Žmogui, kuriam reikia pagalbos. 

Kaip matote, visos mūsų minėtos moterys rasdavo vyrą, kuris 
atkurdavo jau kadaise patirtą išbandymą, taigi su kuriuo jos galėjo 
jaustis savimi. Tačiau reikia pastebėti, kad nė viena moteris nesuvokė, 
kas ją traukė. Jei jos būtų turėjusios tokį supratimą, būtų daug 
protingesnės spręsdamos, ar leistis į tokią keblią situaciją. Dažnai 
galvojame, kad mus traukia priešingos savybės toms, kurios buvo 
būdingos mūsų tėvams. Pavyzdžiui, Arlynei atrodė, kad ją traukia 
daug jaunesnis biseksualus vyras, smulkaus kūno sudėjimo ir fiziškai 
neagresyvus jos atžvilgiu. Ji sąmoningai jautė, kad būtų saugi su 
vyru, visiškai priešingu jos žiauriam tėvui. Bet noras pakeisti jį, įveikti 
situaciją, kuri nuo pradžių akivaizdžiai neatitiko jos meilės ir 
saugumo poreikių, buvo mažiau sąmoningas - veikiau tik viliojantis 
momentas kuriant santykius su Eliu. Būtent dėl to jai buvo taip sunku 
atsisakyti jo ir su juo susijusio išbandymo. 

Dar labiau supainiota, bet gana įprasta buvo tai, kas atsitiko tarp 
Klojos, dailės studentės, ir jos žiauraus, antipatiją moterims jaučiančio 
vaikino. Kas jis buvo ir ką jautė, išryškėjo jau per pirmąjį jų pokalbį, bet 
jos noras imtis jo teikiamo išbandymo buvo toks stiprus, kad ji 
nepastebėjo, koks jis pavojingai piktas ir agresyvus, o suvokė jį kaip 
bejėgę auką, kurią reikia suprasti. Aš drįsčiau manyti, kad ne kiekviena 
moteris, sutikusi tokį vyrą, suvoktų jį būtent taip. Dauguma iš tolo 
apeitų jį ir jo nuostatas, tačiau Kloja matė tai iškreiptai, nes noras 
susisieti su šiuo žmogumi ir viskuo, ką jis įkūnijo, buvo labai stiprus. 

Kodėl, kartą pradėjus, taip sunku nutraukti tuos tarpusavio 
santykius, paleisti partnerį, kuris velka jus visais skaudžiausiais šio 
pražūtingojo šokio žingsneliais? Auksinė taisyklė yra tokia - blogus 
santykius nutraukti tuo sunkiau, kuo daugiau juose yra vaikystėje 

patirtos kovos elementų. Kai mylite per stipriai, jūs mėginate įveikti 
senas baimes, pyktį, nusivylimą ir skausmą, patirtą vaikystėje. To 
nedaryti - reiškia atsisakyti puikios galimybės rasti palengvėjimą ir 
atitaisyti buvusias klaidas. 

Tai yra pasąmoniniai psichologiniai jūsų siekimo būti su juo, 
nepaisant skausmo, pamatai. Tačiau jie taip gerai nepaaiškina, kodėl 
jūsų sąmoningas patyrimas toks intensyvus. 

Reikia pasakyti, šie santykiai, kartą užsimezgę, per stipriai 
mylinčiai moteriai tampa labai svarbūs emocine prasme. Palikti per 
daug mylimą vyrą labai sunku, moteriai atrodo, kad jos nervais teka 
tūkstančiai voltų skausmą keliančios energijos. Seniai patirta tuštuma 
supa moterį, traukia ją atgal, kur dar likusi vaikystės baimė būti 
vienai. Ji įsitikinusi, kad paskęs skausme. 

Tokie dalykai - kibirkštys, potraukis, troškimas būti su tuo kitu 
ŽMogumi ir gerai sutarti - sveikesniuose, sėkmingesniuose santykiuose 
reiškiasi ne taip stipriai, nes jie neteikia galimybių susitvarkyti senas 
sąskaitas ir nugalėti tai, kas kadaise gniuždė. Būtent jaudinanti 
galimybė ištaisyti senas klaidas, laimėti prarastą meilę ir niekada 
neturėtą palaikymą verčia įsimylėti per stipriai mylinčias moteris. 

Todėl, kai mūsų gyvenime pasirodo vyras, kuris rūpinasi mūsų 
gerove, mūsų laime ir pilnatve, kuris siūlo tikrą sveikų santykių 
galimybę, jis dažnai mūsų nedomina. Nedarykite klaidos - tokio tipo 
vyrų tikrai pasirodo mūsų gyvenime. Kiekviena iš per stipriai mylėjusių 
mano klienčių galėjo paminėti mažiausiai vieną, dažnai ir kelis vyrus, 
kuriuos ilgesingai apibūdindavo: „tikrai puikus...toks mielas...iš tiesų 
rūpinosi manimi...“ Tuomet paprastai atsiranda ironiška šypsenėlė ir 
klausimas: „Iš tiesų kodėl aš nepasilikau su juo?“ Dažnai ji pati gali 
atsakyti į savo klausimą: „Aš kažkaip niekada negalėjau pajausti, kad 
jis mane jaudintų. Manau, jis buvo per geras, ar ne?“ 

Geresnis atsakymas būtų - jo poelgiai ir mūsų atsakas į juos 
nesiderino. Nors buvimas su juo gali būti malonus, raminantis, įdomus 
ir pastovus, mums sunku tokio tipo santykius laikyti svarbiais ir 
vertais plėtoti dar rimčiau. Užuot taip darius, toks vyras arba 
netrukus pametamas, arba ignoruojamas, 0 geriausiu atveju tampa 
„tiesiog draugu“, nes jis negali sukelti širdies plakimo ir skausmo 

pilve, kurį mes linkusios vadinti meile. 

Kartais tokie vyrai pasilieka „draugo“ vaidmenyje daugelį metų, 
kartkartėmis ateidami drauge išgerti ar nušluostyti mūsų ašarų po 
paskutinės išdavystės, išsiskyrimo ar pažeminimo. Toks simpatiškas, 
supratingas žmogus tiesiog negali pasiūlyti mums dramos, skausmo 
ar taip pagyvinančios ir savos įtampos. Taip yra todėl, kad mes tai, ką 
turėtume jausti kaip blogą, jaučiame kaip gerą, o tai, ką turėtume 
jausti kaip gerą, jaučiame kaip svetimą, įtartiną ir nemalonų. Ilgai ir 
artimai susijusios su skausmu, išmokome būtent jį ir pasirinkti. 
Sveikesnis, mylintis žmogus negali tapti svarbus mūsų gyvenime, kol 
mes neatsikratėme poreikio nuolat atnaujinti senas kovas. 

Sveikesnį pamatą turinti moteris reaguoja tiksliau, jos santykiai 
yra visai kitokie, nes kova ir kentėjimas nėra jai įprasti, nėra neatski- 
riami jos išgyvenimai ir todėl nėra taip priimtini. Jei buvimas su vyru 
jai nemalonus, žeidžia, jaudina, liūdina, kelia pyktį, pavydą ar kitaip 
emociškai žeidžia, ji vertins tai kaip nesugyvenamumą ir priešiškumą — 
tai, ko reikia vengti, o ne tęsti. Kita vertus, ji tęs tuos santykius, kurie 
garantuos jai rūpestį, komfortą ir bendravimą, nes jai tai patinka. 
Galima sakyti, kad potraukis tarp dviejų žmonių, sugebančių kurti 
pasitenkinimą teikiančius santykius, paremtus sveikų, galbūt net 
stiprių ir jaudinančių atsakų pasikeitimu, niekada nėra toks neįveikiamas, 
kaip potraukis tarp per stipriai mylinčios moters ir vyro, su kuriuo ji 
gali „šokti“. 

6 skyrius 


Vyrai, kurie pasirenka per stipriai 
mylinčias moteris 


„Ji yra uola, į kurią atsiremiu, 

Ji — mano dienos šviesa, 

Man nesvarbu, ką tu manai apie ją, 
Viešpatie, ji priėmė mane ir padarė 
mane tuo, kuo šiandien esu. 


Ji yra mano uola 


Kaip į visa tai reaguoja vyras? Kaip jis patiria tą galingą potraukį, 
kuris prasideda iš karto, susitikus per stipriai mylinčią moterį? Ir kaip 
keičiasi jo jausmai, jeigu santykiai tęsiasi, ypač jei ima keistis ir tapti 
sveikesni arba liguisti? Dalis apklaustų vyrų buvo giliau save paži- 
nę, taip pat geriau suprato jų santykių su buvusiomis partnerėmis 
modelius. Kai kurie šių vyrų, besigydantys nuo alkoholizmo ar 
kitokio piktnaudžiavimo, turėjo ilgametės teigiamos patirties, įgytos 
dalyvaujant anoniminių alkoholikų arba anoniminių narkomanų 
veikloje, todėl išmoko atpažinti, kas prie jų traukė koalkoholikę 
moterį, kai jie klimpo arba jau buvo įklimpę į piktnaudžiavimo liūną. 
Kiti, neturėję piktnaudžiavimu įvairiomis medžiagomis problemų, 
dalyvavo daugiau tradicinėse terapijose, kurios padėjo jiems geriau 
suprasti save ir savo bendravimą. 

Nors visi pasakojimai yra gana skirtingi, tačiau visuose juose 
dalyvauja stipri moteris, kuri tarsi žada užpildyti tai, ko trūksta 
pačiam vyrui arba jo gyvenimui. 

TOMAS: 48 metų; dvylika metų negeriantis; tėvas ir vyresnysis brolis 
mirę nuo alkoholizmo 


Aš prisimenu tą vakarą, kai susitikau Eleną. Tai buvo šokių klube. 
Mes abu buvome vos perkopę dvidešimtuosius, abu buvome atėję su 
savo poromis. Tada aš jau turėjau gėrimo problemų. Dvidešimties 
metų buvau sulaikytas už tai, kad vairavau girtas, o po dvejų metų 
patyriau rimtą avariją, vėlgi todėl, kad buvau per daug išgėręs. Bet aš, 
žinoma, nemaniau, kad alkoholis man kenkia. Buvau tiesiog kylantis 
jaunuolis, kuris mokėjo gerai leisti laiką. 

Elena buvo atėjusi su vienu mano pažįstamu, kuris ir supažindino 
mus. Ji buvo labai patraukli, ir aš labai džiaugiausi, kai pasikeitėme 
poromis „vienam šokiui. Žinoma, aš tą vakarą buvau išgėręs, todėl 
savimi per daug pasitikėjau. Šokant norėjau padaryti jai įspūdį, todėl 
pamėginau atlikti kelis pritrenkiančius žingsnelius. Aš šiek tiek 
persistengiau ir nejučia atsitrenkiau į kitą porą, vos nepartrenkdamas 
moters. Taip pasimečiau, kad negalėjau ištarti nė žodžio, vos 
pramurmėjau atsiprašydamas. O Elena visiškai nepasimetė. Ji paėmė 
moterį už rankos, atsiprašė jos ir jos partnerio ir palydėjo juos iki 
staliuko. Ji buvo tokia maloni, kad tam vyrui greičiausiai net patiko, 
kaip viskas susiklostė. Tuomet ji sugrįžo labai susirūpinusi ir manimi. 
Kita moteris juk galėjo supykti ir niekuomet su manimi nebekalbėti. 
Taigi po viso to aš jau negalėjau jos paleisti. 

Jos tėvas, kol buvo gyvas, ir aš visada gerai sutarėme. Žinoma, 
jis taip pat buvo alkoholikas. O mano motina mylėjo Eleną. Ji nuolat 
kartodavo, kad mane prižiūrėti reikalingas toks žmogus, kaip ji. 

Ilgai Elena dangstydavo mane taip kaip ir tą pirmąjį vakarą. Kai 
ji galiausiai ėmė rūpintis savimi ir nustojo dangstyti mano girtuok- 
liavimą, pasakiau, kad ji manęs nebemyli, ir pabėgau su savo 
dvidešimt dvejų metų sekretore. Nuo tada greitai ėmiau ristis žemyn. 
Po šešių mėnesių pirmą kartą atėjau į anoniminių alkoholikų 
susirinkimą ir iki šiol esu blaivininkas. 

Mes su Elena vėl susiėjome tada, kai aš jau metus nebegėriau. Iš 
tiesų buvo sunku, bet mes dar mylėjome vienas kitą. Mes jau ne tie 


100 


žmonės, kurie apsivedė prieš dvidešimt metų, bet mylime save ir 
vienas kitą labiau nei tada, ir kiekvieną dieną mokomės būti sąžiningi 
vienas kitam. 


Tomo potraukis Elenai 


Tarp Tomo ir Elenos įvyko tai, kas paprastai vyksta per pirmąjį 
alkoholiko vyro ir koalkoholikės moters susitikimą. Jis patenka į 
bėdą, o ji, užuot įsižeidusi, mėgina jam padėti, viską užglaistyti, 
padaryti taip, kad jis ir visi kiti jaustųsi patogiai. Ji užtikrina jam taip 
reikalingą saugumo jausmą, nes pats su savo gyvenimu jau 
nesusitvarko. 

Kai Elena prisijungė prie anoniminių alkoholikų žmonų ir 
išmoko nebedangstyti Tomo, jis padarė tai, ką daro daugelis piktnau- 
džiaujančių jų partneriams atsikvošėjus. Jis atkeršijo smarkiausiai, kaip 
tik galėjo. Kadangi kiekvienam alkoholikui vyrui tenka visa galybė jo 
gėrimą palaikančių moterų, ieškančių, ką galėtų „išgelbėti,“ jis greitai 
susirado Elenos pakaitalą - kitą moterį, ketinančią savotiškai jį 
palaikyti ir pateisinti, nes Elena to daryti jau nebenorėjo. Tačiau 
Tomas nusirito tiek, kad jam liko tik dvi galimybės: pradėti sveikti 
arba mirti. Ir tik tuomet, kai alternatyvos pasidarė tokios niūrios, jis 
tikrai panoro keistis. 

Dabar jų bendravimas normalus todėl, kad abu įsitraukė į 
anonimų programas: Tomas - į anoniminių alkoholikų, Elena - į 
anoniminių alkoholikų žmonų. Čia jie pirmą kartą gyvenime mokosi 
bendrauti sveikai ir neišnaudodami vienas kito. 


ČARLZAS: 65 metų; statybos inžinierius pensininkas, turintis du 
vaikus; išsiskyręs, dar kartą vedęs, o dabar našlys 


Helena mirė jau prieš dvejus metus, o aš tik dabar pradedu viską 
suprasti. Niekada nemaniau, kad tokiame amžiuje teks ieškoti 
pagalbos. Bet po jos mirties pasidariau toks piktas, kad pats to 
išsigandau. Negalėjau liautis skaudinti ją. Sapnuodavau, kad ją mušu, 
o nubusdavau ant jos šaukdamas. Maniau, kad išprotėsiu. Galiausiai 

išdrįsau papasakoti tai savo gydytojui. Jis yra senas ir konservatyvus, 
kaip ir aš, todėl, įveikęs savo savimeilę, priėmiau jo siūlymą gydytis. 
Susiradau miesto senelių prieglaudoje dirbančius žmones, ir jie man 
padėjo susirasti psichologą, padedantį žmonėms išsivaduoti iš 
sielvarto. Mes gilinomės į mano pykčiu besireiškiančią širdgėlą. 
Galiausiai ėmiau suprasti, kad aš, po galais, esu kvailys, todėl 
padedant specialistui ėmiau aiškintis kodėl. 

Helena buvo mano antroji žmona. Pirmoji žmona Džaneta dar 
gyvena tame pačiame mieste su savo naujuoju vyru. Manau, kad 
vartoti žodį naujasis yra labai juokinga. Viskas vyko prieš dvidešimt 
penkerius metus. Aš sutikau Heleną, dirbdamas krašto statybos 
inžinieriumi. Ji dirbo sekretore planavimo skyriuje. Retkarčiais mes 
susitikdavome darbe ir gal vieną arba du kartus per savaitę mažoje 
kavinukėje miesto centre per pietų pertrauką. Ji buvo labai graži 
moteris, visada nuostabiai apsirengusi, truputį drovi, bet draugiška. 
Galiu pasakyti, kad ašjai patikau, nes ji žiūrėdavo į mane ir šypsodavosi. 
Manau, jaučiau pasitenkinimą, kad ji pastebėjo mane. Žinojau, kad ji 
yra išsiskyrusi, turi du vaikus, ir aš gailėjausi jos, kad turi auginti juos 
viena. Šiaip ar taip, vieną kartą pasisiūliau pavaišinti ją kava, ir mes 
smagiai pasišnekėjome. Leidau suprasti, kad esu vedęs, bet, manau, 
kiek per daug kalbėjau apie vedusio žmogaus nusivylimus. Iki šiol 
nežinau, kaip tada ji sugebėjo parodyti man, kad esu labai puikus 
žmogus ir neturėčiau jaustis nelaimingas, bet iš tos kavinukės aš tikrai 
išėjau visa galva aukštesnis. Troškau susitikti su ja, norėdamas vėl 
jaustis taip, kaip ji privertė jaustis - įvertintu. Gal taip buvo todėl, kad 
ji neturėjo vyro ir jo ilgėjosi, bet aš po mūsų trumpo pašnekesio tikrai 
jaučiausi didelis, stiprus ir ypatingas. 

Vis dar neturėjau jokių motyvų prasidėti su ja. Anksčiau nieko 
panašaus nebuvau daręs. Po karo grįžau iš armijos ir apsigyvenau su 
žmona, kuri manęs visą tą laiką laukė. Džaneta ir aš nebuvome 
laimingiausia pora, bet nebuvome ir nelaimingiausia. Niekada 
nemaniau, kad ją paliksiu. 

Helena prieš tai buvo ištekėjusi du kartus, ir kiekviena santuoka 
suteikė jai daug kančios. Abu vyrai metė ją, o ji nuo kiekvieno jų 
turėjo po vaiką. Dabar viena, be niekieno pagalbos, augino savo 

vaikus. 

Blogiausia, ką tik galėjome padaryti - tai susipainioti vienas sų 
kitu. Labai jos gailėjau, bet žinojau, kad nieko negaliu jai pasiūlyti. 

Tais laikais nebuvo galima išsiskirti vien dėl to, kad to 
užsinorėjai. Aš neuždirbdavau tiek pinigų, kad būčiau galėjęs viską 
prarasti ir pradėti iš naujo su kita šeima, kurią kaip ir save dar reikėjo 
ir išlaikyti. Be to, aš tikrai nenorėjau skyrybų. Jau nesižavėjau savo 
žmona, bet mylėjau savo vaikus ir mėgau viską, ką mes kartu 
turėjome. Bet viskas ėmė keistis, nes aš ir Helena tęsėme savo 
pasimatymus. Nė vienas negalėjome nustoti. Helena buvo vieniša ir 
sakydavo, kad ji geriau turėsianti dalį manęs nei visai nieko, ir aš ją 
supratau. Kadangi aš bendravau su Helena, buvo neįmanoma rasti 
išeitį ir nieko tuo baisiausiai neįžeisti. Netrukus jaučiausi kaip 
didžiausias niekšas. Abi moterys pasitikėjo manimi, o aš jas abi 
apgaudinėjau. Helena ėjo iš proto dėl manęs. Ji galėjo padaryti viską, 
kad tik susitiktų su manimi. Kai pamėginau viską baigti, darbe išvydus 
jos mielą ir liūdną veidą, mano širdis vos neplyšo. Maždaug po metų 
Džaneta viską sužinojo ir pareikalavo baigti susitikimus su Helena arba 
išeiti. Stengiausi pabaigti, bet negalėjau to padaryti. Be to, tarp manęs 
ir Džanetos viskas jau buvo pasikeitę. Palikti Heleną, rodos, buvo 
mažiau priežasčių. 

Tai ilga istorija. Meilės romanas su Helena tęsėsi devynerius 
metus. Mano žmona labai stengėsi iš pradžių išsaugoti santuoką, 
vėliau nubausti mane, kam ją palikau. Per tuos metus mes su Helena 
kelis kartus buvome pradėję bendrai gyventi, kol Džaneta galiausiai 
pavargo ir sutiko skirtis. 

Man iki šiol šlykštu pagalvoti, ką aš visiems padariau. Tais 
laikais žmonės negyvendavo kartu nesusituokę. Manau, kad per 
visus tuos metus aš praradau visą savigarbą. Man buvo gėda dėl 
savęs, dėl savo vaikų, dėl Helenos ir jos vaikų, net dėl Džanetos, kuri 
tikrai to nenusipelnė. 

Kai Džaneta galiausiai nustojo kovoti ir skyrybos buvo baigtos, 
Helena ir aš susituokėme. Bet po skyrybų kažkas pasikeitė ir tarp 
mūsų. Visus tuos praeitus metus Helena buvo šilta, mylinti ir viliojanti — 
labai viliojanti. Žinoma, aš ją mylėjau. Ta meilė ir laikė mus kartu, 

nepaisant visų mūsų - mano vaikų, Žmonos, jos ir jos vaikų - 
skausmo. Su ja aš jaučiausi tarsi labiausiai geidžiamas žmogus 
visame pasaulyje. Žinoma, mes pešėmės prieš susituokdami, nes 
įtampa buvo didžiulė, bet mūsų barniai visada pasibaigdavo 
mylėjimusi, ir aš pasijusdavau taip trokštamas, reikalingas, globoja- 
mas kaip niekad anksčiau gyvenime. Tai, ką Helena ir aš turėjome 
kartu, atrodė kažkas ypatinga, teisinga, ir už tai sumokėta kaina 
neatrodė per didelė. 

Bet kai mes pagaliau galėjome būti kartu ir laisvai atsitiesti, Helena 
atšalo. Darbe ji ir toliau atrodydavo puikiai, bet namuose visai nesirūpino 
savo išvaizda. Per daug nekreipiau dėmesio, bet tai pastebėjau. Sekso irgi 
buvo mažiau. Jai tai daugiau neberūpėjo. Stengiausi jos nespausti, bet tuo 
labai nusivyliau. Palaipsniui atsikračiau kaltės jausmo ir galėjau džiaugtis 
buvimu su ja namuose ir pasaulyje, bet ji traukėsi. 

Po dvejų metų mes miegojome atskiruose kambariuose. Iki pat 
jos mirties niekas ir nepasikeitė - mes šalome ir tolome vienas nuo 
kito. Aš niekada net nepagalvojau išeiti. Juk sumokėjau tokią didelę 
kainą už galimybę būti su ja, kaip aš būčiau galėjęs? 

Kai Žvelgiu atgal, galvoju, kad Helena per tuos meilės romano 
metus prisikentėjo daugiau nei aš įsivaizdavau. Ji niekada tiksliai 
nežinojo, ką aš paliksiu - Džanetą ar ją. Dažnai verkdavo, kelis kartus 
net mėgino nusižudyti. Jai labai sunku buvo jaustis „kita moterimi“. 
Nors visi tie metai prieš mūsų vedybas buvo gana baisūs, juose vis 
tiek buvo daugiau meilės, rūpinimosi ir jaudulio nei kada nors vėliau. 

Po vedybų jaučiausi toks nevykėlis, tarsi nemokėčiau suteikti jai 
laimės dabar, kai visi sunkumai jau buvo įveikti. 

Terapijos metu aš supratau daug dalykų apie save, be to, 
pamėginau pažvelgti į tuos dalykus, kurie buvo susiję su Helena, ir 
kurių anksčiau aš nepastebėdavau. Ji geriau jautėsi tuomet, kai aplink 
mūsų meilės romaną tvyrojo įtampa, spaudimas ir slaptumas, nei 
tuomet, kai viskas susitvarkė. Todėl pasibaigus meilės romanui ir 
prasidėjus vedybiniam gyvenimui, mūsų meilė iš karto mirė. 

Kai išmokau viską vertinti sąžiningai, supratau ir tą baisų pyktį, 
kurį jaučiau jai po jos mirties. Buvau piktas todėl, kad galimybė būti 
su Helena man tiek daug kainavo: mano šeimą, vaikų meilę ir draugų 

pagarbą. Manau, aš jaučiausi apgautas. 
Čarlzo potraukis Helenai 


Jau per pirmąjį susitikimą Helena pasirodė Čarlzui nuostabi ir 
viliojanti. Netrukus Helena suteikė Čarlzui seksualinę palaimą, 
visišką atsidavimą ir meilę, pereinančią į garbinimą. Vargu ar reikia 
aiškinti arba teisinti jo, turinčio pastovią ir gerą šeimą, stiprų potraukį 
Helenai. Per visus meilės romano metus Helenos gyvenimo tikslas 
buvo stiprinti Čarlzo meilę jai ir palengvinti arba net įprasminti jo ilgą 
kovą, laisvinantis iš pirmosios šeimos. 

Tačiau reikėtų tinkamai paaiškinti staigų ir akivaizdų Helenos 
atšalimą vyrui, kurio ji troško ir taip ilgai dėl jo kentėjo, įvykusį tuomet, 
kai jau galėjo laisvai abu gyventi. Kodėl taip beprotiškai mylėjo jį, kol 
buvo vedęs, ir taip greitai nusibodo, kai buvo jau išsiskyręs? 

Tiesiog Helenai reikėjo tik to, ko turėti iš tiesų negalėjo. Ilgiems 
asmeniniams ir seksualiniams santykiams su vyru jai reikėjo atstumo 
ir nepasiekiamumo, kurį ir laidavo Čarlzo vedybos. Tik tokiomis 
sąlygomis ji galėjo jam save atiduoti. Išsilaisvinusi iš gniuždančio 
vedybų spaudimo, ji nesugebėjo toliau plėtoti tarpusavio santykių ir 
jų gilinti, nors to buvo galima tikėtis, pasibaigus jų bendrai kovai su 
pasauliu. Santykiams palaikyti Helenai reikėjo sujaudinimo, įtampos 
ir emocinio skausmo, mylint nepasiekiamą vyrą. Ji nebegalėjo būti 
intymi arba bent nuoširdžiai švelni po to, kai jau nebekovojo dėl 
Čarlzo. Tapusi nugalėtoja, ji atsisakė savo pergalės. 

Tačiau per tuos ilgus laukimo metus ji elgėsi taip, kaip elgiasi per 
stipriai mylinti moteris. Ji tikrai raudojo ir dejavo dėl vyro, kurį 
mylėjo, bet negalėjo būti jo iš tikrųjų. Jis buvo jos egzistavimo esmė, 
svarbiausia jėga pasaulyje - iki tol, kol jį gavo. Pasibaigus jų saldžiai 
karčiam meilės romanui, jis nebegalėjo sužadinti jos aistros, kuri ją 
žavėjo devynerius metus, praleistus su tuo pačiu partneriu. 

Dažnai būna, kad kelerius metus bendravusių dviejų žmonių 
santykiai susituokus kažkaip sugenda; susižavėjimas praeina, ir jie 
nustoja mylėti vienas kitą. Taip atsitinka ne vien todėl, kad jie nesistengia 
būti malonūs vienas kitam. Taip būna ir tada, kai vienas arba kitas, arba 

jie abudu viršija savo intymumo galimybes įsipareigodami. Iki galo 
neišsiaiškinti santykiai saugo nuo gilesnio intymumo. Įsipareigojus 
dažnai emociškai atitolstama savisaugos sumetimais. 

Būtent taip ir atsitiko tarp Helenos ir Čarlzo. Čarlzas ignoravo 
visus ženklus, rodančius Helenos jausmų paviršutiniškumą, nes 
patiko jos rodomas meilikavimas. Nors ir nebūdamas pasyvi jos 
manipuliacijų ir machinacijų auka, Čarlzas ignoravo tą Helenos 
charakterio dalį, kuri neatitiko jo paties savęs vaizdo: būtent ji ir 
norėjo įteigti, o jis patikėti, kad yra be galo mylimas ir seksualiai 
neprilygstamas. Jis daugelį metų gyveno kruopščiai sukurtame 
Helenos fantazijos pasaulyje, nenorėdamas sunaikinti ego sukurtos 
iliuzijos, kurią labai brangino. Po Helenos mirties jis labiausiai pyko 
pats ant savęs, kad taip vėlai prisipažino klydęs ir atlikęs nevykusį 
vaidmenį, kuriant ir palaikant viską apimančios meilės iliuziją, kuri 
galiausiai baigėsi nuobodžiausiomis vedybomis. 


RASELAS: 32 metų; diplomuotas socialinis darbuotojas (gavęs valdžios 
amnestiją), kuriantis visuomenines programas jauniems nusikaltėliams 


Vaikams, su kuriais aš dirbu, visada didelį įspūdį daro ant 
kairiojo dilbio ištatuiruotas mano vardas. Ši tatuiruotė daug sako apie 
buvusį mano gyvenimą. Pasidariau ją būdamas septyniolikos, nes 
tikėjau, kad vieną dieną negyvas gulėsiu ant Žemės, ir niekas nežinos, 
kas aš toks esu. Maniau, kad esu pasiutusiai blogas. 

Iki septynerių metų gyvenau su savo motina. Po to ji ištekėjo antrą 
kartą, ir aš visai nesugyvenau su jos naujuoju vyru. Dažnai pabėgdavau 
iš namų, o tais laikais už tai uždarydavo - pirmą kartą į jaunimo 
namus, po to į globos namus ir dar daugybę kartų į jaunimo namus. 
Netrukus patekau į berniukų stovyklą, vėliau į jaunimo pataisos 
stovyklą. Paaugęs patekdavau į daboklę ir vėl ištrūkdavau, galiausiai 
atsidūriau kalėjime. Dvidešimt penkerių metų amžiaus jau buvau 
spėjęs pabuvoti visose Kalifornijos valstijos pataisos įstaigose, pradedant 
miško stovyklomis ir baigiant griežčiausio režimo kalėjimu. 

Nėra ko ir sakyti, kad per tuos metus aš daugiau laiko praleidau 
uždarytas nei gyvendamas laisvėje. Bet vis dėlto sugebėjau susipažinti 

su Monika. Vieną vakarą San Chosė aš su savo bičiuliu, kurį pažinojau 
iš pataisos stovyklos, važinėjausi „skolinta“ mašina. Nuvažiavome į 
lauko kavinę ir sustojome prie dviejų merginų. Pradėjome kalbėtis ir 
juokauti su jomis, o netrukus jau sėdėjome jų automobilyje. 

Taip, mano bičiulis buvo tikras damų numylėtinis. Jis mokėjo 
puikiai elgtis, todėl kai šalia būdavo merginų, leisdavau jam tvarkyti 
visus reikalus. Jis visada surasdavo dvi merginas, būdavo toks 
apsukrus ir padarydavo visą darbą, bet todėl turėjo teisę pirmas 
rinktis, o man tekdavo kas likdavo. Tą vakarą aš buvau patenkintas, 
nes jis pasirinko mažą seksualią blondinę, vairavusią automobilį, o 
man teko Monika. Ji buvo penkiolikos, tikrai puiki, labai švelni, 
didelėmis akimis ir susidomėjusi. Nuo pat pradžių ji buvo miela ir 
rūpesHinga. 

Atsėdėjęs pamatai, jog yra moterų, kurios mano, jog tu esi šliužas 
ir su tavimi nėra kas veikti. Tačiau yra tokių, kurias tokia idėja žavi. 
Tai jas užburia. Jos supranta, jog esi didelis ir blogas, bet pradeda 
vilioti, bandydamos tave prisijaukinti. Arba jos mano, kad esi 
sužeistas, gailisi tavęs ir nori padėti. Monika aiškiai buvo iš tų, kurios 
nori padėti. Be to, ji buvo iš tiesų puiki mergina. Ir jokio šiurkštumo. 
Kol mano bičiulis tvarkėsi su jos drauge, mes su Monika klaidžiojome 
mėnesienoje ir kalbėjomės. Ji norėjo viską Žinoti apie mane. Truputį 
pagražinau savo istoriją, kad jos labai neišgąsdinčiau, ir papasakojau 
daug liūdnų dalykų: kaip smarkiai manęs nekentė patėvis, kaip 
išsiuntė mane į apgailėtinus globos namus, kaip leido savo vaikams 
man skirtus pinigus. Kol kalbėjau, ji tikrai smarkiai spaudė ir tapšnojo 
man ranką, o jos didelės rudos akys net patvino ašaromis. Žmogau, 
atsisveikindamas tą vakarą, aš jau buvau įsimylėjęs. Mano bičiulis 
norėjo papasakoti visas įdomiausias savo nuotykio su blondine 
detales, bet aš net nenorėjau klausytis. Monika paliko man savo 
adresą ir telefono numerį. Tikrai ketinau jai paskambinti kitą dieną, 
bet, išvažiavus į užmiestį vogtu automobiliu, mus sustabdė policija. 
Galėjau galvoti tik apie Moniką. Maniau, kad galas, nes pats kalbėjau 
jai, kaip mėginu pasikeisti ir pasitaisyti. 

Kai buvau grąžintas į jaunimo pataisos stovyklą, nutariau 
pabandyti parašyti jai. Papasakojau, ką vėl padariau ir ko nepadariau: 

esą policininkai suėmę mane dėl to, kad buvau jiems žinomas, ir jie 
manęs nemėgę. Monika iš karto man parašė ir dvejus metus man rašė 
beveik kiekvieną dieną. Mes rašydavome apie savo meilę vienas 
kitam, kaip vienas kito pasiilgome ir ką kartu darysime man grįžus. 

Kai mane paleido, motina neišleido jos į Stoktoną pasitikti 
manęs, taigi aš autobusu sugrįžau į San Chosė. Labai jaudinausi, kad 
vėl ją pamatysiu, ir tikrai to bijojau. Manau, bijojau, kad dabar ji 
manęs nebenorės. Todėl, užuot iš karto pas ją važiavęs, susiradau 
kelis senus pažįstamus, ir viskas užsisuko. Mes daug šėlome ir 
triukšmavome, o kai jie galiausiai nuvežė mane prie jos namų, buvo 
praėjusios keturios dienos. Aš buvau gerokai nusivaręs. Reikėjo 
prisigerti, kad užtektų drąsos ją pamatyti. Taip bijojau, kad ji pasakys 
man, jog viską praradau. 

Ačiū Dievui, jos motina buvo darbe, kai vaikinai išmetė mane prie 
jos šaligatvio. Monika išėjo šypsodamasi ir laiminga. Atsimenu, kai jau 
buvau prasipagiriojęs, išėjome į antrąjį mūsų didįjį pasivaikščiojimą. 
Neturėjau nei pinigų ją kur nors nusivesti, nei automobilio, bet nei 
tada, nei vėliau tas jai visai nerūpėjo. 

Ilgai Monika mano elgesyje nematė nieko blogo. Ji atleisdavo už 
viską, ką tik padarydavau arba nepadarydavau. Aš patekdavau į 
daboklę ir vėl išeidavau, kelerius metus praleidau kalėjime, tačiau ji 
vis tiek ištekėjo už manęs ir prie manęs prisirišo. Jos tėvas paliko 
šeimą, kai ji dar buvo maža. Jos motinai tikrai sunku buvo tai pakelti. 
Manęs ji taip pat nemėgo. Tiesą pasakius, būtent todėl mes 
susituokėme su Monika. Kartą aš įklimpau dėl padirbtų čekių ir 
klastojimo. Už užstatą buvau paleistas, bet motina uždraudė Monikai 
matytis su manim, todėl mes kartu pabėgome. Tuomet Monikai buvo 
aštuoniolika. Iki mano teismo proceso mes trumpai gyvenome 
viešbutyje. Iki tol ji dirbo padavėja, bet metė darbą, kad galėtų 
kiekvieną dieną, kol vyko procesas, ateiti į teismą. Po to, žinoma, aš 
patekau į kalėjimą, o Monika sugrįžo namo pas savo motiną. Jos 
dažnai pešdavosi. Pagaliau ji išėjo iš namų ir persikėlė į miestą, esantį 
arčiau kalėjimo. Ten vėl dirbo padavėja. Tai buvo universitetinis 
miestas. Tikėjausi, kad ji sugrįš į mokyklą - jai tikrai gerai sekėsi 
mokykloje, nes buvo labai gabi. Bet ji to nenorėjo, ji norėjo tik laukti 

manęs. Mes susirašinėjome. Ji atvažiuodavo aplankyti manęs visada, 
kai tik būdavo leidžiama. Ji daug kalbėdavosi apie mane su kalėjimo 
kapelionu, prašė jo pakalbėti su manim ir pamėginti man padėti. 
Pagaliau paprašiau jos daugiau to nedaryti. Aš nekenčiau tokių 
pokalbių. Tiesiog aš negalėjau atsiverti. 

Nors ji ir lankydavo mane, taip pat rašė man laiškus, bet dar ir 
siuntė įvairiausias knygas bei straipsnius apie savęs tobulinimą. Ji 
nuolat kartodavo, jog meldžiasi, kad aš pasikeisčiau. Aš norėjau 
gyventi laisvėje, bet taip ilgai švaisčiau savo laiką, kad tik tai ir 
temokėjau. 

Pagaliau kažkas manyje įvyko: pradėjau dalyvauti gelbėjimosi 
programoje, kad sugrįžęs į pasaulį galėčiau pritapti, pradėjau lankyti 
mokyklą, studijuoti prekybą, be to, pabaigęs vidurinę mokyklą, 
pradėjau mokytis koledže. Kai išėjau į laisvę, sugebėjau nepatekti į 
bėdas ir tęsti mokslus, kol pasiekiau socialinių mokslų magistro 
laipsnį. Bet per tą laiką aš praradau savo žmoną. Iš pradžių mums 
tikrai viskas sekėsi gerai, tačiau lengvėjant gyvenimui ir pradėjus 
įgyti tai, ko visą laiką siekėme, Monika darėsi pikta, priekabi, nors 
nebuvo tokia per visus tuos sunkumų kupinus metus. Ji paliko mane 
tuomet, kai mes turėjome būti laimingiausi. Aš net nežinau, kur ji 
dabar yra. Jos motina nenorėjo man sakyti, o aš nutariau, kad neturiu 
jos ieškoti, jei ji nenori būti su manimi. Kartais manau, kad Monikai 
buvo lengviau mylėti mano idėją, o ne mane patį. Mes taip mylėjome 
vienas kitą, kol tik retkarčiais būdavome kartu, kol turėjome tik laiškus, 
susitikimus ir svajones apie tai, ką kada nors turėsime. Kai aš pasiekiau 
tai, ko troškome, pajutome, kad tolstame. Kuo labiau mes stojomės ant 
kojų, tuo mažiau jai tai patiko. Matyt, ji daugiau manęs nesigailėjo. 


Raselo potraukis Monikai 


Raselas neturėjo jokio ankstesnio patyrimo, kuris būtų parengęs 
jį emociniam arba net fiziniam ryšiui su kitu Žmogumi, meile ir 
atsakomybe pagrįstiems santykiams. Didesnę gyvenimo dalį bėgdamas 
arba įsiveldamas į pavojingus žaidimus, jis aktyviai siekė stiprybės ir 
saugumo pojūčio. Nuo liūdesio jis gynėsi stiprių pojūčių ir įtampą 

keliančių situacijų išgyvenimu. Emociškai paliktas savo motinos, jis 
pasirinkdavo pavojus, kad išvengtų skausmo ir bejėgiškumo jausmo. 
Monika jį sužavėjo patraukliu žvilgsniu ir jautriu dėmesiu jam. Visai 
nepriimdama jo kaip „blogo“, ji klausėsi jo bėdų nuoširdžiai 
domėdamasi ir su didele užuojauta. Ji greitai pareiškė norinti būti su 
juo, Ojis netrukus įvertino to buvimo reikšmę. Kai jis dingo, Monika 
kantriai laukė. Atrodė, kad jai užtenka meilės, pastovumo ir ištvermės 
pakelti viską, kad ir ką Raselas padarytų. Atrodė, kad Monika yra 
labai tolerantiška Raselui ir jo elgesiui, tačiau viskas buvo ne taip. Nė 
vienas šių jaunų Žmonių sąmoningai nesuprato, kad ji gali būti 
prisirišusi prie jo tol, kol jis negali būti su ja. Būdamas atskirtas nuo 
Monikos, Raselas turėjo puikią partnerę, idealią kalinio žmoną. Jai 
patiko gyventi laukiant ir tikintis, kad jis pasikeis, ir tuomet jie galėsią 
būti kartu. Kalinių žmonos, tokios kaip Monika, yra galbūt kraštutinis 
per stipriai mylinčių moterų pavyzdys. 

Kadangi jos visai nesugeba intymiai bendrauti su vyru, tai 
mieliau gyvena savo fantazijoje, svajonėje, kaip jos mylėtų ir būtų 
mylimos, jei jų partneris pasikeistų ir būtų joms prieinamas. Bet 
artimos jos gali būti tik fantazuodamos. 

Kai Raselas pasiekė beveik neįmanomų dalykų, pradėjo dorai 
gyventi, nepatekdavo į kalėjimą, Monika nutolo. Nuolat su juo 
gyvenant reikėjo daug intymumo; tai buvo jai daug sudėtingiau nei 
tuomet, kai jo nebūdavo. Realus gyvenimas su Raselu negalėjo 
prilygti idealizuotam jos puoselėtam abipusės meilės įsivaizdavimui. 
Tarp kalinių yra toks posakis - jie visi turi prie šaligatvio pastatytus 
ir jų laukiančius „kadilakus“. Tai reiškia, kad jie puoselėja per daug 
idealistinį vaizdą to, kas jų laukia laisvėje. Kalinio žmonos, tokios 
kaip Monika, vaizduotėje prie šaligatvio laukia ne „kadilakas“, o 
šešiais baltais arkliais pakinkyta karieta, vaizduojanti paslaptingai 
romantišką meilę. Kaip tos moterys mylės ir bus mylimos - tai jų 
svajonė. Kaip ir jų vyrams kaliniams, joms paprastai pasirodo, kad 
lengviau yra gyventi su svajone, nei mėginti įgyvendinti ją tikrovėje. 

Reikia pabrėžti, jog atrodė, kad Raselas nesugeba stipriai mylėti, 
o Monika su visa savo kantrybe ir užuojauta - atvirkščiai. Iš tiesų jie 
abu vienodai nesugebėjo intymiai mylėti. Jie tapo partneriai būtent 
tada, kai negalėjo būti kartu, o, atsiradus tokiai galimybei, jų santykiai 

nutrūko. Svarbu tai, kad Raseles šiuo metu vis dar neturi naujos 
partnerės. Jo intymūs santykiai vis dar sudėtingi. 


TAILERIS: 42 metų; verslo administratorius; išsiskyręs, vaikų neturi 


Kai mes dar buvome kartu, aš juokaudavau sakydamas žmonėms, 
jog pirmą kartą pamačius Nensę, mano širdis taip daužėsi, kad 
galėjau netekti žado. Tai buvo tikra tiesa: ji dirbo medicinos seserimi 
toje pačioje firmoje kaip ir aš, o jos kabinete man buvo atliekamas 
judamojo takelio testas širdies ir kvėpavimo sistemai patikrinti — 
todėl taip daužėsi širdis ir buvo taip sunku kvėpuoti. Viršininkas 
nusiuntė mane pasitikrinti, nes priaugau labai daug svorio, be to, 
jausdavau skausmus krūtinėje. Iš tiesų mano būklė buvo baisi. 
Žmona prieš pusantrų metų paliko mane dėl kito vyro. Žinojau, kad 
daugeliui vyrų tai būna priežastis vakarus leisti baruose, bet aš 
paprasčiausiai kiūtodavau namie, žiūrėdavau televizorių ir valgydavau. 

Aš visada mėgau pavalgyti. Mudu su žmona dažnai žaisdavome 
tenisą, ir turbūt aš sudegindavau nereikalingas kalorijas, bet kai ji 
išėjo, tenisas tik slėgė mane. Po galais, viskas mane slėgė. Tą dieną 
Nensės kabinete aš sužinojau, kad per aštuoniolika mėnesių priaugau 
šešiasdešimt penkis svarus. Niekada nekreipiau dėmesio į savo svorį, 
nors jau kelis kartus pasikeitė rūbų dydis. Man niekas nerūpėjo. 

Iš pradžių Nensė buvo labai dalykiška, perspėjo, koks pavojingas 
yra mano nutukimas, ir ką aš turiu daryti, kad atsikratyčiau antsvorio, 
bet aš jaučiausi tikras senis ir visai nenorėjau stengtis pasikeisti. 

Manau, man tiesiog buvo gaila savęs. Net mano buvusioji, 
sutikusi mane, išplūdo sakydama: „Kaip tu galėjai sau leisti tapti 
toks?“ Paslapčia vyliausi, kad ji sugrįš manęs gelbėti. Bet ji negrįžo. 

Nensė paklausė manęs, ar buvo koks nors įvykis, paskatinęs 
mano nutukimą. Kai papasakojau apie skyrybas, ji ėmė elgtis ne tik 
kaip profesionalė ir užjaučiamai paplekšnojo man ranką. Atsimenu, 
truputėlį nutirpau, kai ji tai padarė. Tai buvo kažkas ypatinga, nes jau 
ilgai niekas nebuvo sužadinęs nieko panašaus. Ji paskyrė man dietą, 
davė daugybę brošiūrų ir lentelių, liepė lankytis kas dvi savaitės, kad 
galėtų stebėti, kaip man sekasi. Negalėjau išlaukti laiko, kai vėl reikės 

jai pasirodyti. Praėjo dvi savaitės, bet aš nesilaikiau dietos, ir mano 
svoris nė kiek nesumažėjo, tačiau tikrai įgijau jos simpatijos. Visą 
mano antrąjį apsilankymą mes praleidome kalbėdamiesi apie tai, 
kaip skyrybos paveikė mane. Ji išklausė ir ėmė siūlyti tai, ką visi siūlo 
daryti tokiais atvejais: mokytis, įstoti į sveikatos klubą, keliauti su 
draugais, susirasti naujų interesų. Aš sutikau su viskuo, nieko 
nedariau ir laukiau kitas dvi savaites, kad vėl galėčiau ją pamatyti. 
Būtent per tą apsilankymą ir pakviečiau ją. Žinojau, kad esu nutukęs, 
prastai atrodau ir tikrai nežinau, iš kur man atsirado drąsos, bet aš 
pakviečiau, o ji sutiko. Kai šeštadienio vakarą užsukau jos pasiimti, 
ji turėjo naujų brošiūrų, straipsnių iš žurnalų apie dietą, širdį, fizinius 
pratimus ir sielvartavimą. Ilgą laiką nebuvau patyręs tiek dėmesio. 

Mes pradėjome susitikinėti, ir netrukus mūsų santykiai pasidarė 
gana rimti. Manau, Nensė ketino visiškai numalšinti mano skausmą. 
Galiu pasakyti - ji tikrai mėgino. Aš net persikėliau gyventi į jos butą. 
Ji dažnai gamino mažai cholesterolio turintį maistą ir stebėjo, ką aš 
valgau. Ji netgi paruošdavo man priešpiečius neštis į darbą. Nors ir 
nevalgiau nieko panašaus į tai, ką vienas ištisus vakarus rydavau 
priešais televizorių, vis dėlto nė kiek neliesėjau. Aš buvau toks pat — 
nei storesnis, nei plonesnis. Galiu pasakyti, kad Nensė dirbo kur kas 
daugiau už mane, kad numesčiau tą svorį. Mes abu laikėme tai jos 
projektu, jos pareiga padaryti, kad man būtų geriau. 

Tiesą pasakius, manau, kad mano organizmo medžiagų apykaita 
reikalauja didelio fizinio krūvio, kad produktyviai sunaudotų 
kalorijas, bet aš mažai mankštinausi. Nensė žaidė golfą, ir aš šiek tiek 
žaisdavau su ja, tačiau tai nebuvo mano žaidimas. 

Po aštuonių bendro gyvenimo mėnesių darbo reikalais nuvykau 
į savo gimtąjį miestą Evanstoną. Savaime suprantama, pabuvęs ten dvi 
dienas, aplankiau kelis mokyklos draugus. Nenorėjau matyti nė vieno, 
kuris klausinėtų apie mano gyvenimą, tačiau tie vaikinai buvo seni 
draugai, ir mes turėjome apie daug ką pašnekėti. Juos nustebino žinia 
apie mano skyrybas. Mano žmona taip pat buvo iš šio miesto. Šiaip ar 
taip, jie įkalbėjo mane žaisti teniso partiją. Abu jie žaidė ir žinojo, kad 
tai mano žaidimas nuo mokyklos laikų. Nemaniau, kad atlaikysiu net 
vieną partiją, ir pasakiau tai, tačiau jie primygtinai reikalavo. 

Buvo be galo gera vėl žaisti. Nors tikrai numečiau kelis antsvorio 
svarus, tačiau pralaimėjau visus žaidimus. Aš pasakiau, kad sugrįšiu 
kitais metais ir abu juos nugalėsiu. 

Kai sugrįžau namo, Nensė pasakė, kad ji dalyvavo dideliame 
seminare apie mitybą ir nori, kad aš išmėginčiau viską, ką ji naujo 
sužinojo. Pasakiau jai, kad to nedarysiu, nes kurį laiką ketinu pats 
savimi užsiimti. 

Taigi Nensė ir aš niekada nesipešėme. Žinoma, ji daug dėl manęs 
nerimavo ir nuolat spaudė, kad aš labiau savimi rūpinčiausi, tačiau 
tik tuomet, kai vėl pradėjau žaisti tenisą, mes pradėjome kivirčytis dėl 
menkniekių. Aš Žaisdavau vidurdienį, taigi neatimdavau kartu 
praleidžiamo laiko, tačiau mes pasikeitėme. 

Nensė yra patraukli mergina, aštuoneriais metais jaunesnė už 
mane. Maniau, kad pradėjęs atgauti formą, būsiu jos pasididžia- 
vimas, ir mes gerai sutarsime. Dievas žino, aš tikrai ėmiau jaustis 
daug geriau. Tačiau įvyko ne taip, kaip įsivaizdavau. Ji skundėsi, kad 
aš nebe tas pats Žmogus, ir galiausiai paprašė mane išsikraustyti. 
Tada aš svėriau tik septyniais svarais daugiau negu iki skyrybų. Man 
buvo tikrai sunku ją palikti. Maniau, kad mes tuoj susituoksime, nes 
aš jau buvau plonesnis, tačiau ji buvo teisi - tarp mūsų nieko nebeliko. 


Tailerio potraukis Nensei 


Taileris troško kam nors priklausyti. Šį poreikį perdėtai išryškino 
skyrybų krizė. Jo beveik tyčinis sveikatos gadinimas, apskaičiuotas 
sukelti žmonos užuojautą ir susirūpinimą, nuvylė. Nepaisant to, jis 
buvo patrauklus linkusiai per stipriai mylėti moteriai, kuri kito 
gerovę padarė savo gyvenimo tikslu. Jo bejėgiškumas ir skausmas bei 
jos noras pagelbėti buvo jų abipusio potraukio pagrindas. 

Taileris, paliktas žmonos, vis dar smarkiai kentėjo ir stipriai 
gedėjo tiek jos, tiek ir suirusios jų santuokos. Nelaimingas kaip ir 
daugelis kenčiančių per skyrybų grumtynes, jis jautė potraukį ne tiek 
Nensės asmeniui, kiek Nensei - gailestingajai seseriai ir gydytojai, 
kuri palengvindavo jo kančias. 

Kaip daug valgydamas jis užpildydavo vidinę tuštumą ir 

nustelbdavo netektį, taip dabar, pasinaudodamas jį apgaubiančiu 
Nensės rūpesčiu, kūrė sau emocinį saugumą ir puoselėjo pažeistą 
savigarbą. Tačiau Tailerio poreikis gauti visą Nensės dėmesį buvo 
laikinas, tarpinė fazė jo gijimo procese. Kai gydantis ilgainiui įkyrus 
domėjimasis vien savimi ir savęs gailestis virto sveikesniu savęs 
įtvirtinimu, perdėta Nensės globa, iki tol jį tenkinusi, pasidarė 
nemaloni. Jos poreikis būti reikalingai - skirtingai nuo laikinai perdėtos 
Tailerio priklausomybės - nebuvo tarpinė fazė, o greičiau esminis jos 
bruožas ir beveik vienintelė jos bendravimo su kitu asmeniu schema. 
Ji buvo „gailestingoji sesuo“ tiek darbe, tiek namie. Nors Taileris, net 
ir atsigavęs po skyrybų šoko, išliko gana priklausomas partneris, jo 
poreikio būti globojamam stiprumas niekaip negalėjo lenktyniauti su 
jos poreikio valdyti ir kontroliuoti kito gyvenimą gelmėmis. Jo 
sveikata, kurios labui ji nenuilstamai darbavosi, iš tiesų buvo jų 
santykių laidotuvių varpas. 


BARTAS: 36 metų; buvęs administratorius, alkoholikas nuo keturiolikos 
metų, dveji metai nebegeria 


Aš buvau išsiskyręs ir jau apie metus gyvenau kaip vienišius, kai 
sutikau Ritą. Ji buvo ilgakojė tamsiaakė, hipiškos išvaizdos mergina, 
ir iš pat pradžių mes dažnai kartu gerdavome ir svaiginomės. Tada 
aš dar turėjau daug pinigų, ir mes nuostabiai leidome laiką. Bet 
žinote, Rita iš tiesų niekada nebuvo hipė. Ji sąmoningai nėjo per toli. 
Galėdavo šiek tiek parūkyti narkotikų kartu su manimi, bet niekada 
visai neišnykdavo jos tikrasis bostoniškasis išsiauklėjimas. Jos butas 
visada buvo tvarkingas ir švarus. Jaučiausi saugus su ja, tarsi ji 
laikytų mane neleisdama per žemai kristi. 

Drauge išėję pirmąjį vakarą mes puikiai pavakarieniavome ir 
grįžome pas ją. Aš buvau girtas ir turbūt „išsijungiau“. Šiaip ar taip, 
atsibudau ant jos sofos, apklotas gražia švelnia vatine antklode, o 
mano galva gulėjo ant iškvėpintos pagalvės. Pasijutau lyg būčiau 
grįžęs namo - saugiame prieglobstyje, suprantate? Rita labai gerai 
mokėjo pasirūpinti alkoholikais. Jos tėvas, bankininkas, mirė nuo šios 
ligos. Taigi po kelių savaičių aš persikrausčiau pas ją. Žengiau į priekį 

kaip naujai iškeptas apsukrus prekeivis keletą metų, kol man sekėsi. 
Pagaliau - viską praradau. 

Maždaug po pirmųjų šešių kartu praleistų mėnesių ji visai metė 
vartoti narkotikus. Ji turbūt nusprendė geriau šiuo atžvilgiu laikytis 
idealiai, nes aš buvau taip toli nuo idealo. Mes susituokėme. Tada aš 
iš tiesų išsigandau. Dabar turėjau dar vieną pareigą, o būti atsakingam 
man nesisekė. Be to, maždaug tuo metu, kai susituokėme, man iškilo 
rimtų finansinių sunkumų. Aš nebegalėjau viso to pakelti ir ėmiau 
gerti. Rita nežinojo, kad yra taip blogai. Aš sakydavau jai ryte, kad 
važiuoju į posėdį, o iš tiesų savo „mersedesą“ pasukdavau pliažo 
link, pasistatydavau netoliese ir gerdavau. Galų gale, kai pagrindas 
mano verslui buvo visiškai išmuštas iš po kojų ir visiems mieste 
buvau skolingas, nebežinojau, ką daryti. 

Aš išvykau į ilgą kelionę. Ketinau savo mašinoje nusižudyti, 
imituodamas nelaimingą atsitikimą. Bet ji atvažiavo man iš paskos, 
rado mane tame nuskurusiame viešbutyje ir parsivežė namo. Pinigų 
nebebuvo, bet ji vis tiek sugebėjo įtaisyti mane į alkoholizmo gydymo 
ligoninę. Juokinga, bet nebuvau jai dėkingas. Pykau, buvau sumišęs, 
labai išsigandęs ir maždaug visus pirmuosius blaivaus gyvenimo 
metus aš nuo jos seksualiai nusigręžiau. Aš vis dar nežinau, ar mes 
suartėsime, bet, bėgant laikui, reikalai truputėlį gerėja. 


Barto potraukis Ritai 


Kai jų pažinties pradžioje Bartas iki sąmonės netekimo pasigėrė, 
Ritos pastangos palengvinti jo kančias Bartui žadėjo atokvėpį 
strimgalviškai lekiant susinaikinimo link. Iš pradžių atrodė, kad ji 
pajėgtų apsaugoti jį nuo žalingų įpročių nulemto susinaikinimo, 
subtiliai ir švelniai jį išgelbėtų. Šis tarytum gelbėjimas iš tiesų tik 
pailgino jos partnerio žalingų įpročių praktikavimo trukmę, 
neleisdamas pajusti pasekmių. Saugodama ir ramindama Rita padėjo 
jam ilgiau sirgti. Piktnaudžiaujantis žmogus neieško, kas padėtų iš 
tiesų pasveikti. Jis ieško Žmogaus, su kuriuo galėtų saugiai sirgti. Kol 
kas Rita tam tobulai tiko, bet jo liga nužengė taip toli, jog ir ji 
nebepajėgė trukdyti jam naikinti save. 


Kai ji pasivijo jį ir pasirūpino, kad jis pradėtų gydytis ligoninėje 
pagal alkoholikams taikomą programą, Bartas ėmė vengti alkoholio 
ir sveikti. Vis dėlto Rita stojo tarp alkoholio ir jo. Ji daugiau 
nebevaidino savo įprastinės ramintojos ir globėjos vaidmens. Todėl 
jį įžeidė ši akivaizdi išdavystė ir jos stiprumas, kai jis jautėsi toks 
silpnas ir bejėgis. 

Nesvarbu, kaip nesėkmingai mes tvarkome savo darbo reikalus, 
kiekvienas privalome jausti, kad patys esame atsakingi už savo 
gyvenimą. Kai mums kas nors padeda, mus dažnai įžeidžia 
numanoma to asmens viršenybė ir galia mūsų atžvilgiu. Negana to, 
vyrui dažnai reikia jaustis stipresniam nei jo partnerė moteris, kad 
atrodytų jai seksualiai patrauklus. Šiuo atveju Rita, paguldydama 
Bartą į ligoninę, tik parodė, koks jis silpnas. Dėl šio tikrai rūpestingo 
Ritos poelgio bent jau laikinai išnyko Barto seksualinis potraukis jai. 

Reikėtų atkreipti dėmesį, kad šalia minėtų emocinių aspektų gali 
veikti svarbus fiziologinis veiksnys. Kai vyras, vartojęs tiek alkoholio 
arba narkotikų kaip kad Bartas, pagaliau jų atsisako, kartais praeina 
metai ir daugiau, kol jo organizmo medžiagų apykaita susitvarko, ir jis 
gali normaliai seksualiai reaguoti. Šio fizinio susireguliavimo laikotarpiu 
kai kuriems vyrams iškyla nemenkų sunkumų, bandant suprasti ir 
priimti sumenkėjusį jo seksualinį domėjimąsi ir (arba) pajėgumą. 

Gali atsitikti ir priešingai. Išblaivėjus ir atsisakius narkotikų, gali 
atsirasti neįprastai stipriai išreikštas seksualumas, greičiausiai sietinas 
su hormoninės pusiausvyros sutrikimais. Vėlgi to priežastys gali būti 
ir labiau psichologinės. Vienas jaunas vyras, keletą savaičių nevartojantis 
alkoholio ir narkotikų, sakė: „Seksas yra vienintelis dalykas, nuo kurio 
aš dabar gerai pasijuntu“. Taigi seksas gali pakeisti narkotinių medžiagų 
vartojimą, numalšinti nerimą, kuris yra tipiškas ankstyvajam blaivaus 
gyvenimo laikotarpiui. 

Vedusių porai pagijimas nuo pripratimo prie narkotinių 
medžiagų ir viso, kas su tuo susiję, yra nepaprastai sudėtingas ir opus 
procesas. Bartas ir Rita greičiausiai galėtų atlaikyti tuos perėjimo 
sunkumus nepaisant to, kad iš pradžių vieną prie kito juos traukė 
alkoholizmo ir koalkoholizmo liga. Bet tam, kad taptų tikra, 
nepiktnaudžiaujančia pora, jie turėtų kiek laiko žengti savo atskirais 

keliais, kiekvienas stengdamasis išsigydyti. Kiekvienas jų privalo 
pažvelgti į save ir pamatyti save tokį, nuo kokio taip sunkiai, vienas 
kitą mylėdami, vienas su kitu šokdami, bandė pabėgti. 


GREGAS: 38 metų; dalyvaudamas anoniminių narkomanų grupėje 14 
metų tvarkingai ir blaiviai gyvena; šiuo metu vedęs, turi du vaikus, 
konsultuoja jaunus narkomanus 


Vieną sykį mes susitikome parke. Ji skaitė nelegalų laikraštį, o aš 
šiaip stūmiau laiką. Buvo labai tyli ir karšta vasaros šeštadienio 
popietė. 

Man buvo dvidešimt dveji metai. Buvau išmestas iš koledžo 
pirmojo kurso. Vaizdavau, jog žadu į jį grįžti, kad tėvai man ir toliau 
siųstų pinigų. Jie negalėjo išsižadėti svajonės, kad aš baigsiu mokyklą 
ir įgysiu profesiją, todėl ilgai man padėjo. 

Alana buvo labai stora, turinti maždaug keturiasdešimt ar 
penkiasdešimt svarų antsvorio, taigi man nepavojinga. Jei ji būtų 
mane atstūmusi, tai nieko nereikštų, nes ji nebuvo tobula. Pradėjau 
šnekučiuotis su ja apie tai, ką ji skaito. Šnekėtis nuo pat pradžių buvo 
lengva. Ji daug juokėsi, leisdama man pasijusti žavingu, linksmi- 
nančiu jaunuoliu. Pasakojo man apie Misisipę ir Alabamą, apie 
žygius su Martinu Liuteriu Kingu ir ką reiškė veikti kartu su visais 
šiais bandžiusiais kitaip mąstyti ir gyventi žmonėmis. 

Aš niekada niekam nebuvau įsipareigojęs arba pasiaukojęs. 
Troškau tik smagiai leisti laiką. „Gaudyti „kaifą“ ir tenkinti savo 
poreikius, '- buvo mano šūkis, bet man labiau sekėsi gaudyti kaifą 
negu tenkinti savo poreikius. Alana buvo tokia atsidavusi. Ji pasakė, 
kad džiaugiasi grįžusi atgal į Kaliforniją, bet kartais jaučiasi neturinti 
teisės taip patogiai gyventi, kai kiti žmonės šioje šalyje kenčia. 

Tą dieną parke mes praleidome kartu dvi ar tris valandas, 
paprasčiausiai šnekučiuodamiesi, atskleisdami vienas kitam vis 
daugiau ir daugiau apie save. Po to mes parėjome į mano nuomojamus 
namus išgerti, bet, mums grįžus, ji jautėsi alkana. Ji ėmė valgyti ir 
tvarkyti virtuvę, o aš tuo metu gyvenamajame kambaryje svaiginausi 

narkotikais. Skambėjo muzika. Atsimenu, ji atėjo su visu stiklainiu 
riešutų sviesto, sausainiais, peiliu ir atsisėdo visai arti manęs. Mes tik 
juokėmės ir juokėmės. Aš manau, tada mes aiškiausiai vienas kitam 
parodėme save, piktnaudžiaujančius tuo, prie ko mus traukė liguistas 
pripratimas. Nebuvo kam teisintis - elkis, kaip nori. Abu darėme 
būtent tai, ką norėjome daryti, be to, vienas kito nesmerkėme. 
Nesakydami nė žodžio, mes žinojome, kad stengsimės būti kartu. 

Po to mes ne kartą gerai leidome laiką drauge, bet nemanau, kad 
dar kada nors mums buvo taip lengva ir taip nevaržė savigyna. 
Piktnaudžiaujantieji yra labai gynybiški žmonės. 

Atsimenu, mes dažnai ginčydavomės nesutardami, ar aš 
galėčiau su ja mylėtis neapsisvaiginęs. Ji buvo įsitikinusi, kad savo 
storumu yra atstumianti. Ji manė, kad aš prieš mylėdamasis su ja 
apsisvaiginu, kad įveikčiau bjaurėjimąsi. Iš tiesų aš turėjau apsisvaiginti, 
kad galėčiau mylėtis su bet kuo. Mes abu labai prastai save 
vertinome. Man buvo lengva slėptis už jos liguisto pripratimo, nes jos 
svoris rodė ją turint problemų. Mano blogas elgesys ir tas faktas, kad 
mano gyvenimas ėjo po galais, buvo mažiau akivaizdūs negu tie kėlę 
jai rūpestį penkiasdešimt svarų. Taigi mes kariavome aiškindamiesi, 
ar aš tikrai galiu ją tokią storą mylėti. Kai pagaliau pasakiau, kad man 
svarbiau jos vidus, o ne išorė, kuriam laikui buvo pasirašyta taika. 

Ji sakydavo valgiusi, nes buvusi labai nelaiminga. Aš sakydavau - 
svaiginausi, nes negalėjau jos padaryti laimingos. Šiuo tikrai liguistu 
būdu mes žlugdėme vienas kitą. Kiekvienas galėjome pasiteisinti, 
kodėl taip darome. 

Betgi dažniausiai mes manėme - anokios čia problemos. Juk yra 
daugybė nutukusių ir besisvaiginančių žmonių. Taigi mums į viską 
buvo nusispjauti. 

Tada aš buvau suimtas už pavojingų narkotikų laikymą. Praleidau 
dešimt dienų kalėjime, bet mano tėvai surado advokatą, kuris kaip 
alternatyvą kalėjimui man pasiūlė gydytis nuo narkomanijos. Per tas 
dešimt dienų, kai buvau uždarytas, Alana išsikraustė. Aš labai pykau. 
Jaučiausi jos išduotas. Iš tiesų mes nesutarėme vis labiau. Dabar, kai 
pažiūriu atgal, matau, kad buvau tapęs sunkiai sugyvenamas. 

Mane tikrai buvo pradėjusi veikti paranoja, kurios neišvengia 

visi, vartojantys narkotikus. O aš beveik visą laiką buvau apsvaigęs 
arba troškau apsvaigti. Alana į visa tai reaguodavo asmeniškai, 
galvodama, kad jei tik ji būtų kitokia, aš labiau norėčiau būti su ja, o 
ne nuolat svaigintis. Ji manė, kad aš jos vengiu. Po velnių, aš vengiau 
pats savęs! 

Taigi ji dingo, man rodos, maždaug dešimčiai mėnesių, iki kito 
kovo. Mano konsultantas primygtinai siūlė man lankyti anoniminių 
narkomanų susirinkimus. Kadangi kitas pasirinkimas tebuvo kalėjimas, 
aš nuėjau. Čia susitikau žmonių, su kuriais buvau susipažinęs gatvėje. 
Po kiek laiko man pradėjo aiškėti, kad gal ir aš turiu problemų dėl 
narkotikų. Šie žmonės žengė į priekį, o aš vis dar kasdien svaiginausi 
narkotikais. Pagaliau ir aš lioviausi dergti savo gyvenimą ir paprašiau 
vieną vaikiną, kuriuo pasitikėjau, man padėti. Jis laidavo už mane 
anoniminių narkomanų grupėje, o aš jam skambindavau du kartus 
per dieną - ryte ir vakare. Reikėjo pakeisti viską - draugus, baliukus, 
viską - ir aš tai padariau. Konsultavimas taip pat pagelbėjo, nes 
konsultantas visada žinojo viską, ką ruošiausi daryti, ir mane 
įspėdavo. Žodžiu, tai suveikė, ir aš pajėgiau mesti alkoholį bei 
narkotikus. 

Alana sugrįžo tada, kai aš, lankydamasis anoniminių narkoma- 
nų grupėje, jau keturis mėnesius tvarkingai ir blaiviai gyvenau. Tuoj 
pat viskas prasidėjo iš naujo. Kartu su ja mes žaidėme kažkokį 
žaidimą, kurį mano konsultantas vadino „sąmoslavimu“. Tai buvo 
mūsų būdas naudotis vienas kitu tam, kad patvirtintumėme tai, ką 
galvojame apie save, ir, žinoma, galėtume toliau praktikuoti savo 
liguistus įpročius. Aš žinojau, kad turėsiu svaigintis, jei vėl pradėsiu 
bendrauti su ja. Dabar mes net nesame draugai. Nemokėjome 
bendrauti, jei negalėjome kartu būti liguisti. 


Grego potraukis Alanai 
Gregą ir Alaną nuo pat pradžių siejo galingas ryšys. Kiekvienas 
jų turėjo liguistą įprotį, valdžiusį jų gyvenimus. Nuo pirmosios 


pažinties dienos jie pritapo vienas prie kito liguistumo, kad taip 
santykinai sumažintų savojo liguisto įpročio svarbą ir dydį. Taip 

santykiaudami jie vienas kitam subtiliai ir ne visai subtiliai leido likti 
liguistiemss, net ir protestuodami vienas prieš kito būklę. Tai ypač 
dažnas tais pačiais arba skirtingais dalykais piktnaudžiaujančių porų 
santykių modelis. Jie dangstosi vienas kito elgesiu ir problemomis, 
vengdami matyti savojo sugedimo rimtumą - kuo didesnis sugedimas, 
tuo reikalingesnis šis modelis: kad užsimirštų, nukreiptų dėmesį nuo 
tapsmo dar didesniu ligoniu, vis labiau prisirišimo apsėstu, vis mažiau 
save kontroliuojančiu. 

Greta šių dalykų, Alana pasirodė Gregui gailestinga, norinti 
kentėti vardan kažko, kuo ji tikėjo. Tokie būdo bruožai visada lyg 
magnetas masina liguisto įpročio varginamus asmenis, nes pasiruo- 
šimas kentėti yra būtina santykių su tokiu asmeniu sąlyga. Tai 
garantuoja, jog piktnaudžiautojas nebus pamestas, kai jo reikalai 
neišvengiamai pablogės. Po ilgų karčios nesantaikos mėnesių, tik 
tada, kai Gregą uždarė į kalėjimą, Alana pagaliau rado jėgų nors 
laikinai jį palikti. Ji neišvengiamai grįžo pasirengusi vėl viską pradėti 
iš naujo. 

Gregas ir Alana žinojo tik tai, kaip kartu būti nesveikiems. Alana, 
liguistai piktnaudžiaudama maistu, praradusi savikontrolę, galėjo jaustis 
stipri ir sveika tik tuo atveju, jei Gregas būtų nuolat svaiginęsis. Gregas 
jautė, kad jo narkomanija yra šiek tiek labiau kontroliuojama, palyginti 
su jos persivalgymu ir didžiuliu antsvoriu. Grego pasveikimas labai 
akivaizdžiai parodė jos negebėjimą pasveikti, todėl kartu jie daugiau 
negalėjo gerai jaustis. Jai būtų tekę žlugdyti jo blaivų gyvenimą tam, kad 
jie galėtų grįžti į bendradarbiauti tinkamą status guo. 


ERIKAS: 42 metų; išsiskyręs ir vel vedęs 


Buvau prieš pusantrų metų išsiskyręs, kai sutikau Sju. Koledžo, 
kuriame treniravau futbolininkus, dėstytojas atsitempė į įkurtuves, 
taigi sekmadienio popietę vienas sėdėjau šeimininko miegamajame ir 
žiūrėjau beisbolo rungtynes, kai visi kiti linksminosi salone. 

Sju įėjo į miegamąjį, norėdama pasidėti paltą, ir mes pasisveiki- 
nome. Ji išėjo, o po pusantros valandos grįžo pažiūrėti, ar aš dar čia. Ji 
truputį šaipėsi iš mano tūnojimo, atsiskyrus tolimame kambaryje prie 

televizoriaus. Per reklamą mes truputį paplepėjome. Ką gi, ji vėl išėjo 
ir grįžo nešdama lėkštę, prikrautą visų gėrybių, kuriomis buvo 
vaišinamasi ten, kur vyko vakarėlis. Tada aš pirmą kartą iš tikrųjų į 
ją pažvelgiau ir pastebėjau, kokia ji graži. Kai rungtynės baigėsi, 
prisijungiau prie besilinksminančių vakarėlyje, bet ji jau buvo išėjusi. 
Aš išsiaiškinau, kad ji buvo daliniu krūviu dirbanti anglų kalbos 
fakulteto dėstytoja. Pirmadienį užsukęs į jos biurą, paprašiau leisti 
man atsilyginti už tuos pietus, kuriais ji mane pavaišino. 

Ji pasakė: „Žinoma, jei mes važiuosime kur nors, kur nėra televi- 
zoriaus“, ir mes abu nusijuokėme. Bet iš tiesų tai nebuvo pokštas. 
Neperlenkčiau pasakęs, kad tuo metu, kai susipažinau su Sju, sportas 
buvo mano visas gyvenimas. Toks dalykas yra sportas. Jei patinka, 
gali jam skirti visą dėmesį ir niekam daugiau neliks laiko. Aš kasdien 
bėgiojau maratoną, treniravau savo futbolininkus ir važinėjau su jais 
į rungtynes, stebėjau sporto rungtynes per televiziją, aš planavau. 

Tačiau buvau vienišas, o Sju buvo labai patraukli. Jau nuo pat 
pažinties pradžios ji skyrė man daug dėmesio, kai aš to norėjau, bet 
nesikišo į tai, ką aš norėjau ar turėjau daryti. Ji turėjo šešerių metų sūnų 
Timą, ir aš jį taip pat mėgau. Jos buvęs vyras gyveno užsienyje ir retai 
matydavo berniuką, todėl man buvo nesunku su juo susidraugauti. 
Galėčiau sakyti, jog Timas norėjo, kad šalia būtų vyras. 

Sju ir aš susituokėme po metus trukusios pažinties, bet gana 
greitai mūsų santykiai pašlijo. Ji skundėsi, kad aš niekada neskyriau 
dėmesio jai ir Timui, kad niekada nebuvau namie, o jei ir buvau, tai 
vienintelis dalykas, kuo domėjausi, buvo televizijos laidos apie 
sportą. Aš skundžiausi, kad vienintelis jos užsiėmimas yra priekabių 
ieškojimas, juk ji žinojo, koks esu, kai susipažinome. Jei tai jai 
nepatiko, tai ką ji čia veikia? Aš pykau ant Sju beveik visą laiką, bet 
kažkaip negalėjau pykti ant Timo. Žinojau, kad mano ir jos barniai 
Timą žeidžia. Nors tada aš niekada nebūčiau to pripažinęs, bet Sju 
buvo teisi. Aš vengiau jos ir Timo. Sportas buvo tai, ką galėjau veikti, 
apie ką kalbėti ir saugiai bei patogiai galvoti. Aš augau šeimoje, kur 
vienintelė tema, kuria buvo galima diskutuoti su tėvu ir vienintelis 
būdas nusipelnyti jo dėmesio, buvo sportas. Maždaug tik tiek Žinojau, 
ką reiškia būti vyru. 


121 


Taigi aš ir Sju jau buvome pasiruošę skirtis. Kuo labiau ji mane 
spaudė, tuo labiau aš ją pykdžiau ir tuo dažniau išeidavau pabėgioti 
į futbolo rungtynes ar šiaip kur nors. Vieną sekmadienio popietę, kai 
per televiziją stebėjau pusfinalio rungtynes, suskambo telefonas. Sju 
ir Timo nebuvo. Atmenu, buvo apmaudu, kam trukdo, kad turiu 
keltis ir palikti televizorių. Skambino brolis ir pranešė, kad tėvas mirė 
nuo širdies infarkto. 

Į laidotuves nuvažiavau be Sju. Mes barėmės, kodėl aš noriu 
važiuoti vienas, bet džiaugiuosi, kad taip padariau. Šis grįžimas namo 
pakeitė visą mano gyvenimą. Aš buvau čia, savo tėvo laidotuvėse, 
niekada nesugebėjęs pasikalbėti su juo. Slėgė ir tai, kad buvau prie savo 
antrųjų skyrybų ribos nežinodamas, kaip bendrauti su žmona. Jaučiau, 
kad nepaprastai daug prarandu, ir negalėjau suprasti, kodėl visa tai su 
manimi vyksta. Buvau gražus vyras, daug dirbau, niekada nieko 
neskaudinau. Aš gailėjausi savęs ir jaučiausi absoliučiai vienišas. 

Iš laidotuvių grįžau kartu su savo jauniausiuoju broliu. Jis 
negalėjo nustoti verkęs. Nuolat kalbėjo, kad viskas baigta, kad jau 
niekada nesuartės su mūsų tėvu. Po to, grįžus į namus, visi kalbėjosi 
apie tėtį, žinote, kaip būna po laidotuvių, ir žmonės truputį pokštavo 
apie tėtį ir sportą: kaip jam tai patikdavę, kaip jis mėgdavęs stebėti 
rungtynes. Mano svainis irgi pajuokavo: „Žinote, aš pirmą kartą esu 
šiuose namuose, kai televizorius išjungtas ir jis nežiūri rungtynių“. Aš 
pažvelgiau į savo brolį. Jis vėl pravirko, ne liūdnai, bet karčiai. Staiga 
aš supratau, ką visą gyvenimą darė mano tėvas ir ką aš taip pat 
darau. Taip kaip jis, aš niekam neleidau suartėti su manimi, pažinti 
mane, kalbėtis su manimi. Televizija buvo mano šarvai. 

Mes su broliu išėjome į lauką ir kartu nuvažiavome prie ežero. 
Čia ilgai sėdėjome. Klausydamasis jo kalbos apie tai, kaip ilgai jis 
laukė, kad tėvas jį pastebėtų, aš iš tiesų pirmąkart suvokiau, koks 
panašus į savo tėvą tapau. Mąsčiau apie savo įsūnį Timą, nuolat lyg 
mažą liūdną šuniuką laukiantį lašelio mano laiko ir dėmesio, apie tai, 
kaip aš maniau esąs labai užsiėmęs, negalįs skirti laiko jam arba jo 
mamai. Skrisdamas namo, mąsčiau, ką šnekės Žmonės apie mane, kai 
būsiu miręs. Tai padėjo man suprasti, ką turiu daryti. 

Grįžęs namo, aš atvirai pasikalbėjau su Sju, galbūt pirmą kartą 


per visą savo gyvenimą. Mes abu verkėme, pašaukėme Timą pabūti 
su mumis, ir jis taip pat verkė. 

Po to kiek laiko viskas buvo nuostabu. Mes dažnai būdavome 
kartu, važinėjomės dviračiais ir rengėme iškylas kartu su Timu. 
Ėjome į svečius ir patys priiminėjome draugus. Man buvo sunku 
atsisakyti visų sporto dalykų, bet privalėjau skirti kažkiek laiko jiems 
atšalti, kad visa įgytų perspektyvą. Aš iš tiesų norėjau būti arti 
mylimų Žmonių, nenorėjau mirti, palikdamas žmones, besijaučian- 
čius taip, kaip jie jautėsi po mano tėvo mirties. 

Bet paaiškėjo, kad Sju buvo sunkiau negu man. Praėjus keliems 
mėnesiams, ji pasakė, kad rengiasi savaitgaliais dalį dienos įsidarbinti. 
Aš negalėjau patikėti. Tai buvo laikas, kurį mes galėjome leisti kartu. 
Dabar visa apsivertė: ji pradėjo nuo manęs bėgti! Mes abu sutarėme 
ieškoti pagalbos. 

Per konsultavimą Sju atskleidė, kad visas mūsų buvimas kartu 
ją varė iš proto, ji jautėsi nežinanti, kaip būti su manimi. Mes 
kalbėjome apie tai, kaip iš tikrųjų sunku būti su kitu žmogumi. Nors 
ji priekaištavo dėl mano ankstesnio elgesio, dabar ji jautėsi nepatogiai, 
kai aš skirdavau jai daug dėmesio. Prie to ji nebuvo pratusi. Pasirodo, 
jos šeimoje su dėmesiu ir jausmais buvo dar blogiau negu mano. Jos 
tėvas, laivo kapitonas, niekada nebūdavo namie, o jos mamai tai 
patiko. Sju augo vieniša, visada norėdama būti kam nors artima, bet 
panašiai kaip ir aš ji nežinojo kaip. 

Mes kiek laiko konsultavomės ir, pasiūlius psichoterapeutui, 
įsijungėme į Antrosios šeimos asociaciją. Kai Timas ir aš tapome 
artimesni, Sju buvo sunku leisti man jį auklėti. Ji jautėsi lyg ir 
nereikalinga, prarandanti galimybę jį kontroliuoti. Tačiau aš Žinojau, kad 
turiu tik nusistatyti bendravimo su Timu ribas, jei ketiname iš tiesų 
bendrauti. 

Buvimas asociacijoje padėjo man labiau nei kas kita. Jie rengdavo 
grupinius susitikimus šeimoms, panašioms į mūsų. Klausytis kitų 
vyrų, kalbančių apie savo jausmus, man buvo nuostabu. Tai pasidarė 
lengviau papasakoti 5ju apie savo problemas. 

Mes vis dar kalbamės ir vis dar esame kartu mokydamiesi, kaip 
būti artimiems ir kaip pasitikėti vienas kitu. Nė vienam iš mūsų 

nesiseka taip gerai kaip norėtųsi, bet mes atkakliai stengiamės. Tai 
geriausias mūsų naujas žaidimas. 


Eriko potraukis Sju 


Erikas, vienišas savo susikurtoje izoliacijoje, troško būti mylimas ir 
mėgstamas, nerizikuodamas tapti artimas. Kai jų pažinties dieną Sju savo 
elgesiu tyliai pranešė, kad jai priimtinas jo vienišavimas, jo įkyrus 
domėjimasis sportu, Erikas nusistebėjo iš tiesų radęs sau idealią moterį — 
tą, kuri juo rūpinsis ir paliks jį ramybėje. Nors Sju subtiliai skundėsi jo 
nedėmesingumu,, tikslingai siūlydama pirmąjį pasimatymą praleisti be 
televizoriaus, jis vis dar teisingai įsivaizdavo, jog ji toleruoja atstumą. 
Priešingu atveju, ji būtų jo vengusi jau pirmąjį susitikimą. 

Iš tiesų akivaizdi Eriko socialinių įgūdžių stoka, jo nesugebėji- 
mas emociškai bendrauti buvo patrauklūs Sju. Būtent jo nerangumas 
padėjo jai įsiteikti ir garantavo, kad jis nepajėgs siekti bendravimo su 
kitais žmonėmis, ypač - tai buvo svarbu - su kitomis moterimis. Sju, 
kaip ir daugybė kitų per stipriai mylinčių moterų, labai bijojo būti 
palikta. Geriau būti su kuo nors, kad ir nelabai jautriu jos poreikiams, 
ir neprarasti jo, negu su labiau mylimu, labiau mylinčiu, bet galinčiu 
ją palikti dėl kitos moters. 

Taip pat Eriko socialinė izoliacija siūlė jai darbo - nutiesti tiltus 
per bedugnę, skiriančią ją ir kitus žmones. Ji galėjo interpretuoti jį ir 
jo skiriamuosius bruožus visam likusiam pasauliui, bėgimą nuo 
socialinių kontaktų, vadindama greičiau drovumu nei abejingumu. 
Paprastai kalbant - jam jos reikėjo. 

Kita vertus, Sju leidosi į santykius, kurie vėl atnaujino jos 
blogiausius vaikystės patirties aspektus - vienišumą, viltingą dėmesio 
ir meilės laukimą, stiprų nusivylimą ir galiausiai piktą neviltį. 
Bandydama priversti Eriką pasikeisti, savo elgesiu ji tik įtvirtino jo 
bendravimo baimę ir skatino jį elgtis po senovei. 

Bet Erikas, gyvenimo įvykių rimtai pastūmėtas, smarkiai 
pasikeitė. Jis panūdo susikauti su savo slibinu - artumo baime, kad 
netaptų dar vienu šaltu, nepasiekiamu tėvu. Svarbiausias dalykas, 
jam apsisprendžiant keistis, buvo stiprus susitapatinimas su vienišu 

mažuoju Timu. Tačiau jo apsisprendimas keistis vertė keistis ir kitus 
šeimos narius. Iš ignoravimo ir vengimo tiesiog katapultuota į 
vijimąsi ir meilinimąsi, Sju buvo priversta patirti, kaip nejaukiai 
jaučiasi iš tiesų patirdama mylinčio žmogaus rodomą taip trokštą 
dėmesį. Erikui ir Sju būtų buvę lengva, viskam apsivertus, čia ir 
sustoti. Dabar tas, kurį vijosi, pats pradėjo vytis, o kuris vengė - tapo 
vengiamuoju. Jie galėjo paprasčiausiai likti pasikeitusiuose vaidmenyse, 
išlaikyti jiems patogų atstumą ir komforto lygį. Bet abu, Sju ir Erikas, 
išdrįso pažvelgti giliau. Padedant psichoterapijai ir palaikant 
suprantančiai ir įsijaučiančiai į kito asmens jausmus grupei, jie 
pabandė iš tiesų surizikuoti tapti artimesne pora, o kartu su Timu - 
šeima. 

Neperdedant galima sakyti, kad pirmieji susitikimai mums yra 
nepaprastai svarbūs. Man, kaip psichoterapeutei, įspūdis, kurį 
padaro klientas per pirmąjį mūsų susitikimą, teikia nemažai pačios 
svarbiausios informacijos, kurios aš tik kada nors gausiu apie tą 
asmenį. Iš to, kas pasakoma, ir tai, kas lieka nepasakyta, ir iš viso kito, 
atskleidžiamo fizine išraiška - pozos, valyvumo, veido išraiškos, 
manierų ir gestų, balso tono, akių kontakto ar jo stokos, laikysenos ir 
stiliaus, - aš gaunu išsamią informaciją apie tai, kaip klientas elgiasi 
pasaulyje, ypač streso atveju. Visa tai tampa stipriu, nepaneigiamu 
subjektyviu įspūdžiu, kurio dėka intuityviai jaučiu, koks bus mano 
psichoterapinis santykis su šiuo asmeniu. 

Būdama psichoterapeute, stengiuosi labai sąmoningai įsiklausyti 
į savo naujojo kliento gyvenimo supratimą. Labai panašiai, nors ir 
mažiau sąmoningai, būna susitikus bet kuriems dviem žmonėms. 
Remdamasis informacija, automatiškai pasiekusia per pirmuosius 
kelis kartu praleistus momentus, kiekvienas bando atsakyti į kai 
kuriuos klausimus apie kitą. Tyliai klausiama dažniausiai paprastų 
dalykų: Ar tu esi tas, su kuriuo aš turiu ką nors bendra? Ar turėčiau 
kokią naudą draugaudamas su tavimi? Ar smagu su tavimi būti? 

Bet dažnai užduodami ir kiti klausimai, atsižvelgiant į tai, kas tie 
du žmonės yra ir ko jie nori. Kiekviena per stipriai mylinti moteris 
labiausiai trokšta atsakymo į tuos klausimus, kurie kyla iš giliausių 
jos gelmių, nustelbdami akivaizdžius, racionalius ir praktiškus. 


„Ar tau manęs reikia?“ - slapčia klausia per stipriai mylinti 
moteris. . | 

„Ar tu rūpinsies manimi ir spręsi mano problemas?“ - tai tylus 
klausimas vyro, kuris ją pasirinktų būti partnere. 


126 


7 skyrius 


Gražuolė ir pabaisa 


„Yra daug vyrų, — pasakė gražuolė, — 
kurie didesni pabaisos už tave, 0 aš 
renkuosi tave, nepaisydama tavo 
išvaizdos..." 


Gražuolė ir pabaisa 


Dviejų ankstesnių skyrių istorijose visos moterys troško būti 
naudingos, padėti vyrams, su kuriais yra susijusios. Iš tiesų svar- 
biausias jaučiamo potraukio komponentas - galimybė padėti tiems 
vyrams. Ir vyrai aiškino, jog jie ieškojo ko nors, kas galėtų padėti 
kontroliuoti jų elgesį, leistų pasijusti saugiai arba „išgelbėtų“ juos. 
Mano klientų vyrų žodžiais tariant, tai turėtų būti geroji fėja. 

Ši tema apie moteris, savo pasiaukojančia, tobula, viską apimančia 
meile gelbstinčias vyrus, anaiptol nėra šiuolaikiška. Pasakos, įkūnijančios 
svarbiausias jas kūrusios ir įamžinusios kultūros pamokas, amžiais teikė 
įvairias šios dramos versijas. „Gražuolėje ir pabaisoje“ jauna graži 
nekalta mergaitė sutinka bjaurų kraupų monstrą. Gelbėdama šeimą nuo 
jo įniršio, gražuolė sutinka gyventi su pabaisa. Pažindama jį, ji pagaliau 
nugali savo natūralų pasibjaurėjimą ir galiausiai net pamilsta, 
nepaisydama jo gyvuliškos išorės. Kai tai įvyksta, aišku, burtai išsi- 
sklaido, jis išlaisvinamas iš pabaisos išorės, vėl tampa žmogumi ir princu. 
Sugrąžintas princas yra dėkingas ir tinkamas jai partneris. Taip 
gražuolės meilė ir artumas su pabaisa tūkstanteriopai atlyginami. Ji 
užima tinkamą vietą šalia jo dalytis sėkmės palaimintu gyvenimu. 

„Gražuolė ir pabaisa“, kaip kiekviena pasaka, per amžius pasa- 
kojama ir perpasakojama, kvapą gniaužiančių įvykių kontekste 
pasako išmintingą dvasinę tiesą. Dvasines tiesas sudėtinga suvokti ir 
dar sunkiau pagal jas gyventi, nes jos dažnai prieštarauja dabartinėms 
vertybėms. Yra tendencijų interpretuoti pasaką taip, kaip skatina 
kultūrinės nuostatos. Taip elgiantis nesunku visiškai praleisti pasakos 
gelminę reikšmę. Vėliau patyrinėsime išmintingą dvasinę pamoką, 
kurią teikia mums „Gražuolė ir pabaisa“. Bet pirmiausia turime 
pažvelgti į kultūrinę nuostatą, kurią ši pasaka, atrodo, pervertina - jog 
moteris gali pakeisti vyrą, jei jį stipriai myli. 

Šis įsitikinimas, toks galingas, toks skvarbus, persisunkia į 
individų ir žmonių grupių sielas iki pat gelmių. Mūsų kasdienėje 
kalboje ir elgesyje nuolat atspindima numanoma kultūrinė prielaida, 
kad meilės jėga galime pakeisti Žmogų į gerąją pusę, o jei esame 
moterys, tai daryti - mūsų pareiga. Kai mums rūpintis žmogus elgiasi 
arba jaučia ne taip, kaip norėtume, ieškome būdų pabandyti pakeisti 
jo elgesį arba nuotaiką, dažniausiai pakurstomos kitų, kurie 
patarinėja ir skatina šias pastangas („Ar bandei?“). Pasiūlymai gali 
būti prieštaringi, nes jų labai daug. Tik nedaugelis draugų arba 
giminaičių gali susilaikyti jų nedavę. Visi susirūpinę, kaip padėti. Net 
žiniasklaida įsitraukia į šią veiklą, ne tik atspindėdama tokį įsitikinimą, 
bet savo įtaka sustiprinanti ir įamžinanti jį, nuolat duodama 
moterims darbo. Pavyzdžiui, moterų Žurnalai, šalia tam tikrų bendro 
pobūdžio publikacijų, rodos, visada spausdina straipsnius „Kaip 
padėti jūsų vyrui tapti...“, o panašiuose žurnaluose vyrams atitinkamų 
straipsnių „Kaip padėti jūsų moteriai tapti...“ beveik nėra. 

Mes, moterys, perkame tuos žurnalus ir stengiamės sekti jų 
patarimais, tikėdamos padėsią mūsų gyvenimo vyrui tapti tokiam, 
kokio norime arba kokio mums reikia. 

Kodėl idėja pakeisti kokį nors nelaimingą, nesveiką arba blogą 
partnerį į tobulą taip labai mums, moterims, patinka? Kodėl ši 
nuomonė tokia žavi ir gaji? Kažkam atsakymas atrodytų akivaizdus: 
judėjiškoje-krikščioniškoje etikoje yra įkūnyta idėja padėti tiems, 
kurie ne tokie laimingi kaip mes. Esame mokomos, jog tai mūsų 
pareiga užjausti ir padėti turintiems problemų. Ne teisti, o padėti — 

rodos, tai yra mūsų moralinė pareiga. 

Deja, šie dori motyvai visai nekelia abejonių milijonams moterų, 
kurios renkasi partneriais žiaurius, abejingus, išnaudojančius, 
emociškai nepasiekiamus, turinčius liguisto pripratimo polinkį arba 
kitaip negalinčius mylėti ir rūpintis vyrus. Per stipriai mylinčios 
moterys taip pasirenka, skatinamos poreikio kontroliuoti arčiausiai jų 
esančius žmones. Šis poreikis kontroliuoti kitus kyla dar vaikystėje, 
kai dažnai patiriama daug nepakeliamų emocijų: baimė, pyktis, 
didžiulė įtampa, kaltė, gėda, kitų ir savęs gailestis. Vaikas, augantis 
tokioje aplinkoje, būna taip sugniuždytas šių emocijų, jog neradęs 
būdų, kaip apsisaugoti, negali gyventi normaliai.Visuomet moterų 
apsisaugojimo instrumentas būna galingas gynybos mechanizmas - 
neigimas ir tiek pat stipri pasąmoninė motyvacija — kontrolė. 
Gyvendami visi mes nesąmoningai naudojame gynybos mechaniz- 
mus, tokius kaip neigimas, kartais net dėl smulkmenų, o kartais dėl 
svarbiausių dalykų ir įvykių. Jei taip nebūtų, turėtume pripažinti 
faktus, kas mes esame, ką galvojame ir jaučiame, o tai nesiderintų su 
mūsų pačių susikurtu idealiu savęs arba susiklosčiusių aplinkybių 
įvaizdžiu. Neigimo mechanizmas ypač naudingas ignoruojant 
informaciją, su kuria nenorime susidurti. Pavyzdžiui, nepastebėdami 
(neigdami) vaiko tapsmą suaugusiu, išvengiame gailesčio, kad jis 
paliks namus. Arba nematydami ir nejausdami (neigdami) priaugtų 
papildomų svarų, kuriuos rodo ir veidrodis, ir siauri drabužiai, 
galime ir toliau smaguriauti mėgstamais valgiais. 

Neigimas gali būti apibrėžiamas kaip atsisakymas pripažinti 
realybę dvejopai: kai neigiami tikri įvykiai ir kai neigiami jausmai. 
Peržvelkime, kaip neigimas padeda mažai mergaitei užaugti ir tapti 
per stipriai mylinčia moterimi. Būdama maža ji, pavyzdžiui, gali 
turėti tėvą, kuris retai nakvoja namuose, nes turi nesantuokinių ryšių. 
Kadangi ji pati sau arba kiti šeimos nariai sako, kad jis „užtruko 
darbe“, ji neigia, jog jos tėvai turi problemų arba vyksta kažkas 
nenormalaus. Tai saugo ją nuo baimės, kad šeima gali iširti. Ji taip pat 
gali sau manyti, jog jis sunkiai dirba, o tai sukelia greičiau užuojautą, 
bet ne pyktį ir gėdą, kurią jaustų, jeigu realybė būtų pripažįstama. 
Taigi ji neigia ir realybę, ir jausmus apie realybę, susikuria fantaziją, 

su kuria lengviau gyventi. Įgydama patirties, ji gerai įgunda tokiu 
būdu apsisaugoti nuo skausmo, bet praranda gebėjimą laisvai rinktis 
veiksmus, nes neigimas veikia automatiškai. 

Disfunkcinėje šeimoje visuomet egzistuoja realybės neigimas. Kad 
ir kokių rimtų problemų joje būtų, šeima netampa disfunkcinė, ko! 
nepradeda neigti. Be to, jei kuris nors šeimos narys bando nutraukti šį 
neigimą, pavyzdžiui, parodydamas, kaip šeimoje yra iš tikrųjų, likusi 
šeimos dalis dažniausiai šoka prieštarauti. Dažnai į tiesų kelią žmogų 
bandoma grąžinti pajuoka. Jei grąžinti nepavyksta, šeimos narys, 
išdavęs sąmokslą, bus išstumtas iš pritarimo, prieraišumo ir veiklos 
rato. 

Nė vienas, naudojantis gynybos mechanizmą - neigimą, sąmo- 
ningai neiškreipia tiesos, nenešioja akidangčių tam, kad nustotų 
kruopščiai registravęs, ką kiti sako arba daro. Taip, nė vienas, kuriuos 
valdo neigimas, nenusprendžia nebejausti savo pačių emocijų. Visa tai 
„tiesiog atsitinka“, nes ego, stengdamasis apsisaugoti nuo 
neįveikiamų konfliktų, sunkumų ir baimių, neįsileidžia informacijos, 
kuri yra per daug nemaloni. 

Galbūt vaikas, kurio tėvai dažnai barasi, pasikviečia draugę 
pernakvoti. Draugės viešnagės metu abi mergaites naktį pažadina 
garsus tėvų barnis. Viešnia šnibžda: „Ei, tavo tėvai tokie triukšmingi. 
Kodėl jie taip garsiai rėkauja?“ 

Sutrikusi duktė, kuri daug kartų per tokius barnius gulėjo 
atvertomis akimis, miglotai atsako: „Nežinau“, - ir guli graužiama 
sąžinės, kol riksmas nutyla. Jaunoji viešnia nežino, kodėl jos draugė 
netrukus po to pradeda jos vengti. 

Viešnios vengiama, nes ji buvo šeimos paslapties liudytoja ir 
nuolat primena tai, ką jos draugė mieliau neigtų. Trikdantys įvykiai, 
kaip kad tėvų barnis šios viešnagės metu, yra tokie skausmingi, jog 
dukteriai daug ramiau nepripažinti tiesos ir uoliai vengti bet ko, kas 
gali suardyti jos gynybą nuo skausmo. Ji nenori jausti savosios gėdos, 
baimės, savojo pykčio, bejėgiškumo, panikos, nevilties, gailesčio, 
apmaudo, pasibjaurėjimo. Su šiomis stipriomis ir prieštaringomis 
emocijomis ji turėtų kovoti, jei leistų sau ką nors jausti, todėl ji renkasi 
išvis nieko nejausti. Tai yra jos poreikio kontroliuoti žmones ir įvykius 

savo gyvenime šaltinis.Taigi kontroliuodama visa, kas aplink ją vyksta, 
ji bando susikurti saugumo jausmą. Jokio šoko, jokių staigmenų, jokių 
jausmų. 

Bet kas nepatogią situaciją siekia kiek tik įmanoma kontroliuoti. 
Šią natūralią reakciją nesveikos šeimos nariai perdeda, nes šeimoje 
tiek daug skausmo. Prisiminkime Lizos pasakojimą, kaip jos tėvai 
spaudė ją gauti geresnius pažymius mokykloje: tuomet buvo šiek tiek 
realios vilties, jog galima geriau mokytis, bet maža vilties pakeisti 
geriančios motinos elgesį. Taigi, užuot pripažinę gniuždančias 
išvadas, kad jie yra bejėgiai dėl motinos alkoholizmo, mieliau tikėjo, 
jog šeimos gyvenimas pagerės, jei Liza labiau stengsis mokykloje. 

Pamenate, Liza taip pat bandė taisyti (kontroliuoti) situaciją 
„būdama gera“. Geras jos elgesys anaiptol nebuvo sveika pasitenkinimo 
šeima arba gyvenimu išraiška. Visiškai priešingai. Kiekvienas namų 
ruošos darbelis, kurį ji atlikdavo neprašyta, reiškė beviltišką bandymą 
taisyti nepakeliamas šeimos aplinkybes, už kurias ji, dar vaikas, 
jautėsi atsakinga. 

Vaikai neišvengiamai prisiima kaltę ir atsakomybę už rimtas 
problemas, kurios veikia jų šeimas. Taip yra todėl, kad fantazuodami 
apie savo visagalybę, įtiki, jog jie ir sukelia šeimos aplinkybes ir gali 
keisti tas aplinkybes į gera arba bloga. Kaip ir Liza, daug nelaimingų 
vaikų yra kaltinami tėvų arba kitų šeimos narių dėl problemų, kurių 
vaikas negali spręsti. Bet ir žodžiais nekaltinamas vaikas prisiima 
didelę dalį atsakomybės už savo šeimos bėdas. 

Mums sunku ir nepatogu manyti, jog nesavanaudiškas elgesys, 
„buvimas geru“ ir pastangos padėti nėra altruistiškai motyvuotos, o 
tėra bandymai kontroliuoti. Mačiau šį dalyką, paprastai ir ttumpai 
išreikštą ženklu ant raštinės durų agentūroje, kurioje vienu metu 
dirbau. Ten buvo vaizduojamas dviejų spalvų apskritimas, kurio 
viršutinė pusė buvo tekančios saulės geltonumo, o apatinė - juoda. 
Ženklas bylojo: „Pagalba yra saulėtoji kontrolės pusė“. Tai primindavo 
mums, konsultantams, ir mūsų klientams nuolat tyrinėti savo 
poreikio keisti kitus motyvus. 

Kai padėti stengiasi žmonės iš nelaimingos aplinkos arba tie, 
kurie patys šiuo metu kenčia nuo įtemptų santykių, visada reikia 

įtarti jų poreikį kontroliuoti. Kai darome už kitą tai, ką jis pats gali 
daryti, kai planuojame kitų ateities arba kasdienę veiklą, kai raginame, 
patariame, primename, įspėjame arba pataikaujame kitam žmogui, 
kuris jau ne mažas vaikas, kai negalime pakęsti, jog jis pats atsakys 
už savo veiksmų pasekmes, bandome keisti jo veiksmus arba išvengti 
jų pasekmių - tai yra kontroliavimas. Viliamės, kad galėdamos jį 
kontroliuoti, galėtume kontroliuoti ir savo pačių jausmus mūsų 
bendrame gyvenime. Ir, aišku, kuo labiau stengiamės jį kontroliuoti, 
tuo mažiau gebame tai daryti. Bet negalime sustoti. 

Moteris, įpratusi neigti ir kontroliuoti, įsivels į tokias situacijas, 
kuriose šių bruožų reikia. Neigimas, trukdantis realiai suvokti savo 
padėtį ir jausmus, ves moterį į sunkumų kupinus santykius. Tuomet 
ji sutelks visus pagalbos /kontroliavimo sugebėjimus tam, kad 
situacija taptų labiau pakenčiama, nors nepripažindama, kokia bloga 
ji iš tiesų yra. Neigimas palaiko poreikį kontroliuoti, o neišvengiamai 
pasmerktas kontroliavimas palaiko poreikį neigti. 

Ši dinamika iliustruojama toliau pateiktuose pasakojimuose. 
Pradėjusios gydytis ir lankyti kitas paramos grupes (atitinkančias jų 
problemų pobūdį), tos moterys daug geriau suvokė savo santykius. 
Jos sugebėjo pažinti „gelbėtojų“ elgesį tokį, koks jis yra: pasąmoningai 
motyvuotą bandymą neigti savo pačių skausmą ir kontroliuoti tuos, 
kurie yra arčiausiai jų. Kuo stipriau moteris troško padėti partneriui, 
tuo labiau tai buvo poreikis, o ne pasirinkimas. 


KONĖ: 32 metų; išsiskyrusi, augina vienuolikmetį sūnų 


Prieš terapiją negalėjau prisiminti nė vienos priežasties, dėl 
kurios mano tėvai pykosi. Prisiminiau tik tiek, kad jie nuolat kovojo. 
Kiekvieną dieną, kiekvienąkart valgant, beveik kiekvieną minutę. Jie 
kritikuodavo vienas kitą, nesutikdavo vienas su kitu, įžeidinėdavo 
vienas kitą, o mes su broliu stebėdavome. Tėtis stengdavosi užtrukti 
darbe arba bet kur kiek tik galėdavo, bet anksčiau ar vėliau jam 
reikėdavo grįžti namo ir tuomet viskas vėl prasidėdavo. Mano 
vaidmuo čia buvo toks: pirma - apsimesti, jog viskas gerai, ir antra — 
bandyti išblaškyti arba linksminti vieną jų arba abu kartu. Aš, 

atmetusi galvą, plačiai išsišiepdavau ir juokaudavau arba krėsdavau 
kvailiausius dalykus, kokius galėdavau sugalvoti, kad tik prikaustyčiau 
jų dėmesį. Iš tiesų viduje Mirtinai bijojau, bet bijodama išmokau 
surengti puikų šou. Taigi aš kvailiojau, juokavau, ir netrukus sąmojis 
tapo nuolatiniu mano užsiėmimu. Įgijau tiek praktikos namuose, jog po 
kurio laiko pradėjau taip pat elgtis ir kitur. Nuolat šlifavau savo 
vaidybą. Iš esmės tai virto štai kuo: jei kas būdavo blogai, aš ignoruo- 
davau tai ir mėginau slėpti. Taip atsitiko ir su mano santuoka. 

Susipažinau su Kenetu prie namų baseino, kai man buvo 
dvidešimt. Jis buvo įdegęs, atrodė puikiai, kaip banglentininkas. Ta 
aplinkybė, jog jis tiek manimi susidomėjo, kad tuoj pat norėjo drauge 
gyventi, įtikino mane, jog mes tinkame vienas kitam. Jis, kaip ir aš, 
buvo labai linksmas, todėl maniau, jog mes turime visas galimybes 
kartu būti laimingi. 

Kenetas buvo šiek tiek išsiblaškęs, negalintis apsispręsti dėl savo 
karjeros, dėl to, kaip norėtų gyventi, o aš jį labai padrąsinau. Tikėjau, 
kad teikdama reikalingą paramą ir nurodydama kryptį, padedu jam 
atsiskleisti. Iš esmės nuo pat pradžių aš priimdavau visus su mūsų 
pora susijusius sprendimus, o jis pasielgdavo taip, kaip norėjo. Aš 
jaučiausi stipri, O jis jautėsi laisvas remdamasis į mane. Spėju, jog 
būtent to mums abiem reikėjo. 

Pragyvenome kartu tris ar keturis mėnesius, kai jam į namus 
paskambino jo ankstesnė mergina iš darbo. Ji labai stebėjosi 
sužinojusi, jog aš gyvenu su Kenetu. Sakė, jog jis niekuomet neminėjo, 
jog draugavo su kuo kitu, nors darbe jie matydavosi bent du tris 
kartus per savaitę. Viskas tapo aišku, kai ji užsikirtinėdama bandė 
atsiprašyti už skambutį. Taip, tai mane šiek tiek sukrėtė, ir aš 
paklausiau Keneto, ką tai reiškia. Jis sakė nepagalvojęs, kad svarbu jai 
tai pasakyti. Prisimenu baimę ir skausmą, kurį tada pajutau, bet taip 
jaučiausi tik akimirką. Tuoj pat atmečiau tuos jausmus ir pažvelgiau 
į tai labai intelektualiai. Mačiau tik dvi alternatyvas: galėjau arba pyktis 
su juo, arba numoti ranka nesitikint, kad jis pamatys dalykus mano 
akimis. Pasirinkau antrąją - nuleidau rankas ir iš visko tik pasišaipiau. 
Prižadėjau sau, jog niekada nesibarsiu taip, kaip mano tėvai. Tiesą 
sakant, mintis, jog galiu supykti, man tiesiogine prasme kėlė šleikštulį. 

Kadangi nuo pat vaikystės buvau užsiėmusi visų linksminimu, 
nedrįsau jausti jokių stiprių emocijų, galingi jausmai gąsdino mane, jie 
išmušdavo mane iš pusiausvyros. Beje, aš mėgau suapvalinti kampus, 
todėl patikėjau tuo, ką Kenetas sakė, ir palaidojau abejones - ar 
nuoširdžiai jis man atsidavęs. Po kelių mėnesių mes susituokėme. 
Praskriejo dvylika metų, kai vieną dieną, bendradarbei pasiūlius, 
atsidūriau psichoterapeuto kabinete. Vis dar galvojau, jog visiškai 
kontroliuoju savo gyvenimą, bet draugė buvo susirūpinusi manimi ir 
primygtinai reikalavo kreiptis į ką nors pagalbos. 

Kenetas ir aš buvome susituokę dvylika metų ir maniau, kad 
buvome labai laimingi, bet dabar mes išsiskyrėme mano siūlymu. 
Psichoterapeute tyrė: kas gi blogai? Kalbėjau apie daugelį įvairių 
dalykų ir savo svaičiojimų viduryje paminėjau, jog vakarais jis išeina 
iš namų; pradžioje kartą arba du per savaitę, vėliau tris keturis 
kartus, o galiausiai per paskutines penkias savaites - šešias septynias 
naktis. Galų gale aš pasakiau, jog atrodo, kad jis iš tiesų nori būti 
kažkur kitur, taigi gal jau geriau išsikraustytų. 

Psichoterapeutė paklausė, ar aš žinau, kur jis tas naktis buvo. 
Atsakiau, kad nežinau ir kad niekuomet jo nepaklausiau. Prisimenu, 
kaip ji nustebo. „Šitiek naktų per šitiek metų ir jūs niekuomet 
nepaklausėte?“ Atsakiau, jog ne, niekada, nes maniau, kad susituokusios 
poros turi suteikti vienas kitam erdvės. Beje, aš kalbėdavau su juo apie 
tai, kad turėtų daugiau laiko praleisti su mūsų sūnumi Tedu. Jis 
visuomet sutikdavo su manimi, bet vakarais išeidavo, tik retkarčiais 
sekmadienį prisijungdamas prie mūsų ką nors veikti kartu. Aš buvau 
linkusi manyti, jog jis nėra labai protingas ir jam reikia tų mano 
nesibaigiančių paskaitų, kad kaip nors išlaikyčiau jį geru tėvu. Niekada 
negalėjau prisipažinti, jog jis elgėsi būtent taip, kaip norėjo, o aš buvau 
bejėgė jį pakeisti. Tačiau metams bėgant viskas ėjo vis blogyn ir blogyn, 
nors aš stengiausi elgtis tobulai. Per pirmąjį užsiėmimą psichoterapeutė 
paklausė, ką aš maniau jį veikus tomis valandomis, kai būdavo ne 
namie. Aš susierzinau. Tiesiog nenorėjau apie tai galvoti, nes negalvojant 
tai neskaudino manęs. 

Dabar žinau, jog Kenetas tiesiog negalėjo būti tik su viena 
moterimi, nors mūsų santykiuose jam patiko jaustis saugiai. Jis darė 

man tūkstantį užuominų apie savo elgesį tiek prieš vedybas, tiek po jų: 
kompanijos piknikuose, kai jis dingdavo ištisoms valandoms, arba 
vakarėliuose, kai pradėdavo kalbėtis su kokia nors moterimi, po to 
kartu išeidavo. Net negalvodama, ką daranti, aš pradėdavau žaismingai 
elgtis, nukreipdama žmonių dėmesį nuo to, kas vyko. Rodydama, 
kokia šauni esanti, turbūt norėjau įrodyti, jog esu verta meilės, o ne 
tokia, nuo kurios vaikinas arba vyras norėtų pabėgti, jei galėtų. 

Prabėgo daug laiko, kol galėjau prisiminti, jog ir mano tėvų 
santuokoje problema buvo kitos moterys. Jų barniai kildavo dėl to, 
kad tėvas išeidavo ir negrįždavo namo, o motina, nors tiesiai to 
nesakydama, užsimindavo, kad jis neištikimas, plūsdavo jį, jog 
nebesirūpina mumis visais. Aš maniau, kad mama atbaidė jį, ir labai 
sąmoningai nusprendžiau niekada nesielgti kaip ji. Taigi aš susivai- 
dydavau ir toliau stengiausi visuomet šypsotis. Štai kas atvedė mane 
į terapiją. Kai mano devynerių metų sūnus bandė nusižudyti, jau kitą 
dieną po to aš buvau džiugi ir besišypsanti. Aš viską nuleidau 
juokais, bet mano bendradarbei tai sukėlė nerimą. Aš ilgai laikiausi 
to magiško įsitikinimo, jog, viskas būtų gerai, jei būčiau maloni ir 
niekada nesupykčiau. 

Požiūris į Kenetą kaip į ne itin sumanų taip pat padėjo. Aš įpratau 
pamokslauti ir bandyti tvarkyti jo gyvenimą. Jam tikriausiai 
pamokslai buvo nedidelė kaina už valgio gaminimą ir namų tvarkymą. 
Juk jis elgėsi būtent taip, kaip norėjo, visai neklausinėjamas. 

Taip stipriai neigiau, kad kažkas blogai, jog negalėjau to neigimo 
atsikratyti, kol nesulaukiau pagalbos. Mano sūnus buvo 
neapsakomai nelaimingas, o aš tiesiog neleisdavau sau to suvokti. 
Stengdavausi nukreipti jo dėmesį kitur, juokaudavau apie mūsų 
nesėkmes, o jis turbūt dėl to pasijusdavo dar blogiau. Aš taip pat 
atsisakiau pripažinti, jog kažkas negerai, visiems, kas mus pažinojo. 
Kenetas negyveno namuose jau šešis mėnesius, o aš vis dar niekam 
nesakiau, kad mes išsiskyrėme. Dėl to vėlgi buvo sunku mano sūnui. 
Jis taip pat turėjo saugoti paslaptį ir slėpti savo skausmą. Aš su 
niekuo nenorėjau apie tai kalbėti, taigi ir jam neleidau. Nemačiau, 
kaip beviltiškai jam reikėjo išsakyti paslaptį. Psichoterapeutė tiesiog 
privertė mane pradėti sakyti žmonėms, kad mano „tobula“ santuoka 

iširo. Oi, kaip man buvo sunku tai pripažinti. Manau, kad Tedo 
bandymas nusižudyti buvo būdas pasakyti: „Ei, žmonės! Kažkas yra 
negerai!!“ 

Taigi dabar mums geriau sekasi. Tedas ir aš vis dar gydomės 
kartu ir atskirai, mokydamiesi, kaip kalbėti vienas su kitu ir jausti tai, 
kąjaučiame. Mano terapijoje buvo taisyklė - aš negaliu paversti juoku 
nieko, kas atsitinka tą valandą. Man labai sunku nesiginti ir jausti, kas 
vyksta su manimi, bet man taip daug geriau. Kai einu į pasimatymus, 
kartais pagalvoju apie tai, kaip šitam arba tam vyrui reikia manęs, 
kad jų labui sutvarkyčiau kai kurias jų gyvenimo detales, bet Žinau, 
kaip geriau pasielgti - pernelyg ilgai tokiomis mintimis nesimėgauti. 
Labai retos replikos apie šiuos menkus liguistus potraukius „padėti“ 
yra vieninteliai pokštai, kuriuos man besigydant leidžiama krėsti. 
Jaučiuosi puikiai, juokdamasi iš to liguisto elgesio, o ne norėdama 
slėpti tai, kas buvo blogai. 

Konė iš pradžių griebėsi humoro, kad save ir savo tėvus atitrauktų 
nuo gąsdinančios jų nestabilių santykių realybės. Savo žavesiu ir 
sąmoju Konė galėjo nukreipti tėvų dėmesį nuo vienas kito į ją ir taip 
sustabdyti jų barnį, bent jau laikinai. Kas kartą, kai tai nutikdavo, ji su 
visa iš to vaidmens išplaukiančia atsakomybe jausdavosi lyg klijai, 
kurie laikė šiuos du karius kartu. Ši sąveika didino jos poreikį 
kontroliuoti kitus tam, kad pati jaustųsi saugi ir tvirta. Ji kontroliavo 
kitus blaškydama humoru. Išmokusi labai jautriai pajusti aplinkinių 
pykčio ir priešiškumo ženklus, užbėgdavo jiems už akių laiku 
sugalvotu sarkazmu arba nuginkluojančia šypsena. 

Ji turėjo dvigubą priežastį vengti savo jausmų: pirma, mintis apie 
galimą išsiskyrimą nepakeliamai gąsdino; antra, bet kokios jos pačios 
emocijos būtų tik trukdžiusios gerai suvaidinti vaidinimą. Netrukus 
Konė ėmė jau automatiškai neigti savo jausmus ir siekė manipuliuoti 
ir kontroliuoti tuos, kurie buvo šalia jos. Paviršutiniškas jos judrumas, 
be abejo, atstumdavo kai kuriuos žmones, bet kitus, kaip Kenetas, 
kurie troško susisieti tik išoriškai, šis stilius traukė. 

Kad Konė sugebėjo metų metus gyventi su vyru, kuris vis 
dažniau išeidavo ištisoms valandoms, pagaliau ėmė dingti naktimis, 
ir niekada neklausinėjo jo, ką veikė ir kur buvo, yra stipraus gebėjimo 


136 


neigti ir didelės už to slypinčios baimės išraiška. Konė nenorėjo žinoti, 
nenorėjo kovoti arba konfrontuoti, o labiausiai nenorėjo jausti senojo 
vaikystės siaubo, kad dėl nesutarimų visas jos pasaulis sugrius. 

Buvo labai sunku pasiekti, kad Konė imtųsi terapinio proceso, 
kuris reikalavo atsisakyti jos pagrindinės gynybos - humoro. Tai tas 
pats, jei kas nors paprašytų jos liautis kvėpavus; ji manė, kad be to 
neišgyvens. Jos sūnaus beviltiškas maldavimas pradėti jiems abiem 
pripažinti skausmingą jų padėties tikrovę vos prasiskverbė pro 
galingą Konės gynybą. Konė buvo nutolusi nuo realybės iki išprotėjimo 
ribos. Terapijoje ilgai kalbėjo apie Tedo problemas neigdama, jog, turėjo 
savų. Visuomet „stiprioji“, ji buvo nenusiteikusi be kovos atsisakyti šios 
pozicijos. Labiau pasirengusi patirti paniką, kildavusią, nesigriebiant 
juokų, pamažu ji pradėjo jaustis saugiau. Konė sužinojo, jog 
suaugusieji turi daug sveikesnių problemų tvarkymo mechanizmų nei 
tie, kuriuos naudojo nuo vaikystės. Ji pradėjo klausti, konfrontuoti, 
reikšti save ir aiškintis savo poreikius. Išmoko būti nuoširdesnė su 
kitais ir savimi nei buvo daugelį metų. Pagaliau ji sugebėjo atgauti savo 
humorą, sveikai pasijuokdama iš savęs. 


PEMĖ: 36 metų; dukart išsiskyrusi, dviejų paauglių sūnų motina 


Aš užaugau nelaiminguose namuose. Mano tėvas paliko motiną 
prieš man gimstant, ir ji tapo, kaip man atrodė, „vieniša motina“. Nė 
vienas iš mano pažįstamų neturėjo išsiskyrusių tėvų, o šeštajame 
dešimtmetyje, gyvendamos mūsų itin vidurinės klasės miestelyje, 
buvome verčiamos jaustis keistuolėmis. 

Mokykloje labai stengiausi ir buvau gana graži, todėl mokytojos 
mėgo mane. Tai labai padėjo. Bent jau mokslai man sekėsi. Tapau 
tikra persistengėlė, gaunanti tik dešimtukus vidurinėje mokykloje. 
Vyresnėse klasėse emocinis spaudimas tapo toks stiprus, jog, iš tiesų 
nebegalėjau susikaupti. Pažymiai pradėjo blogėti, nors niekuomet 
nesilioviau stengusis. Visuomet jaučiau, jog motina nusivylusi 
manimi, ir bijojau jai neįtikti. 

Mano mama sunkiai dirbo sekretore, kad išlaikytų mus. Dabar 
suprantu, kokia ji buvo visą laiką išsekusi. Mama buvo išdidi ir, 

manau, jautė stiprią gėdą dėl savo skyrybų. Jai buvo labai nepatogu, 
kai kiti vaikai ateidavo į mūsų namus. Mes buvome neturtingos, vos 
sudurdavome galą su galu, bet turėjome stebėtiną poreikį gerai 
atrodyti. Taip, tai buvo lengviau padaryti, jei žmonės niekada nematė, 
kur mes gyvenome. Taigi mūsų namas nebuvo, švelniai tariant, 
patraukli vietelė. Kai draugai kviesdavo mane pas juos pernakvoti, 
mano mama sakydavo: „Iš tikrųjų jie tavęs nenori". Iš dalies ji tai darė 
nenorėdama likti skolinga ir priimti juos savo namuose, bet, aišku, aš 
to nežinojau, kol buvau maža. Tikėjau tuo, ką ji sako, kad nesu tokia, 
su kuria žmonėms malonu būti. 

Užaugau tikėdama, jog su manimi dedasi prasti dalykai.Tiksliai 
nežinojau kas, bet svarbiausia, kad buvau nepriimtina ir nemylima. 
Mūsų namuose nebuvo meilės, tik pareiga. Blogiausia buvo tai, kad 
niekada negalėjome pasikalbėti apie tą melą, kuriuo gyvenome, 
bandydamos pasauliui atrodyti geresnės nei buvome - laimingesnės, 
turtingesnės, lydimos sėkmės. Spaudimas taip elgtis buvo stiprus, bet 
faktiškai nenusakomas žodžiais. Niekada nesijaučiau galinti padaryti 
tam galą. Labai bijojau, kad bet kuriuo metu gali paaiškėti, jog nesu 
tokia gera kaip kiti. Nors Žinojau, kaip gražiai rengtis ir išauklėtai 
elgtis, visuomet jaučiausi lyg kokia apgavikė. Buvau įsitikinusi, jog 
esu sugadinta iki širdies gelmių. Jei Žmonės mėgo mane, tai tik todėl, 
kad juos apgaudinėjau. Jei jie gerai mane pažintų, nusigręžtų. 

Manau, jog reikalus dar pablogino tai, kad užaugau be tėvo, nes 
taip ir neišmokau bendrauti su vyrais, tai yra duoti ir gauti. Jie buvo 
egzotiški gyvūnai, uždrausti, bet ir žavintys. Mano motina nedaug 
tepasakojo apie tėvą, o tai, ką ji sakė, vertė mane jausti, kad juo nėra 
ko didžiuotis, taigi aš ir neklausinėjau; bijojau to, ką galėjau sužinoti. 
Mamaiavisai nepatiko vyrai. Ji nuolat užsimindavo, kad vyrai yra 
pavojingi, savanaudžiai ir jais negalima pasitikėti. Bet nieko 
negalėjau padaryti - man jie atrodė žavūs, net maži berniukai vaikų 
darželyje. Aš atkakliai ieškojau to, ko trūko mano gyvenime, bet 
nežinojau, kas tai yra. Spėju, jog, tai buvo troškimas būti kam nors 
artima, teikti ir patirti prieraišumo. Žinojau, jog vyrai ir moterys, 
vyrai ir Žmonos turi mylėti vienas kitą, bet motina man sakydavo 
(subtiliai ir ne itin), jog vyrai nepadarysią manęs laimingos, tik 

priversią kentėti, palikdami mane, pabėgdami su geriausia mano 
drauge arba kitaip išduodami. Štai kokius pasakojimus girdėjau 
augdama. Tikriausiai labai anksti apsisprendžiau, jog surasiu tą, 
kuris nenorės ir negalės pabėgti, galbūt tokį, kurio niekam daugiau 
nereikės. Tuomet, manau, ir pamiršau, kad taip nusprendžiau. Tiesiog 
tą sprendimą pradėjau įgyvendinti. 

Augdama negalėjau išreikšti to žodžiais, bet būti su kažkuo, 
ypač su vyru, aš tegalėjau vieninteliu atveju - jei jam manęs reikėjo. 
Tuomet, maniau, jis nepaliks manęs, nes aš jam padėsiu, ir jis bus 
dėkingas. 

Nenuostabu, jog mano pirmasis draugas buvo luošas. Jis buvo 
pakliuvęs į avariją ir susilaužęs nugarą. Vaikščiojo su kojų įtvarais, 
pasiremdamas plieniniais ramentais. Naktimis melsdavausi, kad 
Dievas mane suluošintų vietoj jo. Mes eidavome kartu į šokius, ir aš 
prasėdėdavau visą vakarą šalia jo. Iš tiesų jis buvo gana šaunus 
vaikinas, ir merginai galėjo patikti tiesiog būti su juo. Bet aš turėjau 
kitą priežastį. Buvau su juo, nes tai buvo saugu; kadangi dariau jam 
paslaugą, negalėjau būti atstumta ir įskaudinta. Lyg turėčiau 
draudimo polisą nuo skausmo. Aš tikrai buvau pamišusi dėl šio 
vaikino, bet dabar Žinau, jog pasirinkau jį, nes jis, kaip ir aš, turėjo 
sunkumų. Jo defektas buvo matomas, todėl galėjau nesislėpdama 
jausti skausmą ir gailestį jam. Palyginti su kitais, jis buvo sveikiausias 
mano vaikinas. Po jo buvo nepilnamečiai nusikaltėliai, nemokšos - 
visi netikėliai. 

Kai man buvo septyniolika, sutikau savo pirmąjį vyrą. Jis turėjo 
problemų mokykloje ir buvo iš jos išmestas. Jo tėvas ir motina buvo 
išsiskyrę, bet vis dar tebekovojo vienas su kitu. Palyginti su jo aplinka, 
manoji atrodė gerai! Galėjau šiek tiek atsikvėpti, nesijausti taip 
gėdingai. Ir, aišku, man buvo jo gaila. Jis buvo maištininkas, bet 
maniau, jog, tik todėl, kad niekas iki manęs jo iš tiesų nesuprato. 

Taigi aš turėjau bent dvidešimt IO taškų daugiau už jį. Tų taškų 
man labai reikėjo. Reikėjo ir dar daugiau, kad patikėčiau esanti jam 
lygi, todėl jis nepaliksiąs manęs dėl geresnės. 

Visi mafo santykiai su juo (o mes buvome vedę dvylika metų) 
buvo paremti nenoru pripažinti, koks jis buvo, ir bandymu paversti 

jį tuo, kuo, maniau, jis turėtų būti. Tikrai maniau, kad jis būtų daug 
laimingesnis ir jaustųsi daug, geriau, jei tik leistų man parodyti, kaip 
auginti mūsų vaikus, kaip tvarkyti verslą, kaip sutarti su jo šeima. Aš 
tęsiau mokslus, pasirinkdama, aišku, psichologiją. Mano pačios 
gyvenimas buvo toks nekontroliuojamas, toks apgailėtinas, o aš 
mokiausi rūpintis visais kitais. Jei atvirai, aš iš tiesų uoliai ieškojau 
atsakymų, bet maniau, jog raktas į mano laimę - priversti jį pasikeisti. 
Jam akivaizdžiai reikėjo mano pagalbos. Jis nemokėjo mokesčių ir 
sąskaitų. Jis prižadėdavo man ir vaikams, bet netesėdavo. Jis siutindavo 
savo klientus, kurie skambindavo man skųsdamiesi, kad jis nebaigia 
pradėtų užsakymų. 

Neįstengiau jo palikti, kol pagaliau nepamačiau, koks jis iš tiesų 
yra, palyginti su tuo, koks norėjau, kad būtų. Tris paskutiniuosius 
santuokos mėnesius praleidau tiesiog stebėdama - ne skaitydama 
savo nesibaigiančius moralus, o tiesiog tylėdama ir stebėdama. Štai 
kada suvokiau, jog negaliu gyventi su tokiu, koks jis yra. Visą tą laiką 
laukiau galimybės mylėti nuostabų vyrą, koks, maniau, mano 
padedamas, jis galėjo tapti. Tik viltis, jog jis dėl manęs pasikeis, 
palaikė mane visus tuos metus. 

Vis dar nesupratau, kad šabloniškai rinkausi vyrus ne tokius, 
kurie, mano nuomone, tiesiog buvo geri, bet tokius, kuriems reikėjo 
mano pagalbos. Aš tai suvokiau tik dar po keleto ryšių su neįmanomais 
vyrais: vienas buvo įnikęs į gėrimą, kitas - gėjus, trečias - impotentas, 
o paskutinysis, su kuriuo ilgai bendravau, esą buvo nelaimingai vedęs. 
Kai šis ryšys tragiškai baigėsi, nebegalėjau toliau manyti, jog man 
tiesiog nesiseka. Žinojau, jog pati esu kalta dėl to, kas man nutinka. 

Tuo metu jau buvau licencijuota psichologė, ir visas mano 
gyvenimas buvo susijęs su pagalba žmonėms. Žinau, jog tarp mano 
kolegų daug tokių žmonių kaip aš, kurie visą dieną darbe padeda 
kitiems ir dar jaučia poreikį „padėti“ savo artimiesiems. Panašiai aš 
bendravau su sūnumis: visada priminti jiems, padrąsinti juos, mokyti 
ir nerimauti dėl jų. Štai ką žinojau apie meilę - stengtis padėti žmonėms 
ir rūpintis jais. Tikriausiai todėl, kad niekada nebuvau palanki sau, 
neturėjau nė menkiausio supratimo, kaip pripažinti kitus esant tokius, 
kokie jie yra. Gyvenimas padarė man didžiulę paslaugą - viskas 

subyrėjo. Kai mano romanas su vedusiu vyru baigėsi, abu mano 
berniukai turėjo bėdų su teisėsauga, o mano sveikata buvo visiškai 
pašlijusi. Negalėjau toliau rūpintis kitais. Mano sūnaus inspektorius 
buvo tas žmogus, kuris patarė man pradėti rūpintis savimi. Ir aš 
kažkaip sugebėjau jį išgirsti. Ne kam nors iš psichologų per šitiek 
metų pagaliau pavyko mane įtikinti, o jam. Mano gyvenimas turėjo 
subyrėti, kad pažvelgčiau į save ir į neapykantos sau gelmę. 

Vienas sunkiausių dalykų, kuriuos turėjau pripažinti, buvo tai, 
kad mano motina iš tiesų kratėsi pareigos auginti mane - nenorėjo 
manęs. Dabar, jau suaugusi, galiu suprasti, kaip sunku jai turėjo būti. 
Visada sakydama, kad Žmonės nenori būti su manimi, ji iš tiesų 
apibūdindavo save. Būdama vaikas, tai šiek tiek suvokiau, bet negalėjau 
pripažinti, todėl ignoruodavau. Gana greitai aš ignoruo-davau daug 
ką. Neleidau sau išgirsti kritikos, kurią ji nuolat berdavo, ir stengiausi 
nematyti, kaip ji supykdavo, jei man būdavo linksma. Man buvo per 
baisu leisti sau išgyventi visą tą priešiškumą, kurį ji nukreipė į mane, 
taigi aš lioviausi jausti, lioviausi reaguoti ir visą savo energiją 
sutelkiau į pastangas būti gera ir padėti kitiems. Kol dirbau su kitais, 
neturėjau laiko kreipti dėmesio į save, jausti savojo skausmo. 

Buvo sunku palaužti savo išdidumą, bet nuėjau į pagalbos sau 
grupę, sukurtą moterų, kurios turėjo panašių problemų dėl vyrų. 
Grupė buvo tokia, kokiai paprastai būčiau vadovavusi pati, bet čia aš 
buvau tik paprasta narė. Nors tai buvo smūgis mano ego, ši grupė 
padėjo man pažvelgti į savo poreikį tvarkyti ir kontroliuoti kitus bei 
liautis tai daryti. Pradėjau sveikti iš vidaus. Užuot dirbusi su kitais, 
pagaliau rūpinausi savimi. Ir tiek daug reikėjo padaryti. Kartą 
nusprendusi pabandyti liautis tvarkiusi viską savo gyvenime, aš 
praktiškai turėjau nustoti kalbėti! Viskas, ką sakiau iki tol, buvo 
„naudinga“. Man buvo baisus šokas išgirdus, kaip stipriai aš tvarkiau 
ir kontroliavau. Keisdama savo elgesį, radikaliai pakeičiau ir profesinį 
darbą. Aš gebu labiau palaikyti klientus, kol jie sprendžia savo 
problemas. Anksčiau jaučiau tą milžinišką poreikį „pataisyti“ juos. 
Dabar gi svarbiau - juos suprasti. 

Praėjo kiek laiko ir pasirodė patrauklus vyras. Jam visai nereikėjo 
manęs. Iš tiesų jam nebuvo nieko bloga. Iš pradžių man buvo labai 

nepatogu mokytis būti su juo, užuot bandžius jį visiškai pakeisti. 
Pagaliau tik taip mokėjau bendrauti su žmonėmis. Bet aš išmokau 
nieko nedaryti, tiesiog būti savimi ir, atrodo, tai veikia. Jaučiuosi, lyg, 
mano gyvenimas pagaliau įgijo prasmę. Ir toliau lankau savo grupę, 
kad nebegrįžčiau į senąjį kelią. Kartais viskas manyje dar vis norėtų 
tęsti vaidinimą, bet aš jau žinau geresnių būdų bendrauti. 


Kaip tai susiję su neigimu ir kontrole? 

Pemė pradžioje neigė motinos pykčio ir priešiškumo jai realumą. 

Ji neleido sau jausti, ką reiškia būti ne mylimu vaiku, o nereikalingu 
daiktu šeimoje. Neleido sau jausti, nes tai per daug žeidė. Vėliau šis 
negebėjimas suvokti ir išgyventi savo emocijų iš tikrųjų ir susiejo ją su jos 
pasirinktais vyrais. Emocinė perspėjimo sistema, kuri kitu atveju 
atbaidytų ją nuo šių vyrų, jau nuo pažinties pradžios neveikė dėl stipriai 
išvystyto neigimo. Negalėdama emociškai patirti, ką reiškia būti su jais, 
suvokdavo juos tik kaip reikalingus jos supratimo ir pagalbos. 

Pemės santykių modelis, kuriame jos vaidmuo buvo suprasti, 
padrąsinti ir pataisyti partnerį, yra ta formulė, kurią dažnai naudoja 
per stipriai mylinčios moterys, o tai dažniausiai duoda priešingus nei 
tikėtasi rezultatus. Vietoj dėkingo, ištikimo, atsidavusio ir priklausomo 
partnerio tokios moterys greitai pamato turinčios vyrą, kuris darosi vis 
maištingesnis, piktesnis ir kritiškesnis jų atžvilgiu. Siekdamas 
išlaikyti savo paties autonomiją ir savigarbą, jis turi liautis laikyti ją 
visų problemų išeitimi, todėl daro ją daugumos, jei ne visų, savo 
problemų priežastimi. 

Kai tai įvyksta ir santykiai išyra, moteris nugrimzta į dar gilesnį 
nesėkmės ir nevilties pojūtį. Jei moteris negali priversti ją mylėti tą, 
kuris yra toks vargšas ir nevykęs, kaip ji galėtų tikėtis užsitarnauti ir 
išlaikyti sveikesnio, tinkamesnio vyro meilę? Tai paaiškina, kodėl taip 
dažnai tokios moterys užmezga vienus blogus santykius po kitų, 
kurie dar blogesni, - nes su kiekvienu nepasisekimu jos jaučiasi vis 
mažiau vertos. 

Tai taip pat paaiškina, kaip sunku bus tokiai moteriai atsisakyti 
šio modelio, nebent suvoktų ją valdantį poreikį. Pemė, kaip ir 
daugelis kitų, turinčių „padedančias“ profesijas, naudojosi karjera 


142 


sutvirtindama trapų savo vertės pojūtį. Ji galėjo turėti ryšį tik su kitų, 
tai yra jos klientų, vaikų, vyrų ir kitų partnerių reikmėmis. Kiekvienoje 
savo gyvenimo srityje ji ieškojo būdų išvengti neadekvatumo ir 
menkavertiškumo jausmo. Kai pradėjo jausti veiksmingą gydančią 
supratimo ir pripažinimo galią, kurią gavo grupėje iš tokių pat kaip ji, 
jos savigarba tiek išaugo, jog sugebėjo užmegzti sveikus ryšius su 
kitais, įskaitant ir sveiką vyrą. 


CELESTĖ: 45 metų; išsiskyrusi; dviejų vaikų, gyvenančių užsienyje su 
tėvu, motina 


Tikriausiai savo gyvenime turėjau daugiau nei šimtą vyrų ir 
žvelgdama atgal galvą guldau, kad kiekvienas iš jų buvo arba daug 
už mane jaunesnis, arba apgavikas, arba priklausomas nuo narkotikų 
arba alkoholio, arba gėjus, arba silpnaprotis. Šimtas nepakenčiamų 
vyrų! Kaip aš juos visus radau? 

Mano tėvas buvo kapelionas jūrų laivyne. Tai reiškia, jog jis 
apsimesdavo geru, mylinčiu vyru visur, bet tik ne namie, kur jis 
nesivargindavo būti kitoks nei yra - Žiaurus, valdingas, kritiškas ir 
savanaudis. Ir jis, ir mano motina buvo įsitikinę, kad vaikai egzistuoja 
tam, kad padėtų atlikti profesinę pareigą. Mes turėjome atrodyti 
nepriekaištingai, gaudami tik dešimtukus, būdami žavūs visuo- 
menėje ir nepakliūdami į bėdas. Atsižvelgiant į atmosferą namie, tai 
buvo neįmanoma. Galėjai pjauti įtampą peiliu, kai tėvas būdavo 
namie. Jis ir motina visai nebuvo artimi. Ji visą laiką buvo įtūžusi. 
Motina nesibardavo su juo garsiai, tiesiog tyliai, Žiauriai 
kunkuliuodavo. Kada tik tėvas darydavo tai, ko ji paprašydavo, jis 
tyčia viską sugadindavo. Kartą buvo kažkas nutikę valgomajam 
stalui, ir tėvas taisė jį kaldamas tokią milžinišką vinį, jog sulaužė tą 
stalą. Mes visi išmokome palikti jį ramybėje. 

Išėjęs į pensiją, jis buvo namie kiauras dienas ir naktis, sėdėjo savo 
krėsle ir dėbčiojo. Jis daug nekalbėjo, bet vien jo buvimas mums visiems 
sunkino gyvenimą. Aš iš tikrųjų jo nekenčiau. Tuomet nesuvokiau, jog 
jis turėjo savų bėdų ir kad mes jų turėjome - taip į jį reaguodami ir 
leisdami vien buvimu mus kontroliuoti. Vyko nuolatinės varžybos - 

kas ką kontroliuos? Ir tėvas visuomet pasyviai laimėdavo. 

Taigi šeimoje aš seniai tapau maištininke. Buvau pikta kaip 
mama. Vienintelis būdas tai išreikšti buvo atmesti visas vertybes, 
kurias įkūnijo mano tėvai, ištrūkti iš namų ir pasistengti būti 
kontrastu viskam ir visiems šeimoje. Manau, jog labiausiai mane 
siutino tai, kad iš šalies mes atrodėme normaliai. Man norėjosi užlipti 
ant stogo ir šaukti, kokia baisi mūsų šeima. Atrodė, jog, niekas kitas 
to nepastebi. Mano motinai ir seserims buvo patogu, kad turėjau 
problemų, o aš puikiai atlikau savo vaidmenį. 

Pagrindinėje mokykloje įkūriau pogrindinį laikraštį. Tai sukėlė 
daug nemalonumų. Išvykau į koledžą, o kai tik pasitaikė proga, ir iš 
šalies. Negalėjau išvykti tiek toli nuo namų, kad būčiau patenkinta. 
Išoriškai buvau labai maištinga, bet viduje nebuvo nieko kito, išskyrus 
sumaištį. Mano pirmoji seksualinė patirtis yra iš Taikos korpuso, bet jis 
buvo ne kitas savanoris, 0 jaunas studentas afrikietis. Jis troško sužinoti 
apie Valstijas, o aš jaučiausi jo auklėtoja — stipresnė, protingesnė, 
šnekesnė. Faktas, kad aš buvau baltaodė, o jis juodaodis, sukėlė daug 
bangų. Man buvo nesvarbu, nes maniau esanti maištininkė. 

Po kelerių metų, vis dar mokydamasi koledže, susipažinau ir 
ištekėjau už ispano. Jis buvo intelektualas iš turtingos šeimos. Man tai 
patiko. Be to, jis buvo dvidešimt septynerių ir dar nekaltas. Vėlgi aš bu- 
vau mokytoja. Dėl to jaučiausi stipri ir nepriklausoma. Ir kontroliuojanti. 

Mes buvome susituokę septynerius metus, gyvenome užsienyje. 
Buvau neapsakomai nerami ir nelaiminga, bet nežinojau kodėl. 
Tuomet sutikau jauną našlaitį studentą ir užmezgiau su juo iš tiesų 
audringą romaną, dėl kurio palikau savo vyrą ir du vaikus. O 
jaunasis studentas, kol sutiko mane, seksualiai bendravo tik su vyrais. 

Dvejus metus kartu gyvenome mano bute. Jis turėjo ir meilužių 
vyrų, bet man buvo nesvarbu. Mes daug ką išbandėme sekse, laužydami 
visas taisykles. Tai man buvo nuotykis, bet po kiek laiko vėl negalėjau 
nustygti vietoje ir išmečiau jį - meilužį - iš savo gyvenimo, nors ir 
šiandien mes vis dar draugai. Pojo turėjau daug ryšių su padugnėmis. 
Dauguma jų skolindavosi iš manęs pinigų, kartais net tūkstančius 
dolerių, o keli net įtraukė mane į itin nelegalias machinacijas. 

Nesuvokiau, kad turiu problemų, net vykstant tokiems dalykams. 


Kadangi kiekvienas šių vyrų gaudavo kažką iš manęs, jaučiausi 
stipri ir vadovaujanti. Tuomet grįžau į Valstijas ir užmezgiau ryšius su 
vyru, kuris tikriausiai buvo blogiausias iš visų. Jis buvo toks alkoholikas, 
jog net smegenys buvo pažeistos; greitai įtūždavo, retai maudėsi, 
nedirbo ir buvo nuteistas dėl kaltinimų, susijusių su gėrimu. 
Nuvažiavau kartu su juo į agentūrą, kur jis lankė programą nuteistiems 
už gėrimą vairuotojams. Instruktorius pasiūlė man susitikti su vienu iš 
konsultantų, nes buvo aišku, kad ir aš turiu problemų. Tai buvo 
akivaizdu girtų vairuotojų klasės instruktoriui, bet ne man; maniau, jog, 
tas vyras, su kuriuo buvau, turėjo problemų, o su manimi viskas gerai. 
Bet vis dėlto nuėjau į susitikimą su konsultante. Tuoj pat ši moteris 
privertė mane kalbėti apie tai, kaip aš palaikydavau ryšius su vyrais. 
Niekuomet taip į savo gyvenimą nežiūrėjau. Nusprendžiau toliau pas 
ją lankytis ir štai tada suvokiau susikurtą modelį. 

Vaikystėje užgniaužiau tiek daug jausmų, jog man reikėjo visos 
sų šiais vyrais susijusios dramos, kad jausčiausi gyva. Problemos su 
policija, narkotikai, finansinės intrigos, pavojingi žmonės, beprotiškas 
seksas - tai tapo įprastais mano gyvenimo dalykais. Tiesą sakant, net 
ir taip gyvendama nedaug tegalėjau jausti. 

Tebesilankiau pas konsultantę ir, jos pasiūlymu, įsijungiau į 
moterų grupę. Ten pradėjau suvokti kai kuriuos dalykus apie save, 
apie savo potraukį nesveikiems arba netinkamiems vyrams —- 
stengdamasi jiems padėti, galėjau jaustis viršesnė. Nors metų metus 
lankiausi pas psichoanalitiką Ispanijoje, nuolat kalbėdama apie 
neapykantą savo tėvui ir pyktį motinai, niekuomet nesiejau to su 
nepakenčiamų vyrų manija. Nors visuomet maniau, kad psichoanalizė 
be galo naudinga, ji nepadėjo pakeisti mano elgesio modelio. Tiesą 
sakant, tirdama savo elgesį, matau, jog per šiuos metus man tik 
pablogėjo. 

Dabar, kai su konsultante ir grupe pradedu sveikti, mano 
santykiai su vyrais taip pat šiek tiek sveikesni. Neseniai draugavau 
su diabetiku, kuris atsisakydavo vartoti insuliną. Aš buvau šalia, kad 
padėčiau jam moralais apie jo veiksmų pavojų ir bandyčiau pakelti 
jo savigarbą. Skamba keistai, bet santykiai su juo yra laiptelis į viršų! 
Jis bent jau nebuvo visiškas girtuoklis ir narkomanas. Tačiau aš vėl 

vaidinau įprastą - stiprios, už vyro gerovę atsakingos moters - vaidmenį. 
Kažkiek laiko nesusitikinėju su vyrais, nes pagaliau supratau, jog iš 
tiesų nebenoriu jais rūpintis, o kol kas tai vienintelis būdas, kuriuo 
galiu būti su vyrais susijusi. Rūpindamasi vyrais, galėjau vengti 
rūpintis savimi. Dabar mokausi mylėti save, pasirūpinti pokyčiais ir 
vengti to, kas ardė mano gyvenimą, o būtent vyrų. Nors ir baugu, nes 
man geriau sekėsi rūpintis jais negu savimi. 

Vėlgi mes matome temas dvynes - neigimą ir kontrolę. Celestės 
šeimoje buvo emocinis chaosas, bet šis chaosas niekuomet nebuvo 
atvirai pripažintas arba išreikštas. Net Celestės maištas prieš šeimos 
taisykles ir normas tik subtiliai užsiminė, jog šeimoje yra labai rimtų 
problemų. Ji šaukė, bet nė vienas šeimos narys neklausė. Būdama 
nusivylusi ir izoliuota, ji „išjungė“ visus jausmus, išsaugodama vieną - 
pyktį: tėvui, kad jos nemylėjo, o likusiai šeimai, kad atsisakė pripažinti 
problemas ir jos skausmą. Bet jos pyktis nebuvo nukreiptas į ką nors 
konkretaus. Celestė nesuprato, kad pyktis kilo iš jos bejėgiškumo 
pakeisti šeimą, kurią mylėjo ir kurios jai reikėjo. Šioje aplinkoje jokie 
jos emociniai meilės ir saugumo poreikiai nebuvo tenkinami, todėl 
Celestė ieškojo santykių, kuriuos ji galėtų kontroliuoti, su kitais, ne 
taip labai išsilavinusiais arba patyrusiais, neturinčiais tokios 
finansinės arba socialinės padėties kaip ji pati. Koks stiprus tapo tokių 
santykių poreikis, rodo ypač neadekvatus paskutinis partneris — 
paskutinės stadijos alkoholikas, beveik tiksliai atitinkąs valkatos iš 
lūšnyno stereotipą. Ir vis dėlto Celestė, sumani, protinga, išsilavinusi 
ir šneki, atmetė visas užuominas į tai, koks šis meilės ryšys nesveikas 
ir netinkamas. Jausmų ir suvokimų neigimas, poreikis kontroliuoti 
vyrą ir santykius viršijo jos inteligenciją. Svarbiausia Celestės gijimo 
dalis buvo ta, jog ji turėjo atsikratyti intelektualinės savęs pačios ir 
savo gyvenimo analizės bei pradėti jausti stiprų emocinį skausmą, 
lydėjusį tą siaubingą jos iškentėtą izoliaciją. Daugybė egzotiškų 
seksualinių nuotykių užsimezgė tik todėl, kad jos ryšys su kitais 
žmonėmis ir savo kūnu buvo netvirtas. Iš tikrųjų šie nuotykiai iš 
esmės saugojo ją nuo tikro artumo su kitais žmonėmis rizikos. Drama 
ir susijaudinimas atstojo gąsdinantį intymumą. Išgyti - reiškė būti 
pačiai savimi, be vyro, kuris ją išblaškytų, jausti savo pačios jausmus 

ir skausmingą izoliaciją. Tai taip pat reiškė būti kartu su kitomis 
moterimis, kurios supranta jos elgesį, jausmus ir palaiko pastangas 
pasikeisti. Iš Celestės gijimas reikalauja mokytis palaikyti ryšius ir 
pasitikėti kitomis moterimis bei savimi. 

Kol Celestė galės užmegzti sveikus ryšius su vyru, ji turi sutvar- 
kyti santykius su savimi, o šioje srityje ji turi dar daug darbo. Visi 
susidūrimai su vyrais daugiausia buvo tiktai pykčio, chaoso ir maišto 
jos viduje atspindys. Celestės pastangos kontroliuoti šiuos vyrus 
buvo bandymai pažaboti vidines ją valdančias jėgas ir jausmus. 
Išlaisvindama save ji įgis daugiau vidinio stabilumo, o tai atsispindės 
ir jos santykiuose su vyrais. Kol ji neišmoks mylėti ir pasitikėti savimi, 
nesugebės patirti, nei ką reiškia mylėti ir pasitikėti vyru, nei ką reiškia 
būti mylimai ir jausti vyro pasitikėjimą. 

Daug moterų daro klaidą ieškodamos vyro, su kuriuo plėtotų 
santykius, pirmiau neišplėtoję santykių pačios su savimi; jos bėga nuo 
vyro prie vyro, ieškodamos to, ko trūksta jų pačių viduje. Ieškoti 
reikia pradėti namie, savo viduje. Niekas nemylės tiek, kad pripildytų 
mus, jei mes nemylėsime savęs, nes eidamos ieškoti meilės tuščios, 
galime rasti tik dar daugiau tuštumos. Mūsų gyvenimuose atsispindi 
tai, kas glūdi giliai mumyse: įsitikinimai savo pačių verte, teise į 
laimę, ko mes nusipelnome gyvenime. Kai šie įsitikinimai kinta, 
keičiasi ir mūsų gyvenimas. 


DŽENISĖ: 38 metų; ištekėjusi, trijų paauglių sūnų motina 


Kartais, kai taip stropiai stengiesi išoriškai gerai atrodyti, 
praktiškai neįmanoma kam nors parodyti, kas iš tiesų vyksta viduje. 
Net pačiam sunku suvokti. Metų metus puikiai vaidindama viešu- 
moje, slėpiau tai, kas vyko namuose. Dar vaikas būdama mokykloje 
pradėjau vadovauti, prisiimti atsakomybę, lakstyti po įstaigas. 
Jaučiausi nuostabiai. Kartais manau, jog būčiau galėjusi amžinai likti 
vidurinėje mokykloje. Ten aš buvau sėkmės kūdikis. Buvau karalienė, 
komandos kapitonė ir abiturientų klasės viceprezidentė. Robis ir aš 
buvome net išrinkti patraukliausia pora metų knygai. Viskas atrodė 
taip gerai. 

Namie irgi viskas atrodė gerai. Mano tėtis buvo prekybos 
agentas ir uždirbdavo daug pinigų. Turėjome didžiulį gražų namą su 
baseinu ir beveik viską iš norimų daiktų. Tai, ko trūko, buvo viduje 
ir nematoma. 

Mano tėtis beveik visą laiką buvo kelyje. Jam patiko apsistoti 
moteliuose, susipažinti su moterimis baruose. Kai tik jis būdavo 
namie su mama, jie siaubingai pykdavosi. Tuomet ji ir kas tik būdavo 
tuo metu namuose, turėdavo klausytis, kaip jis lygina mamą su 
kitomis pažįstamomis moterimis. Jie ir mušdavosi. Tada mano brolis 
stengdavosi juos išskirti arba man reikėdavo kviesti policiją.Tai buvo 
tikrai siaubinga. 

Tėvui vėl išvykus į kelionę, motina dažniausiai ilgai kalbėdavo 
su manimi ir broliu klausdama, ar ji turėtų palikti tėtį. Nė vienas iš 
mūsų nenorėjome būti atsakingi už tą sprendimą ir, nors nekentėme 
jų barnių, stengėmės išvengti atsakymo. Mama niekada jo nepaliko, 
nes bijojo prarasti tėvo teikiamą finansinę paramą. Ji pradėjo dažnai 
vaikščioti pas gydytoją ir gerti vaistus, kad tai ištvertų. Tuomet jai 
buvo nesvarbu, ką darė tėtis. Mama tiesiog išeidavo į savo kambarį, 
išgerdavo vieną arba dvi papildomas tabletes ir būdavo ten užsida- 
riusi duris. Kai mama užsidarydavo kambaryje, aš turėjau perimti 
daug jos pareigų, bet iš dalies neprieštaravau. Tai buvo daug geriau 
nei klausytis barnių. 

Tuo metu, kai sutikau savo būsimąjį vyrą, jau buvau įgudusi 
pavaduoti kitus žmones. 

Mudviem susitikus pradinėse gimnazijos klasėse, Robis jau 
turėjo bėdų su gėrimu. Jį pravardžiuodavo Burgiu, nes gėrė labai 
daug „Burgmeisterio“ alaus. Bet tai manęs nejaudino. Buvau tikra, 
jog galiu pasirūpinti visais blogais Robio įpročiais. Man nuolat buvo 
sakoma, jog pagal savo amžių buvau subrendusi, ir aš tuo tikėjau. 

Kažkas Robyje buvo taip miela, kad mane tuoj pat prie jo patraukė. 
Jis priminė man kokerspanielį, minkštą ir žavų, su nuostabiomis 
didelėmis rudomis akimis. Mes pradėjome susitikinėti, kai jo 
geriausiam draugui leidau suprasti, jog juo domiuosi. Iš esmės pati 
viską suorganizavau. Jaučiau, kad turiu tai padaryti, nes jis buvo 
drovus. Nuo tada mes pradėjome nuolat susitikinėti. Retkarčiais jis 

neateidavo į pasimatymą, o kitą dieną labai apgailestaudavo, 
atsiprašinėdavo užmiršęs dėl gėrimo. Aš pamokslaudavau, plūsdavau 
jį ir galiausiai atleisdavau. Jis net atrodė beveik dėkingas, kad turėjo 
manė, laikančią jį tiesiame kelyje. Aš visuomet buvau labiau motina 
jam nei draugė. Atsiūlėdavau jo kelnes, primindavau apie jo šeimos 
narių gimtadienius, patardavau, kaip elgtis mokykloje ir kaip siekti 
karjeros. Robis turėjo gerus tėvus, bet jų šeimoje augo net šeši vaikai. 
Sergantis jo senelis taip pat gyveno su jais. Visi buvo šiek tiek pakrikę 
dėl tokios įtampos, ir aš labai troškau teikti Robiui tą dėmesį, kurio 
jis negaudavo namie. 

Šaukimas į armiją atėjo po to, kai jis jau porą metų buvo baigęs 
mokyklą. Tai buvo per ankstyvąjį pajėgų formavimą Vietname. Jauni 
vedę vyrai buvo atleidžiami nuo tarnybos. Negalėjau pakelti minties, 
kas galėjo nutikti Robiui Vietname. Turbūt bijojau, kad jis nebūtų 
sužeistas arba nužudytas, bet turėčiau atvirai pripažinti, jog dar 
labiau bijojau, kad Robis suvyriškės, išaugs ir, kai sugrįš, jam daugiau 
nebereikės manęs. 

Labai aiškiai parodžiau, jog norėčiau tekėti už jo, kad apsaugočiau 
jį nuo tarnybos, taigi taip ir padarėme. Mes susituokėme, kai mums 
abiem buvo dvidešimt. Pamenu, jis tiek prisigėrė per vestuvių pokylį, 
jog man reikėjo vairuoti automobilį, kad išvyktume medaus mėnesio. 
Tai tapo puikiu juokeliu. 

Po to, kai gimė mūsų sūnūs, Robis pradėjo dar labiau gerti. 
Sakydavo, kad jam reikia pabėgti nuo visos tos įtampos, kad mes 
susituokėme per jauni. Jis važiuodavo į daugybę žūklės žygių ir 
daugelį naktų praleisdavo ne namie, o su draugais. Niekuomet rimtai 
nepykau, nes man buvo jo gaila. Kiekvienąkart jam pasigėrus, aš 
sugalvodavau pateisinimą ir uoliau stengiausi gražinti namus. 

Manau, mes galėjome tai tęsti amžinai, kasmet reikalams vis 
blogėjant, jei jo gėrimas pagaliau nebūtų pastebėtas darbe. Jo 
bendradarbiai ir darbdavys paprieštaravo tam ir leido pasirinkti — 
išsiblaivyti arba prarasti darbą. Taigi jis išsiblaivė. 

Tuomet ir prasidėjo bėdos. Visus tuos metus, kai Robis gėrė ir viską 
gadino, aš žinojau du dalykus: viena, jam reikėjo manęs; ir antra - niekas 
kitas nesitaikstys su juo. Taip aš jaučiausi saugi. Aš su daug kuo 

turėjau taikstytis, bet tai nieko. Aš kilusi iš namų, kur tėvas darė daug 
blogesnius dalykus nei Robis. Mano tėtis mušdavo mamą ir turėjo 
daug romanų su moterimis, sutiktomis baruose. Taigi turėti vyrą, 
kuris tik per daug geria, man nebuvo labai sunku. Beje, aš galėjau 
tvarkytis namie taip, kaip norėjau, o kai jis iš tiesų viską sujaukdavo, 
išsiplūsdavau ir verkdavau, o jis savaitei ar dviem susitvarkydavo. 
Aš iš tiesų nieko daugiau ir nenorėjau. 

Aišku, aš to nežinojau, kol jis nemetė gerti. Visai netikėtai mano 
vargšas bejėgis Robis ėmė kas vakarą lankytis anoniminių alkoholikų 
susirinkimuose, susirado draugų, rimtai kalbėdavosi telefonu su 
žmonėmis, kurių visai nepažinojau. Tada jis susirado rėmėją 
anoniminių alkoholikų grupėje ir į šį vyrą kreipdavosi kaskart, kai 
turėdavo klausimų ar problemų. Jaučiausi lyg atleista iš darbo ir 
buvau be galo įniršusi! Vėlgi, jei būčiau atvira, turėčiau pripažinti, jog 
man labiau patiko, kai jis gėrė. Iki blaivystės aš skambindavau 
darbdaviui, išgalvodama paaiškinimų, kai Robis būdavo per girtas 
eiti į darbą. Melavau jo šeimai ir draugams apie bėdas, į kurias jis 
patekdavo darbe arba vairuodamas girtas. Iš esmės skubėdavau įsikišti 
tarp jo ir gyvenimo. Kai tik iškildavo kas nors sudėtinga, jis paskam- 
bindavo savo rėmėjui. Tas visuomet primygtinai reikalaudavo, kad 
Robis pats spręstų problemas. Tuomet Robis spręsdavo, kad ir kas tai 
būtų, ir po to vėl skambindavo rėmėjui, norėdamas atsiskaityti. Taigi 
aš buvau palikta už šoninės linijos. 

Nors daugelį metų gyvenau su neatsakingu, nepatikimu ir labai 
nesąžiningų Žmogumi, būtent tuomet, kai Robis buvo blaivus 
devynis mėnesius ir darė pažangą visose srityse, mes suvokėme, jog 
pykstamės daugiau nei kada nors. Labiausiai mane pykdė tai, kad jis 
skambindavo savo rėmėjui sužinoti, kaip tvarkytis su manimi. Atrodė, 
jog aš - didžiausia grėsmė jo blaivybei! 

Aš ruošiausi skyryboms, kai Robio rėmėjo žmona paskambino ir 
pakvietė mane kavos. Labai nenoriai sutikau, bet ji tiesiog viską 
suruošė. Ji kalbėjo apie tai, kaip sunku jai buvo, kai vyras tapo blaivus, 
nes nebegalėjo tvarkyti jo ir visų jų bendro gyvenimo aspektų. Kalbėjo 
apie tai, kaip ją piktino anoniminių alkoholikų susirinkimai ir ypač jo 
rėmėjas. Ji laikanti stebuklu tai, jog jie vis dar susituokę, jau nekalbant 

apie tai, kad jie iš tiesų laimingi. Ji sakė, jog grupė alkoholikų 
žmonoms jai be galo padėjo, ir skatino mane apsilankyti nors keliuose 
susirinkimuose. 

Ašjos žodžius leidau pro ausis. Vis dar tikėjau, kad man viskas 
gerai, o Robis skolingas man, jog taiksčiausi su juo visus tuos metus. 
Jaučiau, kad jis turėtų pasistengti atsilyginti man, užuot visą laiką ėjęs 
į susirinkimus. Neturėjau menkiausio supratimo, kaip jam buvo 
sunku būti blaiviam ir kad jis nedrįso to pasakyti man, nes aš būčiau 
patarusi jam, ką daryti - lyg apie tai ką nors išmanyčiau! 

Tuo metu vienas iš mūsų sūnų pradėjo vogti ir turėjo kitų bėdų 
mokykloje. Mudu su Robiu nuėjome į tėvų susirinkimą. Kažkaip 
išaiškėjo, jog Robis buvo negeriantis alkoholikas, lankąs anoniminių 
alkoholikų grupę. Konsultantė primygtinai patarė mūsų sūnums eiti 
į alkoholikų vaikų grupę ir paklausė, ar aš esu alkoholikų žmonų 
grupės narė. Jaučiausi įsprausta į kampą, bet ši moteris turėjo daug 
patirties dirbant su tokiomis šeimomis kaip mūsų ir buvo man labai 
švelni. Abu mūsų sūnūs pradėjo lankyti vaikų grupę, bet aš dar vis 
laikiausi atokiai nuo alkoholikų žmonų grupės. Tęsiau skyrybų 
procedūrą ir išsikrausčiau su vaikais į kitą butą. Kai atėjo laikas 
tvarkyti reikalus, berniukai tyliai pasakė man, jog norėtų gyventi su 
tėčiu. Buvau sutriuškinta. Palikusi Hobį, sutelkiau visą savo dėmesį 
į juos, ir štai dabar jie rinkosi jį, o ne mane! Aš turėjau juos paleisti. Jie 
buvo jau gana suaugę ir sprendė patys. Taigi likau visai viena. O iki 
šiol aš niekada nebuvau viena. Buvau išsigandusi, prislėgta ir isteriška. 

Praėjus kelioms dienoms po to, kai visai „išėjau iš rikiuotės“, 
paskambinau Robio rėmėjo Žmonai. Norėjau dėl savo skausmo 
apkaltinti jos vyrą ir anoniminių alkoholikų grupę. Ji ilgai klausė 
mano riksmo. Tuomet atėjo pas mane, sėdėjo su manimi, kol aš verkiau, 
verkiau ir verkiau. Kitą dieną ji nuvedė mane į alkoholikų žmonų 
susirinkimą. Nuėjau, nors siaubingai pykau ir labai bijojau. Po truputėlį 
pradėjau suvokti, kokia nesveika buvau. Tris mėnesius kasdien ėjau į 
susirinkimus. Po to ilgą laiką - tris keturis kartus per savaitę. 

Žinote, šiuose susirinkimuose aš iš tiesų išmokau pasijuokti iš 
dalykų, kuriuos lig šiol traktuodavau rimtai, pavyzdžiui, mėginimą 
pakeisti kitus, valdyti ir kontroliuoti kitų Žmonių gyvenimus. 

Klausydavau kitus pasakojant, kaip sunku jiems buvo rūpintis 
savimi, o ne alkoholiku. Man tai irgi tiko. Neturėjau supratimo, ko 
man reikia, kad būčiau laiminga. Visuomet tikėjau, jog būsiu laiminga, 
kai tik visi kiti tokie taps. Aš mačiau čia žmones, kurie buvo tikrai 
labai gražūs, o kai kurie jų gyveno su partneriais, kurie vis dar gėrė. 
Jie išmoko išsivaduoti ir rūpintis savo pačių gyvenimu. Bet taip pat 
girdėjau iš jų visų, kaip sunku nustoti rūpintis viskuo bei visais ir 
elgtis lyg alkoholiko tėvui. Girdint šiuos žmones, kalbančius apie tai, 
kaip jie susitvarkė su problema būti vienam ir tuštumos jausmais, 
pradėjau rasti savo kelią. Išmokau nustoti savęs gailėtis ir būti 
dėkinga už tai, ką turiu savo gyvenime. Gana greitai jau nebeverkiau 
valandų valandas, o atradusi daug laisvo laiko, susiradau ne visą 
darbo dieną trunkantį darbą. Tai irgi padėjo. Pradėjau geriau jaustis 
darydama šį tą sau pačiai. 

Netrukus Robis ir aš jau kalbėjome, kad galėtume vėl gyventi 
drauge. Aš miriau iš nekantrumo grįžti, bet jo rėmėjas patarė šiek tiek 
palūkėti. Rėmėjo žmona tą pat pasakė ir man. Tuomet to nesupratau, 
bet kai ir kiti programoje dalyvaujantys Žmonės jiems pritarė, mes 
susilaikėme. Dabar suvokiu, kodėl tai buvo būtina. Man buvo svarbu 
palaukti, kol atsiras kažkas manyje prieš grįžtant pas Robį. 

Iš pradžių jaučiausi tokia tuščia, tarsi mane kiaurai perpūstų 
vėjas. Bet su kiekvienu žingsniu, kurį žengiau savo labui, ši tuštuma 
po truputį pildėsi. Turėjau atrasti, kas esu, ką mėgstu ir ko ne, ko 
noriu sau ir kokio gyvenimo geidžiu. To negalėjau sužinoti, kol 
nepatyriau vienumos, kai nėra nieko, kuo galima rūpintis ir dėl to 
jaudintis. Kai kas nors būdavo šalia, man buvo daug svarbiau 
tvarkyti jo gyvenimą, 0 ne gyventi savo. 

Kai pradėjome vėl galvoti apie bendrą gyvenimą, pastebėjau, 
kad imu dėl kiekvienos smulkmenos skambinti Robiui, kviesdama 
susitikti ir aptarti visas detales. Jusdavau, kad su kiekvienu skambučiu 
žengiu atgal, todėl galų gale trokšdama su kuo nors pasikalbėti ėmiau 
skambinti kitiems programos dalyviams. Tai buvo panašu į 
atsijunkymą, bet aš žinojau, kad turiu išmokti leisti mūsų santykiams 
tekėti, užuot nuolat kišusis ir stengusis viską kreipti, kaip man 
norėjosi. Šis atsitraukimas man buvo neįtikėtinai sunkus. Manau, 


man buvo daug sunkiau palikti ramybėje Robį nei jam atsisakyti 
alkoholio. Bet žinojau, kad privalau. Kitaip vėl būčiau nuslydusi į 
senus vaidmenis. Juokinga: kol galų gale nesupratau, kad man patinka 
gyventi vienai, tol nebuvau pasirengusi grįžti į santuoką. Praėjo 
beveik metai, ir mes su Robiu ir vaikais vėl ėmėme gyventi kartu. Jis 
niekada nenorėjo skirtis, nors negaliu suprasti kodėl. Aš taip visus 
juos kontroliavau. Šiaip ar taip, aš pasitaisiau, man buvo lengviau 
leisti jiems būti tokiems, kokie jie yra, ir mums dabar tikrai gera. 
Berniukai lanko vaikų, kurių tėvai alkoholikai, Robis anoniminių 
alkoholikų, o aš alkoholikų žmonų grupes. Manau, dabar visi mes 
sveikesni nei buvome, nes kiekvienas gyvename savo gyvenimą. 

Prie Dženisės istorijos beveik nėra ką pridurti. Jos didžiulis 
troškimas būti reikalingai, susirasti silpną, neadekvatų vyrą ir 
kontroliuoti jo gyvenimą buvo tik būdas neigti ir vengti neišvengiamos 
tuštumos, jausmo, kylančio iš ankstyvos vaikystės. Jau minėjome, kad 
vaikai iš disfunkcinių šeimų jaučiasi atsakingi už savo šeimos 
problemas ir jų sprendimą. Yra trys pagrindiniai būdai, kuriais vaikai 
bando „gelbėti“ savo šeimas: būdami nematomi, blogi arba geri. 

Būti nematomam reiškia niekada nieko neprašyti, nekelti 
rūpesčio ir reikalavimų. Ši vaidmenį pasirinkęs vaikas skrupulingai 
bijo užkrauti papildomą naštą savo ir taip įsitempusiai šeimai. 
Mergaitė būna savo kambaryje arba ištirpsta sienų apmušalų 
raštuose; labai mažai kalba arba daro, ką nori, nieko nesakydama. 
Mokykloje ji nei gera, nei bloga - iš tiesų ją retai kas prisimena. Jos 
indėlis į šeimos gyvenimą - neegzistuoti. Ji sustingusi ir nejaučia savo 
skausmo. 

Būti blogai reiškia maištauti, tapti nusižengėle, mosuojančia 
raudona vėliava. Ji aukojasi, pasirinkdama tapti šeimos atpirkimo 
ožiu, šeimos problema. Ji tampa šeimos skausmo, pykčio, baimės ir 
frustracijos objektu. Jos tėvų santykiai gali irti, o ji suteikia jiems 
problemą, dėl kurios jie gali tartis. Jie klausia: „Ką darysime su 
Džoana?“, užuot klausę: „Ką darysime su savo santuoka?“ Šitaip ji 
stengiasi „gelbėti“ šeimą. Ji jaučia vienintelį jausmą - pyktį. Jis paslepia 
jos skausmą ir baimę. 

Dženisė tapo geru vaiku, daug siekiančiu gyvenime, kad savo 


laimėjimais atpirktų šeimą ir užpildytų vidinę tuštumą. Laimingos, 
protingos ir džiugios merginos išorė padeda slėpti vidinę įtampą, baimę 
ir pyktį. Atrodyti gražiai tampa daug svarbiau nei gerai jaustis - nei ką 
nors iš viso jausti. 

Pagaliau prie laimėjimų sąrašo Dženisei prireikė pridėti rūpinimąsi 
kuo nors, ir Robis, būdamas panašus į jos tėvą alkoholizmu, o į motiną - 
pasyvia priklausomybe, pasirodė tinkamas variantas. Jis (o jam išėjus 
vaikai) tapo jos karjera, jos projektu ir jos būdu vengti savo jausmų. 

Kai šalia nebuvo nei Robio, nei sūnų, į kuriuos galėtų sutelkti 
dėmesį, neišvengiamai ištiko krizė. Jie buvo jos svarbiausia priemonė 
slopinti skausmą, tuštumą ir baimę. Robiui ir sūnums pasišalinus, ją 
užplūdo jausmai. Nors Dženisė visuomet laikė save stipria, galinčia 
padėti, padrąsinti ir patarti kitiems, jos vyras ir sūnūs iš tiesų jai buvo 
svarbesni nei ji jiems. Nors jiems ir trūko jos „stiprybės“ ir 
„brandumo“, jie galėjo gyventi be jos. Ji be jų negalėjo. Ši šeima galų 
gale išsilaikė tik dėl to, kad jiems pasisekė kreiptis į patyrusį 
konsultantą ir sutikti atvirus bei išmintingus Robio rėmėją ir jo 
žmoną. Visi šie žmonės suvokė, kad Dženisės liga tokia pat sunki 
kaip ir Robio, o jos pasveikimas lygiai taip pat svarbus. 


RŪTA: 28 metų; ištekėjusi, dviejų dukterų motina 


Dar prieš vestuves žinojau, kad Semas turi seksualinių problemų. 
Porą kartų mes bandėme pasimylėti. Mums taip ir nepasisekė. Abu 
suvertėme kaltę tai aplinkybei, kad esame nevedę. Mes buvome labai 
religingi - tiesą sakant, susipažinome vakarinėje religinėje mokykloje 
ir susitikinėjome dvejus metus, kol pirmą kartą pabandėme lytinius 
santykius. Tuomet buvome jau susižadėję, vestuvių data numatyta, 
todėl Semo impotencijai neteikėme didelės reikšmės ir palaikėme tai 
Dievo įspėjimu nenusidėti, kol esame nevedę. Maniau, kad Semas 
tiesiog labai drovus ir aš galėsiu jam padėti, kai susituoksime. Laukiau 
galimybės tam tikra prasme jam vadovauti, įveikiant sunkumus. 
Tačiau viskas išsisprendė kitaip. 

Vestuvių naktį Semas buvo pasirengęs pradėti, tačiau prarado 
erekciją ir tyliai paklausė: „Ar tu dar nekalta?“ Kai tiesiai neatsakiau, 

jis tarė: „Aš taip nemanau“. Tada atsikėlė, nuėjo į vonią ir uždarė 
duris. Mes abu verkėme skirtingose durų pusėse. Tai buvo pirmoji iš 
daugelio ilgų, nelaimingų naktų. Prieš sutikdama Semą, buvau 
susižadėjusi su vyru, kuris man netgi nelabai patiko, tačiau kartą jis 
mane sučiupo ir mes mylėjomės. Po to įvykio maniau privalanti už jo 
ištekėti, kad išpirkčiau kaltę. Pagaliau jis nuo manęs pavargo ir 
tiesiog išnyko. Kai sutikau Semą, dar dėvėjau jo žiedą. Po viso to 
maniau, kad likusį gyvenimą, ko gero, gyvensiu netekėjusi, bet Semas 
buvo toks malonus, niekada nevertė būti seksualia, ir aš jaučiausi 
saugiai ir patogiai. Galėjau pastebėti, kad sekso srityje Semas buvo 
dar mažiau patyręs ir dar konservatyvesnis nei aš, ir dėl to aš galėjau 
kontroliuoti padėtį. Ir dėl to, ir dėl mūsų bendrų religinių įsitikinimų 
maniau, kad vienas kitam idealiai tinkame. 

Mums susituokus, jausdamasi kalta, prisiėmiau visą atsakomybę 
už Semo impotencijos gydymą. Skaičiau visas knygas, kurias tiktai 
galėjau rasti, o jis atsisakydavo paskaityti nors vieną. Visas jas laikiau 
namuose vildamasi, kad jis perskaitys. Vėliau sužinojau, kad, man 
nematant, jas visas perskaitė. Jis kaip pašėlęs ieškojo atsakymo, bet aš 
tuo metu to nežinojau, nes jis nenorėjo kalbėtis. Vietoj to jis manęs 
klausdavo, ar aš norinti likti tik draugė, o aš atsakydavau - taip. 
Mane labiausiai kankino ne sekso trūkumas mano gyvenime, - tuo aš 
per daug nesirūpinau, - tik kaltė, kad nuo pat pradžių viską sugrioviau. 

Dar nebuvau išbandžiusi terapijos. Paklausiau, ar jis eitų kartu. 
Jis kategoriškai atsisakė. Tuo metu mane jau buvo apsėdusi įkyri 
mintis, kad tai aš trukdau jam džiaugtis lytinio gyvenimo malonu- 
mais, kuriuos būtų patyręs, jei nebūtų manęs vedęs. Aš vis dar 
tikėjausi, kad psichoterapeutas pasakys man ką nors naudinga, kas 
knygose nutylima. Tuo metu iki nevilties troškau pagelbėti Semui. Aš 
jį mylėjau. Dabar suvokiu, kad didžiąją mano meilės dalį tuo metu 
sudarė kaltė ir užuojauta, bet joje buvo ir tikro rūpesčio. Jis buvo 
geras, mielas ir malonus žmogus. 

Šiaip ar taip, aš kreipiausi į konsultantę, kurią kaip patyrusią 
seksualumo srityje rekomendavo Šeimos planavimo centras. Atėjau tik 
dėl Semo, taip jai ir pasakiau. Ji atsakė negalinti padėti Semui, nes jo 
kabinete nėra, tačiau galinti kalbėtis apie mane, ką aš jaučiu dėl 

patiriamų sunkumų santykiuose su Semu. Buvau visiškai nepasiruo- 
šusi kalbėtis apie mūsų santykius. Aš nežinojau, ką jaučiu. Per pirmąjį 
mūsų susitikimą ištisai grįždavau prie Semo, oji taktiškai nukreipdavo 
kalbą į mane ir mano jausmus. Būtent tada pirmą kartą pastebėjau, kaip 
įgudusiai vengiu savęs. Daugiausia dėl jos atvirumo nusprendžiau ateiti 
dar kartą, nors mes ir nekalbėjome apie, mano įsitikinimu, tikrąją 
problemą - Semą. 

Po antrojo mūsų susitikimo susapnavau labai ryškų ir trikdantį 
sapną. Sapne mane grasindama vijosi būtybė, kurios veido negalėjau 
įžiūrėti. Kai apie tai papasakojau psichoterapeutei, ji padėjo man 
gilintis į sapną, kol suvokiau, kad grasinanti būtybė yra mano tėvas. 
Tai buvo pirmasis žingsnis ilgo proceso, kuris galų gale padėjo man 
prisiminti, kad tėvas seksualiai prie manęs kibdavo, kai buvau 
devynerių penkiolikos metų amžiaus. Šį savo gyvenimo aspektą 
buvau visiškai palaidojusi ir, kai atsiminimai ėmė atgyti, tik po 
truputėlį leidau jiems skverbtis į sąmonę. Jie buvo tokie skaudūs. 

Mano tėvas vakarais dažnai išeidavo ir grįždavo tik naktimis. 
Motina, manau, norėdama jį nubausti, tomis naktimis užsirakindavo 
miegamąjį. Jis turėdavo miegoti ant sofos, tačiau, kiek palaukęs, 
imdavo lįsti į mano lovą. Jis ir meilikaudavo man, ir grasė niekam 
nesakyti. Aš ir nesakiau, man buvo taip gėda. Buvau tikra, kad dėl 
visko, kas vyksta tarp mūsų, esu kalta aš pati. Mūsų šeimoje apie 
lytinius dalykus buvo nekalbama, tačiau kažkokiu būdu vyravo 
mintis, kad seksas yra purvinas. Aš jaučiausi iš tiesų susitepusi ir 
nenorėjau, kad kas nors apie tai žinotų. 

Kai man sukako penkiolika, susiradau darbą. Dirbau vakarais, 
savaitgaliais ir vasarą. Kiek galėdama vengiau namų, o savo 
kambariui nusipirkau spyną. Pirmą kartą, kai užrakinau tėvui duris, 
jis ėmė jas daužyti. Apsimečiau nesuprantanti, kas vyksta, o motina 
pabudo ir paklausė, ką jis darąs. Jis tikrai pasakė: „Rūta užsirakino 
duris!“, o motina atsakė: „Taip? Eik miegoti!“ Tai buvo istorijos 
pabaiga. Jokių motinos klausimų. Jokių tėvo apsilankymų. 

Kabindama spyną ant savo kambario durų, sukaupiau visą 
drąsą. Bijojau, kad tai nepadės, tėvas įsilauš pykdamas, jog durys 
užrakintos. Dar daugiau, aš beveik norėjau, kad viskas liktų po 

senovei ir nereikėtų baimintis, kad visi sužinos, kas iš tikrųjų vyksta. 
Septyniolikos metų išvažiavau mokytis. Sutikau vyrą, su kuriuo, 
būdama aštuoniolikos, susižadėjau. Nuomojome butą kartu su dviem 
merginomis. Vieną vakarą jos turėjo svečių, kurių nepažinojau. 
Anksti atsiguliau, daugiausia dėl to, kad vengiau rūkyti su jais 
marihuaną. Nors praktiškai visi studentai niekino griežtas mokyklos 
taisykles dėl gėrimo ir narkotikų, aš niekada nepripratau taip elgtis 
ar būti šalia. Mano miegamojo durys buvo koridoriaus gale, greta 
vonios. Vienas iš vaikinų, dalyvavusių vakarėlyje, ieškodamas vonios, 
per klaidą įėjo į mano kambarį. Pamatęs, ką padarė, užuot išėjęs, ėmė 
su manimi kalbėtis. Negalėjau pasakyti „ne“. Tai sunku paaiškinti, 
bet tiesiog negalėjau. Taigi jis atsisėdo ant lovos krašto ir ėmė su 
manimi kalbėtis. Paprašė manęs apsiversti, kad pamasažuotų man 
nugarą. Netrukus jis jau buvo mano lovoje, ir mes mylėjomės. Dėl to 
aš su juo susižadėjau. Nežinau, ar jis rūkė marihuaną, ar ne, bet 
maniau, kad jis toks pat konservatyvus kaip ir aš, ir tikėjau, kad 
pasimylėję mes turime likti kartu. Mes susitikinėjome maždaug 
keturis mėnesius, kol, kaip jau sakiau, jis dingo. Maždaug po metų 
sutikau Semą. Tada padariau išvadą, kad mes su Semu niekada 
nekalbame apie seksą dėl to, kad esame religingi. Nesuvokiau, kad 
mes vengėme jo dėl to, kad abu buvome labai sužaloti seksualine 
prasme. Man patiko jausti, kad padedu Semui, jog mes kartu 
stengiamės, kad aš pastočiau. Man patiko padėti, suprasti, būti 
kantriai - ir kontroliuoti. Jei tik būčiau atsisakiusi tos kontrolės, 
manyje būtų pabudę seni jausmai, sukelti tomis naktimis per visus 
tuos metus prie manęs besiartinančio ir mane glamonėjančio tėvo. 

Kai tai, kas vyko tarp manęs ir tėvo, gydantis ėmė aiškėti, mano 
psichoterapeute ėmė primygtinai raginti mane lankyti Dukterų 
sąjungos susitikimus. Tai pagalbos sau grupė dukterims, kurių tėvai 
jas seksualiai išnaudojo. Ilgai spyriojausi, bet galų gale sutikau. Tai 
tikra palaima. Sužinojusi, kad tiek daug moterų yra patyrusios kažką 
panašaus, o kartais ir daug blogiau, nurimau, ir man palengvėjo. 
Keletas tų moterų buvo taip pat ištekėjusios už vyrų, turinčių 
seksualinių problemų. Tie vyrai irgi susibūrė į pagalbos sau grupę, ir 
Semas kažkaip surado drąsos prie jų prisijungti. 


Semo tėvai skrupulingai rūpinosi išauginti jį „tyrą, švarų 
berniuką“. Jei per pietus jis rankas laikydavo ant kelių, jam buvo 
liepiama padėti jas ant stalo, „kad galėtume matyti, ką tu ten veiki“. Jei 
jis per ilgai užsibūdavo vonioje, jie belsdavo į duris šaukdami: „Ką tu 
ten darai?“ Tai niekada nesiliovė. Jie naršė jo stalčius, ieškodami 
žurnalų, drabužius - dėmių. Jis taip bijojo patirti kokį seksualinį 
jausmą ar veiksmą, kad gajų gale nebegalėjo net ir norėdamas. 

Kai pradėjome sveikti, mums kaip porai gyvenimas tapo kai 
kuriomis prasmėmis sunkesnis. Aš vis dar jutau milžinišką poreikį 
kontroliuoti kiekvieną Senio seksualumo išraišką (kaip darė ir jo 
tėvai), nes jo seksualinis agresyvumas mane gąsdino. Jei jis 
spontaniškai manęs siekdavo, aš išsisukinėdavau arba nusisukdavau 
ir nueidavau, arba pradėdavau kalbėti, ar elgdavausi dar kaip nors, 
vengdama jo artėjimo. Aš negalėjau pakęsti, kai jis palinkdavo virš 
manęs lovoje, nes tai man primindavo tėvą. Bet jo pasveikimui 
reikėjo, kad jis visiškai atsakytų už savo kūną ir jausmus. 

Turėjau liautis jį kontroliavusi, kad jis tiesiogine to žodžio prasme 
patirtų savo potenciją. Dar viena didelė problema buvo mano baimė 
būti užlietai jausmų. Aš išmokau sakyti: „Dabar man darosi baisu“, o 
Semas klausdavo: „Ką aš turiu daryti?“ Paprastai to pakakdavo - 
tiesiog žinoti, kad jam rūpi mano jausmai ir jis manęs klausosi. 

Mes susitarėme pamainomis prisiimti atsakomybę už tai, kas 
vyksta mūsų seksualiniame gyvenime. Kiekvienas iš mūsų galėjome 
pasakyti „ne“ viskam, kas mums nepatiko ar ko mes nenorėjome, bet 
iš esmės vienas iš mūsų vadovavo visam lytiniam aktui. Tai buvo viena 
iš geriausių mūsų idėjų, nes ji lietė mūsų abiejų poreikį išmokti 
prisiimti atsakomybę už savo kūnus ir tai, ką jie davė seksui. Mes 
išmokome iš tikrųjų pasikliauti vienas kitu ir tikėti, kad savo kūnais 
galime duoti ir gauti meilę. Vis dar lankėme paramos sau grupes. Visų 
narių problemos ir jausmai buvo tokie panašūs, kad iš tiesų labai 
padėjo pažvelgti į mūsų grumtynes per atstumą. Vieną vakarą abi 
mūsų grupės susitiko, ir mes aptarėme savo asmenines reakcijas į 
žodžius impotentas ir frigidiška moteris. Kilo tiek daug ašarų ir juoko, tiek 
supratimo ir išsipasakojimo. Tai labai palengvino mūsų visų skausmą 
ir gėdą. 

Galbūt dėl to, kad mes su Semu tuo metu jau tiek daug buvome 
patyrę kartu, labai vienas kitu pasitikėjome, ir mūsų lytiniai santykiai 
ėmė klostytis sklandžiau. Dabar turime dvi gražuoles dukteris ir 
esame laimingi su jomis, vienas su kitu ir kiekvienas su savimi. Daug 
rečiau esu Semui motina ir daug dažniau partnerė. Jis ne toks 
pasyvus ir drąsesnis. Jam nereikia, kad aš jo impotenciją slėpčiau nuo 
viso pasaulio, o man nereikia, kad jis būtų aseksualus. Dabar turime 
daug pasirinkimų ir laisvai renkamės vienas kitą! 

Rūtos pasakojimas iliustruoja kitą neigimo ir poreikio kontro- 
liuoti aspektą. Kaip daugelis moterų, kurias apsėda jų partnerių 
problemos, Rūta jau prieš vestuves žinojo, kokios jos buvo. Taigi jos 
nenustebino nesugebėjimas atlikti lytinio akto. Tiesą sakant, ši nesėkmė 
garantavo, kad ji niekada nesijaus nebevaldanti savo seksualumo. Ji 
galėjo būti iniciatorė, kontroliuoti padėtį, užuot prisiėmusi sekse 
vienintelį vaidmenį, kurį mokėjo - aukos vaidmenį. 

Vėlgi šiai porai pasisekė, kad ta pagalba, kurią jie gavo, lyg pagal 
užsakymą tiko jų problemoms. Jai tinkama paramos grupė buvo 
Dukterų sąjunga, Tėvų sąjungos šaka, suburta padėti paspartinti 
gijimą šeimose, kur įvyko incestas. Laimė, atitinkama grupė buvo 
suburta šių aukų vyrams. Supratimo, priėmimo ir bendros patirties 
klimatas kiekvieną šių sužalotų Žmonių gali atsargiai pastūmėti į 
sveikus seksualinius santykius. 

Kiekviena šiame skyriuje aprašyta moteris gydoma turėjo 
pripažinti praeities ir dabarties skausmą, kurio ji stengėsi vengti. 
Vaikystėje kiekviena ugdė būdą išlikti, neigdama ir bandydama 
kontroliuoti. Vėliau, suaugus, šie įgūdžiai padarė joms meškos 
paslaugą. Tiesą sakant, jų gynyba joms teikė daugiausia skausmo. 

Per stipriai mylinčiai moteriai neigimas, didžiadvasiškai pavadintas 
„trūkumų nepaisymu“ arba „pozityvaus požiūrio laikymusi“, lydi 
tango dviem, kai jo trūkumai leidžia jai vaidinti įprastus vaidmenis. 
Kai jos troškimas kontroliuoti maskuojamas „padėjimu“ ir 
„padrąsinimu“, vėlgi ignoruojamas jos pačios poreikis viršenybei ir 
galiai, teikiamai šios rūšies santykių. 

Reikia pripažinti, kad neigimas ir kontrolė, kad ir kaip vadinami, 
vis dėlto negerina mūsų gyvenimo arba santykių. Priešingai, neigimo 

mechanizmas įtraukia mus į santykius, kuriuose būtinai pasikartoja 
mūsų senos pastangos, o poreikis kontroliuoti verčia mus juose 
užstrigti, mieliau keičiant kitus nei pačias save. 

Dabar grįžkime prie pasakos, nagrinėtos skyriaus pradžioje. 
Kaip jau minėta, pasaka „Gražuolė ir pabaisa“ tarsi nuo amžių moko 
mus, kad moteris turi galią pakeisti vyrą, jei tik atsidavusiai jį myli. 
Taip interpretuojant pasaka, atrodo, užtaria ir neigimą, ir kontrolę 
kaip metodus pasiekti laimę. Gražuolė, neabejodama mylinti siaubingą 
monstrą (neigimas), rodos, turi galią pakeisti (kontroliuoti) jį. Ši 
interpretacija atrodo teisinga, nes sutinka su lyčių vaidmenimis, 
kuriuos diktuoja mūsų kultūros. Vis dėlto aš manau, jog tokia 
supaprastinta interpretacija iš esmės iškreipia šios laiko patikrintos 
pasakos prasmę. Ši istorija išlieka ne dėl to, kad sustiprina kurios nors 
eros kultūrinį suvokimą ir stereotipus. Ji išlieka, nes įkūnija gilų 
metafizinį dėsnį, svarbią pamoką, kaip nugyventi gyvenimą 
išmintingai ir gerai. Tarytum pasakojimas turėtų slaptą žemėlapį, 
pagal kurį, mokėdami jį šifruoti ir drąsiai sekti, surastume paslėptą 
lobį - mūsų pačių „ilgai ir laimingai gyveno“. Taigi tuomet, kur yra 
„Gražuolės ir pabaisos“ esmė? Tai — priėmimas. Priėmimas yra 
neigimo ir kontrolės antitezė. Tai troškimas pripažinti realybę ir leisti 
tikrovei egzistuoti be poreikio ją pakeisti. Čia glūdi laimė, kylanti ne 
manipuliuojant išorinėmis sąlygomis arba žmonėmis, bet ugdant 
vidinę taiką, net susiduriant su iššūkiais ir sunkumais. 

Prisiminkite, jog pasakoje gražuolė neturėjo poreikio keisti 
pabaisą. Ji vertino jį realiai už tai, koks jis buvo, brangino jį dėl jo gerų 
savybių. Nebandė daryti iš monstro princą. Nesakė: „Būčiau 
laiminga, jei jis nebebūtų gyvulys“. Neapgailestavo dėl to, kad jis 
toks, ir nebandė jo keisti. Štai kur glūdi pamoka. Dėl jos priimančio 
požiūrio jis buvo išlaisvintas ir galėjo vėl tapti savimi. Kad jo tikroji 
savastis buvo gražus princas (ir tobulas partneris jai) simboliškai 
rodo, kad jai buvo dosniai atlyginta už priėmimą. Jos atlygis buvo 
turtingas ir visavertis gyvenimas - ilgas ir laimingas gyvenimas su 
princu. 

Tikrasis individo priėmimas tokio, koks jis yra, nebandant jo 
keisti drąsinant, manipuliuojant arba prievarta, yra labai aukšta 

meilės forma ir daugumai mūsų sunkiai pasiekiama. Mūsų pastangos 
kažką keisti daugiausia yra savanaudiškos - įsitikinimas, kad 
pakeitusios jį, mes tapsime laimingos. Neblogai norėti būti laimingai, 
bet daryti tos laimės šaltiniu kažką kitą, ne save, reiškia vengti 
gebėjimo ir atsakomybės keisti savo gyvenimą į gera. 

Ironiška, bet tik priimdamos kitą tokį, koks jis yra, leidžiame jam 
pasikeisti, jei jis taip nusprendžia. Pažiūrėkime, kaip tai veikia, jei 
moters partneris turi problemą, pavyzdžiui, su darboholizmu. Ji 
maldauja ir pykstasi su juo dėl ilgų valandų, praleistų ne namie. Koks 
dažniausias rezultatas? Jis praleidžia tiek pat arba dar daugiau laiko 
ne suja, jausdamas turįs teisę taip daryti, kad išvengtų nesibaigiančių 
jos skundų. Kitais žodžiais tariant, bardamasi, maldaudama ir 
bandydama jį keisti, ji iš tiesų leidžia jam patikėti, kad jų problema ne 
jo darboholizmas, bet jos niurzgėjimas. Aišku, jos potraukis jį keisti 
labai didina emocinį atstumą tarp jų ir jo poreikį dirbti. Jos pastangos 
priversti jį priartėti iš tiesų dar labiau jį atstumia. Darboholizmas yra 
rimtas sutrikimas, kaip kiekvienas kompulsyvus elgesys. Jo paskirtis 
vyro gyvenime, greičiausiai - saugotis artumo ir intymumo, kurio jis 
baiminasi. Darboholizmas užkerta kelią įvairių nepatogių emocijų, 
pirmiausia nekantrumo ir nevilties, proveržiui. (Darboholizmas 
vyrams iš disfunkcinių šeimų dažnai yra vienas iš būdų vengti savęs, 
kaip kad per didelė meilė yra vienas moterims iš tokių šeimų 
pagrindinių būdų.) Kaina, kurią jis moka už tokį vengimą, yra vienmatė 
egzistencija, kuri trukdo jam džiaugtis gyvenimu. Bet tik jis gali 
nuspręsti, ar kaina yra per didelė, tik jis gali pasirinkti, kokių 
priemonių imtis ir kaip rizikuoti, kad pasikeistų. Jo žmonos užduotis 
ne taisyti jo gyvenimą, bet sutvirtinti savąjį. 

Dauguma iš mūsų turime gebėjimą būti laimingesnės ir labiau 
patenkintos nei įsivaizduojame. Dažnai mes nepasinaudojame ta 
laime, nes manome, kad kažkieno kito elgesys neleidžia to daryti. Mes 
ignoruojame pareigą tobulintis, kai griebdamosi intrigų, manevrų ir 
manipuliacijų keičiame kitus, o bandymui nepasisekus tampame 
piktos, nusivylusios, prislėgtos. Bandymas keisti kitą sukelia frustraciją 
ir slegia, o pastangos keisti savo pačių gyvenimą - padrąsina. 

Kad darboholiko žmona galėtų laisvai gyventi laimingą savo 

pačios gyvenimą, ji turi patikėti, kad tai ne jos, o jo problema, kad ne 
jos galioje, ne jos pareiga ir ne jos teisė jį keisti. Ji turi išmokti gerbti 
jo teisę būti tokiam, koks jis yra, net jei ir trokštų, kad jis būtų kitoks. 

Kai ji liausis keitusi jį ir nukreips savo energiją į savų interesų 
plėtojimą, patirs šiek tiek laimės ir pasitenkinimo, kad ir ką jis darytų. 
Galiausiai ji suvoks, kad jos veikla teikia pakankamai laimės, kad ji 
gali džiaugtis turtingu ir dosniu gyvenimu pati, be vyro draugijos. 
Arba vis mažiau ir mažiau priklausoma nuo jo, moteris gali nuspręsti, 
kad jos įsipareigojimas nesančiam partneriui yra beprasmis, ir, savo 
laimei, pasirinkti gyvenimą, laisvą nuo nemielos santuokos suvar- 
žymų. Nė vienas iš šių kelių neįmanomas, kol ji, norėdama būti 
laiminga, trokšta jį keisti. Kol moteris nepriims jo tokio, koks jis yra, ir 
lauks, kad jis pasikeistų, viskas bus tarytum užšalę, ji nepradės 
gyventi savojo gyvenimo. 

Kai per stipriai mylinti moteris atsisako kryžiaus žygio pakeisti 
savo gyvenimo vyrą, jis paliekamas apsvarstyti savo paties elgesio 
pasekmių. Kadangi ji daugiau nebejaučia frustracijos ir nebėra 
nelaiminga, o darosi vis labiau patenkinta gyvenimu, intensyvėja jo 
paties egzistencijos kontrastas. Jis gali nuspręsti stengtis išsilaisvinti 
iš savo obsesijos ir tapti labiau fiziškai ir emociškai prieinamas. Arba 
ne. Bet kad ir ką jis rinktųsi daryti, priimdama savo gyvenimo vyrą 
tokį, koks jis yra, moteris jau gali vienaip arba kitaip gyventi savo 
pačios gyvenimą - ilgai ir laimingai. 

8 skyrius 


Kai viena priklausomybė 
palaiko kitą 


„Gyvenime yra daug skausmo, 
išvengti galima turbūt vienintelio — 
skausmo, patiriamo siekiant išvengti 
skausmo. 


R. D. Laingas 


Mus, mylinčias per stipriai, blogiausiu atveju vyrai veikia kaip 
narkotikai, todėl esame priklausomos nuo santykių su jais, pasmerktos 
kęsti skausmą, nuolat jausti baimę ir ilgesį. To užtektų per akis, bet juk 
atsitinka, kad tampame priklausomos ne vien nuo jų. Kad nuslo- 
piAtume dar iš vaikystės išlikusius stipriausius jausmus, kai kurios iš 
mūsų daromės priklausomos dar ir nuo narkotinių medžiagų. 
Alkoholiu, kitais narkotikais ar maistu (tai labai būdinga per stipriai 
mylinčioms moterims) vienos gali pradėti piktnaudžiauti jaunos, kitos — 
jau suaugusios. Kad atsiribotume nuo realybės, kad prasiblaškytume, 
nejaustume skaudžios emocinės tuštumos, persivalgome arba 
kenčiame alkį, arba griebiamės blogų būdų sau „padėti“. 

Ne kiekviena per stipriai mylinti moteris būtinai per daug valgo, 
per daug geria ar vartoja per daug narkotikų. Bet saiką praradusios 
gali išsigydyti tik gydydamosi nuo priklausomybės, nuo santykių ir 
nuo medžiagų, kuriomis piktnaudžiaujame. Tai būtina, nes kuo 
labiau priklausome nuo alkoholio, narkotikų ar maisto, tuo didesnę 
jaučiame kaltę ir neapykantą sau. Vis labiau atskirtos ir vienišos, 

imame beviltiškai trokšti paramos, kurią, atrodo, žada santykiai su 
vyru. Kadangi jaučiamės blogai, norime, kad vyras padarytų mus 
laimingesnes. Mums, negalinčioms mylėti savęs, reikia patvirtinimo, 
jog esame mylimos. Mums, manančioms, kad, turėdamos tinkamą 
vyrą, taip nepultume prie maisto, alkoholio ar narkotikų, santykių 
reikia kaip narkotiko - kad numaldytume savo skausmą. Kai 
santykiai nuvilia, ieškodamos palengvėjimo, dar labiau įninkame į 
narkotiką. Susidaro pražūtingas ratas: fizinė priklausomybė nuo 
medžiagos auga dėl streso, sukeliamo nesveikų santykių, o emocinę 
priklausomybę nuo santykių stiprina chaotiški jausmai, sukeliami 
fizinės priklausomybės. Savo fizinę priklausomybę aiškiname tuo, kad 
neturime vyro arba turime blogą. Ilgai vartodamos narkotines 
medžiagas, susitaikome su nesveikais santykiais, užgniaužiame 
skausmą ir atmetame būtinybę keistis. Kaltiname vieną priklausomybę 
dėl kitos. Naudojamės viena priklausomybe, kad įveiktume kitą. Ir 
tampame vis labiau priklau-somos nuo abiejų. 

Kol bėgame nuo savęs ir vengiame skausmo, liekame nesveikos. 
Kuo stipriau stengiamės vengti savęs ir kuo daugiau kelių turime 
pabėgti, tuo nesveikesnės daromės, nes mūsų priklausomybės susijungia 
su manijomis. Galų gale suvokiame, kad mūsų sprendimai yra tapę 
rimčiausiomis problemomis. Be galo trokšdamos palengvėjimo ir jo 
nerasdamos, kartais pradedame po truputėlį eiti iš proto. 


„Esu čia, nes mane atsiuntė mano advokatas, - beveik pašnibž- 
domis prisipažino Brenda per pirmąjį mūsų susitikimą. - Aš... aš... na, 
paėmiau keletą daiktų ir įkliuvau, o jis mano, jog būtų gerai su kuo 
nors pasikonsultavus, - tęsė ji kaip sąmokslininkė, - kad tai gali 
atrodyti kitaip, jei teismas manys, jog man teikiama pagalba“. 

Aš vos spėjau linktelėti, ji išpylė: „Nemanau, jog iš tikrųjų turiu 
kokių nors problemų. Paėmiau keletą daiktų mažoje vaistinėje ir 
pamiršau už juos sumokėti. Tai siaubinga, kad jie mano, jog aš 
pavogiau, iš tiesų tai buvo tik apsirikimas. Blogiausia, kad aš sutrikau. 
Bet tikrų problemų, kokių turi kiti Žmonės, aš neturiu“. 

Brenda buvo viena iš tų, kuriuos konsultuoti sunkiausia: ji neprašo 
pagalbos, nes jokios pagalbos jai nereikia, nors sėdi mano kontoroje, 

atsiųsta kažkieno, nes tas kažkas mano, jog konsultavimas pravers. 

Ji neatsikvėpdama malė toliau, kol man skirtų žodžių ėmiau 
nebegirdėti. Tyrinėjau ją akimis. Buvo aukšta, mažiausiai penkių 
pėdų ir dešimties colių, modelio lieknumo, svėrė daugiausia 115 
svarų. Ji dėvėjo šilkinę elegantiškai paprastą suknelę, ryškios koralų 
spalvos, kurią dar labiau pabrėžė sunkūs dramblio kaulo ir aukso 
papuošalai. Jai tiko medaus geltonumo plaukai ir jūros žalumo akys. 
Ji buvo graži, bet kažko trūko. Tarp jos nuolat sutrauktų antakių jau 
buvo įsirėžusi gili vertikali raukšlė. Ji vis sulaikydavo kvėpavimą ir 
jos šnervės vis išsipūsdavo. Plaukai, nors rūpestingai nukirpti ir 
sušukuoti, buvo sausi ir trapūs. Oda atrodė išblyškusi ir pageltusi, 
nors buvo patraukliai įdegusi. Burna būtų didelė, putliomis lūpomis, 
jei ji nuolat nespaustų ir nelaikytų jų įtempusi. Šypsodamasi tarsi 
atitraukdavo užuolaidą nuo dantų, o kalbėdama kramtė lūpas. 
Ypatingas moters lieknumas ir odos bei plaukų savybės man sukėlė 
įtarimą, kad ji prisiversdavo išsivemti, kankinama nenumaldomo 
alkio (bulimija), o gal marindama save badu (anoreksija). 

Moteris, kurią vargina valgymo sutrikimai, labai dažnai jaučia 
potraukį vogti, taigi tai buvo dar vienas argumentas. Aš beveik 
neabejojau, kad jos, kaip ir didžiumos moterų, sirgusių anoreksija ir 
ypač bulimija, kurioms esu padėjusi, tėvai (vienas arba abu) buvo 
alkoholikai arba tėvas buvo alkoholikas, o motina - kompulsyvi 
valgytoja. Kompulsyvios valgytojos ir alkoholikai dažnai susituokia. 
Tai nenuostabu, nes dauguma kompulsyvių valgytojų yra alkoholikų 
dukterys, o jos dažnai išteka už alkoholikų. Kompulsyvi valgytoja 
pasiryžusi valios jėga kontroliuoti savo maistą, kūną bei partnerį. 
Brendos ir manęs laukė daug darbo. 

Nors istoriją žinojau iš anksto, kaip galėdama švelniau paprašiau 
jos papasakoti apie save. 

Didžiuma to, ką išgirdau pirmąją dieną, buvo melas: jai viskas 
gerai, ji laiminga, kas įvyko vaistinėje, nežino, to visai neprisimena ir 
niekada nėra nieko anksčiau pavogusi. Jos advokatas esąs labai 
mielas, aš, žinoma, taip pat, ji nenorėtų, kad dar kas nors sužinotų 
apie tą incidentą, nes niekas nesupras taip kaip advokatas ir aš. 
Meilikaudama ji siekė mane palenkti: nieko blogo ir neatsitiko, būtų 

gerai, jei ir aš manyčiau, kad areštas buvo klaida, mažas nemalonus 
likimo vingis, ir nieko daugiau. 

Iki paskelbiant nuosprendį Brendos byloje, laimė, dar buvo šiek 
tiek laiko. Ji žinojo, kad palaikau ryšį su jos advokatu, todėl liko „gera 
klientė“. Mums susitikus, pasakodavo vis tą patį; kol pagaliau beveik 
prieš savo valią įsidrąsino pasakyti tiesą. Dėkui likimui, kad taip 
atsitiko, liovusis meluoti, jai palengvėjo. Į terapijos seansus ji ateidavo 
jau ir dėl savęs pačios, labiau dėl savęs nei tikėdamasi bylą svars- 
tančio teisėjo palankumo. Tuo metu, kai buvo nuteista (šešis mėnesius 
lygtinai, visiškai atlyginti žalą ir visuomenės labui išdirbti keturiasdešimt 
valandų vietiniame merginų klube), ji itin stengėsi būti atvira, 
nemėgindama, kaip anksčiau, nuslėpti, kas buvo ir kuo nusikalto. 

Tikroji Brendos istorija, kurią ji labai abejodama, atsargiai 
atskleidė, pradėjo aiškėti per trečiąjį susitikimą. Brenda atrodė labai 
pavargusi ir išsekusi. Kai tai pakomentavau, ji prisipažino, kad tą 
savaitę blogai miegojusi. Pasiteiravau kodėl. 

Pirmiausia ji kaltino besiartinantį teismą, bet šis paaiškinimas 
neskambėjo visiškai įtikinamai, taigi aš tyriau ją toliau. „Kas dar kėlė 
nerimą šią savaitę?“ Ji luktelėjo, skaudžiai kramtydama lūpas, nuo 
viršutinės lūpos eidama prie apatinės ir atgal. Tada tiesiog išpylė: 
„Galų gale aš liepiau savo vyrui išeiti, o dabar trokštu, kad nebūčiau 
to sakiusi. Negaliu miegoti, negaliu dirbti, esu nervų kamuolys. 
Negalėjau pakęsti, kaip jis elgėsi - taip akivaizdžiai bėgiojo paskui tą 
merginą iš savo darbo, bet gyventi be jo man sunkiau nei taikstytis su 
visu tuo. Dabar aš nežinau, kuriuo keliu pasukti, ir galvoju, ar tai 
įvyko ne dėl mano kaltės. Jis visuomet sakydavo, kad aš pernelyg 
šalta ir tolima, o tokia moteris jo nepatenkinanti. Tikriausiai jis buvo 
teisus. Aš buvau pikta ir užsidariusi, bet tik todėl, kad jis per dažnai 
mane kritikuodavo. Nuolat jam sakydavau: „Jei nori šiltų santykių, 
turi elgtis su manimi lyg tau patikčiau ir kalbėti gražius žodžius, 
užuot sakęs, kokia bjauri, kvaila arba nepatraukli esu". Staiga ji 
išsigando, antakiai „užlipo“ dar aukščiau ant kaktos ir ji pradėjo 
glaistyti tai, ką neseniai atskleidė. Modama manikiūro išpuoselėtomis 
rankomis, ji paneigė: „Mes nebuvome iš tiesų išsiskyrę, tik trumpai 
pailsėdavome vienas nuo kito. Rudis tikrai nėra jau toks beviltiškas, 

manau, kad tos kritikos nusipelniau. Grįžusi namo iš darbo, kartais 
būnu pavargusi ir nenoriu virti valgyti, o ypač todėl, kad jam 
nepatinka tai, ką aš gaminu. Jis taip mėgsta savo motinos patiekalus, 
jog pakyla nuo stalo, išeina pas motiną ir negrįžta namo iki antros 
valandos nakties. Aš tiesiog nenoriu pernelyg stengtis jam įtikti, nes 
vis tiek niekuomet nepasiseka. Bet nėra taip blogai. Daugumai 
moterų yra blogiau“. 

„Kąjis veikia iki antros valandos? Jis negali būti pas motiną visą 
tą laiką“ „- suabejojau. 

„Aš net nenoriu žinoti. Manau, kad jis susitikinėja su mergina. 
Bet man nerūpi. Man labiau patinka, kai jis palieka mane ramybėje. 
Dažnai jis ieško priekabių, kai pagaliau grįžta namo, ir aš kitą dieną 
darbe jaučiuosi tokia pavargusi - dėl to ir paprašiau, kad jis išeitų.“ 

Tai buvo moteris, pasiryžusi nejausti arba neparodyti savo 
emocijų. Tai, jog jos šaukte šaukė, tik dar labiau vertė ją savo gyvenime 
kurti daugiau keblių situacijų, kad tas emocijas paslėptų. 

Po mūsų trečiojo susitikimo paskambinau jos advokatui ir 
paprašiau atsargiai patikinti Brendą, kaip svarbu jai tęsti 
konsultacijas pas mane. Nenorėjau jos prarasti, nes ketinau pabandyti 
jai padėti. Mūsų ketvirtojo susitikimo pradžioje aš prikibau: 
„Papasakok man, kaip tu maitiniesi, Brenda“,- paprašiau kiek tik 
įmanoma maloniau. Jos žalios akys išsiplėtė, pajutusios pavojų, 
gelsva oda dar labiau neteko spalvos; ji akivaizdžiai atsitraukė. Staiga 
tos akys susiaurėjo, ir ji nuginkluojamai nusišypsojo. 

„Kąjūs turite omenyje, aš ir maistas? Tai kvailas klausimas!“ 

Pasakiau, ką matanti jos išvaizdoje, kad tai kelia nerimą, ir 
kalbėjau apie valgymo sutrikimo etiologiją. Suvokusi, kad tai liga, 
kuria serga daugybė moterų, Brenda ramiau pažvelgė į savo kompul- 
syvų elgesį. Prakalbinti ją nebuvo taip sunku, kaip aš tikėjausi. 

Brendos istorija buvo ilga ir sudėtinga ir ji ilgokai nesugebėjo 
atskirti realybės nuo poreikio viską iškreipti ir apsimesti. Brenda taip 
stengėsi maskuoti, jog pati įkliuvo į savo melo voratinklį. Ji labai 
gražino įvaizdį, teikiamą išoriniam pasauliui. Tas įvaizdis turėjo 
slėpti jos baimę, vienatvę ir baisią vidinę tuštumą. Jai buvo labai 
sunku vertinti situaciją, kad galėtų tenkinti savo poreikius. Nepatenkinti 

poreikiai buvo priežastis, dėl kurios ji kompulsyviai vogė, kompul- 
syviai valgė, vėmė ir vėl valgė, kompulsyviai melavo, beviltiškai 
bandydama visa tai slėpti. 

Brendos motina irgi buvo kompulsyvi valgytoja. Kiek tik Brenda 
pamena, motina buvo baisi storulė. Jos tėvas, plonas, stiprus, 
energingas vyras, jau seniai nebekreipė dėmesio tiek į žmonos išvaizdą, 
tiek į jos ekscentrišką religingumą. Jis atvirai metų metus pažeidinėjo 
santuokos priesaiką. Niekas šeimoje neabejojo, kad jis neištikimas, bet 
niekuomet apie tai nekalbėjo. Žinoti buvo viena, bet pripažinti - visai 
kita. Nerašytas šeimos susitarimas bylojo: ko nepasakoma žodžiais, to 
šeimoje nėra, taigi negali jos skaudinti. Šią taisyklę Brenda griežtai taikė 
savo gyvenime. Jei ji nepripažino, kas blogai, tuomet nieko blogo ir 
nebuvo. Problemos neegzistuoja, jei jų neišsakai žodžiais. Nenuostabu, 
jog ji atkakliai laikėsi viso to melo ir prasimanymų, kurie ją žudė. Ir 
nenuostabu, kad jai buvo sunku gydytis. 

Brenda užaugo liekna, stipri kaip jos tėtis ir labai džiaugėsi, kad 
gali valgyti daug ir nestorėti kaip motina. Sulaukus penkiolikos, jos 
kūnas staiga pradėjo rodyti to nežmoniško valgymo pasekmes. 
Būdama aštuoniolikos, ji svėrė 240 svarų ir buvo beviltiškai 
nelaiminga. Tėtis šiai jaunai moteriai, kuri buvo mylimiausias jo 
vaikas, sakydavo nemalonius dalykus - jog ji vis dėlto tampa panaši 
į motiną. Tiesa, jis nebūtų to sakęs, jei nebūtų gėręs. Bet jis gėrė jau 
beveik nuolat, net būdamas namie, nors namie jis būdavo retai. 
Mama vis meldėsi ir šlovino Viešpatį, tėtis gėrė ir šlaistėsi, o Brenda 
valgė, stengdamasi užslopinti kylančią paniką. 

Kai Brenda pirmą kartą iš namų išvyko į koledžą ir buvo labai 
vieniša toli nuo motinos ir tėvo, kurį dar ir smerkė, ji padarė neįtikėtiną 
atradimą. Viena savo kambaryje, įpusėjus rijimui, ji suvokė, kad gali 
beveik viską, ką suvalgė, išvemti ir nebūti baudžiama didžiuliu kūno 
svoriu už nežmonišką maisto vartojimą. Netrukus ji taip susižavėjo 
savo atrastu būdu kontroliuoti svorį, kad pradėjo dažnai badauti ir 
vemti, pereidama iš buliminės į anoreksinę kompulsyvaus valgymo 
sutrikimo stadiją. 

Per kelerius metus Brenda buvo čia labai nutukusi, čia ypač liekna. 
Per tą laiką nebuvo nė dienos be maisto obsesijos. Kiekvieną rytą ji 

atsikeldavo su viltimi, kad šiandien bus kitaip nei vakar, ir eidavo 
miegoti pasiryžusi rytoj būti „normali“. Dažnai pabusdavo vidurnaktį, 
pasiruošusi vėl persivalgyti. Brenda iš tiesų nesuprato, kad jos mityba 
sutrikusi. Taip dažnai būna alkoholikų dukterims ir kompulsyvių 
valgytojų vaikams. Nesuvokė, kad ją ir jos motiną kankino alerginė 
priklausomybė nuo tam tikrų valgių, daugiausia valgių, turinčių 
rafinuotų angliavandenių, kurie beveik tiksliai atitiko tėvo alerginę 
priklausomybę nuo alkoholio. Prarijusios nors menkiausią narkotinės 
medžiagos gabalėlį, jos trokšdavo valgyti dar ir dar. Kaip jos tėvo 
santykis su alkoholiu, taip Brendos santykis su maistu, ypač 
saldžiaisiais kepiniais, buvo ilgas, sekinantis mūšis su medžiaga, kuri 
iš esmės valdė juos. 

Koledže atradusi priverstinį vėmimą, Brenda kelerius metus ir 
toliau priverstinai vemdavo. Jos izoliacija ir paslaptingumas tapo dar 
didesnis ir kraštutinis. Daugeliu atvejų jos elgesį skatino tiek jos 
šeima, tiek ir liga. Brendos šeima nenorėjo girdėti nieko, jei į tai 
negalėtų atsakyti: „O, tai puiku, brangioji“. Nebuvo vietos skausmui, 
baimei, vienišumui, atvirumui; nebuvo vietos tiesai apie save arba 
savo gyvenimą. Kadangi šeima vengė tiesos, suprantama, kad ir ji 
taip turėjo elgtis. Kartu su tėvais, lyg tyliais bendrininkais, ji grimzdo 
gilyn į melą, kuris buvo jos gyvenimas, tikėdama, kad jei sugebės 
gerai atrodyti, viskas bus gerai - arba bent jau tylu - viduje. 

Net kai jos išvaizda ištisus laikotarpius buvo kontroliuojama, 
viduje neturėjo būti išvengta sumaišties. Nors ji darė viską, ką galėjo, 
kad iš išorės atrodytų gerai (dizainerių drabužiai ir moderniausias 
makiažas bei šukuosenos), to neužteko nuraminti baimę, užpildyti 
tuštumą. Iš dalies dėl visų tų emocijų, kurias ji atsisakė pripažinti, o 
iš dalies ir dėl sugalvotos mitybos, nualintos nervų sistemos Brenda 
buvo sumišusi, nerami, liguista ir apsėsta įkyrių minčių. 

Ieškodama išsilaisvinimo iš vidinio sąmyšio, Brenda savo 
motinos pavyzdžiu paguodos ieškojo uolioje religinėje grupėje. 

Paskutiniais studijų metais dar tebebūdama šiame rate, ji 
susipažino su būsimuoju vyru Rudžiu, mielu tamsiaplaukiu, kuris 
žavėjo ją daugiausia savo paslaptingumu. Brenda buvo įpratusi prie 
paslapčių, pati daug jų turėjo. Jo pasakojamose istorijose buvo daug 

užuominų ir vardų, kuriuos berte berdavo, nes buvo susijęs su gauja 
iš savo gimtojo miesto Niudžersio, besiverčiančia lažybomis žirgų 
lenktynėse. Jis neaiškiai užsimindavo apie pinigų sumas, kurias 
uždirbdavo ir išleisdavo, prašmatnias moteris ir prabangius 
automobilius, naktinius klubus, gėrimą ir narkotikus. O dabar jis 
buvo persikūnijęs į rimtai gyvenantį studentą ramiame Vidurio 
vakarų koledže, aktyvų jaunų žmonių religinės grupės narį, palikusį 
savo miglotą praeitį ir ieškantį kažko geresnio. Tai, kad jis išvyko 
paskubomis ir iš reikalo, reiškė, kad net nutraukė ryšius su savo 
šeima, bet Brenda buvo taip sužavėta jo tamsios, paslaptingos 
praeities ir nuoširdžiai atrodančių pastangų pasikeisti, kad nė 
nemanė prašyti detaliau paaiškinti praeities žygdarbių. Šiaip ar taip, 
ji taip pat turėjo saugoti savo paslaptis. 

Taigi šie du Žmonės, apsimetantys tuo, kuo nebuvo (jis - Žmogus 
už įstatymo ribų su berniuko iš bažnytinio choro kauke, ji — 
kompulsyvi valgytoja, apsimetanti madinga lieknuole), natūraliai 
įsimylėjo vienas kito susikurtas iliuzijas. Tai, kad kažkas mylėjo jos 
sukurtą savo pačios iliuziją, lėmė Brendos likimą. Dabar ji turėjo 
išlaikyti apgaulę per dar artimesnį atstumą. Atsirado daugiau įtampos, 
daugiau stresų, didesnis poreikis valgyti, vemti ir visa tai slėpti. 

Rudis susilaikė nuo cigarečių, alkoholio ir narkotikų tol, ko! 
išgirdo, kad jo šeima persikraustė į Kaliforniją. Supratęs, kad, esant 
dideliam geografiniam atstumui tarp jo ir jo praeities, gali sėkmingai 
grįžti į savo šeimą ir prie senų įpročių, jis susidėjo daiktus ir su 
naująja žmona Brenda patraukė į Vakarus. Beveik tuo pat metu, kai 
Rudis kirto pirmosios valstijos sieną, jo asmenybė pradėjo keistis, 
tapti tokia, kokia buvo anksčiau, kol Brenda jo nepažinojo. Jos 
apgaulė tęsėsi ilgiau - kol ji ir Rudis pradėjo gyventi su jo tėvais. Kai 
namie buvo tiek Žmonių, ji negalėjo nuolat sau sukelti vėmimo. 
Kadangi persivalgymą buvo sunku nuslėpti, tai dar didino stresą, o 
jos svoris pradėjo augti. Ji greitai priaugo penkiasdešimt svarų, ir 
gražioji blondinė Rudžio žmona pasislėpė matroniškose negailestingai 
storėjančio Brendos kūno klostėse. Jausdamasis apgautas ir piktas, 
Rudis palikdavo ją namie, o pats gėrė ir ieškojo moters, kuri atrodytų 
panašiai kaip kadaise Brenda. Nusivylusi ji valgė daugiau nei bet 

kada, prisiekinėdama sau ir Rudžiui, jog turėdama savus namus ji vėl 
galėtų suplonėti. Kai jie pagaliau įsigijo mieste savo namą, aišku, 
Brendos svoris taip pat sparčiai pradėjo mažėti, kaip ir didėjo, bet 
Rudis retai būdavo namie, todėl to nė nepastebėjo. Ji tapo nėščia, bet 
po keturių mėnesių persileido būdama namie viena, nes Rudis nakvojo 
kitur. 

Tuomet Brenda jau tikėjo, kad viskas vyksta dėl jos kaltės. Vyras, 
kuris buvo sveikas ir laimingas, panašių į jos įsitikinimų, dabar buvo 
visai kitas žmogus, kurio ji nepažinojo, kuris jai nepatiko. Jie 
bardavosi dėl jo elgesio ir jos niurzgėjimo. Ji mėgino nesikabinėti 
tikėdamasi, kad jo elgesys pasikeis. Nepasikeitė. Brenda nebuvo tokia 
stora kaip jos motina, ojis vis tiek elgėsi kaip jos tėvas. Ji panikavo dėl 
savo negebėjimo susitvarkyti gyvenimą. 

Būdama paauglė, Brenda vogdavo ne su draugais, kai visa 
banda čiumpa grobį iš suaugusiųjų pasaulio, o viena, paslapčia, retai 
naudodama arba net laikydama pavogtus daiktus. Dabar, gyvendama 
nelaimingoje santuokoje su Rudžiu, ji vėl pradėjo vogti, simboliškai 
imdama iš pasaulio tai, ko jai nebuvo duota - meilę, paramą, 
supratimą ir priėmimą. Bet vagystės tik dar labiau ją izoliavo, suteikė 
dar vieną tamsią paslaptį, kurią reikia saugoti, dar vieną gėdos ir 
kaltės šaltinį. Išvaizda vėl tapo galingiausia Brendos gynyba, 
slepianti, kokia ji iš tiesų buvo - įvarytas į kampą, išsigandęs, tuščias 
ir vienišas žmogus. Vėl ji buvo liekna ir turėjo darbą, kad galėtų 
vilkėti taip jos trokštamais brangiais drabužiais. Šiek tiek dirbo 
modeliu ir tikėjosi, jog privers Rudį ja didžiuotis. Nors Rudis ir gyrėsi 
savo Žmona, modeliu, jis nė karto nesivargino ateiti ir pamatyti ją ant 
podiumo. 

Brenda siekė Rudžio įvertinimo ir pritarimo, bet jis negebėjo to 
padaryti. Todėl jos savigarba sumenkėjo iki kraštutinio, gal dar 
žemesnio lygio. Kuo mažiau jis jai davė, tuo daugiau jai iš jo reikėjo. 
Brenda stengėsi tobulinti savo išvaizdą, bet jautė, kad jai trūksta 
kažkokio paslaptingo patrauklaus elemento, kurį, rodos, be pastangų 
turėjo visos tamsiaplaukės moterys, su kuriomis susitikinėjo Rudis. Ji 
dar uoliau lieknėjo, nes būti lieknesnei reiškė būti tobulesnei. 

Brenda tapo namų ūkio perfekcionistė. Netrukus ją galutinai 

apsėdo kompulsyvus elgesys: svarinimas, vogimas, valgymas, 
vėmimas. Kol Rudis šlaistėsi ir gėrė, Brenda iki išnaktų tvarkydavo 
namus. Jausdamasi kalta, ji šokdavo į lovą ir apsimesdavo mieganti, 
jei išgirsdavo jį varant mašiną į garažą. 

Rudis reiškė nepasitenkinimą jos rafinuotumu ir kiekvieną 
vakarą grįžęs namo, anksti ar vėlai, įsiutęs jaukdavo, ką ji kruopščiai 
buvo išvaliusi ir sutvarkiusi. Rezultatas buvo toks, kad Brenda 
negalėjo sulaukti, kol jis išeis, kad vėl galėtų valyti ir tvarkyti tai, ką 
jis sujaukė. Kai jis vakarais išeidavo gerti ir ūžti, jai palengvėdavo. 
Viskas darėsi vis beprotiškiau. 

Jos suėmimas vaistinėje neabejotinai buvo palaiminimas, nes 
sukėlė krizę, atvedusią ją į konsultacijas. Ten ji pamatė, į ką pavirto 
jos gyvenimas. Brenda jau seniai troško pabėgti nuo Rudžio, bet 
nesugebėjo atsikratyti potraukio taisyti santykius tobulindama save. 
Ironiška, bet kuo griežčiau ji atsiskirdavo nuo jo, tuo karščiau jis jos 
siekė - su gėlėmis, telefono skambučiais, netikėtais vizitais jos 
darbovietėje su bilietais į koncertą. Brendos bendradarbiai, kurie 
pirmąkart matė jį vaidinant šį vaidmenį, galvojo, kad Brenda kvaila, 
palikdama tokį dievinantį, atsidavusį vyrą. Po dviejų viltingų 
susitaikymų ir skausmingų išsiskyrimų Brenda suvokė, kad Rudis 
nori to, ko negali turėti. Kai tik jie gyvendavo kartu kaip vyras ir 
žmona, jis greitai vėl siekdavo kitų moterų. Per antrąjį išsiskyrimą 
Brenda jam sakė mananti, jog jis turįs problemų dėl alkoholio ir 
narkotikų vartojimo. Jis sutiko kreiptis pagalbos, kad įrodytų, jog 
tokių problemų neturi. Du mėnesius jis buvo švarus ir blaivus. Jie vėl 
susitaikė, bet po kelių dienų pirmojo jų ginčo proga jis gėrė ir visą 
naktį negrįžo namo. Kai tai įvyko, Brenda, terapijos padedama, 
suprato tuos dėsningumus, kurie juos abu valdė. Rudis tyčia drumstė 
vandenį jų santykiuose su Brenda, kad nuslėptų ir pateisintų savo 
potraukį alkoholiui, narkotikams bei moterims. O Brendai milžiniška 
įtampa, sukelta jų santykių, buvo pretekstas įnikti į bulimiją ir kitokį 
kompulsyvų elgesį. Abu naudojosi vienas kito trūkumais, vengdami 
susidurti su savimi ir savo priklausomybėmis. Tai suvokusi, Brenda 
sugebėjo atsisakyti vilties būti laiminga santuokoje. 

Brendos išgijimas apėmė tris labai svarbius ir būtinus elementus. 

Ji tęsė terapiją, lankė anoniminių alkoholikų partnerių grupę, kad 
susitvarkytų su koalkoholizmu, einančiu per jos gyvenimą, ir 
pagaliau su palengvėjimu, kylančiu iš prisipažinimo, ji įsijungė į 
anoniminių persivalgėlių grupę, kurioje gavo pagalbą ir paramą 
dorodamasi su valgymo sutrikimu. Dalyvavimas anoniminių 
persivalgėlių grupėje Brendai labiausiai padėjo gyti, o tam iš pradžių 
ji baisiausiai priešinosi. Jos kompulsyvus valgymas, vėmimas ir 
badavimas sukėlė didžiausią problemą, pagrindinį jos ligos procesą. 
Įkyrios mintys apie maistą išsunkė visą jos energiją, kurios reikėjo 
sveikiems santykiams su savimi ir kitais. Kol ji neatsikratydavo 
minčių apie savo svorį, suvartojamo maisto kiekį, kalorijas, dietas ir 
taip toliau, negalėjo jausti jokių tikrų emocijų, išskyrus tas, kurios 
buvo susijusios su maistu, negalėjo būti sąžininga pati sau ir kitiems. 

Tol, kol jausmai buvo užgniaužti valgymo sutrikimo, ji negalėjo 
pradėti rūpintis savimi, protingai spręsti problemas arba tiesiog 
gyventi. Vietoj to - maistas buvo jos gyvenimas ir daugeliu atvejų 
vienintelis jos trokštamas dalykas. Beviltiškos pastangos kontroliuoti 
mitybą mažiau gąsdino nei kova su savimi, tėvais, vyru. Nors ji 
valandomis nusistatydavo, ką valgys ir ko ne, Brenda niekuomet 
nenustatinėdavo ribų, ką kiti gali jai daryti arba sakyti.Tam, kad 
pasveiktų, ji turėjo pradėti nustatinėti ribas, kur kiti turi sustoti, o ji - 
savarankiška asmenybė - pradėtų veikti. Taip pat turėjo leisti sau 
supykti ant kitų, ne tik ant savęs, kaip buvo visą gyvenimą įpratusi. 

Anoniminių persivalgėlių grupėje Brenda pirmą kartą per daugelį 
metų atsivėrė. Koks gi tikslas meluoti apie savo elgesį žmonėms, kurie 
supranta ją ir priima tokią, kokia yra iš tiesų? Mainais už atvirumą iš 
tokių pat Žmonių kaip ji patyrė gydančią jėgą. Po to išdrįso būti atvira 
ir už gydymo programos ribų - šeimoje, tarp draugų ir galimų 
partnerių. 

Anoniminiai alkoholikų partneriai padėjo suvokti, kad jos 
problemų šaknys yra šeimoje. Ji suprato tėvų kompulsyvius sutrikimus 
ir kaip jų ligos paveikė ją. Grupėje ji išmoko su jais sveikai bendrauti. 

Tuoj po skyrybų Rudis vėl vedė, bet naktį prieš savo kitas 
vedybas telefonu pareiškė, kad jam reikia tik Brendos. Po šio pokalbio 
Brenda dar aiškiau suprato, kad Rudis nesugeba gerbti duotų pažadų 

ir nuolat vengia kiekvienų santykių. Jis buvo klajoklis, kaip ir jos 
tėvas, bet taip pat jam patiko turėti žmoną ir namus. 

Brenda irgi greitai suprato, kad jai būtina išlaikyti tam tikrą 
atstumą, tiek geografiškai, tiek emociškai, tarp savęs ir savo šeimos. 
Per du apsilankymus namie laikinai atsinaujino jos rijimo ir vėmimo 
sindromai. Taigi ji suprato, kad dar negali būti šalia savo šeimos, 
negrįždama prie ankstesnių įtampos šalinimo būdų. 

Išlikti sveikai tapo svarbiausiu dalyku, bet ji vis dar stebisi, kaip tai 
sudėtinga ir kiek mažai ji dar turi įgūdžių. Užpildyti savo gyvenimą 
mėgstamu darbu, naujomis draugystėmis ir interesais — tai lėtas, 
žingsnis po žingsnio vykstantis procesas. Mažai žinodama, kaip būti 
laimingai, patenkintai ir ramiai, ji turi vengti susikurti problemų, dėl 
kurių vėl pajustų seniai pažįstamą beprotybę. 

Brenda tebelanko abiejų anoniminių grupių užsiėmimus ir 
retkarčiais, kai jaučia poreikį, terapijos užsiėmimus. Ji jau ne tokia 
liekna, kokia buvo, bet ir nestora. „Aš normali!“ - šaukia ji, mėgdama 
pasijuokti iš savęs ir žinodama, kad tokia niekada nebus. Jos valgymo 
sutrikimas yra liga visam gyvenimui, ir su ja reikia skaitytis, nors ji 
ir negresia jos fizinei bei dvasinei sveikatai. 

Brendos išgijimas yra vis dar trapus. Praeis daug laiko, kol 
naujas, sveikesnis gyvenimo būdas atrodys tikras, o ne primestas. Ji 
gali vėl pradėti vengti savo jausmų kompulsyviai valgydama arba vėl 
pasiduodama nesveikų santykių manijai. Tai žinodama, šiuo metu 
Brenda atsargiai bendrauja su vyrais, pavyzdžiui, niekuomet neina į 
pasimatymą, dėl kurio tektų praleisti anoniminių grupių susirin- 
kimus. Pasveikimas jai nepaprastai brangus, ir ji nenusiteikusi rizikuoti 
jo prarasti. Jos žodžiais tariant: „Aš išmokau neturėti paslapčių, nes 
nuojų pirmiausia ir susirgau. Dabar, sutikusi vyrą, su kuriuo santykiai, 
atrodo, galėtų tęstis, visada pasakau jam apie savo ligą ir anoniminių 
programų svarbą mano gyvenime. Jei jis manęs nesugeba suprasti 
arba tiesa apie mane jį atstumia, manau, tai jo problema, o ne mano. 
Nesistengiu verstis per galvą, kad įtikčiau vyrui. Mano prioritetai 
šiandien yra visai kitokie. Išgijimas man svarbiausias. Priešingu 
atveju neturiu ko pasiūlyti kitiems“. 

9 skyrius 
Mirštant Iš Meilės 


„Mes visi, kiekvienas, esame pilni 
siaubo. Jei tuoksitės tam, kad 
išnyktų siaubas, pasiseks tik ištekinti 
savo siaubą už kito. Jūsų siaubai bus 
susituokę, jūs kentėsite ir vadinsite 
tai meile“. 


Michaelas Ventura. 
Šešėlis, šokantis santuokos lauke 


Traukdama vieną cigaretę po kitos, pakeltais ir suspaustais 
pečiais, Margo supo savo sukryžiuotas kojas, kiekvieną mostą 
užbaigdama staigiu pėdos judesiu. Ji sėdėjo palinkusi ir žiūrėjo pro 
laukiamojo langą į vieną gražiausių reginių pasaulyje. Raudoni Santa 
Barbaros stogai kilo virš melsvų ir purpurinių kalvų aplink 
vandenyną. Peizažą švelnino rožiniai bei auksiniai vasaros popiečio 
atspalviai, tačiau ši ispaniško stiliaus ramybė neatsispindėjo Margo 
veide. Atrodė, kad ji kažkur skubėjo. Tiesą sakant, taip ir buvo. 

Kai ją pakviečiau, įėjo greitai, kaukšėdama kulnimis, ir atsisėdo 
ant kėdės krašto. Pažvelgusi tiesiai į mane, paklausė: „Iš kur aš galiu 
žinoti, kad jūs man padėsite? Seniau niekuomet to nedariau, niekada 
nekalbėjau su kuo nors apie savo gyvenimą. Iš kur aš galiu žinoti, ar 
tai verta laiko ir pinigų?“ 

Žinojau, kad kartu ji stengėsi paklausti: „Kaip man žinoti, ar 
galiu jumis pasikliauti, jei atskleisčiau jums, kas aš iš tikrųjų esu?“ 
Taigi bandžiau atsakyti į abu klausimus. 

„Gydantis reikia įsipareigoti laiko ir pinigų atžvilgiu. Bet žmonės 
niekuomet neateina net į pirmą susitikimą, jeigu jų gyvenime neįvyksta 

kažkas baisaus arba labai skausmingo. Dažnai jie jau patys bandė su 
tuo susidoroti, bet jiems nepasisekė. Nė vienas neužsuka pas 
psichoterapeutą šiaip sau. Aš įsitikinusi, jūs ilgai galvojote prieš 
nuspręsdama čia ateiti. 

Pastarasis sakinys, matyt, jai tiko ir nuramino, ji leido sau atsilošti 
bei trumpai atsidusti. 

„Aš turėjau tai padaryti prieš penkiolika metų arba net anksčiau, 
bet iš kur galėjau žinoti, kad man reikia pagalbos? Maniau, kad man 
gerai sekasi. Iš dalies taip ir buvo bei yra iki šiol. Aš turiu gerą darbą 
ir pakankamai uždirbu". Ji staiga nutilo ir tęsė labiau apgalvodama. 
„Kartais ateina mintis, kad turiu du gyveninius. Aš einu į darbą, ten 
esu sumani, naudinga, gerbiama. Žmonės klausia manęs patarimų, 
suteikia didelę atsakomybę ir aš jaučiuosi subrendusi, gabi ir pasitikinti 
savimi“. Ji dirstelėjo į lubas ir nurijo seiles, kad geriau kontroliuotų 
balsą. „Kai grįžtu namo, mano gyvenimas tampa panašus į ilgą, 
nuobodų romaną. Tai būtų labai nevykusi knyga, aš jos neskaityčiau. 
Labai ištęsta... Bet tai mano gyvenimas, į kurį esu įklimpusi. Aš esu 
tekėjusi jau keturis kartus, o man tik trisdešimt penkeri. Tik! Dieve, 
jaučiuosi tokia sena. Pradėjau bijoti, kad niekada nebesusitvarkysiu 
gyvenimo, kad laikas slenka pro šalį. Jau nesu labai jauna, nesu ir tokia 
patraukli kaip seniau. Man baisu, kad niekam nepatiksiu, kad aš jau 
išnaudojau visas man duotas progas ir visuomet liksiu viena“. 
Baimingas jos balsas derėjo su susirūpinimo raukšlėmis virš antakių. 
Ji kelis kartus nurijo seiles ir tankiai sumirksėjo. „Man būtų sunku 
pasakyti, kuri santuoka buvo prasčiausia. Jos visos buvo netikusios, bet 
vis kitaip“. 

„Su pirmuoju vyru susituokėme, kai man buvo dvidešimt. Vos 
sutikusi jį, supratau, kad jo būdas audringas. Jis šaukdavo, 
priekabiaudavo, priekaištaudavo man prieš vedybas ir po jų. Maniau, 
kad santuoka kažką pakeis, bet taip neįvyko. Kai gimė duktė, maniau, 
kad vyras nusiramins, bet atsitiko priešingai. Jis ilgai negrįždavo 
namo, o būdamas namie elgdavosi šlykščiai. Pakęsdavau jo rėkimą 
ant manęs, bet kai jis dėl menkniekių pradėjo bausti mažąją Otemnę, 
neištverdavau neįsikišusi. Kai tai jau nebepadėdavo, aš pasiėmiau 
dukrelę ir išvykau. Buvo sunku, nes mergaitė mažytė, o aš turėjau 

rasti darbą. Vyras mums pagalbos neteikė, be to, aš taip bijojau, kad 
jis mums nepakenktų, tad nė nebandžiau jo spausti per teismą arba 
kaip nors kitaip. Negalėjau grįžti į tėvų namus, nes ten buvo panašiai 
kaip ir pas mus. Mano tėvas labai mušė ir užgauliojo mamą. Tą pat 
patyrėme ir mes, vaikai. Vaikystėje dažnai bėgdavau iš namų. 
Pagaliau ištekėdama aš pabėgau visiškai ir tikrai neketinau grįžti. 

Man prireikė dvejų metų, kad išdrįsčiau pradėti skyrybas. 
Galutinai jį palikau tik sutikusi kitą vyrą. Advokatas, vedęs mūsų 
skyrybų bylą, tapo mano antruoju vyru. Jis buvo truputį vyresnis už 
mane, pats neseniai išsiskyręs. Nemanau, kad buvau jį įsimylėjusi, bet 
norėjau, kad taip būtų. Maniau, kad būtent jis galėtų pasirūpinti 
Otemne ir manimi. Jis daug šnekėjo, jog nori gyvenimą pradėti iš 
naujo, su nauja šeima, su ta, kurią tikrai mylėtų. Su pasitenkinimu 
galvojau, kad jis jaučia tai man. Ištekėjau už jo kitą dieną po savo 
skyrybų. Atrodė, kad dabar viskas klostysis puikiai, aš tuo tikrai 
tikėjau. Otemnei radau gerą pradinę mokyklą, pati taip pat grįžau 
mokytis. Su dukra kartu praleisdavome pirmąją dienos pusę, vėliau 
virdavau pietus ir skubėdavau į vakarinius užsiėmimus. Dveinas 
pasilikdavo namuose su Otemne vakarais ir dirbdavo savo darbus. 
Vieną rytą, kai buvome vienos su Otemne, iš jos žodžių supratau, kad 
tarp jos ir Dveino vyksta kažkas baisaus, kažkas, susijusio su seksu. 
Įtariau, kad esu nėščia, tačiau kaip niekur nieko sulaukiau rytojaus, 
o kai tik Dveinas išėjo į darbą, susikroviau savo daiktus į automobilį, 
pasiėmiau dukterį ir išvažiavau. Jam palikau raštelį. Parašiau, ką 
sužinojau iš Otemnės, ir įspėjau, kad mūsų neieškotų, antraip - viešai 
išaiškės, ką jis padarė mano dukrai. Aš taip bijojau, kad jis mus suras 
ir privers grįžti, jog nusprendžiau nieko nesakyti apie savo nėštumą 
ir neprašyti jokios pagalbos. Tiesiog norėjau, kad jis paliktų mus 
ramybėje. 

Jis, aišku, sužinojo, kur mes gyvename, ir atsiuntė laišką, neužsi- 
mindamas apie Otemnę nė vienu žodžiu. Jis kaltino mane, kad aš 
buvusi šalta ir abejinga jam, palikdavusi vakarais jį vieną. Ilgą laiką 
jaučiausi labai kalta dėl to, kas nutiko Otemnei. Maniau, kad kuriu 
saugius namus savo dukrai, o iš tikrųjų įstūmiau ją į siaubingą 
padėtį“. Prisimenant tuos laikus, Margo veido išraiška buvo tokia, 

tarsi ją kažkas persekiotų. 

„Laimė, radau kambarį, kuriame apsigyvenome kartu su kita 
jauna mama. Mes turėjome daug ką bendra. Abi per jaunos 
ištekėjome ir abi buvome kilusios iš labai nelaimingų šeimų. Mūsų 
tėvai irgi buvo panašūs. Ir pirmieji mūsų vyrai buvo panašūs. Beje, ji 
turėjo tik vieną buvusį vyrą“. Margo krestelėjo galvą ir tęsė: „Šiaip ar 
mokytis. Turėjome ir laisvo laiko. Aš jaučiausi tokia laisva, kaip 
niekada savo gyvenime, nors tikrai paaiškėjo, kad esu nėščia. Dveinas 
iki šiol nieko nežinojo, o aš jam niekada to nesakiau. Prisiminiau jo 
pasakojimus apie teisininko darbą, būdus, kaip galima legaliai 
žmonėms padaryti nemalonumų. Žinojau, kad man jis taip pat gali 
pakenkti. Nenorėjau su juo turėti jokių reikalų. Prieš vedybas su juo iš 
tų istorijų sprendžiau, koks jis stiprus. Dabar dėl to aš jo bijojau. Suzė, 
mano kambario draugė, padėjo man gimdant antrąją dukrą Darią. Gal 
skamba ir keistai, bet tai buvo vienas iš geriausių mano gyvenimo 
laikotarpių. Mes buvome tokios neturtingos, lankėme vakarinę mokyklą, 
dirbome, globojome vaikus, pirkome drabužius parduo-tuvėse „iš 
antrųjų rankų“ ir maistą už maisto korteles. Bet mes buvome savaip 
laisvos“. Ji gūžtelėjo pečiais. „Vis dėlto aš buvau nenuorama. Aš 
norėjau gyventi su vyru. Tikėjausi, kad galiu rasti tokį vyrą, kuris 
padarytų mane laimingą. Ir dabar vis dar tikiuosi. Štai kodėl aš čia. 
Norėčiau išmokti rasti tą, kuris būtų man geras. Kol kas - to 
nesugebu“. 

Margo įsitempusiu veidu, vis dar gražiu, nors iki skausmo liesu, 
maldaujamai pažvelgė į mane. Ar aš galėčiau padėti jai rasti ir 
išlaikyti poną Tobuląjį? Tai buvo svarbiausias klausimas, priežastis, 
dėl kurios ji atėjo į terapiją. 

Ji tęsė savo sakmę. Kitas jos pasakojimo apie savo vedybų istoriją 
veikėjas buvo Georgas, kuris vairavo baltą atvirą „mersedesą“ ir 
vertėsi kokaino tiekimu turtingiausioms Montečito „nosims“. Nuo pat 
pradžių gyvenimas su Georgu buvo tarsi slydimas nuokalnėn. 

Greitai Margo jau nebegalėjo atskirti, ar svaigo nuo narkotikų, 
kuriais lengvai aprūpindavo šis vyras, ar nuo tų nepaaiškinamų 
santykių su šiuo tamsiu ir pavojingu žmogumi. Staiga jos gyvenimas 

pasidarė neramus ir prabangus. Bet jis buvo sunkus fiziškai ir 
emociškai. Ji pasidarė ūmi. Bardavo savo vaikus dėl mažmožių. Jos 
dažni ginčai su Georgu virsdavo muštynėmis. Nuolat skųsdavosi 
savo kambario draugei dėl Georgo nedėmesingumo, neištikimybės, 
nelegalių darbelių. Margo ištiko šokas, kai Suzė iškėlė jai ultimatumą: 
arba ji turi palikti Georgą, arba jos ir Suzės bendrą būstą. Suzė 
neketino ilgiau klausytis ir žiūrėti, kas tarp jų vyksta. Nei Margo, nei 
jos vaikams nebuvo paranku palikti tuos namus. Tačiau supykusi ji 
puolė į Georgo glėbį. Jis leido Margo su dukterimis persikelti į savo 
namą, kuriame vykdavo dauguma jo sandėrių, tikėdamasis, kad tai 
laikinas sprendimas. Netrukus jis buvo suimtas už prekybą narko- 
tikais. Prieš teismą Georgas ir Margo susituokė, nors tuo metu jų 
santykiai beveik visuomet įkaisdavo „iki virimo“. 

Trečią kartą Margo nusprendė ištekėti labai spaudžiama Georgo, 
nes tik tokiu atveju nebūtų reikalaujama, kad Margo teisme liudytų 
prieš jį. Dėl audringų santykių ir prokuroro spaudimo pagunda 
liudyti buvo ypač didelė. Tačiau kai jie susituokė, nedėkingasis 
Georgas atsisakė su ja lytiškai santykiauti, aiškindamas, kad jaučiasi 
lyg įkliuvęs į spąstus. Santuoka galų gale buvo panaikinta, bet jau 
prieš tai Margo sutiko ketvirtąjį vyrą, jaunesnį už ją ketveriais metais, 
niekada neturėjusį darbo, nes jis dar mokėsi. Ji manė, kad šis rimtas 
studentas yra būtent tas, kurio jai reikia po tokios nesėkmės su 
Georgu, be to, dabar ji labai bijojo vienatvės. Margo dirbo, aprūpin- 
dama abu tol, kol jis ją paliko ir įstojo į religinę bendruomenę. Tuo 
metu, mirus giminaičiui, Margo paveldėjo nemažą sumą pinigų. Savo 
ketvirtajam vyrui ji leido naudotis tais pinigais, taip norėdama 
parodyti savo ištikimybę, pasitikėjimą ir meilę (nes jis nuolat tuo 
abejodavo). Didelę dalį pinigų jis atidavė bendruomenei ir leido 
Margo suprasti, kad nebenori ilgiau gyventi susituokęs su ja, nenori, 
kad ji būtų kartu su juo ir bendruomenėje, dėl nelaimingos santuokos 
kaltindamas jos „pasaulietiškumą“. 

Margo sieloje visi šie įvykiai paliko gilius randus, tačiau ji vis dar 
žūtbūtinai troško sutikti penktąjį vyrą vildamosi, kad šį kartą viskas 
būsią gerai, jei tik žmogus bus tinkamas. Ji atvyko į terapiją išvargusi, 
tuščiomis akimis, baimindamasi, kad prarado patrauklumą ir kad 

negalės sužavėti kito vyro. Ji visiškai nesuvokė visą gyvenimą 
besitęsiančių savo santykių su nesugyvenamais vyrais pobūdžio, 
vyrais, kuriais ji nepasitikėjo arba kurie jai net nepatiko. Nors ji ir 
pripažino, kad nevykusiai pasirinkdavo vyrus, bet nesuprato, kaip 
jos pačios poreikiai įtraukdavo ją į nesėkmingą santuoką. 

Jos būklė atrodė pavojinga. Margo buvo smarkiai sublogusi (dėl 
skrandžio opos valgant skaudėdavo net ir tais retais atvejais, kai 
turėdavo apetitą), be to, skundėsi daugeliu kitų nervinių, su stresu 
susijusių simptomų. Margo buvo išbalusi (ji patvirtino, kad serga 
mažakraujyste), nagai smarkiai apkramtyti, plaukai sausi ir trapūs. 
Prisipažino turinti bėdų dėl egzemos, viduriavimo, nemigos. Kraujo 
spaudimas pagal jos amžių buvo labai aukštas, o energijos turėjo 
grėsmingai mažai. 

„Kartais vos vos prisiverčiu eiti į darbą, daugiau nieko negaliu 
nuveikti. Išnaudoju visus savo nedarbingumo lapelius, kad galėčiau 
pasilikti namie ir verkti. Jaučiuosi kalta, jeigu verkiu vaikams matant, 
todėl lengviau išsiverkiu, kai jie mokykloje. Iš tikrųjų nežinau, kiek 
dar šitaip ištversiu“. 

Ji papasakojo, kad abi dukterys mokykloje turi ir mokymosi, ir 
bendravimo sunkumų. Namie jos nuolat pešasi, ir Margo dažnai dėl 
jų netenka kantrybės. Ji vis dar vartodavo kokainą, tikėdamasi pakilios 
būsenos, kurią, bendraudama su Georgu, išmoko susikurti, nors dabar 
beveik negalėjo to sau leisti tiek dėl finansinių sunkumų, tiek dėl 
sveikatos. 

Labiausiai Margo jaudinosi dėl to, kad pastaruoju metu neturi 
partnerio. Nuo paauglystės nebuvo tokio laikotarpio jos gyvenime, 
kad gyventų be vyro. Vaikystėje ji kovojo su savo tėvu, suaugusi — 
vienaip ar kitaip kovojo su kiekvienu poroje buvusiu vyru. Dabar ji 
viena jau keturi mėnesiai. Vien dėl pašlijusios sveikatos neturėjo jėgų 
leistis į naujas paieškas. Tačiau ir pabūti pati sau viena nenorėjo. 

Daugelis moterų dėl priklausomos ekonominės padėties jaučia 
poreikį susirasti vyrą, kuris jas išlaikytų, bet Margo ne tokia. Ji turi 
gerai atlyginamą darbą, kuriuo yra patenkinta. Nė vienas iš keturių 
jos vyrų tinansiškai neaprūpindavo nei jos, nei jos vaikų. Jos poreikis 
turėti partnerį kyla dėl kitos priežasties. Ji yra priklausoma nuo 

santykių, ir būtent nuo blogų santykių. 

Margo tėvų šeimoje motina, broliai ir seserys bei ji pati patyrė 
smurto. Ši šeima turėjo finansinių problemų, joje buvo nesaugu, jos 
nariai dažnai kentėjo. Tokia emocinė įtampa vaikystėje paliko gilų 
pėdsaką Margo psichikoje. 

Pirmiausia Margo kentėjo dėl sunkios, paslėptos depresijos, kuri 
būdinga panašios praeities moterims. Ironiška, bet būtent ši depresija 
ir gerai išmoktas vaidmuo, atliekamas su kiekvienu partneriu, lėmė 
tai, kad tie nesugyvenami, smurtaujantys, nenuspėjami, neatsakingi, 
nejautrūs vyrai Margo buvo patrauklūs. Gyvenant su tokiais partneriais 
galima tikėtis dažnų ginčų, gal net agresyvių barnių, dramatiškų 
išsiskyrimų ir susitaikymų, įtampos laikotarpių ir baimingo laukimo. 
Gali būti rimtų rūpesčių dėl pinigų ir net dėl pažeistų įstatymų. 
Didelė drama. Didelis chaosas. Daug jaudinimosi. Daug stimuliacijos. 

Atrodo, tai sekina, ar ne? Aišku, galų gale taip ir atsitinka, bet 
kaip ir kokainas arba kiti stiprūs stimuliantai, šie santykiai leidžia 
trumpam pabėgti, išblaško ir labai gerai pridengia depresiją. Beveik 
neįmanoma patirti depresijos, kai esame labai susijaudinusios, 
nesvarbu, ar teigiamai, ar neigiamai, nes išsiskiria didelis adrenalino 
kiekis ir mus stimuliuoja. Tačiau per dažnas stiprus susijaudinimas 
išsekina jėgas, todėl galiausiai pasireiškia dar stipresnė depresija, 
turinti tiek fizinį, tiek emocinį pagrindą“. Daugelis panašių į Margo 
moterų dėl savo emocinės patirties vaikystėje, kai jos patirdavo 
nuolatinį ir/arba stiprų stresą, būna depresiškos dar prieš prasidedant 
jų meilės santykiams paauglystėje arba brandžiame amžiuje. Be to, 
dažnai jos būna paveldėjusios biocheminį polinkį į depresiją iš 
alkoholikų arba turinčių kitų biocheminių sutrikimų tėvų. Tokios 
moterys gali nesąmoningai siekti stipriai stimuliuojančių sudėtingų 
ir dramatiškų santykių, kad jų kraujyje atsirastų daugiau adrenalino. 


* Yra dvi depresijos rūšys: egzogeninė ir endogeninė. Egzogeninė depresija atsiranda 
kaip reakcija į išorinius įvykius ir glaudžiai siejasi su gedėjimu. Endogeninė depresija 
yra netinkamai funkcionuojančių biochemijos procesų pasekmė ir genetiškai siejasi su 
kompulsyviu valgymu ir/arba priklausomybe nuo alkoholio, narkotikų. Pastarosios 
keturios ligos gali būti to paties arba panašaus biocheminio sutrikimo skirtingos 
apraiškos (aut.past.). 

Tai panašu į pavargusio, nusidirbusio arklio plakimą, kad vargšas, 
išsekęs gyvulys nueitų dar bent kelias mylias. Štai kodėl tokio tipo 
moteris dažnai nugrimzta į depresiją, kai nutrūksta stipriai stimuliuo- 
jantys nesveiki santykiai, arba kai vyras pradeda kovoti su savo 
problemomis ir ima sveikiau bendrauti. Jei tokia moteris lieka be 
vyro, ji arba bando atgaivinti paskutinius nepavykusius santykius, 
arba visomis išgalėmis siekia kito nesugyvenamo vyro, nes jai labai 
reikia stimuliacijos, kurią šie santykiai teikia. Tereikia vyrui imti 
sveikiau spręsti savo problemas, kai ji staiga ima ilgėtis tokio, kuris 
labiau jaudintų, labiau stimuliuotų, padėtų užmiršti savo bėdas. 

Vėl matome akivaizdų panašumą su narkotikų vartojimu ir jų 
atsisakymu. Norėdama išvengti savo pačios jausmų, ji prisiriša prie 
vyro kaip prie narkotiko. Sveikti ji pradės tuomet, kai, gavusi paramą, 
sugebės nebesiblaškyti ir patirti savo skausmingus jausmus. Tuo 
metu jos emocijoms ir kūnui reikės gydymo. Neperdėsime palyginę 
Šį procesą su priklausomo nuo heroino asmens abstinencijos sindromu: 
baimės, skausmai bei nepatogumai, taip pat didelė pagunda „griebtis“ 
kito vyro ir prisirišti prie jo. 

Moteris, kuri naudoja santykius kaip narkotikus, visiškai neigs 
šį faktą (lygiai kaip tai daro nuo cheminių medžiagų priklausomi 
žmonės) ir labai priešinsis, bijodama atsisakyti įkyrių minčių bei 
emociškai intensyvaus bendravimo su vyrais. Tačiau švelniai, bet 
tvirtai pasiginčijus, ji iš dalies pripažins, kad yra priklausoma nuo 
santykių ir kad šios situacijos ji nevaldo. 

Pirmasis žingsnis, sprendžiant tokią problemą, - padėti moteriai 
(kaip ir kitiems priklausomiems asmenims) suprasti, kad ji kenčia nuo 
lieos, kurią galima nustatyti ir kuri progresuoja, jei yra negydoma, bet 
įveikiama specialiai gydant. Ji turi suprasti, kad yra priklausoma nuo 
skausmingų ir nevykusių santykių, kad tai yra liga, kankinanti daugelį, 
daugelį moterų, ir kad jos šaknys siekia sutrikusius santykius, patirtus 
vaikystėje. 

Beviltiška tikėtis, jog panaši į Margo moteris pati išsiaiškins, kad 
ji myli per stipriai, kad ši liga progresuoja ir pagaliau gali kainuoti jai 
gyvybę. Tai tas pat, kaip tikėtis iš pacientės, kad ji, išpasakojusi visus 
tipiškus bet kurios kitos ligos simptomus, nuspės savo būseną ir 

gydymą. Tuo mažiau tikėtina, kad Margo, kęsdama nuo specifinės 
ligos bei jai būdingo neigimo, galėtų sau ją diagnozuoti. Tai taip pat 
nepanašu, kaip ir sergančio alkoholizmu Žmogaus atveju. Be to, jie 
negali tikėtis pasveikti vieni ar vien tik daktarui arba psichotera- 
peutui padedant, nes sveikdami turi liautis darę tai, kas, atrodo, neša 
jiems palengvėjimą. 

Vien terapija negali atstoti alkoholiko priklausomybės nuo svai- 
galų arba moters priklausomybės nuo vyro. Kai nuo ko nors priklau- 
somas žmogus bando sustoti, pvz., meta gerti, jo gyvenime atsiranda 
didžiulė tuštuma - per didelė, kad vienos valandos susitikimas su 
psichoterapeutu kartą arba dukart per savaitę galėtų ją užpildyti. Kai 
žmogaus priklausomybė nuo medžiagos ar asmens yra sutrikdomas“, 
jis patiria neapsakomą nerimą, todėl parama, padrąsinimas bei 
supratimas turi būti jam nuolat prieinami. Tokią pagalbą geriausiai 
gali suteikti žmonės, patys patyrę šiuos skausmingus išgyvenimus. 

Dar vienas tradicinės terapijos trūkumas - stengiantis padėti 
žmogui, kenčiančiam nuo visokių priklausomybių, pastaroji traktuo- 
jama kaip si/mptomas, o ne kaip pirminė liga, su kuria reikia dorotis 
pačioje terapijos pradžioje, jei norime, kad terapija tęstųsi ir būtų 
sėkminga. Dažniausiai pacientui leidžiama ir toliau priklausomai 
elgtis, o per terapijos seansą bandoma atrasti „priežastis“, dėl kurių 
pacientas taip elgiasi. Toks požiūris yra absoliučiai pasenęs ir 
dažniausiai visiškai neveiksmingas. Svarbiausia alkoholiko problema 
būtent ir yra priklausomybė nuo alkoholio. Jos ir reikėtų imtis. Jeigu 
siekiama, kad paciento gyvenimas pagerėtų, pirmiausia jis turi liautis 
išgėrinėjęs. Viltis, kad pacientas liausis piktnaudžiauti alkoholiu, kai 
bus surastos bei aptartos „priežastys“, dėl kurių jis taip darė, dažnai 
žlunga. Piktnaudžiavimo „priežastis“- alkoholizmo liga. Šansas 
pasveikti atsiranda tik tada, kai pirmiausia pradedama akis į akį 
dorotis su alkoholizmu. 

Moters, kuri myli per stipriai, pirminė liga yra priklausomybė 


* Net ir nutraukus alkoholio, narkotikų vartojimą ar santykius su asmeniu, nuo kurio 
yra priklausoma, priklausomybė neišnyksta, asmuo netampa visiškai laisvas nuo 
priklausomybės objekto. Todėl vartojamas žodis "sutrikdyta", bet ne "nutraukta" 
(aut.past.). 

nuo skausmo ir nevykusių santykių. Iš tikrųjų tokia priklausomybė 
klostosi ilgai, jos pradžia būna dar vaikystėje, tačiau siekdama 
pasveikti, ji pirmiausia turi imtis dabartinės situacijos. Tokia moteris, 
padedant daktarui ar psichoterapeutui, turėtų suprasti, kad visos jos 
pastangos pagelbėti, pakeisti, kontroliuoti, kaltinti savo bejėgišką, 
žiaurų arba sergantį partnerį yra jos ligos apraiškos, ir, norėdama 
padėti sau, ji turi liautis tai dariusi. Vienintelis teisingas darbas yra 
darbas su pačia savimi. Kitame skyriuje pateikiamos specifinės 
nuorodos, kuriomis turėtų vadovautis norinti sveikti priklausoma 
nuo santykių moteris. 

Toliau pateikiamose lentelėse apibūdinami alkoholikai ir nuo 
santykių priklausomos moterys jiems sergant ir sveikstant. Tikriau- 
siai pastebėsite, kad šiomis skirtingomis ligomis sergantys žmonės 
elgiasi panašiai tiek sirgdami, tiek sveikdami. Lentelėje sunku 
perteikti, koks panašus žmonių, kenčiančių nuo minėtų priklau- 
somybių, sveikimo procesas. Per stipriai mylinčiai moteriai sunku 
sveikti lygiai taip pat kaip alkoholikui sunku įveikti savo priklau- 
somybę. Tačiau abiem atvejais sveikti gali reikšti - gyventi. 


ELGESIO YPATUMAI SERGANT 


Alkoholikai Nuo santykių priklausomos moterys 
įkyrios mintys apie alkoholį įkyrios mintys apie santykius 

neigia problemos rimtumą neigia problemos rimtumą 

meluoja, kad nuslėptų, meluoja, kad nuslėptų, 

kiek geria kas vyksta santykiuose 

vengia žmonių, kad vengia žmonių, kad neišsiduotų 
neišsiduotų turį problemų turinčios santykių problemų 

dėl alkoholio vartojimo 

pakartotinai stengiasi pakartotinai stengiasi kontroliuoti 
kontroliuoti alkoholio santykius 

vartojimą 

nepaaiškinami nuotaikos nepaaiškinami nuotaikos svyravimai 
svyravimai 

pyktis, depresija, kaltė 
apmaudas 

nelogiški veiksmai 
smurtas 


nelaimingi atsitikimai 
dėl intoksikacijos 
neapykanta sau / savęs 


teisinimas 


kūno ligos dėl 


piktnaudžiavimo alkoholiu 


ELGESIO YPATUMAI SVEIKSTANT 


Alkoholikai 


pripažįsta, kad yra bejėgiai 
kontroliuoti ligą 


nustoja kaltinti kitus dėl 
savo problemų 


sutelkia dėmesį į save, prisiima 
atsakomybę už savo veiksmus 


norėdami sveikti, siekia 
pagalbos iš tokių pat žmonių 


pradeda tvarkytis su sav0 


jausmais, nevengia jų 


atranda sveikų draugų, 
naujų interesų 


„pyktis, depresija, kaltė 


apmaudas 
nelogiški veiksmai 
smurtas 


nelaimingi atsitikimai dėl išsiblaškymo 


neapykanta sau / savęs teisinimas 


kūno ligos dėl streso poveikio 


Nuo santykių priklausomos moterys 


pripažįsta, kad yra bejėgės 
kontroliuoti ligą 


nustoja kaltinti kitus dėl savo problemų 
sutelkia dėmesį į save, prisiima atsakomybę 
už savo veiksmus 


norėdamos sveikti, siekia pagalbos 
iš tokių pat žmonių 


pradeda tvarkytis su suvo jausmais, 
nevengia jų 


atranda sveikų draugų, naujų interesų 

Kad sunkiai sergantis žmogus pradėtų sveikti, reikia tiksliai 
nustatyti ligos, nuo kurios jis kenčia, eigą ir paskirti tinkamą gydymą. 

Konsultuojantys mus profesionalai yra atsakingi už savo žinias 
apie tam tikrų, plačiai paplitusių ligų požymius bei simptomus ir turi 
nustatyti sutrikimus bei atitinkamai juos gydyti, naudodamiesi 
visomis įmanomomis veiksmingiausiomis priemonėmis. 

Aš noriu pagrįsti mintį, kad per stipri meilė yra liga. Tai padaryti 
yra gana sunku, ir jeigu jūs atsisakysite priimti šį pasiūlymą, aš tikiuosi, 
kad bent pastebėsite aiškią analogiją tarp priklausomybės nuo 
cheminės medžiagos - alkoholizmo - ir priklausomybės nuo vyro - 
mylėjimo per stipriai. Esu visiškai įsitikinusi, kad per stipriai mylinti 
moteris kenčia ne nuo kažko panašaus į ligą, bet būtent nuo ligos, kuri 
turi būti nustatyta ir tinkamai gydoma. 

Pirmiausia panagrinėkime, kokia yra tiesioginė žodžio liga 
reikšmė. Liga - tai nukrypimas nuo sveikos būsenos, pasireiškiantis 
tam tikrais progresuojančiais simptomais, būdingais visoms ligos 
aukoms. Gydomi tam tikrais būdais, simptomai gali nykti. 

Šiame apibrėžime nėra nurodyta fizinė ligos priežastis, pavyzdžiui, 
mikrobas ar virusas. Svarbiausia, kad ligą galima atpažinti ir 
prognozuoti, remiantis tam tikrais tik jai būdingais simptomais ir kad 
naudojant atitinkamas gydymo priemones pradedama sveikti. Vis 
dėlto daugeliui medikų, kai jie susiduria su ankstyvos ir vidurinės 
stadijos liga, kuri išreikšta labiau elgesiu, o ne fiziniais simptomais, 
sunku nustatyti anksčiau aprašytą ligą. Tai viena iš priežasčių, dėl 
kurios daugelis daktarų negali atpažinti alkoholizmo, nebent ši liga 
yra vėlyvosios stadijos, kai žmogus jau yra akivaizdžiai fiziškai nusilpęs. 
Suprasti, kad per didelė meilė yra liga, tikriausiai dar sunkiau, nes šiuo 
atveju Žmogus priklauso ne nuo cheminės medžiagos, o nuo kito 
asmens. Gydytojų, konsultantų bei daugelio mūsų tvirtos nuostatos 
moters ir meilės atžvilgiu labiausiai trukdo suvokti, kad per didelė 
meilė yra patologinė būsena, kuri turi būti gydoma. Mes visi linkę 
manyti, kad kančia yra tikros meilės požymis, kad atsisakyti kentėti 
yra savanaudiška ir kad moteris turi padėti vyrui spręsti jo problemas. 
Šios nuostatos palaiko alkoholizmo ir mylėjimo per stipriai gyvavimą. 

Tiek ankstyvos stadijos alkoholizmą, tiek per didelę meilę sunku 

pastebėti. Kai alinanti, progresuojanti liga jau akivaizdi, yra pagunda 
gydyti tik jos fizines apraiškas - alkoholiko kepenis arba kasą, nuo 
santykių priklausomos moters nervus arba aukštą kraujospūdį, 
kruopščiai neįvertinant viso vaizdo. Į šiuos „simptomus“ būtina 
žvelgti juos lėmusios ligos kontekste, kuo anksčiau atpažinti ligą ir 
sustabdyti nuolatinį fizinės bei emocinės sveikatos blogėjimą. 

Patyrinėję toliau pateikiamas diagramas, pastebėsite, kaip 
panašiai progresuoja alkoholizmo ir per didelės meilės ligos. Abiejose 
diagramose pavaizduota, kaip priklausomybė nuo svaigalų arba nuo 
nelaimingų santykių vis pražūtingiau paliečia iš esmės kiekvieną 
priklausomo žmogaus gyvenimo sritį. Šių ligų pasekmės reiškiasi ir 
emocijomis, ir pažeista žmogaus fizine būkle, ir blogėjančiais santykiais 
su kitais asmenimis (vaikais, kaimynais, draugais, bendradarbiais). 
Nuo santykių priklausoma moteris dažnai suserga dar ir kitomis 
ligomis - kompulsyviu valgymu, vogimu, darboholizmu. Tyrinėdami 
diagramas pastebėsime, kad nuo svaigalų ir nuo santykių priklausomi 
žmonės sveiksta panašiai. Reikia paminėti, kad diagrama, vaizduojanti 
alkoholizmo eigą bei sveikimą, labiau taikytina alkoholikui vyrui, o 
diagrama, vaizduojanti priklausomybės nuo santykių ligos eigą bei 
sveikimą, labiau tinka moters nei per stipriai mylinčio vyro elgesiui. 
Nukrypimai dėl lyties nėra labai dideli, juos galima lengvai pastebėti, 
peržiūrėjus abi diagramas. Bet šioje knygoje mes smulkiau neanali- 
zuosime minėtų skirtumų. Svarbiausia - pateikti tikslesnių Žinių, kaip 
per stipriai mylinti moteris suserga ir kaip gali sveikti. 

Atminkite, kad aprašant Margo pasakojimą nebuvo remiamasi 
diagrama, o sudarant diagramą nebuvo siekiama, kad joje atsispin- 
dėtų šis pasakojimas. Margo liga, jai gyvenant su keliais iš eilės 
partneriais, rutuliojosi lygiai taip pat, kaip liga kitos per stipriai 
mylinčios moters, gyvenusios tik su vienu vyru. Jeigu priklausomybė 
nuo santykių arba per didelė meilė yra panaši į alkoholizmą, tuomet 
šios ligos stadijas galima nustatyti ir numatyti jos eigą. 

Kitame knygos skyriuje bus smulkiai analizuojamas per stipriai 
mylinčios moters sveikimas, pavaizduotas dešinėje atitinkamos 
diagramos pusėje. Panagrinėkime mylėjimo per stipriai ligos eigą, 
pavaizduotą atitinkamos diagramos kairėje pusėje, atkreipdami 


187 


ALKOHOLIZMO PROGRESAVIMAS IR SVEIKIMAS NUO ŠIOS LIGOS 


KAnTALS IŠCERIAMA NORINT ATSIPALAIDUOTI 


. NuoLaT IŠGERIAMA NORINT ATSIPALAIDUOTI 
Didėja tolerancija alkoholiui 
ATSIRANDA ATMINTIES SPRAGŲ 


Išgeriama slaptu 

Didėja priklausomybė nuo alkoholio 

Timpu reikšminga pirmoji taurė 
Kaltės jausmai 

lenugebumna upie tai kalbėti (4 

DA2NĖJA ATMINTIKS SPRAGŲ 

NESUGKBĖJIMAS SUSTOTI GĖRUS, 


KUOMET KITI SUSTO Lai ias aa 
2 Gėrimas grindžiamas pasiteisinimais 


Elgiamusi pretenzingai ir agresyviai 
Nuolat graužia sąžinė 
Pastangos kontroliuoti gėrimą nuolat žiunga 
Žiunya pažadai ir ketinimai 

Bandomu pakcisti gyvenumųjų vielų p 
Prarandami kiti interesai 
Venyiuma draugų bei šeimos 
Iškyla darbo ir pinigų problemų 
Kyla nepagrįsto apmaudo priepuoliai 3 


A Maitinamasi netvarkingai 


Prarandima įprastinė valios jėga 7 


i 
“ 


Mažėja tolerancija alkoholiui . r 
Sveikata blogėja 


PaASI0EDA ULGALAIKĖS INTOKSIKACIJOS („UŽGĖRIMAI") Smunka moralė 


4 


Nepuisoma, su kuo girtuujauma 2 p 


Nesugebamami nieko mirė 


Migloti dvasiniai troškimai > 


Še 


PusrAŽISTAMAS VISIŠKAS PRALAIMĖJIMAS 


Rytinis drebulys, išgėrimui anksti rytų 


Padedant kitiems, įvertinamos suvo galimybės 
Sutrinka mųstymas 
Neaiškios baimės 


Įkyrus noras išgerti 


Iksemti visi pasiteisinimo būdai 


NAUJAS IR ĮDOMUS GYVENIMAS ATVERIA 
ANKSČIAU NET NEISIVAIZDUOTAS GALIMYBES 


Tviau dulyvaujama grupinėje terupijoje, kartu teikiant ir gaunant paramų 
Auga pakuntumus kitiems 
Atpužistamos racionulizacijos 
Pasitenkinimas bluiviu gyvenimu 
Rūpinimasis savo išvaizdu 


Įgaunamas darbduvių pasitikėjimas PiRMILJO ŽINGSNIAI LINK 


STABILJOS PFINANSINĖS 
PADĖTIAS 


Tikrųjų vertybių pripažinimas 


SusTIPRĖJA EMOCIJŲ KONTROLĖ 


Drysiai sutinkama gyvenimo reulybė 
Atgimsta idealai 
Naujas nuolatinių 


Atrandamu naujų interesų draugų ratas 


Šeima ir draugui pripažįsta ir 
4 Aa a vertina Pustanijias 
Prisitaikoma prie Aeimos poreikių 
| Ulximusi ir miegama Natūraliai 
Noras pubėgti išnykaiu 
Mystoma realistiškai 
Maitinamasi tvarkingai Atgšunama savigarbą 
Mužėja miglotos ateities baimė 
Įvertinamas naujo gyvenimo būdo teikiamos galimybės 
Pradeduma lankytis grupinės terapijos 
užsiėmimuose 

(GIMSTA NAUJA VILTIS 


"N iai patikrinama sveikut 
Tiriami dvasiniai poreikiai Ulug ia pauEiDama AE 81) 


Pradedama galvoti optimistiškai 
Susipužjstama xu sveikstančiuis alkoholikais, 
gyvenančiais normaliai ir laimingai 
Nustojama gerti 

Sužinoma, kad priklausomybė guli būLi sustabdyta 
Sužinoma, kad alkoholizmas yra liga 


UOŠINDŽIAI TROKŠTAMA PAGALBOS 


UžcėniMai KANTOJASI VISNGAIS RATAIS 


PER STIPRIOS MEILĖS PROGRESAVIMAS IR SVEIKIMAS NUO ŠIOS LIGOS 


DisrUNKCINĖJE, TĖVŲ ŠEIMOJK VYSTOSI PLR 


DIDELIS ATRAKINGUMAS, PER DINKLIS GLOBĖJIŠKUMAS NAUJAS IR (DOMUS GYVENIMAS ATVERIA 


ANKSČIAU NET NFGSIVAIZDUOTAS GALIMYBES 
Stiprus porcikis kontroliuoti kitus: pasirenka neatsakingus partnerius Toliau Julyvauja grupinėje terapijoje, teikdama ir gaudama paramą 
PATNAUKLŪS ATRONO Tt, KUNIFMS JOS RFIKIA Jaučia vis didesnę atsakomybę už savo gyvenimą 


STENGIASI LABAI "MYLĖTI" SAVO VYRĄ LYGIAI TAIP, 


KAIP ANKSČIAU STUNGĖSI LABAI “uvikTI" SAVO LIGUISTUS TĖVUS 
Pradeda neigti tai, kas iš tikrųjų vyksta santykiuose 


Laiku atpažįsta racionalizacijas 
Patiria pasitenkinimą, bet nc dėl vyro elgesio 


Atgauna vaikų pasitikėjimą Rūpinasi savo išvaizda 
Vis labiau emociškai priklauso nuo vyro Iisupsissia 


Stengiasi necrzinti vyro Sumažėja porcikis kontroliuoti kitus BAVIKLIOVOS I.INK 


Kaltės jausmai 
Įkyrus poreikis kalbėtis KRIAU KONTROLIUOJA KMOCIJAS 

upie problemas su vyru 
Vyno FLGRS1UI SKimIA VIS 
DAUGIAU DĖMESIO 


Teisina vyru elgesį kitiems 


Brangina savo sveikimą 
PaadEoA NEPASITIKĖTI TUO, KĄ MATO IB GIRUI Padedant kitiems, įvertina save 
Atgimsta idealai ir dvasingumas Anai | 2 
Susiburia naujas nuolatinių 


Iš visų jėgų stengiasi dangstyti problemas 
draugų ratas 


“ Ima jausti nesėkmę Vystosi sveikas domėjimasis savimi 
ogramos draugės pripažįsta ir 


Agresyviai elgiasi vyro 
vertina jos pastangas 


atžvilgiu, trokštu keršto + Nuolat graužia sąžinė dėl barnių su vyru Liaujasi sudarinėjusi palankias sąlygas 


vyto neatsakingumui pasircikšti oras pabėgti nyksta, tvirtėjant 


sugebėjimui pasakyti „ne“ 
Ima mąstyti realistiškai 


Pastangos kontroliuoti vyrą nuolat žengė 
, Pyktis ir apmaudas dėl nctesėlų pažadų ir ketinimų 


Kartu su vyru bando keisti gyvenamąją vietą 


Praranda kitus interesus Reguliariai lanko grupinės terapijos 
užsiėmimus 

Susiranda pagalbą Jėl priklausomybės 

nuo narkotikų, alkoholio arba maisto 


Nuolat persivalgo arba nekreipia dėmesio į Maisti p rtina naujo gyvėnimo būdo teikiamas galimybes 


Turi problemų dėl sveikatos, 
adeda vartoti raminamuosius 


Vengia draugų bei šeimos (lemiama (fazė) Iškyla Jarbo ir pinigų problemos: 


prisiima vyro pareigas 


Atgaunu savigarbą (reabilitacija) 


Apmaudo priepuoliai be akivaizdžios priežasties ai a | 
Mažėja miglotos ateities baimė 


Pasireiškia nerviniai sutrikimai Sutelkia dėmesį į save, o ne | vyrą 


(G1MSTA NAUJA VILTIS 


Pradeda galvoti optimistiškai 


usipažįstu su sveikstančiomis per stipriai 
mylėjusiomis moterimis 

Pradeda lankyti grupinę terapiją 

Susitaiko su tuo, kad neturi galios jo pakeisti 


Gali pradėti išgėrinėti arba vartoti narkotiku 


Sveikata blogėja 


VLCA) TRUNKANTYS DRPRERIJOS EPIZORAI Neištikimybė, per daug dirba arba perdėtai domisi išoriniais dalykais 


Sutrinka mąstymas. Nusiteikusi pesimistiškai 
Neaiškios baimės, paranoja 

Visiškai apsėsta santykių 

u vyru problemų (lėtinė fazė) 

Visi būdai kontroliuoti žlugę 


Jaučia neapykantą “normaliems" Žmonėms 
Negali nieko imtis 


užino, kad gali pasveikti, nepaisant to, ar jos vyras gaus pagalbą 


Vis agresyviau elgiasi vyro ir vaikų atžvilgiu 


Grasinimai arba bandymai nusižudyti 
RuMTI JOS PAČIOS IR VAIKŲ EMOCINIAI SUTRIKIMAI 


Pripažįsta visišką pralaimėjimą 


Sužino, kad per stipri meilė yra liga 
Nuoširdžiai trokšta pagalbos, nepaisydama vyro elgesio 
PasinvŽTA SIEKTI PAGALBOS 


Įkvaus pėmusvs (oasaz4jA) VIEN TIK VYRUI TĘSIASI VDINGAIS RATALS 


dėmesį į diagramoje paminėtus jausmus ir elgesį. 

Iš kiekvieno pasakojimo, aprašyto šioje knygoje, matome, kad per 
stipriai mylinčios moterys užaugusios šeimose, kuriose buvo arba labai 
vienišos ir atsiskyrusios, arba atstumtos, arba apkrautos joms per 
sunkiomis pareigomis. Viso to pasekmė -jos tapo per daug globėjiškos 
ir pasiaukojančios. Šios moterys vaikystėje patyrė pavojingą chaoso 
būseną, dėl to išsivystė nenugalimas troškimas kontroliuoti aplinkinius 
žmones ir situacijas. Todėl suprantama, kad globoti, kontroliuoti 
trokštanti moteris galės taip elgtis, jeigu jos partneris neprieštaraus ar 
net skatins tokį elgesį. Greičiausiai tokia moteris pasirinks bent keliose 
svarbiose gyvenimo srityse nesugebantį prisiimti atsakomybės vyrą, 
kuriam tikrai reikalinga jos parama, globa, kontrolė. Vėliau ji, 
pasitelkdama savo meilės jėgą ir tvirtumą, atkakliai sieks, kad 
partneris pasikeistų. 

Jeigu šiame ankstyvame bendravimo etape moteris pradeda 
neigti, kokie iš tikrųjų yra santykiai, tuomet galima numatyti, kad po 
kiek laiko šie santykiai taps liguisti. Atminkite, kad neigimas vyksta 
pasąmonėje, automatiškai ir nejučiomis. Svajonės apie tai, kaip galėtų 
būti, ir pastangos tą pasiekti, iškreipia jos nuovoką, kas iš tikrųjų 
vyksta. Santykiuose patirtas nusivylimas, nesėkmė ir išdavystė yra 
arba ignoruojami, arba bandoma juos sumenkinti, surandant 
paaiškinimą. „Viskas ne taip jau blogai“. „Tu nesupranti, koks jis iš 
tikrųjų“ “. „Jis to nenorėjo“. „Jis dėl to nekaltas". Tai kelios pagrindinės 
frazės, kuriomis šioje ligos fazėje per stipriai mylinti moteris siekia 
apginti savo partnerį bei jų santykius. 

Nepaisydama to, kad vyras nuvilia ir nepatenkina jos, moteris 
tampa vis labiau nuo jo emociškai priklausoma, nes partneris, jo 
problemos, jo gerovė ir, svarbiausia, jo jausmai jai tapo per stipriai 
mylinčios moters gyvenimo centru. Bandydama pakeisti savo partnerį, 
ji išeikvoja didelę dalį savo energijos. Su partneriu ji sieja visus gerus 
dalykus savo gyvenime. Jeigu jai negera su juo būti, moteris bando 
paveikti savo partnerį arba pakeisti save, kad būtų gera. Ji niekur 
kitur neieško emocinio pasitenkinimo. Ji per daug, užsiėmusi santykių 
su partneriu tobulinimu. Moteris tiki, kad jeigu ji sugebėtų padaryti 
vyrą laimingą, jis su ja elgtųsi geriau, o tuomet ir ji Rūtų laiminga. 

Stengdamasi įtikti, ji tampa budria partnerio gerovės saugotoja. Kai 
jis nusiminęs, ji priima tai kaip savo nesėkmę ir jaučiasi kalta, 
nesugebėjusi pralinksminti jo ir ištaisyti jo trūkumų. Bet labiausiai ji 
jaučiasi kalta dėl to, kad pati yra nelaiminga. Dėl neigimo poveikio ji 
mano, kad partneris niekuo dėtas dėl tokios situacijos, taigi dėl visko 
kalta ji pati. Ir taip toliau. 

Nusivylusi dėl to, kad negali susidoroti su, jos nuomone, kasdie- 
niškomis problemomis ir smulkmeniškais nepasitenkinimais, ji 
trokšta apie visa tai pasikalbėti su partneriu. Nors pokalbiai trunka 
ilgai (jeigu jis su ja kalbasi), tačiau dažniausiai kalbama ne apie 
tikrąsias problemas. Ji, veikiama neigimo, nesugeba įžvelgti, kad 
svarbiausia partnerio problema - piktnaudžiavimas alkoholiu, ir 
maldauja partnerį pasakyti, dėl ko jis nelaimingas, nes mano, kad tai 
yra svarbiau. Kai partneris jai neištikimas, moteris jaučiasi kalta ir 
prašo pasakyti, ko jai, kaip moteriai, trūksta. Ir taip toliau. 

Reikalai vis blogėja. Bijodamas, kad ji gali nusivilti ir nutraukti 
santykius, bet norėdamas ir toliau gauti jos emocinę, finansinę, 
socialinę paramą, šios moters partneris bando ją įtikinėti, jog ji neteisi, 
daug fantazuojanti, o iš tikrųjų jis ją mylįs, jų gyvenimas gerėja, bet 
ji nenorinti to pripažinti. Moteris tiki savo partnerio žodžiais ir 
sutinka, nes jai to labai reikia. Ji pradeda manyti, kad iš tikrųjų 
perdeda jų problemas ir dar labiau atitrūksta nuo realybės. 

Partneris šiai moteriai tampa tarsi barometru, tarsi radaru, tarsi jos 
emocijų matavimo prietaisu. Ji nuolat jį stebi. Visus jos jausmus sukelia 
partnerio elgesys. Leisdama partneriui užliūliuoti ir kontroliuoti jos 
emocijas, ši moteris skuba įsiterpti tarp jo ir išorinio pasaulio. Ji stengiasi, 
kad partneris atrodytų geriau nei iš tikrųjų atrodo, 0 jų pora - 
laimingesnė nei yra iš tikrųjų. Ji gali „protingai“ paaiškinti kiekvieną 
jo nesėkmę ir savo nusivylimą. Taip slėpdama teisybę nuo kitų 
žmonių, ji slepia ją ir nuo savęs: Matydama žlungančias nuolatines 
pastangas keisti partnerį ir nesugebėdama suprasti, kad jis yra toks, 
koks yra, kad jo problemos yra jo, o ne jos, ši moteris pasijunta visiškai 
pralaimėjusi. Tada ji dažnai bejėgiškai širsta, kad partneris tyčia 
trukdąs jai stengtis jo labui. Prasideda barniai, kurie gali baigtis 
muštynėmis. Iki šiol teisinusi visas partnerio nesėkmes, pradeda visas 

kaltes prisiimti sau. Ji jaučia, kad tik ji viena bando gerinti santykius. 
Ir jaučiasi vis labiau kalta bandydama suprasti, kodėl ji taip dažnai 
pyksta ir kodėl ji nesugeba būti mylima tiek, kad partneris dėl jos norėtų 
keistis. 

Trokšdama, kad partneris pasikeistų, ši moteris pasiryžusi išban- 
dyti viską. Jie vienas kitam pažada, pavyzdžiui, kad ji nepriekabiaus, 
jeigu jis negers, grįš namo laiku ir taip toliau. Tačiau nė vienas iš jų 
nesugeba išlaikyti duoto pažado, ir ji pradeda suprasti, kad negali 
valdyti ne tik partnerio, bet ir savęs. Ši moteris pastebi, kad ji nesiliauja 
ginčytis, bartis, meilikauti, maldauti. Jos savigarba gniūžta. 

Galvodama, kad darbas, draugai, šeima yra kalti dėl visų jų 
problemų, ši pora bandys pakeisti gyvenamąją vietą. Gali būti, kad jų 
santykiai kurį laiką, tik kurį laiką, pagerės, tačiau senieji sunkumai 
greitai vėl iškils. 

Šiuo laikotarpiu ji jau taip įsitraukusi į skausmingas kautynes, kad 
neturi nei laiko, nei jėgų kam nors kitam. Jeigu ši moteris turi vaikų, 
dažniausiai jie apleidžiami emociškai ir fiziškai. Nutraukiama visokia 
socialinė veikla. Pasirodymas viešumoje tampa sunkiu išbandymu, 
nes tarp jų yra per daug tarpusavio pykčio ir paslapčių, kuriuos reikia 
slėpti nuo kitų Žmonių. Dėl socialinių ryšių trūkumo per stipriai 
mylinti moteris dar labiau atsiskiria. Ji praranda dar vieną gyvybiškai 
svarbų ryšį su realybe. Santykiai su partneriu jai pakeičia visą pasaulį. 

Kadaise neatsakingas ir pagalbos reikalingas vyriškis atrodė jai 
patrauklus. Tuomet ji buvo įsitikinusi, kad gali jam padėti, gali jį 
pakeisti. Dabar ji pastebi, kad pati sau užsikrovė partneriui priklau- 
sančią naštą. Nors ji ir labai ant jo pyksta, kad taip pakrypo jų santykiai, 
bet mėgaujasi jausmu, kad gali laisvai leisti jo pinigus ir prisiimti visą 
atsakomybę už jų vaikus. 

Jeigu prisiminsite diagramą, pastebėsite, kad aprašoma vadina- 
moji kritinė fazė, kurioje esančiai moteriai būdingas staigus emocinės 
ir fizinės sveikatos pablogėjimas. Šiuo laikotarpiu per stipriai mylinčiai 
moteriai gali atsirasti valgymo sutrikimų, jeigu ji dar tokių neturėjo. 
Norėdama sau atlyginti už visas pastangas ir stengdamasi slopinti 
joje verdantį pyktį bei apmaudą, ji gali pradėti vartoti maistą kaip 
raminamąją priemonę. Arba dėl opos, arba dėl nuolat sutrikusio 

virškinimo ši moteris pradės netvarkingai maitintis, įsitikinusi, kad 
„Neturi laiko pavalgyti“. Siekdama nuslopinti jausmą, kad visai negali 
kontroliuoti savo gyvenimo, ji gali pradėti griežtai kontroliuoti savo 
mitybą. Ji gali pradėti piktnaudžiauti alkoholiu arba kitais „ramina- 
maisiais“. Daktarai, nesugebėdami nustatyti jos progresuojančios ligos 
bei siūlydami nerimą raminančius vaistus, tik dar labiau paaštrina 
būseną. Siūlymas vartoti vaistus, nuo kurių gali labai greitai išsivystyti 
priklausomybė, yra panašus į siūlymą išgerti kelis stiklelius džino. Ir 
džinas, ir raminamieji vaistai laikinai slopina skausmą, tačiau, ilgiau juos 
vartojant, gali atsirasti dar daugiau problemų, o neišsisprendžia nė 
viena. 

Per stipriai mylinti moteris šioje ligos stadijoje neišvengiamai 
turės tiek fizinės, tiek emocinės sveikatos sutrikimų. Gali pasireikšti 
bet kokia liga, kurios priežastis - ilgalaikis, stiprus stresas. Anksčiau 
minėjome, kad šiuo laikotarpiu gali išsivystyti priklausomybė nuo 
maisto, alkoholio arba narkotikų. Taip pat gali pasireikšti virškinimo 
sutrikimai ir/arba opa, gali kilti problemų dėl odos, alergijų, aukšto 
kraujospūdžio, gali kankinti nerviniai tikai, nemiga, vidurių 
užkietėjimas arba viduriavimas. Prasideda depresijos periodai, o 
jeigu moteriai ir anksčiau buvo būdinga depresija, tai šiuo laikotarpiu 
ligos periodai tampa ilgesni ir pavojingesni. 

Lėtinė fazė (žr. diagramą) prasideda tada, kai stipriai sutrinka 
sveikata ir kūne pradeda reikštis streso padariniai. Svarbiausias 
lėtinės fazės požymis, ko gero, yra sutrikęs mąstymas, kai per stipriai 
mylinti moteris nebesugeba objektyviai vertinti savo padėties. Tokiai 
moteriai nuo pat pradžių yra būdingas tam tikras pamišimas, o šioje 
fazėje tas pamišimas ima vyrauti. Ji visiškai nesugeba suvokti, ką 
reiškia toks gyvenimas. Jos meilės romanai, darboholizmas, perdėtas 
domėjimasis išoriniais dalykais arba gilinimasis į „priežastis“, kuriuo 
užsiėmusi ji siekia padėti /kontroliuoti kitus, yra reakcija į partnerio 
elgesį. Liūdna, bet šioje fazėje net domėjimasis kitais žmonėmis ir 
kitais dalykais, nesusijusiais su partneriu, yra mylėjimo per stipriai 
ligos apraiškos. 

Tokia moteris labai pavydi žmonėms, kurie neturi panašių 
problemų. Ji pastebi, kad išlieja savo nepasitenkinimą aplinkiniams, 

vis stipriau užgauliodama vyrą ir vaikus. Grasinimas arba bandymas 
nusižudyti yra paskutinė tokios moters priemonė kontroliuoti savo 
partnerį, sukeliant jam kaltės jausmą. Nebūtina ir sakyti, kad šioje 
fazėje per stipriai mylinti moteris ir jos šeimos nariai labai, labai serga 
ir emociškai, ir fiziškai. 

Svarbu atkreipti dėmesį, kaip per stipriai mylinčios moters liga 
veikia jos vaiką. Mat daugelis moterų, kurias aprašėme šioje knygoje, 
užaugo tokiomis sąlygomis, kai šalia buvo per stipriai mylinti mama. 

Kai per stipriai mylinti moteris pagaliau supras, jog, siekdama 
pakeisti savo vyrą, išbandė viską, bet jos pastangos žlugo, gal tada ji 
pajėgs suvokti, kad jai reikia pagalbos. Dažniausiai pagalbos ji tikisi 
iš ko nors kito, gal profesionalo, bet ieško jos ne sau, o savo vyrui. 
Svarbu, kad žmogus, į kurį ji kreipiasi, padėtų suprasti, jog jai pačiai 
reikia pasikeisti pirmiausia, jog ji pati turi pradėti sveikti. 

Pagalba būtina, nes, kaip rašyta anksčiau, per didelės meilės liga 
yra progresuojanti. Panaši į Margo moteris yra pakeliui į mirtį. 
Mirties priežastis gali būti streso sukelta ar dėl jo paūmėjusi liga: 
širdies veiklos sutrikimas, insultas ir kitos. Per stipriai mylinti moteris 
gali mirti nuo smurto (šioje fazėje jis tapo kasdieniškas) arba gali 
įvykti nelaimingas atsitikimas dėl jos išsiblaškymo. Ji gali mirti staiga 
arba ilgai kentėti nuo įvairių progresuojančių sutrikimų. Nesvarbu, 
dėl kokios priežasties moteris mirs, aš noriu dar kartą pakartoti, kad 
per didelė meilė gali jus pražudyti. 

Dabar grįžkime prie Margo, kuri, gyvenimo posūkių išgąsdinta, 
pagaliau nedrąsiai bando kreiptis pagalbos. Margo iš tikrųjų turi dvi 
galimybes. Svarbu, kad šios dvi galimybės būtų aiškiai jai apibū- 
dintos. Tuomet ji turėtų pasirinkti. 

Ji gali toliau ieškoti tobulo partnerio. Žinant, kad jai patrauklūs 
priešiški, nepatikimi vyrai, galima numatyti, kad kitas partneris bus 
panašus į prieš tai buvusius. Kitas Margo pasirinkimas yra pradėti 
sunkią, daug pastangų reikalaujančią savęs analizę, kurios tikslas — 
atrasti savo nesveikus bendravimo būdus, kruopščiai nagrinėjant 
„potraukio“ prie įvairių vyrų ypatybes. Ji gali arba toliau žvalgytis 
aplinkui ir ieškoti vyriškio, kuris padarytų ją laimingą, arba, padedama 
ta pačia liga sergančių moterų, gali pradėti lėtai ir skausmingai 

mokytis, kaip mylėti ir ugdyti save. 

Liūdna, bet daugelis per stipriai mylinčių moterų pasirinks savo 
ligą, ieškodamos stebuklingo partnerio, kuris padarytų jas laimingas, 
arba toliau mėgindamos kontroliuoti ir keisti vyrą, su kuriuo gyvena. 

Atrodo, kad lengviau ir įprasčiau ieškoti laimės šaltinio išorėje, 
negu išmokti atrasti jį savo vidiniame pasaulyje, išmokti užpildyti 
emocinę tuštumą ne išoriniais, bet vidiniais dalykais. Toms per stipriai 
mylinčioms moterims, kurios yra gana išmintingos, išvargusios ir 
nusivylusios savo pastangomis keisti vyrą arba susirasti geresnį ir iš 
tikrųjų nori pasikeisti, toliau pateikiame rekomendacijas, kaip pradėti 
sveikti. 

10 skyrius 


Kelias į pasveikimą 


„Jei individas sugeba produktyviai 
myleti, jis myli ir save; jei jis gali 
myleti tik kitus, jis apskritai negali 
mylėti". 


Erichas Frommas. Menas myleti 


Gal dabar, kai perskaitėte apie daugybę moterų, kurių nesveiki 
santykiai tokie panašūs, tikite, kad tai yra liga. Tad kaipgi ją gydyti? 
Kaip moterys gali išsilaisvinti iš jos žabangų? Kaip imti ir nutraukti 
tas nesibaigiančias kovas su „juo“ ir išmokti panaudoti energiją 
turtingam ir pilnatviškam gyvenimui sukurti? Kuo gydytis pasiryžusi 
moteris skiriasi nuo daugelio kitų, kurios nepasveiksta, niekada taip 
ir nesugebėdamos išklampoti iš jas nepatenkinančių ryšių liūno ir 
skurdo? 

Žinoma, ne problemų aštrumas lemia, ar moteris pasveiks. Prieš 
pasveikstant per stipriai mylinčių moterų charakteriai būna panašūs, 
nors dabartinės aplinkybės ar praeities specifinės detalės skiriasi. 

Moteris, kuri įveikia per didelio mylėjimo šabloną, tampa visai 
kitokia nei buvo sirgdama. 

„ Gal sėkmė arba likimas nulėmė, kuri šių moterų surado savo 
kelią, o kuri - ne. Vis dėlto esu pastebėjusi, jog visos moterys, kurios 
pasveiko, padėjo tam tikrų pastangų, kad tai įvyktų. Per bandymus 
ir klaidas, dažnai neturėdamos, kuo sekti, jos ištvermingai stengėsi 
laikytis sveikimo programos, kurią jums pateiksiu. Iš asmeninės ir 

profesinės patirties gali pasakyti, kad niekada neteko matyti moters, 
kuri sėkmingai žengdama šiuo keliu nebūtų pasveikusi, ir tokios, kuri 
pasveiko be jokių pastangų. Tai skamba kaip garantija, bet išties taip 
ir yra. Moterys, kurios laikysis šios programos, pasveiks. 

Štai keli paprasti, bet nelengvi žingsniai. Jie visi yra lygiai svarbūs 
ir išdėstyti pagal būdingą tvarką: 


„ Ieškokite pagalbos. 

Svarbiausia - tvirtai nuspręskite pasveikti. 

„ Raskite jus suprantančių bendraamžių pagalbos grupę. 
Kasdieniais užsiėmimais ugdykite savo dvasingumą. 

„ Liaukitės jam vadovavusios ir jį kontroliavusios. 

„ Išmokite neįsitraukti į žaidimus. 

„ Drąsiai pripažinkite savo problemas ir trūkumus. 

„ Puoselėkite savyje visa tai, ką reikėtų ugdyti. 

„ Tapkite „savanaudiška'. 

10. Dalykitės su kitais tuo, ką patyrėte ir išmokote. 


SV L NN UBOBNLR 


Toliau detaliai išsiaiškinsime, ką kiekvienas šių žingsnių reiškia, 
ko jis reikalauja, kodėl yra būtinas ir kokios jo pasekmės. 


1. Ieškokite pagalbos 
Ką tai reiškia? 


Pirmasis žingsnis, ieškant pagalbos, gali būti įvairus - nuo 
atitinkamos knygos ieškojimo bibliotekoje (tam reikia didžiulės drąsos; 
jautiesi, lyg visi stebėtų) iki susitikimo su psichoterapeutu. Tai gali 
būti anoniminiai skambučiai pagalbos telefonu, išsakant tai, ką 
visuomet stengėtės nuslėpti, arba kreipimasis į jūsų aplinkoje esančią 
agentūrą, užsiimančią panašių į jūsiškes problemų sprendimu: 
koalkoholizmo, incesto, smurtaujančio partnerio ar panašiai. Arba tai 
gali reikšti pasiryžimą sužinojus, kur renkasi pagalbos sau grupė, 
nueiti į susitikimą, arba lankyti suaugusiųjų mokymosi grupes, arba 
nueiti į konsultavimo centrą, kuriame teikiama pagalba jūsų 
pobūdžio problemoms spręsti. Tai gali reikšti net policijos iškvietimą. 

Iš esmės ieškoti pagalbos reiškia kažką daryti, žengti pirmąjį žingsnį, 
ištiesti ranką. Labai svarbu suprasti, kad pagalbos ieškojimas nėra 
partnerio gąsdinimas, jog jūs rengiatės taip pasielgti. Tai dažniausiai 
būtų bandymas šantažuoti partnerį, verčiant jį susiimti ir grasinant 
viešai parodyti, koks baisus žmogus jis yra. Palikite jį ramybėje. 
Antraip pagalbos ieškojimas (ar gąsdinimas tą daryti) yra tik dar 
vienas bandymas valdyti ir kontroliuoti jį. Bandykite prisiminti, kad 
jūs tai darote sau. 


Ko reikia ieškant pagalbos? 


Ieškodama pagalbos, jūs bent laikinai turite atsisakyti minties, 
kad galite tai išspręsti viena. Turite pripažinti, kad, laikui bėgant, 
reikalai jūsų gyvenime tik blogėjo, o ne gerėjo ir kad, nepaisant didelių - 
pastangų, nesugebėjote išspręsti problemos. Tai reiškia, kad turite 
būti nuoširdi sau ir pripažinti, jog viskas išties yra blogai. Nelaimei, 
šis nuoširdumas kai kurioms iš mūsų įmanomas tik tada, kai 
gyvenimo įvykiai parbloškia mus ant kelių ir vos atgauname kvapą. 
Dažniausiai tai laikina situacija. Netrukus mes vėl galime yeikti. 
Todėl, sukaupusios visas jėgas, atsitiesiame ir vėl esame stiprios, 
valdančios, kontroliuojančios ir viską darančios pačios. Nepasitikė- 
kite laikinu palengvėjimu. Jei pradėjote skaityti knygą, turite Žengti 
ir kitą žingsnį. Tai galėtų būti pastangos susisiekti su kuo nors, kas 
galėtų pagelbėti, kaip ir patariama šioje knygoje (žiūrėkite priedus). 

Jei nusprendėte susitikti su profesionalu, išsiaiškinkite, ar jis 
supranta jūsų ypatingos problemos raidą. Jeigu, pavyzdžiui, esate 
buvusi incesto auka, žmogus, neturintis specifinio išsilavinimo ir 
patirties šioje srityje, negalės pagelbėti taip, kaip tai padarytų 
žinantis, ką patyrėte ir kaip tai galėjo jus paveikti. 

Susitikite su kuo nors, kas paklausinėtų jus apie šeimos istoriją 
panašiai, kaip tai daroma šioje knygoje. Jums gali būti naudinga 
žinoti, ar potencialus jūsų psichoterapeutas sutinka su prielaida, jog 
per stipri meilė yra progresuojanti liga ir ar jis priima čia pateiktą 
požiūrį į gydymą. 

Mano tvirtu įsitikinimu, moterys turėtų susitikti su konsultan- 

tėmis moterimis. Svarbiausia patirtis - ką reiškia būti moterimi šioje 
visuomenėje - mums yra bendra ir padeda ypač gerai suprasti vienai 
kitą. Be to, išvengiame beveik neišvengiamų vyrų ir moterų žaidimų, 
kuriuos gal bandėme žaisti su vyru psichoterapeutu arba, deja, galbūt 
jis bandė žaisti su mumis. 

Tačiau negana tik susitikti su moterimi. Ji turi žinoti veiksmin- 
giausius gydymo metodus, priklausančius nuo jūsų istorijos ypatybių. 
Ji turi norėti rekomenduoti jums tinkamą bendraamžių pagalbos sau 
grupę ar net būtinai įtraukti dalyvavimą tokioje grupėje į gydymo 
programą. 

Pavyzdžiui, aš nekonsultuoju koalkoholikės, jei ji neįsitraukia į 
anoniminių alkoholikų partnerių grupę. Jei moteris net po keleto 
apsilankymų nenori to daryti, aš daugiau su ja nebedirbu tol, kol 
neapsisprendžia laikytis šios sąlygos. Patirtis mane išmokė, kad, 
nedalyvaudamos anoniminių alkoholikų partnerių grupėje, koalko- 
holikės nepasveiksta. Vien terapijos nepakanka. Vėl kartojasi jų elge- 
sio dėsningumai ir nesveika mąstysena. O jei taikoma terapija ir 
lankomasi anoniminių alkoholikų partnerių grupėje, pasveikstama 
daug greičiau, nes šie abu gydymo metodai puikiai papildo vienas kitą. 

Jūsų psichoterapeutė turėtų panašiai reikalauti, kad jūs įsijung- 
tumėte įjums tinkamą pagalbos sau grupę. Antraip ji leis jums skųstis 
situacija, net nepareikalavusi, kad padarytumėte viską, kuo galite sau 
padėti. 

Jei tik suradote sau tinkamą psichoterapeutę, bendradarbiaukite 
ir laikykitės jos nurodymų. Niekas dar nėra pakeitęs visą gyvenimą 
trunkančio santykių dėsningumo apsilankęs pas psichoterapeutą 
kartą arba du. 

Pagalbos ieškojimas gali kainuoti, bet nebūtinai. Daugelis agentūrų 
daro mokesčių nuolaidas pagal asmens galimybę užsimokėti. Ne- 
būtinai brangiausiai kainuojanti terapija yra veiksmingiausia. Daug 
nusimanančių ir atsidavusių Žmonių dirba tokiose agentūrose. Jums 
reikia psichoterapeuto, kuris turėtų patirties ir įžvalgumo, su kuriuo 
jaustumėtės patogiai. Pasitikėkite savo jausmais. Jei būtina, 
apsilankykite pas keletą psichoterapeutų, kad surastumėte, kuris 
jums tikrai tinka. 

Terapija nėra absoliučiai būtina, kad pasveiktumėte. Mat blogi 
psichoterapeutai gali padaryti daugiau žalos nei naudos. Vis dėlto 
kas nors, suprantantis per stipraus mylėjimo ligos procesą, suteiktų 
jums neįkainojamą pagalbą. 

Pagalbos ieškojimas nereikalauja, kad būtumėte pasirengusi 
nutraukti dabartinius santykius, jei tokius palaikote. Tokio reikalavimo 
nėra nė viename sveikimo etape. Kai Žengsite šiuos žingsnius nuo 
pirmo iki dešimto, santykiai savaime keisis. Kai moterys ateina su 
manimi susitikti, jos dažnai nori nutraukti ankstesnius ryšius, nors dar 
nėra tam pasirengusios. Tai reiškia, kad jos vėl grįš prie tų pačių arba 
pradės naujus, tokius pat nesveikus santykius. Jei jos laikosi šių 
dešimties žingsnių programos, pakinta jų supratimas apie apsispren- 
dimą pasilikti arba išeiti. Buvimas su juo liaujasi buvęs didžiąja 
tampa viena iš galimybių, kurią reikia įvertinti, atsižvelgiant į viso 
savo gyvenimo kelią. 


Kodėl būtina ieškoti pagalbos? 


Pagalbos ieškoti būtina, nes, nepaisant didžiausių pastangų, jos 
nedavė rezultatų. Gal tos pastangos teikė įprastinį laikiną paleng- 
vėjimą, tačiau bendra situacija nuolat blogėjo. Apgauna tai, kad jūs 
gal nė nesuvokėte, kaip blogai visa vyksta, nes, be abejo, esate linkusi 
daug ką neigti. Tokia yra ligos prigimtis. Pavyzdžiui, mano klientės 
man daugybę kartų yra sakiusios, kad jų vaikai nežino, jog namuose 
kažkas yra negerai, nes jie miega, kai naktimis vyksta barniai. Tai 
labai dažnas gynybiško neigimo pavyzdys. Jei šios moterys pripa- 
žintų, kad jų vaikai išties labai kenčia, jas apimtų kaltės jausmas arba 
sąžinės graužatis. Antra vertus, gynyba paslepia problemos rimtumą 
ir trukdo ieškoti būtinos pagalbos. 

Būkite tikros, kad jūsų situacija yra prastesnė nei dabar galite 
prisipažinti ir kad jūsų liga progresuoja. Supraskite, kad jums reikia 
tinkamo gydymo ir jūs negalite išgyti viena. 

Kas nutinka ieškant pagalbos? 


Viena didžiausių baimių yra ta, kad ryšiai, jei jie yra, gali nutrūkti. 
Tai nėra neišvengiama, nors, jei žengsite šiuos žingsnius, garantuoju, 
kad ryšiai arba pagerės, arba nutrūks. Jie ir jūs neliksite tokie patys. 
Bijoma ir to, kad paslaptis atsiskleis. Jei tik moteris nuoširdžiai ieško 
pagalbos, retai to gailisi, tačiau išankstinė baimė gali būti milžiniška. 
Ar problemos, su kuriomis moteris gyvena, yra tik nemalonios, 
sukeliančios nepatogumų, ar yra rimtai žalojančios ir net kelia pavojų 
gyvybei, ji gali rinktis - ieškoti pagalbos ar ne. Apsisprendimą ieškoti 
pagalbos lemia ne jos problemų rimtumas, o jos baimės didumas, 
kartais ir išdidumas. 

Daugelis moterų negalvoja ieškoti pagalbos, tai joms atrodo 
nebūtina rizikuoti ir taip nepatikimoje situacijoje. „Nenoriu, kad jis 
supyktų“ - tai klasikinis sumuštos žmonos atsakymas į klausimą, 
kodėl neiškvietė policijos. Gili ir stipri baimė, kad reikalai dar labiau 
nepablogėtų ir, ironiška, manymas, kad ji vis dar gali kontroliuoti 
situaciją, kliudo jai kviestis į pagalbą tuos, kurie jai galėtų padėti. 
Panašiai elgiamasi ir ne tokiomis dramatiškomis aplinkybėmis. 
Nusivylusi moteris gali nenorėti nieko keisti, nes jos vyro šaltas 
abejingumas jai „nėra taip jau blogai“. Ji tikina save, kad iš esmės jis 
geras Žmogus, neturintis kai kurių neigiamų bruožų, kuriuos mato 
turint savo draugių vyrus. Ji bando nepaisyti, kad tarp jų nėra 
seksualinio gyvenimo, kad jis žlugdo kiekvieną jos karštą troškimą, 
o pats žiūri varžybas visą namuose kartu praleidžiamą laiką. Tai 
anaiptol ne tolerancija. Tai stoka tikėjimo, kad santykiai išliks, jai 
atsisakius kantriai laukti jo dėmesio, kuris niekada taip ir neparo- 
domas, o svarbiausia - tai stoka tikėjimo, kad ji verta didesnės laimės 
nei dabar turi. Tai svarbiausia sveikimo mintis. Ar esate verta geresnių 
nei dabartinės sąlygos? Ką norėtumėte daryti, kad jos pagerėtų? 
Pradėkite nuo pradžių ir ieškokite pagalbos. 

2. Svarbiausia - tvirtai nuspręskite pasveikti 
Ką tai reiškia? 


Nuspręsti pasveikti reiškia apsispręsti ieškoti būtinos pagalbos, 
kad ir kiek pastangų tai pareikalautų. Dabar, jei tai jums atrodo 
kraštutinumas, truputį pagalvokite apie tai, kokius nuotolius 
būtumėte pasirengusi įveikti, kad jam padėtumėte pasikeisti ir 
pasveikti. Tada tą energiją nukreipkite į save. Ši magiška formulė čia 
pateikta tam, kad suprastumėte, jog visas jūsų sunkus darbas ir 
pastangos negali pakeisti jo, tačiau su tokia didele energija galite 
pakeisti save. Taigi panaudokite savo galias ten, kur jos atneš ką nors 
gera jūsų pačios gyvenimui! 


Ko reikia, kad tvirtai nuspręstume pasveikti? 


Tai reikalauja visiško atsidavimo sau. Gali būti, kad jūs pirmąkart 
pažvelgsite į save kaip į tikrai svarbų asmenį, kuriam išties reikia jūsų 
dėmesio ir globos. Gali būti, kad jums bus sunku tai daryti, tačiau jei 
susitikinėsite su psichoterapeutu, jei dalyvausite pagalbos sau 
grupėje ir taip toliau, jūs išmoksite vertinti ir rūpintis savo pačios 
gerove. Taigi nors kuriam laikui nukreipkite visą dėmesį į save, ir 
gydymo procesas prasidės. Greitai jūs pasijusite daug geriau ir 
norėsite, kad tai tęstųsi. 

Kad palengvintumėte procesą, daugiau domėkitės savo proble- 
ma. Pavyzdžiui, jei augote alkoholikų šeimoje, paskaitykite knygų 
apie tai. Eikite į atitinkamas paskaitas šia tema ir bandykite sužinoti, 
kas jau yra Žinoma apie tokios patirties poveikį vėlesniam gyvenimui. 
Gali būti, kad kartais tai bus nemalonu ar net skausminga, tačiau tai 
nebus taip nemalonu, kaip toliau gyventi po senovei, visiškai 
nesuprantant, kaip praeitis valdo jus. Supratus atsiranda galimybė 
rinktis, taigi kuo geriau suprasite, tuo didesnė bus jūsų pasirinkimo 
laisvė. 

Norint pasveikti, tas noras turi neišblėsti, nors eikvojamas laikas 
arba gal ir pinigai. Jei sveikimui leisdama laiką arba pinigus dvejosite, 
jei atrodys, kad juos švaistote, pagalvokite, kiek laiko ir pinigų jūs jau 

išleidote, bandydama išvengti skausmo dėl nevykusių santykių arba 
jų nutrūkimo. Alkoholis, narkotikai, persivalgymas, kelionės bandant 
nuo viso to pabėgti, atlyginimas už pykčio priepuolių (jūsų ar jo) 
metu sulaužytus daiktus, darbo praleidimai, brangūs tarpmiestiniai 
skambučiai telefonu jam arba kam nors kas suprastų, susitaikymo 
dovanos jam, paguodos dovanos sau, ašaros dieną naktį, visiškai 
apleista sveikata, kol rimtai nesusergate - tai sąrašas būdų, kaip jūs 
leidžiate laiką ir pinigus likdama nesveika. Jei sąžiningai ryžtumėtės 
į visa tai pažvelgti, gal pasijustumėte nejaukiai. Pasveikimas 
reikalauja, kad norėtumėte įdėti bent tiek, kiek reikia sveikimui. 
Investuodama į tai, tikrai gausite sau reikšmingos naudos. 

Visiškai atsidavus sveikimui, kol vyksta terapijos procesas, reikia 
sumažinti arba visiškai atsisakyti alkoholio arba narkotikų vartojimo. 
Psichotropinių medžiagų vartojimas šiuo metu kliudytų aiškiai 
patirti emocijas, kurias savyje atskleisite. Tik stipriai jas išgyvendama 
ir nuo jų išsivaduodama, galite atgauti sveikatą. Diskomfortas ir 
nemalonių jausmų baimė gali skatinti jus vartoti įvairias bukinimo 
priemones (įskaitant maistą kaip narkotiką), tačiau aš jums patariu to 
nedaryti. Didžioji terapinio „darbo“ dalis įvyksta tuomet, kai jūs 
nesate psichoterapeuto kabinete arba grupėje. Mano patirtis su 
klientėmis parodė, jog, nors giliai įžvelgėte savo problemas per 
terapijos sesijas arba tarp jų, svarbiausias dalykas, kad sveikimas 
nenutrūktų - tai protas, kuris, apdorodamas šią informaciją, turi būti 
normalios būsenos. 


Kodėl būtina tvirtai nuspręsti pasveikti? 


Tai būtina, nes nesuradusios laiko dabar jūs nesurasite jo niekad. 
Jūs būsite per daug užsiėmusi dalykais, kurie ir yra jūsų ligos 
apraiškos. 

Mokantis užsienio kalbos, reikia dažnai klausytis naujų kalbos 
garsų ir konstrukcijų, kurios labai skiriasi nuo įprastų galvojimo ir 
kalbėjimo būdų. Jos negalima išmokti darant tai retai ir pripuolamai. 
Lygiai taip ir sveikstama. Atsitiktinio abejingo mosto sau nepakaks 
paveikti įsisenėjusius mąstymo, jausmų ir bendravimo būdus. 

Negydomi jie vėl sugrįš vien dėl įpročio atsparumo. 

Palyginkime tai su vėžiu. Pagalvokite, ką būtumėte pasiryžusios 
nuveikti, jei sirgtumėte vėžiu ir kas nors jums suteiktų viltį išgyti. 
Ryžkitės skirti tiek pat energijos gydymuisi nuo šios ligos, žlug- 
dančios gyvenimo kokybę ir galbūt gresiančios gyvybei. 


Kas atsitinka, kai jūs tvirtai nusprendžiate pasveikti? 


Jūsų susitikimai su psichoterapeutu arba grupės užsiėmimai yra 
svarbiausi. Jie svarbesni nei 

— jūsų gyvenimo vyro kvietimas papietauti arba pavakarieniauti; 

- susitikimas su vyru išsiaiškinti santykius; 

- jo kritikos ar pykčio vengimas; 

— bandymas jį arba ką nors kitą daryti laimingą; pastangos 

sulaukti jo (arba ko nors kito) įvertinimo; 

— išsiruošimas į kelionę, kad nors trumpam nuo visko 

pabėgtumėte (grįžusios galėsite dar kiek laiko kęsti tą patį). 


3. Raskite jus suprantančių bendraamžių pagalbos grupę 
Ką tai reiškia? 


Rasti jus suprantančių bendraamžių pagalbos grupę gali būti 
nelengva. Jeigu jūs bendraujate arba bendravote su alkoholiku arba 
narkomanų, eikite į anoniminių alkoholikų partnerių grupę; jei esate 
alkoholiko arba narkomano vaikas, eikite į susitikimus anoniminių 
alkoholikų suaugusiems vaikams; jei esate incesto auka, raskite 
atitinkamą grupę (JAV - tai Dukterų sąjunga, nepaisant to, ar jūsų 
tėvas ar kitas vyras kėsinosi į jus); jei esate ar buvote smurto auka, 
susiraskite moterų tarnybas savo vietovėje. Jei jūs netinkate nė vienai 
iš šių kategorijų arba nė viena grupė jūsų vietovėje neatitinka jūsų 
poreikių, raskite pagalbos sau grupę, kurioje moterys dalijasi 
emocinės priklausomybės nuo vyrų problemomis, arba pati suburkite 
tokią grupę. Pirmame priede galite rasti nuorodas, kaip tokią grupę 
kurti. 


Bendraamžių pagalbos sau grupė nėra paprastas moterų susirin- 
kimas, kur kalbamasi apie tai, kokių baisių dalykų joms iškrėtė vyrai 
arba kokią nelaimingą dalią joms skyrė likimas. Grupė - tai vieta 
jums gydytis. Svarbu kalbėti apie praeities traumas. Tačiau jei 
pastebėsite, kad jūs pati arba kitos per daug įsitraukia į pasakojimus 
„Jis pasakė..., o tada aš pasakiau...“, jūs jau tikriausiai iškrypote iš 
teisingo kelio, o galbūt net esate blogoje grupėje. Vien tik įsijautimas 
negali suteikti pagerėjimo. Gera paramos grupė skirta padėti visiems 
joje dalyvaujantiems sveikti. Joje yra narių, kurie patys pasveiko ir 
gali pasidalyti su naujokais tais principais, kuriais vadovaujantis 
pavyko to pasiekti. Geriausias pavyzdys - anoniminių alkoholikų 
partnerių grupė. Nesvarbu, ar alkoholizmas yra palietęs jūsų 
gyvenimą, ar ne, galite apsilankyti toje grupėje, kad pamatytumėte, 
kokiais principais pagrįstas sveikimas. Jie iš esmės yra tokie patys 
mums visoms, nepaisant mūsų praeities ar dabarties aplinkybių. 


Ko reikalauja pagalbos grupe? 


Jūs būsite paprašyta įsipareigoti sau ir grupei apsilankyti 
mažiausiai šešiuose susitikimuose, kol galėsite nuspręsti, kad grupė 
nieko jums negali pasiūlyti. Tai yra būtina, nes tiek laiko jums reikia, 
kad pasijustumėte grupės dalimi, kad išmoktumėte jos žargono, jeigu 
toks egzistuoja, kad pradėtumėte apčiuopti sveikimo procesą. Jei 
lankote anoniminių alkoholikų susitikimus, kurie dažniausiai vyksta 
keletą kartų per savaitę, bandykite lankytis skirtingomis dienomis. 
Skirtingos grupės turi skirtingus bruožus, nors jų taisyklės iš esmės 
panašios. Raskite vieną ar dvi jums labiausiai tinkamas ir pasilikite 
ten, lankykitės susitikimuose, kai jums to labiausiai reikia. 

Būtina lankytis nuolat. Nors ir kitiems svarbu, kad jūs dalyvau- 
tumėte, svarbiausia yra jums pačiai. Kad gautumėte, ką grupė gali 
jums pasiūlyti, turite joje pasirodyti. 

Idealiu atveju jūs jausite tam tikrą pasitikėjimą grupe, tačiau, jei 
dar būtų sunku, jūs vis tiek gali/e būti sąžininga. Kalbėkite apie 
pasitikėjimo žmonėmis stoką apskritai, taip pat ir grupėje, gydymosi 
procese; gal ir keista, bet jūsų pasitikėjimas ims augti. 

Kodėl bendraamžių pagalbos grupė būtina? 


Kitiems pasakojant savo istorijas, jūs galėsite susitapatinti su jais 
ir jų patirtimi. Tai padės jums prisiminti tuos įvykius ir jausmus, 
kuriuos esate išstūmę iš savo sąmonės. Jūs pradėsite geriau save 
suprasti. 

Kai pastebėsite, kad susitapatinate su kitais ir priimate juos, 
nepaisydamos jų paslapčių ir trūkumų, galėsite labiau priimti tokius 
pačius savo bruožus ir jausmus. Tai savęs priėmimo, kuris yra gyvy- 
biškai svarbi sveikimo sąlyga, pradžia. 

Kai būsite pasirengusi, pasidalysite kai kuo iš savo patirties. Tai 
darydama, tapsite vis sąžiningesnė ir mažiau paslaptinga bei baugšti. 
Grupei priimant tai, kas buvo jums pačiai taip nepriimtina, pradėsite 
geriau save vertinti. 

Jūs matysite, kad kitų žmonių naudojamos priemonės padeda, ir 
galėsite pati jas išbandyti. Taip pat matysite žmones, naudojančius 
priemones, kurios nepadeda, ir galėsite pasimokyti iš jų klaidų. 

Drauge su patiriamu supratimu bei bendra patirtimi grupėje yra ir 
humoro elementas, kuris sveikstant taip pat gyvybiškai svarbus. 
Supratingos šypsenos, atpažįstant dar vieną bandymą ką nors 
kontroliuoti, linksmi sveikinimai, kam nors įveikus praeities užtvarą, 
atpalaiduojantis pasišaipymas iš bendrų keistenybių - visa tai tikrai 
gydo. 

Jus pradėsite jausti, tarsi kažkam priklausytumėte. Tai gyvy- 
biškai svarbu asmeniui iš sutrikusios šeimos, nes jo patirtis kėlė 
stiprius vienumos jausmus. Būdama su kitais, kurie supranta jūsų 
patirtį ir dalijasi ja, patiriate saugumo ir gerovės jausmą, kurio jums 
taip reikia. 


Kas nutinka suradus ir įsitraukus į bendraamžių pagalbos grupę? 
Paslapties jau nėra. Tiesa, ne kiekvienas žino, bet keletas žmonių 
žino. Jei einate į anoniminių alkoholikų susitikimus, numanoma 


prielaida, kad kada nors kažkur jūs buvote paveikta alkoholizmo. Jei 
pasirodote Dukterų sąjungoje - reiškia, kad buvote žmonių, kuriais 

pasitikėjote, netinkamų seksualinių poelgių auka... ir taip toliau. 
Baimė, kad kiti sužinos, daugeliui žmonių kliudo gauti pagalbos, 
kuri galėtų išgelbėti jų gyvybes ir santykius. Atminkite, jūsų dalyva- 
vimas bet kurioje tinkamoje pagalbos grupėje ir pokalbių turinys yra 
informacija, neišeinanti už grupės ribų. Jūsų privatumas saugomas ir 
gerbiamas. Jei ne, jums reikia susirasti grupę, kurioje taip būtų. 
Antra vertus, jau vien žinodami, kad jūs lankotės grupėse, kiti 
supranta, kad turite problemą. Viliuosi, kad perskaitę tai, kas čia 
buvo parašyta, jūs galite leisti kitiems kai ką žinoti, ypač tuomet, kai 
jie turi tą pačią problemą. Tai kelias išeiti iš skausmingo atsiribojimo. 


4. Kasdieniais užsiėmimais ugdykite savo dvasingumą 
Ką tai reiškia? 


Skirtingiems Žmonėms tai reiškia skirtingus dalykus. Kai 
kurioms iš jūsų ši mintis apskritai gali pasirodyti nepatraukli ir jūs 
galbūt stengsitės peršokti šį žingsnį. Sąvoka „Dievas“ neveikia jūsų. 
Tokie įsitikinimai jums atrodo nebrandus ir naivūs, o jūsų mąstymas 
per daug išlavintas, kad rimtai į tai žiūrėtumėte. 

Kitos iš jūsų galbūt jau seniai meldžiasi Dievui, kuris, atrodo, vis 
dar neišklauso. Jūs jam pasakėte, kas yra negerai ir ką reikia keisti, bet 
vis dar esate nelaiminga. Arba galbūt jūs taip ilgai ir karštai meldėtės, 
kad vis dar nematydama rezultatų tapote pikta, pasidavėte arba 
jaučiatės išduota ir stebitės, dėl kokio baisaus dalyko esate baudžiama. 

Nesvarbu, tikite Dievu, ar ne, o jei tikite, tai bendraujate su juo, 
ar ne, vis dėlto galite žengti šį žingsnį. Ugdyti dvasingumą gali reikšti 
eiti keliu, kurį jūs pati pasirinkote. Net jei esate šimtu procentų 
ateistė, gal jums malonu ramiai pasivaikščioti arba patinka stebėti 
saulėlydį arba šiaip gamtą. Visa, kas jums padeda matyti ne vien 
save, O ir plačiau -jau ir yra šis žingsnis, apie kurį kalbame. Suraskite, 
kas jums atneša taiką ir ramybę, ir skirkite tam kiek laiko, bent po 
pusę valandos kasdien. Nesvarbu, kokios jūsų aplinkybės, šis 
užsiėmimas atneš jums palengvėjimą, net malonumą. 

Jei abejojate, ar yra toks dalykas kaip Aukščiausioji visatos jėga, 
galite pasistengti elgtis taip, tarsi tikėtumėte, net jei netikite. 

Perduodama savo nepakeliamą naštą galiai, didesnei už jus, 
tikriausiai pajusite didžiulį palengvėjimą. 

Ojei tai jums reiškia prisivertimą daryti tai, ko nenorite, galbūt 
aukštesne jėga galite laikyti paramos sau grupę? Aišku, paramos 
grupė yra stipresnė už bet kurią pavienę jos narę. Leiskite sau pasi- 
naudoti grupės visumos stiprybe ir parama arba įsipareigokite, 
užėjus audringam laikui, kreiptis pagalbos į vieną jos narę. Žinokite, 
kad jūs nebe viena. 

Jei jūs tikite ir nuolat dalyvaujate mišiose bei meldžiatės, dvasin- 
gumo ugdymas jums galbūt reikš tikėjimą, kad viskas jūsų gyvenime 
turi priežastis ir prasmę ir kad Dievas, o ne jūs pasirūpins jūsų 
partneriu. Tyloje medituokite ir melskitės, prašydamos patarimo, 
kaip gyventi savo gyvenimą, leidžiant aplinkiniams gyventi savąjį. 

Dvasingumo ugdymas, nepaisant jūsų religinės orientacijos, iš 
esmės reiškia mokymąsi atsisakyti užsispyrimo, kai atkakliai stengiatės 
pakreipti įvykius taip, kaip jums norisi. Užuot to siekusios, jūs turite 
susitaikyti su faktu, kad galite ir nežinoti, kokia išeitis iš susidariusios 
padėties geriausia jums arba kitam žmogui. Gali būti tokių išeičių ir 
sprendimų, kurių jūs niekada net nesvarstėte, o gal būtent tai, ko 
labiausiai bijote ir kam stengiatės užbėgti už akių, ir yra būtina, kad 
reikalai imtų taisytis. Užsispyrimas reiškia, kad jūs viena žinote visus 
atsakymus. Užsispyrimo atsisakymas reiškia, kad norite laikytis 
ramiai, būti atvira ir laukti, kol subręs teisingiausias sprendimas. Tai 
reiškia mokymąsi atsisakyti baimės (visi „kas, jei“) ir nevilties (visi 
„jei tik“) ir pakeisti jas teigiamomis mintimis ir sakiniais apie savo 
gyvenimą. 


Ko reikia dvasingumui ugdyti? 


Reikia noro, o ne tikėjimo. Dažnai su noru ateina ir tikėjimas. Jei 
nenorite būti religinga, tai tikriausiai ir nebūsite, bet, nepaisant to, gal 
įgysite daugiau ramybės nei bet kada iki šiol. 

Ugdant dvasingumą taip pat reikia sakyti sau palaikančiuosius 
žodžius, kad įveiktumėte senas mintis bei jausmus ir pakeistumėte 
senus įsitikinimus. Tikite aukštesniąja galia ar ne, palaikantys žodžiai 

sau gali pakeisti jūsų gyvenimą. Pasinaudokite tais, kurie pateikiami 
trečiajame priede arba, dar geriau, sugalvokite juos pačios. Tegu jie 
būna visiškai teigiami, kartokite juos tyliai arba, jei galite, garsiai, 
kiekvienai progai pasitaikius. Štai tokie pirmai pradžiai: „Daugiau 
nebesikankinu. Mano gyvenimas pilnas džiaugsmo, gerovės ir išsipil- 
dymų“. 


Kodėl būtina ugdyti dvasingumą? 


Neugdant dvasingumo beveik neįmanoma atsisakyti vadovavimo 
ir kontroliavimo bei patikėti, kad viskas išsispręs taip, kaip turi būti. 

Dvasinė praktika jums suteikia ramybės ir padeda pažvelgti į 
gyvenimą ne kaip į auką, o kaip į pakylėjimą. 

Krizė yra stiprybės šaltinis. Kai jausmai ir aplinkybės jus skandina, 
jums reikia stipresnio paramos šaltinio nei jūs pati. 

Neugdant dvasingumo, beveik neįmanoma atsisakyti užsispy- 
rimo, O jo neatsisakiusios negalėsite žengti kito žingsnio. Jūs nesuge- 
bėsite liautis vadovavusi ir kontroliavusi savo vyrą, nes vis dar 
tikėsite, kad tai jūsų pareiga. Jūs nesugebėsite perleisti jo gyvenimo 
kontrolės galingesnei už jus jėgai. 


Kas nutinka ugdant dvasingumą? 


Jūs išsivaduojate nuo slegiančios atsakomybės viską taisyti, 
kontroliuoti vyrą ir užkirsti kelią nelaimei. 

Jūs turite būdą rasti palengvėjimą, nesusijusį su manipuliavimu 
kitais, siekiant, kad jie elgtųsi ar būtų tokie, kaip jums norisi. Niekas 
neprivalo keistis, kad jūs pasijustumėte laiminga. Kadangi mokate 
gauti dvasinio peno, galite pati labiau kontroliuoti savo gyvenimą ir 
jaustis mažiau pažeidžiama aplinkinių elgesio. 


5. Liaukitės jam vadovavusios ir jį kontroliavusios 
Ką tai reiškia? 


Liautis vadovavus ir kontroliavus reiškia nustoti teikti pagalbą 

bei neduoti patarimų. Tarkime, tas suaugęs žmogus, kuriam pade- 
date ir patariate, lygiai kaip ir jūs, sugeba pats susirasti darbą, butą, 
psichoterapeutą ar anoniminių alkoholikų susirinkimą ir kitus jam 
reikalingus dalykus. Jis gali neturėti tokio stipraus noro, kokį turite 
jūs, ieškoti minėtų dalykų bei spręsti savo problemas. Tačiau tuomet, 
kai jūs stengiatės už jį spręsti jo problemas, jis gali neprisiimti atsako- 
mybės už savo gyvenimą. Tada jūs tampate atsakinga už jo gerovę, 
o kai nepavyks jam padėti, jis kaltins jus. 

Pateiksiu pavyzdį, kaip tai atrodo gyvenime. Man dažnai skambina 
žmonos bei draugės ir nori tartis su manimi, kad susitikčiau su jų 
vyrais. Aš visada primygtinai reikalauju, kad šie vyrai tartųsi patys. 
Jei žmogus, būsimas klientas, nemato būtinybės pats pasirinkti psi- 
choterapeutą ir susitarti su juo, ar jis norės gydytis ir stengtis 
pasveikti? Pradėjusi dirbti psichoterapeute, tardavausi ir tokiu būdu, 
tačiau dažniausiai sulaukdavau kito tų pačių žmonų ir draugių 
skambučio. Jos sakydavo, kad vyras persigalvojo ir nesiruošia eiti pas 
jokį psichoterapeutą arba nenori psichoterapeutės moters, arba 
pageidauja psichoterapeuto su kitokiu išsilavinimu. Šios moterys dar 
pasiteiraudavo, gal aš galėčiau nurodyti kitą specialistą, į kurį jos 
galėtų kreiptis ir susitarti dėl savo vyrų susitikimo. Aš išmokau 
neskirti susitikimų per tarpininkes, tačiau kviečiu šias moteris ateiti 
dėl savęs pačių. 

Nustoti vadovauti ir kontroliuoti taip pat reiškia liautis nuolat 
drąsinti ir girti savo partnerį. Gali būti, kad padrąsinimai ir pagyrimai 
yra jūsų manipuliacijų įrankiai - šiais būdais jūs siekiate, kad jis darytų 
tai, ko jūs norėtumėte. Pagyrimai ir padrąsinimai labai panašūs į 
spaudimą. Taip elgdamosi, jūs vėl bandote kontroliuoti jo gyvenimą. 
Pagalvokite, kodėl jūs garbinate jo darbus? Ar taip padedate jam 
sustiprinti savigarbą? Tai manipuliacija. Ar tai darote tikėdamos, kad 
jis ir toliau taip elgsis? Tai manipuliacija. O gal manote, kad tuomet jis 
žinos, kaip jūs juo didžiuojatės? Tai gali būti tik slegianti našta. Leiskite 
jam pačiam išsiugdyti savigarbą, paremtą jo paties laimėjimais. 
Priešingu atveju jūs pavojingai priartėsite prie motinos vaidmens. Jam 
nereikia dar vienos motinos (kad ir kokia bloga buvo tikroji jo motina!), 
juo labiau jums nereikia, kad jis būtų jūsų vaikas. 


210 


Liaukitės jį stebėjusi. Mažiau dėmesio kreipkite į tai, ką jis daro, 
o daugiau galvokite apie savo gyvenimą. Gali būti, kad jums pradėjus 
taip elgtis partneris darys viską, kad jūs stebėtumėte jį toliau ir 
jaustumėtės atsakinga. Staiga jūsų partnerio blogi reikalai gali dar 
labiau pablogėti, tačiau stenkitės nesikišti į tai. Jo sunkumai yra jo 
rūpesčiai, ne jūsų. Leiskite jam prisiimti visišką atsakomybę už savo 
problemas ir ką nors sprendžiant pasikliauti tik savimi. Būkite 
nuošalyje. (Kai būsite užsiėmusi savo gyvenimu ir savo dvasine 
raida, bus lengviau atitraukti dėmesį nuo partnerio.) 

Būkite savarankiška. Kad būtumėte savarankiška, reikia savo ego 
atskirti nuo partnerio jausmų ir ypač nuo jo veiksmų bei jų rezultatų. 
Svarbu, kad leistumėte partneriui pačiam dorotis su savo elgesio 
pasekmėmis ir nesaugotumėte jo nuo jo paties skausmo. Jums ir toliau 
jis gali rūpėti, bet nustokite rūpintis juo. Leiskite jam rasti savo kelią, 
juk ir pati ieškote savojo. 


Ką reikia daryti, kad nustotumete vadovavusi savo partneriui ir jį 
kontroliavusi? 


Reikia, kad išmoktumėte patylėti ir nieko nedaryti. Tai viena 
sunkiausių užduočių jūsų sveikimo procese. Kai tik jo gyvenimas 
tampa nevaldomas, o jums kyla nenugalimas noras perimti viską į savo 
rankas, patarinėti ir tolydžio drąsinti jį, kaip nors paveikti situaciją, 
tuomet ir turite išmokti laikytis atokiau, gerbti kitą asmenį ir leisti jam 
kovoti už save. 

Jums taip pat reikia drąsiai pažvelgti į savo baimes liautis 
galvojus, kas gali nutikti partneriui ir jūsų santykiams, kai liausitės 
viskam vadovavusios. Reikia stengtis užgniaužti tokias savo baimes 
ir nustoti manipuliuoti savo partneriu. Būdama išsigandusi, turite 
išmokti naudotis savo dvasine patirtimi. Jūsų dvasinis ugdymasis 
ypač svarbus, kai mokotės išsilaisvinti iš nuostatos viskam vadovauti. 
Kai bandote liautis kontroliavusi aplinkinius, gali apimti tiesiog 
fizinis pojūtis - tarsi kristumėte nuo uolos. Galite išsigąsti, kad 
visiškai savęs nebekontroliuojate. Būtent tada gali padėti dvasinės 
pastangos, tikėjimas, kad mylimųjų gerovę atiduodate ne likimo 

valiai, o aukštesniajai jėgai, tokiai, kokią tikite esant. 

Reikia atidžiai žvelgti į tai, kas yra, o ne į tai, kas, jūsų nuomone, 
bus. Kai liaunatės vadovavusios ir kontroliavusios, jums dar reikia 
atsisakyti įsitikinimo „kai jis pasikeis, aš būsiu laiminga“. Jis galbūt 
niekada nepasikeis, turite liautis vertusi jį. Turite išmokti būti laimin- 
ga nepaisydama aplinkybių. 


Kodėl būtina nustoti vadovavus savo partneriui ir jį kontroliavus? 


Kol būsite sutelkusios pastangas keisti kitą, o tai padaryti esate 
bejėgė (mes visi bejėgiai pakeisti kitus), tol negalėsite savo energijos 
nukreipti į pagalbą sau. Deja, mums daug mieliau keisti kitus, bet ne 
save, tačiau kol neatsisakysime šitos nuostatos, tol nebūsime 
pasiruošusios dirbti su savimi. 

Bandydamos valdyti ir kontroliuoti tai, kas nepavaldu, dažnai 
nusiviliate ir įnirštate. Pagalvokite apie visus išbandytus, bet 
nepagelbėjusius poveikio būdus: nesibaigiančius pokalbius, 
maldavimus, grasinimus, bandymus papirkti ar net smurtą. 
Prisiminkite, kaip jautėtės po kiekvienos nesėkmės. Jūsų savigarba dar 
labiau sumažėjo, tapote dar neramesnė, bejėgiškesnė, piktesnė nei 
anksčiau. Vienintelis būdas viso to atsikratyti yra liautis kontroliuoti 
tai, kas jums nepavaldu, - savo partnerį ir jo gyvenimą. 

Galiausiai būtina liautis vadovauti ir kontroliuoti, nes jis, jūsų 
spaudžiamas, greičiausiai niekada nesikeis. Tai, kas turėtų būti jo 
rūpestis, pradeda atrodyti kaip jūsų, ir jūs įklimpstate į tai. Net jei jis 
ir bando nuteikti jus savo naudai, žadėdamas pasikeisti, greičiausiai 
jis vėl grįš prie ankstesnių savo poelgių ir jaus didesnę pagiežą jums 
nei iki šiol. Prisiminkite, jei dėl jūsų jis nustojo vienaip ar kitaip elgtis, 
jūs taip pat būsite priežastis, dėl kurios jis vėl pradės elgtis po 
senovei. 

Pateiksiu pavyzdį. Du jauni žmonės sėdi mano priimamajame. 
Jaunuoliui, turinčiam problemų dėl įstatymų pažeidimų, susijusių su 
Jo draugė taip pat atvyko, nes stengiasi visur su juo eiti kartu. Draugė 
laiko savo pareiga rūpintis, kad jis dorai gyventų. Kaip dažnai 

pasitaiko tokiais atvejais, abu jaunuoliai užaugę šeimose, kuriose bent 
vienas iš tėvų yra alkoholikas. Sėdėdami prieš mane susikibę ranko- 
mis, jie pasakoja man, kad ketina susituokti. 

„Aš manau, santuoka padės jam“ ,- sako jaunoji moteris. Šiuose 
žodžiuose yra ir drovios užuojautos, ir tvirto ryžtingumo. 

„Taip, - jis nedrąsiai linkteli. - Ji saugo mane nuo per didelio 
įsisiautėjimo. Ji man daug kuo padeda." Jo balse jaučiama palengvėjimo 
gaidelė, o jo draugė iš pasitenkinimo nušvinta, girdėdama, kad jis tiki 
ja, suteikia jai atsakomybę už savo gyvenimą. 

Turėdama galvoje jų viltį ir meilę, aš atsargiai bandau paaiškinti, 
kad jei jis, turėdamas problemų dėl alkoholio ir kitų narkotikų, 
draugės prašomas išgėrinės ar vartos narkotikus rečiau, 0 gal ir visai 
atsisakys svaigalų, tai vėliau taip pat dėl jos gali vėl pradėti svaigintis 
arba tai daryti dažniau. Aš įspėju juos, kad ateityje ginčydamasis jis 
jai pasakys: „Dėl tavęs aš mečiau gerti, bet kas pasikeitė? Tu vis tiek 
visada nelaiminga, tai kam aš turiu stengtis?“ Netrukus jie bus 
atplėšti vienas nuo kito tų pačių jėgų, kurios, atrodo, dabar juos 
jungia. 


Kokios gali būti pasekmės, kai jūs liausitės vadovauti savo partneriui 
ir kontroliuoti jį? 


Jis gali labai supykti ir pradėti kaltinti jus, kad jis jums visiškai 
nerūpi. Šio pykčio pagrindas yra didžiulė baimė nuo šiol tapti atsa- 
kingam už savo gyvenimą. Ginčydamasis su jumis, prisižadėdamas, 
bandydamas jus susigrąžinti, jis grumiasi su išoriniais dalykais - su 
jumis, bet ne su vidiniais - ne su savimi. (Kažkur jau girdėta, ar ne? 
Panašiai yra su jumis, kai stengiatės keisti savo partnerį, bet ne save.) 
Galbūt pastebėsite, kad liko mažai apie ką kalbėtis, kai liovėsi 
meilikavimai, ginčai, grasinimai, barniai, susitaikymai. Nesijaudinkite 
dėl to. Tyloje prisiminkite tai, ką pasižadėjote sau anksčiau. 

Tikėtina, jog iš tikrųjų liovusis vadovauti savo partneriui ir jį 
kontroliuoti atsiras daug energijos, kurią galėsite panaudoti sau 
pažinti ir lavinti. Svarbu žinoti, kad pagunda ieškoti egzistavimo 
prasmės ne savyje, o išorėje išliks. Stenkitės sutramdyti tokį norą ir 

žiūrėkite savęs. Tiesa, kai liausitės šalinusi partnerio gyvenimo 
nesklandumus, jo reikalai gali pablogėti, ir daugelis žmonių, kurie 
nesupranta jūsų elgesio, pradės jus kritikuoti. Bandykite nesiginti ir 
nesistenkite jiems viską smulkiai aiškinti. Jeigu norite, patarkite jiems 
perskaityti šią knygą ir daugiau negrįžkite prie šios temos. Jeigu jie 
bus įkyrūs, kiek laiko venkite jų. 

Dažniausiai kiti kritikuoja daug rečiau ir švelniau, negu mes 
tikimės ir bijome. Smarkiausiai kritikuojame patys save, todėl 
panašaus elgesio laukiame ir iš kitų įžvelgdami kritiką, jei tik kas nors 
apie mus sakoma. Žvelkite į save palankiau, ir pasaulis stebuklingai 
taps mielesnis. 

Kai liovėtės vadovavusi savo partneriui ir kontroliavusi jį, turite 
atsisakyti ir „pasiruošusios padėti“ vaidmens. Dažniausiai minėto 
vaidmens atsisakymas yra vienintelė geriausia paslauga mylimam 
žmogui. „Pasiruošusios padėti“ vaidmuo yra savęs apgaudinėjimas.! 
Jeigu iš tikrųjų norite padėti savo partneriui, atsisakykite spręsti jo 
problemas už jį ir pagelbėkite sau. 


6. Išmokite neįsitraukti į žaidimus 
Ką tai reiškia? 


Žaidimo sąvoka kilusi iš psichoterapijos ir priklauso transakcinei 
analizei. Tai tam tikras dviejų žmonių bendravimo būdas. Žaidimai - 
tai struktūruoti bendravimo būdai, kurių tikslas yra išvengti 
intymumo. Kiekvienas iš mūsų bendraudamas kartais žaidžia, tačiau 
nesveikuose santykiuose žaidimai vyrauja. Žaidimas yra šabloniškas 
reagavimo būdas, kuris trukdo autentiškai apsikeisti informacija ir 
jausmais bei leidžia bendraujantiems žmonėms atsakomybę už savo 
gerą arba blogą savijautą užkrauti vienas kitam. Tipiški per stipriai 
mylinčių moterų ir jų partnerių vaidmenys yra gelbėtoja(-s), 
persekiotoja(-s) ir auka. Kiekviena pora, tipiškai bendraudama, daug 
kartų vaidina visus minėtus vaidmenis. Gelbėtojo(-s) vaidmenį 
apibrėšime, kaip „besistengiantis(-i) padėti“ ir pažymėsime G ženklu; 
persekiotojo(-s) vaidmenį apibrėšime kaip „besistengiantis(-i) 
apkaltinti“ ir pažymėsime P ženklu; aukos vaidmenį apibrėšime kaip 

„nekaltas(-a) ir bejėgis(-ė)“ ir pažymėsime A ženklu. Toliau pateiktas 
pokalbis iliustruos, kaip vyksta žaidimas: 


Tomas, kuris dažniausiai grįžta namo vėlai, ką tik įėjo į miegamąjį. 
Dabar yra pusė dvyliktos, ir jo žmona Merė pradeda pokalbį. 


Merė (graudžiai): (A) Kur tu buvai? Aš taip nerimavau. Aš 
negalėjau užmigti, bijojau dėl tavęs, gal tau atsitiko nelaimė. Tu Žinai, 
kaip aš jaudinuosi. Kaip tu gali šitaip su manimi elgtis, galėjai bent 
paskambinti, būčiau žinojusi, kad dar esi gyvas. 

Tomas (ramindamas): (G) Mieloji, atleisk. Aš maniau, kad tu 
miegosi, ir nenorėjau tavęs žadinti. Nesikankink. Dabar aš jau namie 
ir pažadu kitą kartą paskambinti. Kai tik pasiruošiu miegoti, aš tau 
patrinsiu nugarą ir kaipmat pasijusi geriau. 

Merė (pradėdama pykti): (P) Aš nenoriu, kad mane liestumei! Tu 
sakai, kad paskambinsi kitą kartą! Tai juokinga. Praeitą kartą man 
žadėjai, kad paskambinsi, ar ištesėjai? Ne! Tau nerūpi, kad aš čia 
guliu galvodama, jog miršti kažkur automagistralėje. Tu niekada apie 
kitus negalvoji, todėl nežinai, ką reiškia nerimauti dėl mylimo 
žmogaus. 

Tomas (bejėgiškai): (A) Mieloji, tai netiesa. Aš galvojau apie tave, 
tik nenorėjau tavęs žadinti. Nežinojau, kad taip nuliūsi. Aš tik 
stengiausi būti rūpestingas. Atrodo, nesvarbu, ką daryčiau, vis tiek 
klystu. Kas būtų, jeigu paskambinčiau, 0 tu miegotum? Tuomet aš 
būčiau bukagalvis, kad tave pažadinau. Niekada nepataikau. 

Merė (nusileisdama): (G) Ne, tai netiesa. Tiesiog tu man labai rūpi; 
aš noriu žinoti, kad tau nieko neatsitiko, kad tu neguli kažkur 
partrenktas automobilio. Nenoriu tavęs kankinti, tik noriu, kad 
suprastum, jog aš dėl tavęs nerimauju, nes labai tave myliu. Atleisk, aš 
tiesiog labai jaudinausi. 

Tomas (pajutęs pranašumą): (P) Jeigu tu taip jaudinaisi, kodėl 
nepatenkinta, kad aš namie? Kodėl puoli mane savo verkšlenančiais 
klausinėjimais, kur aš buvau? Ar nepasitiki manimi? Man pradeda 
atsibosti, nuolat reikia tau viską aiškinti. Jeigu tu pasitikėtum manimi, 
būtum ėjusi miegoti, ir kai aš grįžčiau namo, džiaugtumeisi, o ne 


priekaištautum man! Kartais man atrodo, kad tau patinka bartis. 

Merė (pakeldama balsą): (P) Džiaugtis tave pamačius! Po to, kai čia 
gulėdama jau dvi valandas svarstau, kur tu esi? Jei nepasitikiu tavimi, 
tai tik todėl, jog tu nieko nepadarei, kad aš tavimi pasitikėčiau. Tu 
nepaskambinai, priekaištauji, kad jaudinuosi, ir dar kaltini mane, kad 
nesu tau maloni, kai galų gale parsivelki namo! Kodėl tau tiesiog 
neapsisukus ir negrįžus ten, kur buvai, kur praleidai visą vakarą. 

Tomas (pataikaudamas): (G) Klausyk, aš žinau, kad esi prislėgta, 
bet man rytoj bus svarbi diena. O ką jeigu padaryčiau tau puodelį 
arbatos? Tau jos reikia. Po to nusiprausiu ir eisiu miegoti. Sutarta? 

Merė (verkdama): (A) Tu tiesiog nesupranti, ką reiškia laukti ir 
laukti Žinant, kad gali paskambinti, bet neskambini, nes aš tau 
nerūpiu... 


Ar galime čia sustoti? Jūs tikriausiai matote, kad ši pora galėjo 
keistis persekiotojo, gelbėtojo ir aukos vaidmenimis dar bent kelias 
valandas, dienas ar net metus. Susimąstykite, jeigu pastebite, kad į 
kito posakį arba veiksmą reaguojate kaip kurio nors vaidmens 
atlikėja! Jūs dalyvaujate kaltinimų, jų paneigimo, priekaištų ir jų 
atrėmimo rate, kuriame niekas nelaimi ir kuris yra beprasmiškas, 
bergždžias ir žeminantis. Sustokite. Liaukitės vaidinti, t. y. būti gera, 
pikta ar bejėgė. Keiskite, ką galite pakeisti - save pačią! Nenorėkite 
laimėti. Nenorėkite net bartis, neprašykite partnerio pasiaiškinti ar 
atsiprašyti dėl jo elgesio ar aplaidumo. Liaukitės troškusi, kad jis 
apgailestautų. 


Ką daryti, kad neįsitrauktumėte į žaidimus? 


Neįsitraukti į žaidimus - tai reiškia atsispirti pagundai elgtis 
taip, kad Žaidimas tęstųsi. Turite elgis taip, kad žaidimas pasibaigtų. 
Iš pradžių būna sunku, bet dažniau naudojantis minėtu principu, be 
abejo, išmoksite naujų elgesio būdų (pirmiausia jums reikėtų 
suvaldyti savo norą įsitraukti į žaidimus, šio noro sutramdymas yra 
dalis anksčiau aprašytos užduoties - liautis vadovavus ir kontro- 
liavus). 

Vėl sugrįžkime prie anksčiau aprašytos situacijos ir pasvarstykime, 
kaip Merė galėtų pasitraukti iš ydingų santykių su Tomu. Sakykime, 
Merė pradėjo ugdyti savo dvasią ir suvokia, kad Tomo elgesio 
kontroliavimas ir vadovavimas jam - ne jos pareiga. Vėlų vakarą, kai 
Tomo dar nėra namie, užuot pradėjusi nerimauti ir irzti, Merė 
skambina draugei iš pagalbos sau grupės, bandydama pasirūpinti 
savimi. Kalbėjimas apie savo augančią baimę padeda jai nusiraminti. 
Merei reikėjo žmogaus, kuris išklausytų. Draugė supratingai klausėsi, 
bet nepatarinėjo. Kai Merė baigė kalbėtis telefonu, ji priminė sau 
vieną iš mėgstamiausių palaikančių žodžių: „Mano gyvenimą valdo 
Dievas, ir aš kiekvieną valandą, kiekvieną dieną puoselėju savyje 
ramybę, saugumą, santarvę“. Kadangi neįmanoma tuo pačiu metu 
galvoti apie du skirtingus dalykus, apmąstydama minėtus 
raminančius žodžius, Merė nurimsta, net atsipalaiduoja. Kai pusę 
dvylikos Tomas grįžta namo, ji jau miega. Įėjęs į kambarį, jis pažadina 
ją. Merė tuojau pat susierzina ir supyksta, bet kelis kartus patyliukais 
pakartojusi minėtus raminančius žodžius taria: „Sveikas, Tomai. 
Malonu, kad tu jau namie.“ Nesitikėjęs tokio sutikimo, Tomas truputį 
sutrinka, nes buvo įprasta, kad tokiose situacijose kyla barnis. „Aš 
ruošiausi tau paskambinti, bet...“ —- pradeda teisintis ir atsiprašinėti. 
Merė laukia, kol jis baigia, ir sako: „Mes galėsime apie tai pasikalbėti 
rytoj, jeigu norėsi. Dabar aš noriu miego. Labanaktis“. Jeigu Tomas 
jaučiasi kaltas, kad vėlai grįžo namo, barnis su Mere galėtų padėti 
jam sumažinti kaltę. Tuomet jis galėtų pasakyti sau, kad ji yra 
priekabi pikčiurna, ir problema būtų ne jo vėlyvas grįžimas, o jos 
priekabiavimas. Pasikeitus aplinkybėms, jis lieka su savo kalte, oji dėl 
jo elgesio nesikankina. Taip ir turėtų būti. 

Gelbėtojo, persekiotojo ir aukos vaidmenų atlikimas panašus į 
stalo teniso žaidimą. Kai tik kamuoliukas skrenda į tave, tu jį siunti 
atgal. Norėdama neįsitraukti į šį Žaidimą, turi išmokti leisti 
kamuoliukui skrieti pro tave. Vienas iš geriausių būdų tai padaryti yra 
pavartoti žodelį „o“. Pavyzdžiui, atsakydama į Tomo atsiprašymą, 
Merė gali tiesiog pasakyti: „O“ ir eiti miegoti. Neįsitraukdama į 
gelbėtojo, persekiotojo ir aukos žaidimą, jūs patirsite savo galią. Tai 
nuostabus jausmas, kai jūs, neįsitraukdama į žaidimus, liekate ori ir 

susitelkusi savyje. Tai reiškia, kad žengėte dar vieną žingsnelį sveikimo 
link. 


Kodel būtina neįsitraukti į žaidimus? 


Pirmiausia reikia suprasti, kad žaidimas, kuriame atliekame tam 
tikrus vaidmenis, pasireiškia ne tik bendravimu žodžiais. Visas mūsų 
gyvenimas gali būti žaidimas, ir mes atliekame jame tam tikrą 
vaidmenį, kurį ypač mėgstame. 

Galbūt jums artimas gelbėtojos vaidmuo. Daugeliui per stipriai 
mylinčių moterų įprasta ir malonu jausti, kad jos rūpinasi kitu 
asmeniu (jam vadovauja ir kontroliuoja). Turėjusios chaotišką ir/arba 
skurdžią vaikystės patirtį, šios moterys pasirinko gelbėtojos vaid- 
menį, kad jaustųsi saugios, vertinamos kitų ir vertinančios pačios 
save. Savo vaidmenį jos atlieka bendraudamos su draugais, su šeimos 
nariais, taip pat darbe su kolegomis. 

O gal pastebėsite, kad atliekate persekiotojos vaidmenį, ieškote 
klaidų, trokštate jas parodyti ir ištaisyti. Tokia moteris vėl ir vėl kaunasi 
su blogio jėgomis, įveikusiomis ją vaikystėje. Suaugusi ji tiki, kad turi 
daugiau jėgų kovoti. Dar vaikystėje įpykusi ant viso pasaulio, dabar, 
siekdama atsikeršyti už praeitį, ji tampa kovotoja, peštuke, prieštarautoja 
arba ragana. Ji trokšta bausti. Ji reikalauja atsiprašymų, atpildo. 

Ir pagaliau gal pasirinkote aukos vaidmenį. Šiam vaidmeniui, 
palyginti su kitais dviem, būdingas didžiausias beviltiškumas: 
nematydama kito pasirinkimo, jūs tampate priklausoma nuo kitų 
malonės. Gal vaikystėje atrodė, kad nėra kitos išeities, ir jūs tapote 
auka. Dabar šis vaidmuo toks įprastas, kad jį atlikdama jaučiatės 
stipri. Silpnumui būdingas tam tikras žiaurumas; silpno žmogaus 
„pinigas“ yra kaltė ir ja jis naudojasi bendraudamas su kitais. 

Atlikdamos bet kurį iš aprašytų vaidmenų pokalbyje arba 
gyvenime, jūs atitolstate nuo savęs ir tarsi grįžtate į vaikystėje patirtus 
baimės, įniršio, bejėgiškumo jausmus. Jeigu neatsisakysite šių jus 
varžančių vaidmenų, kuriuos atlikdamos esate įkyriai prisirišusios 
prie aplinkinių Žmonių, negalėsite panaudoti savo, kaip atsiskleidu- 
sios asmenybės, kaip suaugusio, atsakingo už savo gyvenimą 

žmogaus, galimybių. Kol esate įsitraukusi į vaidmenis ir žaidimus, 
gali atrodyti, kad kitas žmogus trukdo jums tapti laimingai. Kai 
liaunatės Žaidusi, tampate visiškai atsakinga už savo elgesį, savo 
pasirinkimus ir savo gyvenimą. Iš tikrųjų, kai liaujatės žaidusi, 
pasirinkimai (tie, kuriuos jau pasirinkote, ir tie, kurie dabar tik 
atsiveria) darosi aiškesni, mažiau norisi jų vengti. 


Ko galima tikėtis neįsitraukus į žaidimus? 


Dabar jūs galite mokytis naujų bendravimo su savimi ir kitais 
būdų, kurie atspindėtų jūsų pasiryžimą prisiimti atsakomybę už savo 
gyvenimą. Rečiau sakykite „Jeigu būtų...“ ir daug dažniau - „Dabar 
aš renkuosi...“ 

Jums teks sukaupti visas jėgas, atsiradusias, kai liovėtės vadova- 
vusi ir kontroliavusi kitus, kad tik neįsitrauktumėte į žaidimus (net 
posakis „aš nebežaidžiu“ yra žaidimas). Po kiek laiko bus lengviau, 
jausitės sustiprėjusi. 

Jums reikės išmokti gyventi be jus jaudinusių karštų ginčų, be 
laiką atimančių, jėgas sekinančių dramų, kuriose dalyvaudavote. Tai 
nelengva. Daugelis per stipriai mylinčių moterų taip giliai paslėpė 
savo jausmus, kad tik barnių, išsiskyrimų ir susitaikymų jaudulys 
padeda joms jaustis gyvoms. Būkite atsargios! Iš pradžių gali būti 
nuobodu visą dėmesį skirti savo vidiniam pasauliui. Bet jei galėsite 
kiek pabūti su savo nuoboduliu, jis virs savęs atradimu. Tuomet 
būsite pasiruošusi kitam žingsniui. 


7. Drąsiai pripažinkite savo problemas ir trūkumus 
Ką tai reiškia? 


Pripažinti savo problemas įmanoma tik tuomet, kai liaunatės 
vadovauti bei kontroliuoti ir stengiatės neįsitraukti į žaidimus. Tada 
netrukdoma galite mąstyti apie savo gyvenimą, sunkumus ir 
skausmą. Tuomet, padedant dvasinio ugdymo programai, pagalbos 
sau grupei ir savo psichoterapeutui, jeigu toks yra, jūs turite įdėmiai 
pažvelgti į save. Lankytis pas psichoterapeutą nebūtina. Pavyzdžiui, 

anoniminių programų pagalbos sau grupėse dalyvaujantys žmonės, 
turintys didelę sveikimo patirtį, gali būti naujokų globėjai, padėti 
jiems analizuoti save. 

Taip pat svarbu, kad atidžiai pažvelgtumėte į dabartinį savo 
gyvenimą; kas jame jus džiugina ir dėl ko jaučiatės nepatenkinta arba 
nelaiminga. Sudarykite tokių dalykų sąrašą. Taip pat pažvelkite į 
praeitį. Prisiminkite gerus ir blogus dalykus, pasiekimus, nesėkmes, 
prisiminkite, kai buvote įskaudinta ir kai pati skaudinote. Prisimin- 
kite ir užsirašykite visa tai. Atkreipkite dėmesį į ypatingus sunkumus. 
Jeigu tai seksualinių santykių sritis, aprašykite visą savo seksualinių 
santykių patirtį. Jeigu santykiai su vyrais visuomet jums buvo keblūs, 
pradėkite nuo pat ankstyvųjų ir tęskite iki dabartinių. Tėvai? 
Pasinaudokite minėtu principu. Pradėkite nuo pradžios ir rašykite. Iš 
tikrųjų daug rašyti, bet tai neįkainojama galimybė įvertinti savo 
praeitį, galimybė pastebėti dėsningumus, temas, kurios kartojosi, 
jums grumiantis su savimi ir kitais. 

Kai pradėsite šį darbą, stenkitės viską aprašinėti kuo išsamiau. 
Šią savęs analizės techniką gal norėsite panaudoti vėliau, kai iškils 
kitų problemų. Gal iš pradžių sutelksite dėmesį ties santykiais. Vėliau 
gal norėsite aprašyti savo buvusias darbovietes, savo viltis, prieš 
pradedant ten dirbti, patirtį viename ar kitame darbe. Tiesiog leiskite 
savo atsiminimams, mintims ir jausmams tekėti. Rašydama neanali- 
zuokite savo rašinių, tai padarysite vėliau. 


Ką reikia daryti norint drąsiai pripažinti savo problemas ir trūkumus? 


Jums reikės daug rašyti, skirti šiam darbui nemažai laiko ir jėgų. 
Galimas daiktas, jog rašymas jums nėra lengvas ir malonus savi- 
raiškos būdas. Tačiau minėtam tikslui jis labiausiai tinka. Negalvokite 
apie tai, ar darote šį darbą tobulai, ar bent gerai. Tiesiog darykite taip, 
kaip jums atrodo geriausia. 

Rašant reikia būti kuo nuoširdesnei ir atviresnei. 

Kai baigsite šį darbą (parašysite tiek ir taip, kaip jūs galite), 
pasidalykite tuo, ką parašėte, su žmogumi, kuris jumis rūpinasi ir 
kuriuo jūs pasitikite. Šis žmogus turėtų suprasti jūsų rašinių tikslą ir 

sugebėti tiesiog klausyti, ką parašėte apie savo seksualinius san- 
tykius, apie bendravimą, apie santykius su tėvais ir savimi, sėkmes ir 
nesėkmes. Žmogus, kurį išsirinksite klausytoju, aišku, turėtų mokėti 
užjausti ir suprasti. Būsimasis klausytojas turėtų žinoti, kad komentarai 
nereikalingi. Taip pat nereikia patarimų, padrąsinimų. Jo pareiga - tik 
išklausyti. 

Šiuo savo sveikimo tarpsniu nesistenkite, kad tas išklausantis 
žmogus būtų jūsų partneris. Tik gerokai vėliau galėsite pasidalyti su 
juo savo rašiniais, o gal ir nenorėsite to daryti. Bet dabar netinkamas 
laikas dalytis su juo. Jūs leidžiate kažkam klausytis jūsų, kad 
patirtumėte, ką reiškia išsipasakoti ir būti priimtai. Taip neužlyginsi 
raukšlių santykiuose su partneriu. Jūsų tikslas - atrasti save. Viskas. 


Kodel būtina drąsiai pripažinti savo problemas ir trūkumus? 


Daugelis iš mūsų, mylinčių per stipriai, neigdamos savo trūkumus 
ir pasirinkimus dėl to, kad yra nelaimingos, kaltina kitus. Tokia nuostata 
pavojinga gyvybei kaip ir vėžys, todėl ji turi būti išrauta su šaknimis. 
Šiuo tikslu pirmiausia turite gerai, atidžiai, sąžiningai pažvelgti į save. 
Tik savomis pripažindamos problemas ir klaidas (taip pat geras savybes 
ir sėkmes), nesiedamos jų su partneriu, galėsite kažką pakeisti. 


Kokios gali būti drąsaus savo problemų ir trūkumų pripažinimo 
pasekmės? 


Pirma, tikėtina, kad atsikratysite slaptos kaltės jausmo dėl dau- 
gelio praeities įvykių ir jausmų. Atsiras daugiau vietos džiaugsmui ir 
sveikesnėms nuostatoms gyvenimo atžvilgiu. 

Antra, kadangi kažkas išklausė baisiausių jūsų paslapčių, o jūs 
dėl to nežlugote, nuo šiol pradėsite jaustis šiame pasaulyje saugesnė. 

Kai liausitės kaltinusi kitus ir prisiimsite atsakomybę už savo 
pasirinkimus, galėsite laisvai naudotis visomis galimybėmis, kurios 
jums buvo neprieinamos, kai manėte esanti kitų elgesio auka. Taip jūs 
pasiruošite pradėti keisti tas gyvenimo sritis, kurios jums netinka, 
jūsų netenkina arba tiesiog nepasiteisina. 


8. Puoselėkite savyje visa tai, ką reikėtų ugdyti 
Ką tai reiškia? 


Ugdykite savo asmenybėje visa tai, ką reikėtų išsiugdyti. Nelaukite, 
kad iš pradžių pasikeistų partneris. Norėdama pradėti ar keisti profesinę 
veiklą, grįžti mokytis arba daryti kitus dalykus, nelaukite finansinės, 
emocinės ar kitokios pagalbos iš savo partnerio. Užuot siejusios savo 
planus su partnerio pritarimu, planuokite taip, tarsi pasiremti 
galėtumėte tik savimi. Dorokitės su visais nesklandumais dėl vaikų 
priežiūros, pinigų, laiko, transporto nesitikėdamos, kad partneris padės 
(neieškokite pasiteisinimo sau jo elgesyje!). Jeigu skaitydamos šiuos 
patarimus, nesutinkate su jais ir manote, kad be partnerio pagalbos jūsų 
planai neįmanomi, pamąstykite dar arba pasvarstykite su draugėmis, 
kaip elgtumėtės, jeigu partnerio nė nebūtumėte sutikusi. Suvoksite, jog 
galite gyventi ir nepriklausydama nuo vyro, vien naudodamasi kitomis 
savo galimybėmis. 

Ugdyti savo asmenybę taip pat reiškia aktyviai puoselėti savo 
interesus. Jeigu ilgai buvote užimta tik partneriu ir neturėjote savo 
gyvenimo, išbandykite įvairius dalykus, kad surastumėte jums 
patrauklius. Daugeliui per stipriai mylinčių moterų tai nelengva. Kai 
ilgai partnerio tobulinimas buvo svarbiausias jūsų uždavinys, dabar 
sunku dėmesį nukreipti į save ir išsiaiškinti, ko reikia jūsų asmenybei 
ugdyti. Būkite pasiruošusi per savaitę išbandyti bent vieną vis naują 
užsiėmimą. Žiūrėkite į gyvenimą kaip į švedišką stalą ir, ieškodama 
savo pomėgių, pasistenkite patirti daugelį dalykų. 

Ugdyti savo asmenybę reiškia rizikuoti: susipažinti su naujais 
žmonėmis, po daugelio metų pratęsti mokslus, vienai vykti į kelionę, 
ieškotis darbo - viso to nedrįsote daryti anksčiau, nors norėjote. Dabar 
atėjo laikas visa tai išbandyti. Gyvenime nebūna klaidų, tik pamokos, 
taigi mokykitės, kai gyvenimas nori jus kažko pamokyti. Pasinaudokite 
pagalbos sau grupės teikiamu padrąsinimu ir grįžtamuoju ryšiu. 
(Nesitikėkite padrąsinimo iš savo partnerio arba iš disfunkcinės 
šeimos, kurioje užaugote. Jiems reikia, kad liktumėte tokia pati, kokia 
buvote, kad ir jiems nereikėtų keistis. Nestabdykite savęs ar savo 
augimo, šliedamosi prie jų.) 

Ką reikia daryti, kad pradėtumete ugdyti savo asmenybę? 


Pradžioje kiekvieną dieną atlikite du dalykus, kurių nenorite 
daryti. Turite pasitempti ir patobulinti Žinias apie save, apie savo 
sugebėjimus. Ginkite save, nors esate linkusi apsimesti, kad jums tai 
nesvarbu. Grąžinkite daiktą, kuriuo nesate patenkinta, nors labiau 
norėtumėte jį išmesti. Paskambinkite tam, kam vengiate skambinti. 
Išmokite bendraudama labiau rūpintis savimi ir mažiau kitais. 
Sakykite „ne“, norėdama patenkinti savo reikmes, užuot sakiusi „taip“, 
siekdama patikti kitiems. Aiškiai prašykite, ko norite, rizikuodama 
sulaukti neigiamo atsakymo. 

Tada išmokite duoti sau. Suteikite sau laiko, dėmesio, dovanokite 
materialių daiktų. Dažnai realiai išmokstama save mylėti, 
įsipareigojant kiekvieną dieną ką nors sau nusipirkti. Dovana sau gali 
būti nebrangi ir kuo mažiau praktiška bei rimta, tuo geriau. Mokykitės 
būti sau atlaidi. Pradžioje turime pajausti, kad iš mūsų pačių kyla 
daugelis gerų mūsų gyvenimo dalykų, ir nuo to lengviausia pradėti. 
Bet jeigu jums nesunku leisti pinigus sau, jeigu kompulsyviai perkate 
daiktus, kad nuramintumėte pyktį ar išsklaidytumėte depresiją, 
tuomet pamoka duoti sau turėtų būti truputį kitokio pobūdžio. Tokiu 
atveju, užuot pirkusios daiktus (ir skendusios skolose), suteikite sau 
galimybę patirti kažką nauja. Pavyzdžiui, paklaidžiokite parke, 
pakilkite į kalnus, nuvykite į zoologijos sodą. Sustokite ir stebėkite 
saulėlydį. Svarbiausia, kad pagalvotumėte apie save, kokios dovanos 
šiandien norite, vėliau leiskite sau patirti abu dalykus - tiek teikimą, 
tiek gavimą. Dažniausiai mes mokame duoti kitiems, tačiau nesuge- 
bame duoti sau. Taigi bandykite duoti sau! 

Žengiant šiuos žingsnius, kartais jums reikės atlikti labai sunkius 
dalykus. Reikės patirti baisią vidinę tuštumą, išryškėsiančią, kai 
nebūsite nukreipusi savo dėmesio į kitus. Kartais tuštuma bus tokia 
didelė, kad atrodys, tarsi vėjai švilptų ten, kur turi būti jūsų širdis. 
Leiskite sau pajusti šią tuštumą, nepaisydama, koks stiprus šis 
jausmas būtų (priešingu atveju susirasite kitą nesveiką išsiblaškymo 
būdą). Priimkite savo tuštumą, žinokite, kad ne visuomet taip 
jausitės, žinokite, kad, laikydamasi ramiai ir leisdama sau išgyventi 

šiuos jausmus, pradedate pildyti tuštumą savęs priėmimo šiluma. 
Leiskite pagalbos sau grupės draugėms padėti jums. Jos, priimdamos 
jus, gali padėti užpildyti šią tuštumą. Tai padaryti gali ir jūsų pačios 
sumanymai bei darbai. Darydamos ką nors dėl savęs ir ugdydamos 
savo sugebėjimus, mes pradedame geriau pažinti save. Jeigu visos 
jūsų pastangos buvo skirtos kitiems puoselėti, tikriausiai jaučiatės 
tuščia. Taigi dabar laikas pasirūpinti savimi. 


Kodėl būtina ugdyti savo asmenybę? 


Jeigu maksimaliai neišnaudosite savo gabumų, visuomet jausitės 
nusivylusi. Dėl nusivylimo pradėsite kaltinti savo partnerį, nors iš 
tikrųjų šis jausmas kyla iš jūsų nesugebėjimo gyventi savo gyvenimą. 
Ugdydama savo sugebėjimus, jūs nebekaltinsite savo partnerio, o 
atsakomybę už savo gyvenimą perkelsite ten, kur ji ir turi būti - sau 
pačiai. 

Vykdydama savo pasirinktus sumanymus ir darbus, būsite taip 
užsiėmusi, kad nebeliks jėgų domėtis, kaip elgiasi jūsų partneris. 
Jeigu šiuo metu neturite partnerio, lavinti save bus sveikiau, 
naudingiau nei elgtis taip, kaip tokiu atveju elgdavotės anksčiau — 
gaivindavote ankstesniąją meilę arba laukdavote naujo mylimojo. 


Kokios galimos savęs ugdymo pasekmės? 


Pirma, jums nebereikės susirasti partnerio, kuris yra priešingybė 
jums ir sukuria pusiausvyrą jūsų gyvenime. Paaiškinimas: kaip ir 
daugelis per stipriai mylinčių moterų, jūs tikriausiai esate per daug 
rimta ir atsakinga. Jeigu neugdysite savo žaismingumo, jus patrauks 
vyras, kuris turi tai, ko jums trūksta. Nerūpestingas, neatsakingas 
vyriškis moka žaviai susipažinti, bet nesugeba išlaikyti teikiančių 
pasitenkinimą santykių. Taigi, jeigu neįstengsite būti laisva ir 
nevaržoma, jums reikės tokio vyro, kuris teiktų smagumą ir jaudulį. 

Antra, savęs ugdymas suteikia galimybę augti. Kai tapsite tokia, 
kokia pajėgiate būti, ir priimsite atsakomybę už savo sprendimus, 
pasirinkimus, savo gyvenimą, tuomet būsite įžengusi į suaugusiojo 

amžių. Jeigu mes neprisiimame atsakomybės už savo gyvenimą ir 
savo laimę - nesame visai subrendę žmonės. Esame labiau panašūs 
į priklausomus ir įbaugintus vaikus suaugusiųjų kūnuose. 

Galų gale ugdydama save jūs tampate geresne būsima partnere - 
išraiškinga, kūrybiška moterimi, o ne išsigandusia vieniše, ieškančia 
vyro. Paradoksalu, bet kuo mažiau jums reikia partnerio, tuo geresnė 
partnerė esate pati ir tuo sveikesnius partnerius patraukiate (tuo 
sveikesni partneriai Žavės jus pačią). 


9. Tapkite savanaudiška 
Ką tai reiškia? 


Kaip ketvirtajame žingsnyje žodį dvasingumas, taip šiame žodį 
savanaudiškumas reikia kruopščiai paaiškinti. Tikriausiai šiuo žodžiu 
užkeiktos visos savybės, kurių nenorėtumėte turėti: abejingumas, 
žiaurumas, negailestingumas, egoizmas. Daugeliui žmonių žodis 
„Savanaudiškumas“ reiškia būtent išvardytąsias savybes, bet 
prisiminkite, kad jūs esate per stipriai mylinti moteris. Bandydama 
atsisakyti kankinės vaidmens, turite tapti savanaude. Pažiūrėkime, ką 
per stipriai mylinčioms moterims reiškia sveikas savanaudiškumas. 

Jūsų savijauta, norai, darbas, pramogos, sumanymai ir užsiėmimai 
yra pirmoje, o ne paskutinėje vietoje. Pirmiausia tenkinate savo, o ne kitų 
poreikius. Net jeigu turite mažų vaikų, į savo dienotvarkę turite įtraukti 
užsiėmimų, skirtų vien tik save puoselėti. 

Jūs tikitės ir net reikalaujate, kad aplinkybės ir santykiai būtų 
jums patogūs. Nesistengiate prisitaikyti prie jums nemalonių situacijų 
ar santykių. 

Tikite, kad jūsų norai ir poreikiai yra labai svarbūs, juos patenkinti — 
jūsų pareiga. Taip jūs suteikiate galimybę kitiems būti atsakingiems už 
jų norų bei reikmių tenkinimą. 


Ką reikia daryti, kad taptumėte savanaudiška? 


Kai pradėsite teikti pirmenybę sau, turėsite išmokti toleruoti kitų 
žmonių pyktį ir nepritarimą. Neišvengsite minėtų reakcijų iš tų 
žmonių, kurių gerovė iki šiol jums buvo svarbiausia. Nesiginčykite, 
neatsiprašinėkite, nesistenkite teisintis. Išlikite kuo ramesnė ir links- 
mesnė, tęskite savo darbus. Kai keičiasi jūsų gyvenimas, reikia, kad 
keistųsi ir aplinkiniai, todėl suprantama, kad jie priešinsis. Bet jei jūs 
nesureikšminsite jų pasipiktinimo, pasipriešinimas ilgai netruks. Jie 
tiesiog bando susigrąžinti jūsų seną, pasiaukojantį elgesį, kai darėte 
tai, ką jie patys sau gali ir privalo daryti. 

Turite atidžiai klausytis savo vidinio balso, patariančio, kas jums 
yra gera, teisinga, ir juo sekti. Įsiklausydama į savo vidų, puoselėsite 
sveiką domėjimąsi savimi. Ligi šiol, kreipdama dėmesį į kitų žmonių 
užuominas, buvote beveik aiškiaregė bandydama nuspėti, ko iš jūsų 
tikimasi. Nekreipkite dėmesio į šias užuominas, nes jos ir toliau stelbs 
jūsų pačios vidinį balsą. 

Norėdama tapti savanaude moterimi, pagaliau turite pripažinti, 
kad jūsų vertė yra didelė, kad jūsų talentus verta rodyti, kad jūsų 
pasitenkinimas yra toks pat svarbus kaip ir kitų, kad geriausia jūsų 
asmenybės dalis yra didžiausia dovana pasauliui, ypač jūsų artimie- 
siems. 


Kodėl būtina tapti savanaude moterimi? 


Tvirtai neįsipareigojus sau pačiai, atsiranda polinkis į pasyvumą, 
polinkis ugdyti save ne tam, kad galėtumėte visiškai save išreikšti, bet 
vardan kitų naudos. Net jeigu tapdama savanaudiška (kartu ir 
sąžininga), tapsite geresne partnere, - tai dar ne galutinis tikslas. Jūsų 
tikslas —- pasiekti aukščiausią savojo „aš“ tobulumo laipsnį. Nepakanka 
pakilti virš visų sunkumų, su kuriais susiduriate. Dar yra jūsų 
gyvenimas, kurį turite nugyventi, jūsų potencialas, kurį turite ištirti. Tai 
dar vienas natūralus žingsnis jums pradėjus gerbti save ir savo norus 
bei poreikius. 

Prisiimdama atsakomybę už save ir savo laimę, jūs išlaisvinate 

vaikus, kurie, jums esant nelaimingai, visada jautėsi kalti ir atsakingi 
(taip būna visada). Vaikas neturi vilties grąžinti skolą motinai, 
paaukojusiai jam arba šeimai savo gyvenimą, laimę, pilnatvę. Maty- 
damas besidžiaugiančią gyvenimu motiną, vaikas leidžia sau irgi 
gyventi taip pat. O matydamas kenčiančią motiną, vaikas mano, kad 
gyvenimas yra kančia. 


Kokios gali būli tapimo savanaude pasekmės? 


Jūsų santykiai savaime taps sveikesni. Niekas jums neįsipareigojęs 
būti toks, koks nėra, todėl kad jūs esate tokia, kokia esate iš tikrųjų. 

Jūs išlaisvinate kitus Žmones savo gyvenime rūpintis savimi, 
nesijaudinant dėl jūsų. (Pavyzdžiui, galimas dalykas, kad jūsų vaikai 
jautėsi atsakingi už jūsų nusivylimo ir skausmo palengvinimą. Kai jūs 
išmoksite pasirūpinti savimi, vaikai galės labiau rūpintis savimi.) 

Dabar, atsižvelgdama į savo norus, galite pasakyti taip arba ne. 

Kai jūs smarkiai pasikeičiate ir pradedate rūpintis ne kitais, o 
savimi, tikriausiai šis pasikeitimas atsispindės ir jūsų santykiuose. 
Jeigu jūsų vyrui yra per sunku keistis, jis gali išeiti ieškoti moters, kuri 
elgtųsi taip, kaip jūs elgėtės seniau. Taigi, baigdama sveikti, galite 
atsidurti jau kito žmogaus draugijoje. 

Paradoksalu, bet išmokusi labiau puoselėti save, pastebėsite, kad 
jūs patinkate vyrui, kuris taip pat sugeba puoselėti jus. Tapusios 
sveikesnės ir harmoningesnės, mes patraukiame sveikesnius ir 
harmoningesnius partnerius. Kuo mažiau trokštame, tuo daugiau 
mūsų poreikių yra patenkinama. Kai atsisakome perdėto globėjos 
vaidmens, atsiranda erdvės kitam pasirūpinti mumis. 


10. Dalykitės su kitais tuo, ką patyrėte ir išmokote 

Ką tai reiškia? 

Dalijimasis savo patirtimi su kitomis moterimis - tai paskutinis, 
bet ne pirmas žingsnelis sveikimo link. Mūsų liga pasireiškia per 


dideliu paslaugumu ir dėmesiu kitų interesams, taigi, prieš imdamasi 

šio žingsnio, turite smarkiai padirbėti sveikdama pati. 

Pagalbos sau grupėje jūs galite pasidalyti patirtimi su naujokėmis, 
koks jūsų gyvenimas buvo seniau ir koks jis yra dabar. Nereikia 
švaistytis patarimais, tik papasakokite, kas jums padėjo sveikti. Taip 
pat nereikia versti kaltę kitiems arba vadinti juos pravardėmis. 
Sveikdamos šiame etape jūs jau žinote, kad kitus kaltinti jums nenau- 
dinga. 

Dalijimasis su kitomis taip pat reiškia, jog, susitikusi moterį, 
kurios patirtis panaši, kuri yra panašioje situacijoje, kokioje ir jūs 
buvote, turėtumėte papasakoti, kaip sveikote, neversdamos jos elgtis 
taip kaip jūs. Nebereikia valdyti ir kontroliuoti, t.y. elgtis taip, kaip 
bendraudama su kitais elgdavotės seniau. 

Dalijimasis gali reikšti, kad jūs, norėdama padėti kitoms 
ieškančioms pagalbos moterims, savanoriškai konsultuosite jas pagalbos 
telefonu ar individualiai. 

Be to, dalytis reiškia supažindinti medikus bei konsultantus su 
tinkamu per stipriai mylinčių moterų gydymu. 


Ką reikia daryti, kad pasidalytumete su kitais tuo, ką patyrėte ir 
išmokote? 


Jūs turite atrasti savyje stipraus dėkingumo jausmą, kad sveikstate, 
ir padėkoti kitoms moterims už paramą, kurią jos suteikė jums, 
pasidalydamos savo patirtimi. 

Jums reikia atvirumo ir noro atsikratyti paslapčių bei poreikio 
„atrodyti gerai. 

Pagaliau jumyse turi atsiskleisti sugebėjimas duoti kitiems, 
nesiekiant pasitenkinimo sau. Kai mylėjome per stipriai, daugiausia 
ne duodavome, o tik manipuliuodavome. Dabar mes gana laisvos ir 
galime laisvai duoti. Mūsų pačių poreikiai patenkinti, o mes sklidinos 
meilės. Natūralu, kad ja dalijamės nesitikėdamos atlygio. 

Kodėl būtina dalytis tuo, ką patyrėte ir išmokote? 


Jei tikite tuo, jog sergate, turite suvokti, kad kaip ir metęs gerti 
alkoholikas, galite vėl paslysti. Jei nebūsite nuolat budrios, galite vėl 
grįžti prie senų minčių, jausmų ir santykių. Darbas su naujokėmis 
padės jums neužmiršti, kaip sunkiai esate sirgusi ir kaip toli nuo to 
laiko pažengėte. Tai saugo jus nuo neiginio, kad kadaise iš tikrųjų 
buvo labai blogai, nes kiekvienos naujokės istorija tikriausiai labai 
panėšės į jūsų ir jūs su užuojauta jai ir sau prisiminsite, kaip viskas 
buvo. 

Kalbėdama apie tai, suteikiate viltį kitiems, parodote, kad tas 
kelias, kurį nuėjote grumdamasi už pasveikimą, yra teisingas. Jūs 
apžvelgiate savo gyvenimą ir įvertinate savo drąsą. 


Ką reiškia jūsų dalijimasis tuo, ką patyrėte ir išmokote? 
Jūs padedate sveikti kitiems. Jūs išsaugote savo išgijimą. Tada šis 
dalijimasis pagaliau tampa sveiku savanaudiškumu, nes, nuolat 


prisimindama išgijimo principus, kuriais galite remtis visą gyvenimą, 
jūs tolydžio kuriate savo pačios gerovę. 

11 skyrius 


Išgijimas ir intymumas 


„Santuoka mums yra kelionė nežino- 
mo tikslo link, atradimas, jog 
žmonės turi dalytis ne tik tuo, ko jie 
nežino vienas apie kitą, bet ir tuo, 
ko jie nežino apie save“. 


Michaelas Ventura. 
Šešėlis, šokantis santuokos lauke 


„Norėčiau žinoti, kur dingo mano seksualiniai pojūčiai?“ Trudė 
prabilo dar žengdama per mano kabinetą minkštasuolio link. Ji 
žaismingai sviedė klausimą per petį, tačiau, jai einant pro mane, 
akyse pastebėjau šmėkštelėjusią užuominą į kaltinimą. Deimantinis 
sužadėtuvių žiedas ant jos kairiosios rankos, atrodė, taip pat svaidė 
atitinkamas užuominas, ir aš rimtai susirūpinau, kodėl ji panoro 
susitikti. Jau aštuoni mėnesiai praėjo nuo to laiko, kai mačiau ją 
paskutinį kartą, o šiandien ji atrodo geriau nei kada nors anksčiau: jos 
šiltos rudos akys spindi, lengvai banguojantys rausvai rudi plaukai, 
susitelkę į nuostabų debesėlį, atrodo ilgesni ir puresni nei anksčiau. 
Jos veidas išliko toks pat meilus, beveik kačiukiškai patrauklus, tačiau 
tas dvi jos išvaizdas, anksčiau nuolat besikaitaliojančias, - liūdna 
maža našlaitė arba veriamai rafinuota būtybė, - dabar pakeitė 
moteriško spindesio pripildytas pasitikėjimas. Jai teko nueiti ilgą kelią 
per tuos trejus metus, praėjusius nuo jos bandymo nusižudyti, kai jos 
ryšiai su Džimu, vedusiu policininku, buvo nutraukti. 

Aš laiminga matydama, jog jos gijimo procesas juda į priekį. 

Trudė dar to nežino, tačiau net tos seksualinio pobūdžio problemos, 
su kuriomis ji susiduria, išgyvendama savo lytiškumą, yra jos 
neišvengiamo sveikimo proceso dalis. 

„Papasakok apie tai, Trude“,- paraginu aš, ir ji atsilošia minkšta- 
suolyje. 

„Taigi mano gyvenime atsirado nuostabus vyras. Jūs atsimenate 
Halą? Aš ėjau į pasimatymą su juo po to, kai paskutinį kartą buvau 
su jumis susitikusi . 

Aš labai gerai prisimenu tą vardą. Jis buvo vienas iš tų kelių 
jaunų vyrų, su kuriais Trudė susitikinėjo baigdama terapiją. „Jis 
malonus, tačiau truputėlį nuobodokas, - taip ji apibūdino jį tuomet. — 
Man labai patinka su juo šnekėtis. Jis daro man patikimo žmogaus, 
kuriuo galima pasikliauti, įspūdį. Ir išvaizda jo maloni, tačiau nėra 
aistros, todėl aš manau, kad jis nėra Tas“. Tuomet ji sutiko su mano 
nuomone, jog jai reikia mokytis būti su tokiu rūpestingu ir patikimu 
žmogumi, taigi ji nusprendė tuo tarpu ir toliau susitikinėti su juo 
„tiesiog pasitreniravimui“. 

Dabar Trudė pasididžiuodama tęsia: „Jis taip skiriasi nuo tų 
vyrų, su kuriais aš anksčiau turėjau ryšių, ačiū Dievui. Mes ruošiamės 
susituokti rugsėjo mėnesį. Tačiau mes, na, lyg ir turime sunkumų. 
Tiesą sakant, ne mes, bet aš. Aš nesijaučiu seksualiai susižadinusi, o 
kadangi to anksčiau niekada nebūdavo - noriu suprasti, kas vyksta. 
Jūs žinote, kokia aš buvau anksčiau. Galėjau vos nekaulyti sekso iš 
kiekvieno tų žmonių, kurie manęs visai nemylėjo, o dabar, kadangi 
aš daugiau ant nieko nebepuolu, tai lyg ir tapau panaši į skrupulingą, 
užsislopinusią senmergę. Halas gražus, atsakingas, patikimas ir tikrai 
mane myli. O aš guliu su juo lovoje lyg baslys". 

Aš linkteliu galvą žinodama, jog Trudė susidūrė su kliūtimi, 
kurią gydamos turi įveikti dauguma per stipriai mylinčių moterų. 

Naudojusios savo seksualumą manipuliacijoms sunkiems vyrams 
valdyti, priversti juos jas mylėti, šios moterys nežino, kaip būti 
seksualioms su mylinčiu, nuoširdžiu partneriu, kai to nebereikia siekti. 

Trudė akivaizdžiai susirūpinusi. Ji švelniai dunksi kumščiu į 
savo į kelį, pabrėždama beveik kiekvieną žodį. „Kodėl negaliu 
susijaudinti, būdama su juo?“ Ji liaunasi baksnoti kelį ir baugščiai 

pažvelgia į mane. „Ar tai dėl to, kad iš tikrųjų jo nemyliu? Ar tai ir yra 
tas dalykas, kas mūsų santykiuose negerai?“ 

„Ar manai, kad jį myli?“- klausiu. 

„Aš manau, kad myliu, bet esu labai sutrikusi, nes jaučiuosi 
visiškai kitaip nei anksčiau. Man taip patinka su juo būti. Mes galime 
kalbėtis apie viską. Jis žino visą mano praeitį, taigi tarp mūsų nėra 
jokių paslapčių. Būnant su juo man nereikia dėl nieko apsimetinėti. 
Aš esu visiškai savimi, todėl dabar, būdama su juo, jaučiuosi labiau 
atsipalaidavusi nei su bet kuriuo kitu vyru anksčiau. Aš ne visuomet 
nuostabiai vaidinu, nors tai ir miela, tačiau kartais kur kas lengviau 
būdavo vaidinti nei tiesiog atsipalaiduoti ir tikėti, jog užtenka būti 
savimi, kad išliktumei kam nors įdomi. 

Mums patinka daugybė tų pačių dalykų - buriuoti, važinėti 
dviračiais, keliauti pėsčiomis. Mūsų vertybės beveik visiškai sutam- 
pa, o kai ginčijamės, jis būna sąžiningas priešininkas. Iš tiesų ginčytis 
su Halu yra beveik malonu. Tačiau iš pradžių net atviri ir nuoširdūs 
pokalbiai apie dalykus, dėl kurių mūsų nuomonės išsiskirdavo, labai 
baugindavo mane. Aš niekada nebuvau su kuo nors tokia sąžininga 
ir atvira, koks buvo jis. Jis taip pat tikėdavosi nuoširdumo iš manęs. 
Jis įkvėpė man drąsos sakyti tai, ką galvoju, ir prašyti jo to, ko man 
reikia, nes, prabilusi sąžiningai, nė karto nenukentėjau. Apie bet ką 
visuomet kalbamės išsamiai ir nuoširdžiai, o po to jaučiamės dar 
artimesni. Jis geriausias draugas, kokį aš kada nors esu turėjusi. Aš 
didžiuojuosi, kad Žmonės mato mane kartu su juo. Taigi taip, aš 
manau, kad jį myliu, bet jeigu aš jį myliu, kodėl negaliu gerai jaustis 
su juo lovoje? Nieko keisto jo elgesyje nėra. Jis labai atidus, tikrai nori 
patenkinti mane. Tai man labai nauja. Jis neagresyvus, koks buvo 
Džimas, bet nemanau, kad tai problema. Žinau, jis mano, kad aš 
nuostabi, ir aš jį suaudrinu, bet su manimi nieko nevyksta. Aš šalta ir 
didžiąją laiko dalį kažkaip susivaržiusi. Prisiminus, kokia aš buvau 
anksčiau, sunku tai suprasti, argi ne?" 

Aš džiaugiuosi galėdama ją nuraminti. „Iš tikrųjų, Trude, tai net 
labai galima suprasti. Tu šiuo metu išgyveni tai, su kuo susiduria 
daugelis panašių į tave sugebėjusių išgyti moterų, kai jos pradeda 
bendrauti su tinkamu partneriu. Kadangi anksčiau susijaudinimas, 

nežinomybė tarsi mazgelis pilve reiškė „meilę“, o dabar viso to nėra, 
šios moterys būgštauja, kad kažko labai svarbaus trūksta. O dingsta 
tik beprotybė, skausmas, baimė, laukimas ir tikėjimasis. 

Dabar pirmą kartą tavo partneris yra mielas, pastovus, patikimas 
vyras, kuris dievina tave, ir tau nereikia stengtis jo keisti. Jis jau yra 
toks, kokio tu norėjai, ir jis tau įsipareigojo. Bėda ta, kad niekada nesi 
patyrusi, ką reiškia turėti tai, ko nori. Tu tik Žinai, ką reiškia norėti ir 
neturėti, beprotiškai stengtis, kad tai gautum. Tu pripratusi prie 
kančios ir nežinomybės, kurie suvirpina tavo širdį. Galės, negalės? 
Daro, nedaro? Tu žinai, apie ką aš kalbu“. 

Trudė šypsosi: „Panašu. Bet kaip visa tai siejasi su mano seksua- 
liniais jausmais?" 

„Siejasi, nes neturėdama, ko nori, jaudiniesi daug labiau nei 
turėdama. Bendraujant su maloniu, mylinčiu, ištikimu vyru, niekada 
nepasigamins tiek adrenalino, kaip, pavyzdžiui, su Džimu“. 

„O, tai tiesa! Aš vis abejoju dėl santykių su Halu, nes jis ne 
visuomet yra mano mintyse. Įdomu, gal jis man tiesiog per lengvai 
teko“. Trudė jau nebepyksta. Dabar ji susijaudinusi lyg seklė, 
atskleidžianti svarbią paslaptį. 

Aš patvirtinu: „Iš tikrųjų greičiausiai tau atrodo savaime 
suprantama, jog; jis tavo. Tu žinai, kad jis bus su tavimi, kai reikės. Jis 
nesiruošia palikti tavęs. Tu gali pasikliauti juo. Taigi nėra reikalo nuolat 
apie jį galvoti. Perdėtas rūpinimasis nėra meilė, Trude. Tai tik obsesija“. 

Prisimindama ji linkteli: „Aš žinau! Žinau!“ 

„Kartais, - tęsiu aš, - kai esam apsėstos, seksas sekasi labai gerai. 
Visi stipraus susijaudinimo, neramaus laukimo, net siaubo jausmai 
tampa dalimi ryšulio, vadinamo meile. Iš tikrųjų tai kas tik nori, bet 
ne meilė. Vis dėlto visos dainos apdainuoja būtent tokią meilę. Visi tie 
niekai „Be tavęs negaliu gyventi, mažyte“. Vargu ar kas nors yra 
parašęs dainų apie lengvus ir malonius, sveikus meilės santykius. 
Dažniausiai rašoma apie baimę, skausmą, praradimą ir širdperšą. 

Taigi visa tai vadiname meile ir nežinome, kaip elgtis, kai santykiai 
nėra beprotiški. Palengva atsipalaiduojame, tačiau baiminamės, kad tai 
ne meilė, nes nesijaučiam apsėstos“. 

Trudė sutinka: „Būtent. Kaip tik taip ir yra. Aš nedrįstu šių 

santykių vadinti meile, nes jie per daug malonūs - žinote, kad aš nesu 
pratusi prie malonių dalykų“. Ji nusišypso ir tęsia toliau: „Mums 
susitikinėjant tuos kelis mėnesius, jis vis labiau man patiko. Jaučiau, 
kad galiu atsipalaiduoti ir būti visiškai savimi, ir jis vis tiek manęs 
nepaliks. Vien tik tai buvo nuostabu. Niekada neturėjau žmogaus, 
kuris manęs nepaliktų. Mes ilgai nepradėjome seksualiai bendrauti. 
Tiesą sakant, pirmiausia norėjome pažinti vienas kitą. Man vis labiau 
ir labiau jis patiko, būti su juo man buvo gera, buvau laiminga. Kai 
pagaliau mes mylėjomės, patyriau švelnumą ir jaučiausi tokia 
pažeidžiama. Aš ilgai verkiau. Vis dar kartais verkiu, atrodo, jam tai 
netrukdo. - Trudė nuleidžia žvilgsnį. - Aš manau, kad vis dar iškyla 
daug skausmingų prisiminimų, susijusių su seksu, kai jaučiausi 
atstumta ir labai įskaudinta“. Po pauzės papildo: „Dabar gi dėl 
seksualinių santykių aš turiu daugiau problemų negu jis. Jis norėtų, 
kad seksas mus abu labiau jaudintų, bet nesiskundžia tuo, kas yra 
dabar. Bet aš nepatenkinta, nes Žinau, kaip galėtų būti“. 

„Gerai, - atsakau aš, - gal papasakotum, kokie dabar yra santy- 
kiai tarp tavęs ir Halo“. 

„Jis mane myli. Aš tai matau iš to, kaip jis su manimi elgiasi. 
Susipažindama su jo draugais, vien iš jų pasisveikinimo suprantu, 
kad Halas jau spėjo prikalbėti apie mane daug gražių dalykų. O kai 
esame vieni, jis būna toks meilus, taip stengiasi padaryti mane 
laimingą. Bet aš sustingstu, tampu šalta, beveik rigidiška. Aš negaliu 
iš tikrųjų seksualiai susijaudinti šalia jo. Nežinau, kas mane stabdo..." 

„Ką tujauti, kai jūs su Halu pradedate mylėtis, Trude?“ Valandėlę 
ji sėdi tylėdama, galvoja. Paskui žvilgteli į mane: „Bijau galbūt?“ Tada 
pati sau atsako: „Taip, taip ir yra. Aš išsigąstu, tikrai išsigąstu!“ 

„Išsigąsti ko...“ - paraginu aš. 

Vėl susimąsčiusi tyli. Pagaliau tęsia: „Aš tikrai nežinau. Kad mane 
pažins. O, tai skamba kaip iš Šventojo Rašto. Jūs žinote, kaip Biblijoje 
apie tai kalbama. „Ir jis ją pažino.“ Štai kaip yra. Bet kažkodėl aš jaučiu, 
kad jeigu leisčiau, Halas iš tikrųjų pažintų mane ne tik seksualiai, bet 
ir kitaip. Aš negaliu jam atsiduoti. Man tiesiog per daug baisu“. 

Aš klausiu akivaizdaus dalyko: „Kas atsitiktų, jeigu tu jam 
atsiduotum?"“ 

„O, Dieve, aš nežinau, - Trudė pradeda muistytis kėdėje. - Kai 
apie tai pagalvoju, jaučiuosi tokia pažeidžiama, tokia nuoga. 
Jaučiuosi kvailai taip kalbėdama apie seksą po visų savo Žygių. Bet 
tai ne visai taip. Ne taip lengva būti seksualiai su žmogumi, kuris iš 
tikrųjų nori būti visomis prasmėmis man artimas. Aš užsidarau kaip 
moliuskas arba pradedu mylėtis, nors dalis manęs nori atsitraukti. 
Elgiuosi kaip drovi skaistuolė". 

„Trude, - dar kartą bandau ją raminti, - patirdama su Halu tą 
intymumą, kurį jau esate pasiekę ir kuris ateityje gali dar sustiprėti, 
tu ir esi labai panaši į skaistuolę. Visa tai tau nauja, tu nepatyrei 
intymumo bendraudama su kitais vyrais, iš tikrųjų —- su jokiu 
žmogumi. Tu esi išsigandusi". 

„Taip, būtent taip aš jaučiuosi - saugau save, kad neprarasčiau 
kažko labai svarbaus.“ 

„Taip, tu bijai prarasti savo šarvus, kurie saugo tave nuo žeidimo. 
Net jeigu puldavai kokiam nors vyrui į glėbį, iš tikrųjų niekada 
nerizikuodavai būti artima nė su vienu iš jų. Tu niekada nemąstei 
būti artima, nes nė vienas iš jų taip pat negalėjo būti artimas tau. 
Dabar tu esi su Halu, kuris visomis prasmėmis trokšta būti arti tavęs, 
ir tu dėl to panikuoji. Viskas būna gerai, kai jūs kalbatės ir mėgaujatės 
vienas kito draugija, tačiau seksualiniai santykiai, kai pašalinamos 
visos kliūtys tarp judviejų, - tai visai kas kita. Kai būdavai su kitais 
partneriais, net seksas nepašalindavo kliūčių. Tiesą sakant, seksas 
padėdavo išlaikyti kliūtis, nes jūs juo užsiimdavote, norėdami 
išvengti kalbos apie save ir savo tikruosius jausmus. Todėl nesvarbu, 
kad jūsų seksualiniai santykiai būdavo dažni, jie niekada jūsų 
nesuartindavo. Kadangi anksčiau seksas tau buvo santykių kontrolės 
priemonė, spėju, kad tau sunku atsisakyti šios kontrolės ir būti 
seksualiai, o ne naudotis seksu kaip įrankiu. 

Man patinka tavo posakis, Trude, - būti pažintai, - nes jis 
atitinka tai, ką patiri seksualiai bendraudama su Halu. Jūs abu jau 
tiek daug sužinojote vienas apie kitą, kad seksualiniai santykiai 
padeda dar geriau vienas kitą pažinti, o ne vengti intymumo". 

Trudės akyse sublizga ašaros. „Kodėl taip turi būti? Kodėl aš 
negaliu tiesiog atsipalaiduoti? Žinau, kad šis vyras tyčia manęs 

neužgaus. Bent jau nemanau, kad jis...- Išgirdusi savo balse dvejonę, 
ji greitai pakeičia taktiką. - Gerai, jūs sakote, kad aš moku būti 
seksuali tik su tuo, kuris iš tikrųjų nenori manęs, bent jau ne visos 
manęs. Ir, bijodama artumos, negaliu jaustis seksuali su vyru, . 
panašiu į Halą, kuris yra geras ir malonus, galvoja, kad aš nuostabi. 
Tad ką man daryti?“ 

„Vienintelė išeitis iš šios padėties yra ją išgyventi. Pirmiausia, 
atsisakyk noro „seksualiai atrodyti“ ir leisk sau tiesiog jaustis seksualiai. 
Seksualiai atrodyti yra veiksmas. Jaustis seksualia reiškia intymiai 
bendrauti fiziškai. Tu turi aiškiai pasakyti Halui, kas vyksta - apie visus 
savo jausmus, nesvarbu, kad jie neprotingi. Pasakyk jam, kai tu bijai, 
kai nori atsitraukti, kai vėl esi pasiruošusi artumui. Jei tau reikia, 
pabandyk pasirinkti tau priimtiną mylėjimosi būdą - spartumą ir 
ribą, iki kurios nueisite. Halas supras, jeigu paprašysi jo padėti įveikti 
savo baimes. Ir stenkis nevertinti to, kas vyksta su tavimi. Iki šiol tu 
retai patirdavai meilę ir pasitikėjimą. Tikėkis labai lėto proceso, 
ruoškis atsiduoti. Pati žinai, Trude, kad iki šiol seksualiai bendrau- 
dama retai atsiduodavai, dažniau bandei vadovauti ir kontroliuoti, 
manipuliuoti partneriu, taip tenkindama savo įnorius. Ir tai darei 
tikėdamasi entuziastingo susižavėjimo. Palygink, kaip elgeisi seniau, 
su tuo, ką stengiesi daryti dabar. Pastebėk skirtumą tarp gerai 
atliekamo meilužės vaidmens ir leidimo būti mylimai. Atlikti kokį 
nors vaidmenį gali būti labai smagu, ypač kai sulauki publikos 
dėmesio. Kur kas sunkiau leistis būti mylimai kito, nes tai kyla iš 
slapčiausios sielos kertelės, iš tavo gebėjimo mylėti save. Kai jau pati 
save myli, lengviau priimti, kad esi verta kitų meilės. Sunkiau įsileisti 
meilę iš išorės, kai save myli labai menkai. Tu jau daug išmokai 
bandydama save mylėti. Dabar prieš tave kitas uždavinys: turi 
išmokti pasitikėti savimi tiek, kad leistum Halui tave mylėti“. 

Trudė svarsto: „Visas mano audringas laisvumas iš tikrųjų buvo 
gerai apgalvotas. Aš tai suprantu. Iš tikrųjų buvo mažai laisvės, nors 
tai buvo žavinga vaidyba. Taigi dabar turiu liautis vaidinusi ir 
pradėti tiesiog būti. Juokinga, bet tai daug sunkiau. Būti mylimai... - 
Trudė susimąsto. - Aš žinau, kad mums su šiuo vyru prieš akis dar 
ilgas kelias. Kartais žiūriu į Halą ir stebiuosi, kaip jis šitaip susižavėjo 

manimi. Nežinau, kas dar be nuostabiai kerinčio vaidmens, kurį 
vaidindavau, manyje yra nuostabaus. - Trudės akys išsiplečia. - Štai 
kas man sunku, tiesa? Nepradėti vaidinti. Nepradėti daryti kažką 
ypatinga. Nepradėti stengtis. Aš bijau mylėti Halą, nes tikrai to 
nemoku. Maniau, jei pradėsiu jį gundyti gerai man žinomais būdais, 
kad ir ką daryčiau, to nepakaktų ir jam būtų nuobodu. Aš negalėjau 
jo gundyti kaip įpratusi, nes, prieš tapdami meilužiais, mes buvome 
tokie geri draugai. Visai netiko staiga pradėti giliai kvėpuoti ir pulti 
prie jo. Be to, tai buvo nebūtina. Jis jau ir taip buvo labai susidomėjęs 
manimi, nors aš nieko panašaus nedariau. 

Tai tarsi tik dalis to, ką mes patiriame kartu. Visa kita yra 
paprasčiau nei aš anksčiau galvojau apie meilę. Pakanka tiesiog būti 
savimi! - Trudė nutyla ir droviai pažvelgia į mane. - Kaip manote, ar 
visoms taip būna?“- klausia ji. 

„Toli gražu ne taip dažnai, kaip man norėtųsi, - atsakau aš. — 
Tokie sunkumai, su kuriais tu susidūrei, iškyla tik toms moterims, 
kurios iš tikrųjų sveiksta nuo per didelės meilės, tačiau daugelis 
moterų nuo šios ligos nepasveiksta. Stengdamosi paversti savo 
nesugebantį mylėti partnerį mylinčiu, jos eikvoja savo laiką, energiją 
ir gyvenimą, naudoja savo seksualumą kaip įrankį. Tai niekada 
nepadeda, bet taip elgtis saugu, nes, įsitraukusios į kovą, jos gali 
išvengti susidūrimo su tikru intymumu, kai kitam asmeniui 
leidžiama gerai pažinti tave. Daugelis žmonių to labai bijo. Todėl kai 
vienišumas skatina juos užmegzti santykius, iš baimės jie renkasi 
tokius partnerius, su kuriais santykiai niekada nebus gilūs". 

Trudė klausia: „Ar ir Halas taip pasielgė pasirinkdamas mane? 
Pasirinko moterį, su kuria negali būti artimas?“ 

„Galbūt,“ - atsakau aš. 

„Taigi dabar aš esu kitame vaidmenyje, esu ta, kuri priešinasi 
artimumui. Susikeitėme vaidmenimis“. 

„Taip dažnai atsitinka. Tu Žinai, mes gebame suvaidinti abu 
vaidmenis. Besivejančio, kuriuo buvai įpratusi būti, arba bėgančio, 
kuriais dažniausiai būdavo tavo partneriai. Dabar tu esi lyg ir bėgikė, 
bėganti nuo intymumo, o Halas vejasi tave. Būtų įdomu patirti, kas 
atsitiktų, jei tu liautumeisi bėgusi. Pastebėk, kad bet kuriuo atveju (kurį 

vaidmenį iš šių dviejų vaidintumei) lieka spraga tarp tavęs ir kito 
asmens. Tu gali sukeisti vaidmenis, bet ta spraga išliks nepakitusi“. 

„Taigi nesvarbu, kuris vejasi, o kuris bėga, nė vienas iš jų gali 
nesukti galvos būti artimas, - taria Trudė. Vėliau švelniai ir atsargiai 
tęsia: - Tai ne seksas, tiesa? Tai artumas taip baugina. Bet aš iš tikrųjų 
manau, kad noriu sustoti ir leistis Halo pavejama. Tai gąsdina mane, 
atrodo grėsmingai kaip pragaras, bet aš noriu panaikinti tą spragą. 
Trudė sako norinti būti su kitu žmogumi tokia gilia prasme, kurią 
apskritai patiria labai nedaug Žmonių. Visų kovų, į kurias įsitraukia 
per daug mylinčios moterys ir per mažai mylintys vyrai; pagrindas 
yra poreikis vengti artimumo. Besivejančio ir bėgančio vaidmenimis 
galima keistis, bet, norėdami šių vaidmenų visiškai išvengti, tie du 
žmonės turi būti nepaprastai drąsūs. Jiems pradedant šią kelionę, 
galiu pasiūlyti vienintelį patarimą. 

„Taigi siūlau tau apie visa tai pakalbėti su Halu. Gali tai daryti 
ir tuomet, kai judu esate kartu lovoje. Leisk jam žinoti, ką tu patiri. Tai 
labai svarbi intymumo forma. Būk labai labai nuoširdi, o visa kita 
susitvarkys savaime“. 

Trudė žvelgia su nepaprastu palengvėjimu. „Tai labai padeda 
suprasti, kas vyksta. Jūs tikrai teisi, visa tai man nauja ir aš dar nežinau, 
kaip turiu elgtis. Nepadeda ir mintis, kad turiu būti tokia pat laukinė, 
kaip esu įpratusi. Iš tikrųjų ji tik sukūrė daugiau problemų. Savo 
širdimi ir jausmais aš jau tikiu Halu. Dabar man belieka patikėti juo savo 
kūnu. - Ji šypsosi linguodama galvą. - Visa tai nelengva, ar ne? Bet 
būtent taip viskas turi vykti. Aš pranešiu jums, kaip sekasi... dėkui“. 

„Buvo malonu, Trude,“ - iš visos širdies atsakau aš. Atsisveikin- 
damos apsikabiname. 


Norėdami suprasti, kiek toli Trudė pažengė sveikdama, galime 
palyginti jos nuomonę apie save ir intymaus bendravimo stilių su 
atitinkamais bruožais moters, kuri atsigavo po per didelės meilės 
ligos. Atminkite, kad sveikstama visą gyvenimą. Pasveikti yra tikslas, 
kurio siekiame ir kurio negalime pasiekti kartą visiems laikams. 

Štai kokie bruožai yra moters, išgijusios nuo per didelės meilės 
ligos. 

1. Ji visiškai priima save, net jeigu nori keisti kai kurias savo 
būdo savybes. Iš esmės myli ir gerbia save bei kruopščiai ugdo ir 
tikslingai plėtoja šį jausmą. 

2. Ji priima kitus tokius, kokie jie yra, nebandydama keisti jų, kad 
būtų tenkinami jos poreikiai. 

3. Ji suvokia savo jausmus ir požiūrius visų gyvenimo sričių 
atžvilgiu, tarp jų ir seksualumo. 

4. Ji myli save: rūpinasi savo asmenybe, išvaizda, ugdo nuostatas 
ir vertybes, lavina savo kūną, plečia pomėgius ir džiaugiasi savo 
laimėjimais. Vertina save, o ne ieško santykių, kurie teiktų savigarbos 
pojūtį. 

5. Jos savigarba gana aukšta, ji gali patirti malonumą būdama su 
kitais, ypač vyrais, kurie jai patinka tokie, kokie jie yra. Kad pasijustų 
vertinga, jai nereikia jaustis reikalingai. 

6. Ji leidžia sau būti atvira ir pasitikėti tinkamais žmonėmis. 
Nebijo būti gerai asmeniškai pažinta, bet nesileidžia išnaudojama tų, 
kuriems nerūpi jos gerovė. 

7. Ji klausia savęs: „Ar man patinka šie santykiai? Ar jie man 
padeda augti ir būti tokiai, kokia aš galiu būti?“ 

8. Kai santykiai destruktyvūs, ji sugeba juos nutraukti nepatir- 
dama sekinančios depresijos. Ji turi ją palaikančių draugų ratą ir 
sveikų pomėgių - tai padeda jai išgyventi krizes. 

9. Labiausiai ji vertina savo romumą. Visos praeities kovos, 
dramos ir chaosas prarado savo žavesį. Ji saugo save, savo sveikatą 
ir gerovę. 

10. Ji Žino, kad sveiki santykiai gali užsimegzti tarp partnerių, 
turinčių panašias vertybes, pomėgius, tikslus, sugebančių intymiai 
bendrauti: Ji taip pat Žino, kad yra verta geriausio, ką siūlo gyveni- 
mas. 


Yra kelios sveikimo nuo per didelės meilės ligos fazės. Pirmoji 
fazė prasideda tuomet, kai pradedame suprasti savo elgesį ir norime 
sustoti. Vėliau atsiranda noras gauti pagalbos sau pačioms, ir iš 
tikrųjų pirmą kartą bandome jos ieškoti. Po to prasideda sveikimo 
fazė, reikalaujanti mūsų įsipareigojimo sveikti ir pasiryžimo toliau 

laikytis sveikimo programos. Šiuo laikotarpiu mes pradedame keisti 
savo elgesį, mintis ir jausmus. Anksčiau atrodę normalūs įprasti 
dalykai, ima atrodyti nepatogūs ir nesveiki. Kita sveikimo fazė 
prasideda tada, kai pradedame rinktis tai, kas neskatina elgtis po 
senovei, bet įtvirtina naują mūsų gyvenimą ir sustiprina mūsų 
gerovę. Per visas sveikimo fazes lėtai ir nuolat auga meilė sau. 
Pirmiausia liaunamės nekęsti savęs, vėliau tampame tolerantiškesnės 
sau. Tuomet palaipsniui imame pripažinti gerąsias savo savybes, 
ugdomas savęs priėmimas. Galiausiai išsiskleidžia tikroji meilė sau. 

Kaip vykusiai pastebėjo Trudė, tik tuomet, kai mes pripažinsime 
ir pamilsime save, galėsime toleruoti būti „pažintai“ kitų, nes be šių 
jausmų sau negalime patikėti, kad, būdamos tokios, kokios esame, mes 
vertos meilės. Užuot tuo pasikliovusios, bandome užsitarnauti meilę, 
skirdamos ją kitiems, būdamos globėjiškos ir kantrios, kentėdamos ir 
aukodamosi, rūpindamosi jaudinančiu seksu, nuostabiu maistu ar dar 
kažkuo. 

Kai ugdomas savęs priėmimas ir meilė sau, pasiruošiame 
sąmoningai stengtis tiesiog būti savimi, nebandant patikti ar supla- 
nuota vaidyba laimėti kitų pritarimą ir meilę. Tačiau net ir stengiantis 
keistis, gali būti baisu liautis vaidinti. Mus apima nesmagumo ir 
didžiulio pažeidžiamumo jausmai, kai mes tiesiog esame, o ne 
veikiame. Nors iš visų jėgų stengiamės patikėti, kad esame vertos 
mums svarbaus žmogaus meilės būdamos tiesiog tokios, kokios esame, 
visuomet išliks pagunda suvaidinti dėl jo bent mažmožį. Ir vis dėlto, 
jei sveikimo procesas pažengė į priekį, nenorėsime grįžti prie seno 
elgesio ir senų manipuliacijų. Tai lyg kryžkelė, kurioje dabar atsidūrė 
Trudė: ji jau nebegali teikti seksualiniams santykiams ankstesnės 
prasmės, bet bijo leistis į nuoširdesnę, natūralesnę seksualinę patirtį 
(visi tie ankstesni audringi laisvumai tebuvo gerai apgalvotas 
vaidinimas). Nustojus vaidinti, iš pradžių jaučiamas lyg sustingimas. 
Kai jau nebenorime ilgiau stengtis paveikti kitus, būna laikotarpis, kai 
kenčiame nežinodamos, ką daryti, kol išgirstame, pajuntame ir 
įtvirtiname tikros meilės impulsus. 

Senų gudrybių nenaudojimas nereiškia, kad mes niekada 
neprisiartinsime, nemylėsime, nepagelbėsime, niekada neguosime ar 

negundysime savo partnerio. Sveikdamos mes artimai bendraujame 
su kitu žmogumi, išreikšdamos savo esybę, o ne tam, kad sulauktume 
atsako, padarytume poveikį ar pasiektume permainų jame. Ką mes 
galime pasiūlyti vietoj viso to - būti tokiai, kokia iš tikrųjų esame, kai 
nesislepiame ir neišskaičiuojame, kai nedėvime kaukės ir esame 
nepasidailinusios. 

Pirmiausia turime nugalėti baimę būti atstumtos, jeigu leidžiame 
kitam iš tikrųjų pamatyti, iš tikrųjų pažinti mus. Vėliau turime 
išmokti nepanikuoti, kai visos mūsų emocinės ribos pajuda iš savo 
vietų ir daugiau nesupa, nesaugo mūsų. Seksualinių santykių srityje 
šis naujos kokybės bendravimas reikalauja, kad būtume nuogos ir 
pažeidžiamos ne tik fiziškai, bet ir emociškai bei dvasiškai. 

Nenuostabu, kad tokie santykiai tarp dviejų žmonių yra labai 
reti. Mes labai bijome, kad be minėtų ribų mes ištirpsime. 

Dėl ko verta rizikuoti? Tik kai iš tikrųjų atsiskleidžiame, galime 
būti iš tikrųjų mylimos. Jei nuoširdžiai iš savo esmės bendraujame, tai 
ir mylima mūsų esmė. Taip suklesti santykiai ir pasiekiamas didžiau- 
sias asmeninis pasitenkinimas. Tačiau, reikia pastebėti, kad taip elgtis 
galime tik tada, kai nesame kaustomos baimės. Taigi turime ne tik 
įveikti savo baimę būti tikros ir nuoširdžios, bet turime vengti 
žmonių, kurių nuostatos ir elgesys mūsų atžvilgiu kelia baimę. 
Sveikdama jūs vis labiau norėsite būti tikrąja savimi, tačiau vis tiek 
atsiras žmonių, kurių pyktis, priešiškumas ir agresija kliudys jums 
būti nuoširdžiai. Leisti jiems jus Žeisti - reiškia būti mazochiste. Taigi 
ribų mažinimas ir galiausiai jų pašalinimas turi vykti tik su tais 
žmonėmis - draugais, giminėmis, mylimaisiais, - su kuriais santykiai 
kupini pasitikėjimo, meilės, pagarbos vienų kitiems ir mūsų 
bendram, trapiam žmogiškumui. 

Dažnai sveikstant kinta mūsų bendravimo būdai, keičiasi draugų 
ratas, taip pat ir intymūs santykiai. Keičiasi mūsų bendravimas su 
tėvais ir su savo vaikais. Bendraudamos su tėvais, reikalaujame iš jų 
vis Mažiau, rečiau pykstame, rečiau bandome įsiteikti. Tampame 
daug nuoširdesnės, dažnai tolerantiškesnės, o kartais nuoširdžiau 
mylinčios. Bendraudamos su vaikais, imame juos mažiau kontroliuo- 
ti, mažiau nerimaujame ir rečiau kaltiname save. Mes ilsimės ir 

džiaugiamės jais, nes sugebame atsipalaiduoti ir džiaugtis savimi. Mes 
jaučiamės galinčios laisviau užsiimti savo poreikiais ir norais, todėl ir 
jie gali daryti tą patį. 

Draugai, kuriuos anksčiau be galo užjautėme, dabar gali mums 
atrodyti perdėtai įklimpę ir nesveiki. Nors galime papasakoti jiems, 
kas mums pagelbėjo, bet neturime sau leisti nešti jų rūpesčių naštos. 
Draugystės pagrindas pakito - abipusę kančią pakeitė labiau tei- 
kiantys pasitenkinimą bendri interesai. 

Trumpai tariant, jums sveikstant gyvenimas pasikeis labiau, nei aš 
galiu numatyti ir aprašyti šiuose puslapiuose. Ne visada pasikeitimai 
bus malonūs. Neleiskite, kad sunkumai sustabdytų jus. Pasikeitimų 
baimė, baimė atsisakyti įprastų nuostatų, elgesio - visa tai neleidžia 
mums nuo tapti sveikesnėms, tobulesnėms ir tikroviškiau mylinčioms. 

Ne skausmas mus sulaiko. Prieš pasikeisdamos, mes patyrėme 
pavojingai didelį skausmą, tuomet net nesitikėdamos palengvėjimo. 
Mus sulaiko baimė, nežinomybės baimė. Geriausias man žinomas 
būdas atremti ir įveikti baimę - tai suvienyti jėgas su tuo pačiu keliu 
keliaujančiomis bendražygėmis. Susiraskite pagalbos sau grupę, 
kurioje dalyvautų moterys, jau buvusios panašioje padėtyje, kokioje 
esate jūs, ir kurios keliauja arba jau pasiekė tą tikslą, kurį ir jūs 
norėtumėte pasiekti. Prisijunkite prie jų tame kelyje, vedančiame 
naujo gyvenimo link. 


1 priedas 


Kaip suburti paramos sau grupę? 


Pirmiausia sužinokite, kokia pagalba jūsų gyvenamojoje vietoje 
jums prieinama. Dažnai nesunku gauti informacijos apie įvairias 
tarnybas ir pagalbos šaltinius. Jei nežinote, kas galėtų ją suteikti, 
paskambinkite į vietinę biblioteką arba psichologinės pagalbos 
telefonu. (Taip pat pažiūrėkite į antrąjį priedą. Jame išvardijamos 
respublikinės organizacijos, kuriose galite gauti Žinių apie vietines 
įstaigas.) Net jei nėra atskiro leidinio, psichologinės pagalbos telefono 
darbuotojai turėtų jums išvardyti konsultacijas ir paramos sau grupes, 
kurios galėtų būti jums naudingos. Be to, dabar į daugumą telefonų 
knygų įtraukiami psichologinių tarnybų telefonai, tad galite pavartyti 
ir jas. 

Tačiau nemanykite, kad vienas telefono skambutis specialistui 
arba tarnybai suteiks jums visą reikiamą informaciją. Kiekvienam 
specialistui didelėje bendruomenėje sunku žinoti visas pagalbos 
galimybes jo gyvenamojoje vietoje ir, deja, daugelis specialistų 
neinformuoti, kokios galimybės šiuo metu prieinamos. 

Atlikite namų darbus. Paskambinkite visur, kur reikia, jei norite, 
anonimiškai. Sužinokite, gal grupė, kurios jums reikia, jau yra. Nėra 
reikalo išradinėti dviratį ar varžytis su grupe, kuri jau dirba ir galėtų 
pasinaudoti jūsų dalyvavimu. Raskite truputėlį laiko ir nebijokite šiek 
tiek rūpesčių, galbūt kelionės, užsiėmimams lankyti. Suprasite, kad 
verta. 

Jei kruopščiai paieškojusios esate visiškai tikros, kad jums 
reikalingos grupės nėra, suburkite savo grupę. 

Galbūt geriausias būdas pradėti - tai paskelbti asmeninį 
skelbimą vietiniame laikraštyje. Jis galėtų skambėti maždaug šitaip: 

MOTERYS, ar meilė jums yra reiškusi emocine kančią? Šiuo metu buriama 
pagalbos sau grupė moterims, kurių santykiai su vyrais iki šiol paprastai 
buvo destruktyvūs. Jei norite įveikti šią problemą, skambinkite (Jūsų 
vardas ir telefono numeris) dėl informacijos apie susitikimų vietą ir laiką. 


Po kelių tokių skelbimų grupė turėtų susiburti. Ideali būtų grupė iš 
septynių-dvylikos narių, bet pradėkite ir su mažiau, jei kitaip neišeina. 

Prisiminkite, kad moterys į pirmąjį susitikimą ateina todėl, kad 
turi rimtą problemą ir ieško pagalbos. Negaiškite daug laiko aptarinė- 
damos, kaip organizuosite kitus susitikimus, nors tai ir svarbu. 
Geriausias būdas pradėti - papasakoti savo istorijas, nes tai iškart 
sukurs ryšio ir bendrumo jausmą. Per stipriai mylinčios moterys yra 
labai panašios, ir jūs visos tą iškart pajusite. Todėl pirmiausia papasa- 
kokite savo istorijas. 

Pirmajam susitikimui panaudokite šį planą. Užsiėmimas neturėtų 
trukti ilgiau nei valandą. 

1. Pradėkite laiku. Iš to visi dalyvaujantys supras, kad ateityje jie 
turi nevėluoti. 

2. Prisistatykite kaip skelbimo autorė ir paaiškinkite, jog 
norėtumėte, kad grupė virstų nuolatiniu paramos šaltiniu jums ir 
visoms dalyvėms. 

3. Pabrėžkite, kad viskas, kas kalbama per užsiėmimą, turi būti 
laikoma paslaptyje. Niekur kitur niekada negalima aptarinėti nei 
asmenų, nei jų istorijų. Pasiūlykite, kad visos dalyvės pasakytų tik 
savo vardus. 

4. Paaiškinkite, kad visoms turėtų būti naudinga išgirsti, kodėl jos 
atėjo į grupę ir kad galbūt kiekviena galėtų penkias minutes pakalbėti, 
kas privertė ją apsispręsti ateiti. Pabrėžkite, kad nebūtina kalbėti 
penkias minutes, bet tiek laiko skiriama kiekvienai, jei ji to nori. 
Pradėkite prisistatydama pati ir trumpai papasakodama savo istoriją. 

5. Kai visos norinčios papasakos savo istorijas, sugrįžkite prie tų, 
kurios praleido savo eilę, ir atsargiai paklauskite, ar nenorėtų 
papasakoti dabar. Nieko neverskite kalbėti. Labai aiškiai pasakykite, 
kad kiekviena moteris yra pageidaujama, nesvarbu, ar jau yra pasi- 
ruošusi šnekėti apie save, ar ne. 

6.Tada pasikalbėkite apie taisykles, kurių turėtų laikytis grupė. 


Aš rekomenduoju tokias. Jas reikėtų nurašyti ir įteikti kiekvienai 
dalyvei. 


+  Nepatarinėti. Visos raginamos kalbėti apie savo patyrimą ir 
tai, kas padėjo joms geriau jaustis, bet nė viena neturėtų patarinėti 
kitai, ką jai reikia daryti. Jei kas įninka patarinėti, reikėtų tai 
delikačiai pastebėti. 
+ Kiekvieną savaitę užsiėmimui turėtų vadovauti vis kita narė. 
Grupės vadovei reikia pasirūpinti pradėti grupės darbą laiku, 
parinkti aptarimo temą, užsiėmimo pabaigoje palikti keletą 
minučių organizaciniams klausimams ir parinkti kito grupės 
užsiėmimo vadovę. 
'e Užsiėmimai turi trukti tam tikrą laiką. Aš siūlau vieną 
valandą. Niekas negali išspręsti savo problemų per valandą, 
todėl svarbu ir nebandyti. Užsiėmimai turėtų prasidėti punk- 
tualiai ir baigtis laiku. Geriau, jei jie bus per trumpi nei per ilgi. 
Vėliau nariai gali nutarti, jei nori, pailginti susirinkimus. 
+ Jei įmanoma, užsiėmimai turėtų vykti neutralioje aplinkoje, 
o ne kieno nors namuose. Namuose daug kas blaško dėmesį: 
vaikai, telefono skambučiai, o namų šeimininkė negali išlaikyti 
reikiamo atstumo. Be to, reikėtų vengti šeimininkės vaidmens. 
Jūs renkatės ne maloniai praleisti laiką. Jūs kartu kaip lygios 
partnerės dirbate, stengdamosi išspręsti savo problemas. 
Daugelis bankų, paskolų teikimo biurų, bažnyčių ir kitų įstaigų 
vakarais nemokamai suteikia patalpas grupių susirinkimams. 
+ Per užsiėmimą nevalgykite, nerūkykite ir negerkite jokių 
gėrimų - visa tai išblaškys jūsų dėmesį. Tuo galima užsiimti 
prieš grupę arba po jos, jei narės nusprendžia, kad tai svarbu. 
Niekada negerkite alkoholio. Jis iškreipia žmonių jausmus ir 
reakcijas bei stabdo darbą, kurį reikia nuveikti. 
+ Venkite kalbėti apie „jį. Tai labai svarbu. Grupės narės turi 
išmokti susitelkti ties savimi ir savo jausmais, mintimis bei elgesiu, 
o ne ties vyru, kurio problemos yra jas apsėdusios. Iš pradžių 
neįmanoma jo neminėti, tačiau kiekviena narė, pasakodama apie 
jį, turi stengtis šnekėti kiek galima mažiau. 

+ Nė vienos narės negalima kritikuoti už jos elgesį arba 
nesugebėjimą kaip nors pasielgti, nesvarbu, ar ji tuo metu 
dalyvauja, ar ne. Nors grupės narės gali prašyti viena kitos atgalinio 
ryšio, niekada nereikia jo suteikti, kai niekas neprašo. Paramos 
grupėje neturi būti nei patarinėjimo, nei kritikos. 

+ Nenukrypkite nuo temos. Iš esmės kiekviena tema, kurią 
parenka užsiėmimo vadovė, tinka, išskyrus tas, kurios siejasi su 
religija, politika ir išoriniais įvykiais, pavyzdžiui, aktualijomis, 
šventėmis, visokiomis bylomis, gydymo programomis ir 
terapinėmis orientacijomis. Paramos grupėje neturi vykti debatai 
arba kokie išradinėjimai. Ir - atminkite, jūs renkatės ne tam, kad 
skųstumėtės vyrais. Jums rūpi gyti ir augti jums pačioms, dalijantis 
patirtimi apie naujus būdus, kaip įveikti senas problemas. 


Toliau pateikiu keletą galimų temų: 


Kodėl ši grupė man reikalinga? 

Kaltė ir apmaudas 

Ko labiausiai bijau? 

Kas man labiausiai manyje patinka ir kas ne? 

Kaip aš rūpinuosi savimi ir savo poreikių tenkinimu? 
Vienatvė 

Kaip įveikiu depresiją? 

Mano požiūris į seksą: koks jis ir iš kur kilęs? 

Pyktis: kaip reaguoju į savo ir kitų pyktį? 

Kokie mano santykiai su vyrais? 

Ką, mano nuomone, apie mane galvoja žmonės? 

Ko aš iš tiesų noriu? 

Ką privalau padaryti sau ir kitiems? 

Mano dvasingumas (tai ne religinių įsitikinimų aptarinėjimas, o kaip 
kiekviena narė patiria ar nepatiria savo dvasinį gyvenimą) 
Kaltinimų, taip pat ir savęs kaltinimo, atsisakymas 

Mano gyvenimo dėsningumai 


Patartina, kad grupės narės perskaitytų knygą „Moterys, kurios 
myli per stipriai“, bet tai nėra būtina, tai tik pasiūlymas. 

Grupė gali susitarti kartą per mėnesį grupės užsiėmimą pailginti 
dar penkiolika minučių, kad aptartų organizacinius klausimus, 
grupės darbą ir būtinus pakeitimus ar kitus reikalus. 


Dabar grįžkime prie siūlomos pirmojo susitikimo darbotvarkės: 

7. Kartu aptarkite grupės darbo taisykles. 

8. Paklauskite, ar kitą savaitę kas nors norės vadovauti užsiėmimui. 

9. Išsiaiškinkite, kur kitą savaitę susitiks grupė, ir apsispręskite 
dėl gaiviųjų gėrimų prieš ar po grupės užsiėmimo. 

10. Aptarkite, ar reikia kviesti daugiau dalyvių, ar dar kartą dėti 
skelbimą, ar dalyvės gali pakviesti kitų moterų. 

11. Pabaikite užsiėmimą tylėdamos sustojusios ratu, susikibusios 
rankomis ir keletą akimirkų užsimerkusios. 


Kelios paskutinės pastabos apie šias taisykles: konfidencialumo 
principas, vadovų keitimasis, jokios kritikos ir patarinėjimo, jokių 
diskusijų apie ginčytinus klausimus ar išorinius įvykius, jokių debatų. 
Visa tai labai svarbu grupės darnumui ir sutelktumui. Nepažeiskite šių 
principų, kad pamalonintumėte grupės narę. Pirmiausia reikia kreipti 
dėmesį į tai, kas svarbu visai grupei. 

Turėdamos visa tai galvoje, jūs galite pradėti kurti grupę moterims, 
kurios myli per stipriai. 

Nesumenkinkite šių paprastų valandos susitikimų, per kuriuos 
išsipasakojama, reikšmės jūsų gijimui. Būdamos kartu, jūs suteikiate 
viena kitai progą pagyti. Sėkmės! 


2 priedas 


Kur ieškoti pagalbos? 


Ieškodamos pagalbos dažnai tikrai nežinome mums reikalingų 
tarnybų ar programų pavadinimo. Pavyzdžiui, jei jūsų vyras jus 
muša ir jūs ryžotės ieškoti paramos, paprasčiausiai galite nežinoti, 
kad jums reikėtų kreiptis į Moterų krizių centrą. Galbūt jaučiatės 
nusivylusi ir bejėgė. Todėl pateikiame sąrašą tarnybų, į kurias pagal- 
bos gali kreiptis Lietuvoje gyvenančios moterys. 

Patogu pradėti nuo psichologų ir psichologinės pagalbos skyre- 
lio telefonų kataloge. Dauguma pagalbą teikiančių organizacijų žino 
apie kitas pagalbos galimybes jūsų gyvenamojoje vietovėje. Todėl 
kartais net ir nevisiškai jums tinkančios įstaigos darbuotojai gali 
nukreipti jus teisingu keliu. 


Štai Moterų informacijos centro parengtas pagalbą teikiančių 
organizacijų sąrašas: 


Nemokama psichologinė konsultacija telefonu: 


VILNIUJE 8800 20002, darbo dienomis 13-20 val. 
KAUNE 8800 76260, darbo dienomis 16-20 val. 
KLAIPĖDOJE 8800 60700, kasdien 20-7 val. 
ŠIAULIUOSE 8 80011111, kasdien 21-9 val. 


KITOS ĮSTAIGOS 
ALYTAUS APSKRITIS 


Alytaus miesto krizių centras, 
Topolių g. 10-18, Alytus, 
Tel. 8315 71170, mob. tel. 8 611 54342. 


KAUNO APSKRITIS 


Kauno arkivyskupijos šeimos centras, 
Aukštaičių g. 10, 3005 Kaunas, 
Tel. 37 207598, faks.37 323340. 


Caritas Motinos ir vaiko globos namai, 
Antanavos g. 22-9, Kaunas, 
Mob. tel. 8 613 96554. 


Kauno apskrities moterų krizių centras 
Juozapavičiaus g. 77, Kaunas, 
Tel./faks. 8 37 342495. 


Kauno moterų nakvynės namai, 
Kestučio g. 91, Kaunas, 
Tel. 8 37 423850. 


Kėdainių moterų krizių centras 

(Kauno aps. moterų krizių centro skyrius), 
Josvainių g. 44—16, 5030 Kėdainiai, 

Mob. tel. 8 683 74050, tel. 8 347 60900. 


Prienų moterų krizių centras, 
Kauno g. 1 (darbo biržos patalpose, 2 aukštas, 1 kab.), Prienai. 


Raseinių moterų krizių centras (Kauno aps. moterų krizių centro skyrius), 
Stonų g. 23, 14400 Raseiniai, 
Mob. tel. 8 698 26721, tel. 8 428 53070. 


Kaišiadorių socialinių paslaugų centras, 
Geležinkeliečių takas 9, 4230, Kaišiadorys, 
Tel. 8 346 60023. 


Jonavos laikinos nakvynės namai, 


Dariaus ir Girėno g. la, 5000 Jonava, 
Tel. 8 349 53760. 

KLAIPĖDOS APSKRITIS 


Informacijos ir paramos gausiai šeimai centras, 
Socialinė paslauga „Atvanga“ 

Debreceno g. 41, Klaipėda, 

Tel. 8 46 300384, faks. 8 46 300385. 


Prieglobsčio paslaugos moterims, patyrusioms smurtą, 
Kęstučio g. 5, Šilutė, 
Tel. 8 441 62283. 


Kretingos moterų informacijos ir mokymo centras, 
Vilniaus g. 8, 5700, Kretinga, 
Tel. 8 445 78024. 


MARIJAMPOLĖS APSKRITIS 


Šakių moterų namai - krizių centras, 
Bažnyčios g. 5, 4460 Šakiai, 
Tel. 8 345 68700, mob. tel. 8 610 27467, faks. 8 345 60076. 


Vilkaviškio moterų namai - krizių centras, 
Lakštučių km. Bartninkų sen., Vilkaviškio raj., 
Mob. tel. 8 682 72820. 


ŠIAULIŲ APSKRITIS 


Moterų klubas „HERA“, 
Gumbynės g. 10, Šiauliai, 
Mob. tel. 8 682 25220, tel. 841 457721. 


TELŠIŲ APSKRITIS 


Telšių raj. savivaldybės nakvynės namai, 
Pramonės g. 18, LT 5610, Telšiai, 
Tel. 8 444 75609. 


Mažeikių nakvynės namai, 
Sodų g. 7, 5500 Mažeikiai, 
Tel. 8 443 66531. 


UTENOS APSKRITIS 
Anykščių bendruomenės centras, 


Vilniaus g. 29, Anykščiai, 
Mob. tel. 8 682 63663, tel. 8 381 50836. 


Ignalinos raj. Moterų draugija „Aušrinė“, 
Atgimimo g. 28-3, 4740 Ignalina , 
Tel. 8 386 52972, mob. tel. 8 698 73504. 


Moterų centras „levos namai“, 
Utenio a. 2, 4910 Utena, 


Mob. tel. 8 687 24271, tel. 8 389 59531, faks. 8 389 50818. 


Utenos vaikų socialinės paramos ir ugdymo centras, 


Vaižganto g. 50, 4910 Utena, 
Mob. tel. 8 682 66848, tel ./faks. 8 389 61623. 


Visagino šeimos krizių centras, 
Statybininkų g. 7, Visaginas, 
Mob. tel. 8 686 60657. 


Zarasų šeimos krizių centras, 

Malūno g. 1-304 , Zarasai, 

Tel./faks. 8 385 30677, mob. tel. 8 611 49283. 
VILNIAUS APSKRITIS 


Caritas Motinos ir vaiko globos namai, 
Odminių g. 12, Vilnius, 


Tel. 85 2121653, 85 2611014, faks. 8 5 2123745. 


Mamos ir vaiko paramos fondas, 
Giedraičių g. 16-6, Vilnius, 
Tel./faks.5 2752282. 


Širvintų moterų klubas „Jums“ |, 
Kalnalaukio g. 22-20, 4100 Širvintos, 
Tel. 8 670 81603, faks.8 382 30008. 


Vilniaus miesto Motinos ir vaiko pensionas, 
Vytenio g. 45, 2006 Vilnius, 


Tel. 8 5 2333619, 8 5 2332508, faks. 8 5 2333619. 


Vilniaus moterų namai - krizių centras, 
Pilies g. 36-10, 2001 Vilnius, 
Tel./faks. 8 5 2616380. 

Už 


INFORMACIJĄ SUTEIKS: 


Moterų informacijos centras, 
P.d. 1218 , Vilnius 2000, 
Tel. 85 262 90 03, faks. 85 262 90 50. 


3 priedas 


Palaikantys Žodžiai 


Pradėsiu nuo palaikymo žodžių, kuriuos kai kurioms per stipriai 
mylinčioms moterims tarti svarbiausia ir sunkiausia. Dukart per 
dieną po tris minutes žiūrėdama sau į akis veidrodyje, garsiai sakykite: 
„(jūsų vardas), aš tave myliu būtent tokią, kokia esi“. 

Tai puikūs žodžiai kartoti garsiai, kai viena vairuojate automobilį, 
arba tyliai, kai esate nusivylusi savimi. Negalima tuo pačiu metu 
galvoti dviejų minčių, todėl neigiamus teiginius apie save, pavyzdžiui, 
„Kaip aš galėjau būti tokia kvaila?“ arba „Man niekada nepasiseks“, 
pakeiskite teigiamais žodžiais. Stropiai kartojamos teigiamos priesai- 
kos tikrai įgyja galios pašalinti neigiamus jausmus ir mintis, net jei jie 
tęsėsi Metų metus. 

Štai kiti trumpi ir lengvai įsimenami palaikantys žodžiai, kuriuos 
galite tarti sau vairuodamos, mankštindamosi, laukdamos ar tiesiog 
ramiai būdamos: 


Skausmas, pyktis ir baimė dingo. 

Aš mėgaujuosi visiška ramybe ir gerove. 

Žinau, kad visur pasieksiu didžiausios laimės ir išsipildys visos mano 
svajonės. 

Visos problemos ir kovos dingsta: esu visiškai rami. 

Dabar iškyla teisingiausi visų problemų sprendimai. 

Aš laisva ir pilna šviesos. 


Jei tikite Dievą ar aukštesnę jėgą, skirkite jam svarbią vietą palai- 
kančiuose žodžiuose: 


Dievas mane myli. Dievas laimina mane. Dievas yra mano gyvenime. 
Šitokia ramybės malda yra vienas geriausių būdų save palaikyti: 


Dievas teikia man ramybės 

susitaikyti su dalykais, kurių negaliu pakeisti, 

drąsos keisti tai, ką galiu, 

ir išminties tai atskirti. 

(Atminkite, jūs negalite pakeisti kitų; jūs galite pakeisti save.) 


Jei netikite Dievu, jums galbūt labiau tiks tokie savęs palaikymo 
žodžiai: 


Viskas įmanoma, nes yra meilė. 
Meilė yra manyje, ji mane gydo ir stiprina, 
guodžia ir teikia ramybę. 


Taip pat svarbu pačiai susikurti palaikančius žodžius. Tie, kurie 
jums artimiausi, jums labiausiai padės, todėl pasipraktikuokite su 
keletu čia išvardytų, kol būsite pasirengusios susikurti šimtu procentų 
teigiamus, besąlygiškus, visiškai pagrįstus palaikančius žodžius, 
sukurtus jūsų pačių specialiai sau. Nekurkite tokių palaikančių žodžių: 
„Tarp manęs ir Tomo viskas išsispręs, ir mes susituoksime“. „Mes 
susituoksime“ gali ir nebūti idealus jūsų santykių su Tomu spren- 
dimas: Palikite tik „viskas išsispręs“, galbūt pridėdamos „kuo geriau 
man“. Nereikalaukite tam tikrų rezultatų. Tiesiog pritarkite sau, savo 
gyvenimui, savo vertei ir nuostabiai ateičiai. Palaikydamos save, 
programuojate savo pasąmonę atsisakyti senų elgesio būdų ir pradėti 
naują, sveiką, džiugų ir klestintį gyvenimą. Tiesą sakant, tai neblogi 
palaikantys žodžiai: 

Aš išsivaduoju iš praeities skausmo ir sveikinu man skirtą 
sveikatą, džiaugsmą ir sėkmę. 

Ar matote, kaip tai daroma? Gerai, dabar šiek tiek laiko jūsų 
pačių kūrybai. 

Šioje knygoje moterims analizuojama plačiai paplitusi nelaimingos meilės 

priklausomybe nuo kito asmens ir lygina ją su priklausomybe nuo maisto ar 
narkotinių medžiagų. Autorė, prityrusi psichooterapeutė, aprašo problemos 
kilmę, raidą, psichologine žalą ir pateikia labai aiškią bei detalią gydymosi 
programą. Knygoje gausu pavyzdžių. Ji bus įdomi ne tik gydytojams, psicho- 
logams, socialiniams darbuotojams, bet ir visiems kitiems skaitytojams. 

GAL „TURĖTI MYLIMĄ ŽMOGŲ“ JUMS YRA 
SVARBIAUSIAS DALYKAS GYVENIME? | 


GAL JŪS ĮSITIKINUSI, KAD TIK SU „TINKAMU VYRU“ 
"NEBESIJAUSITE DEPRESIŠKA AR VIENIŠA? 


GAL „GERI VAIKINAI“ - ATVIRI, DORI IR PATIKIMI - 
JUMS NUOBODUS? | 


Jei Meilė jums reiškia kančią, ši knyga parašyta jums. Daugelis 
moterų nuolat įsivelia į nelaimingus ir destruktyvius santykius su 
vyrais ir grumte grumiasi, kad šie pasmerkti žlugti ryšiai nenutrūktų. 
Psichoterapeutė Robin Norwood pirmoji išdrįso garsiai pavadinti 
per didelę Meilę liga. Jos gyvenimiškas pasakojimas ir išsami 
nelaimingų asmeninių santykių analizė sukrėtė Milijonus Moterų 
visame pasaulyje. Ši knyga daugeliu moterų padėjo kitaip 
pažvelgti į savąjį meilės troškimą ir išsivaduoti iš užburto 
žiugdančios Meilės rato. 

Polinkį Mylėti per stipriai autorė sieja su psichologiškai sunkios 
vaikystės patirtimi. Knygoje ji pateikia labai aiškią ir smulkią 
programą kaip gydytis nuo per stiprios Meilės ligos. 

